Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζουμε με την τέταρτη με αριθμό 353/21-11-2017 επίκαιρη ερώτηση πρώτου κύκλου (Α΄) του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την εγκύκλιο υλοποίησης του προγράμματος για τα σχολικά γεύματα. Στην επίκαιρη ερώτηση του κ. Δελή θα απαντήσει ο Υπουργός Παιδείας, Έρευνας και Θρησκευμάτων κ. Γαβρόγλου. Παρακαλώ, κύριε Δελή, έχετε τον λόγο για να αναπτύξετε την επίκαιρη ερώτηση.
Ευχαριστώ κύριε Πρόεδρε. Κύριε Υπουργέ, είναι γνωστό σε σας και σε όλον βέβαια τον ελληνικό λαό το φαινόμενο του υποσιτισμού στα σχολεία, ένα φαινόμενο που έχει πάρει ήδη δραματικές διαστάσεις, κυρίως για τις φτωχές λαϊκές οικογένειες ή τις οικογένειες των μεταναστών. Άλλωστε και μια πρόσφατη έκθεση της UNICEF λέει ότι περίπου τα μισά παιδιά βρίσκονται στο όριο - ή και κάτω από αυτό - της φτώχειας. Πώς αντιμετωπίστηκε μέχρι τώρα το ζήτημα αυτό του υποσιτισμού των μαθητών στα σχολεία; Μέσα από μεμονωμένα και αποσπασματικά, σε μεγάλο βαθμό, προγράμματα διαφόρων ιδιωτικών φορέων, αρκετών από αυτών να επιδίδονται στη λεγόμενη «επαγγελματική φιλανθρωπία», προγράμματα τα οποία σε καμμιά περίπτωση όμως δεν απάντησαν και δεν θα μπορούσαν να απαντήσουν στην ανάγκη για ένα δωρεάν γεύμα για όλα τα παιδιά, με την ευθύνη και τη χρηματοδότηση του κράτους σε κατάλληλους χώρους και με το αντίστοιχο, βέβαια, κατάλληλο προσωπικό γι' αυτή τη διαδικασία. Φέτος η Κυβέρνηση ανακοίνωσε ότι διευρύνονται αυτά τα σχολικά γεύματα σε περισσότερα σχολεία και έβγαλε μάλιστα και ορισμένες υπουργικές αποφάσεις. Σε μία από αυτές - την τελευταία συγκεκριμένα - καλεί τους συλλόγους διδασκόντων να συστήσουν τριμελείς επιτροπές παραλαβής αυτών των γευμάτων από εκπαιδευτικούς του σχολείου, οι οποίες τριμελείς αυτές επιτροπές θα έχουν όχι μόνο τον ποσοτικό έλεγχο των γευμάτων - το πόσα είναι δηλαδή αυτά τα γεύματα - αλλά και τον ποιοτικό τους έλεγχο, ακόμα και τη σύνθεση των ίδιων των γευμάτων. Η διαδικασία μάλιστα αυτή προβλέπεται, με βάση την υπουργική εγκύκλιο, να γίνεται από τις 11.00΄ μέχρι τις 12.45΄, την ώρα δηλαδή που λειτουργούν τα σχολεία και που, όπως είναι φυσικό, πολλοί από αυτούς τους εκπαιδευτικούς μπορεί εκείνη την ώρα να έχουν και την υποχρέωση του μαθήματος στην τάξη. Νομίζω ότι αυτή η υπουργική εγκύκλιος, κύριε Υπουργέ, είναι σε μια εντελώς πρόχειρη βάση. Θα την αποκαλούσα και «μνημείο ανευθυνότητας» σε ό,τι αφορά το ζήτημα των σχολικών γευμάτων γιατί - και εσείς βεβαίως το ξέρετε - οι εκπαιδευτικοί δεν έχουν αυτές τις τεχνικές γνώσεις. Δεν είναι και στην αρμοδιότητά τους, άλλωστε, να ελέγχουν την ποιότητα και τη σύνθεση των γευμάτων. Θα το ξαναπούμε ότι η Κυβέρνηση δεν αντιμετωπίζει αυτό το ζήτημα με τη δέουσα σοβαρότητα, οργάνωση και υπευθυνότητα που απαιτούνται. Αυτό που θα θέλαμε να σας ρωτήσουμε είναι τι μέτρα θα πάρετε έτσι ώστε να εξασφαλιστούν όλες εκείνες οι αναγκαίες προϋποθέσεις υγιεινής και ασφάλειας των μαθητών προκειμένου να δεχτούν αυτό το γεύμα. Να ανακαλέσετε αυτήν την εγκύκλιο και βεβαίως να μην συσταθούν αυτές οι τριμελείς επιτροπές και η ευθύνη για την παράδοση, τον έλεγχο της ποιότητας των γευμάτων να είναι αποκλειστικά κρατική ευθύνη των Υπουργείων Εργασίας, Κοινωνικής Ασφάλισης ή οποιουδήποτε άλλου. Τέλος, να δώσετε τη δυνατότητα σε εκείνους τους γονείς να δηλώσουν, στη δήλωση την οποία ζητάτε, τα παιδιά τους να παραλαμβάνουν αυτό το γεύμα για το σπίτι, δηλαδή να μείνει αυτό το γεύμα μονάχα για τα παιδιά που φοιτούν στο ολοήμερο σχολείο, ώστε να έχουν τη δυνατότητα να παίρνουν στο σπίτι το συγκεκριμένο γεύμα. Ευχαριστώ.
Ευχαριστούμε. Τον λόγο έχει ο κύριος Υπουργός.
Ευχαριστώ. Να επισημάνουμε κατ' αρχάς κάτι που αποφεύγετε να σημειώσετε, πως στη διάρκεια της διακυβέρνησης της Κυβέρνησης ΣΥΡΙΖΑ - ΑΝΕΛ με ένα σύνολο μέτρων που έχουμε πάρει κάναμε μια τεράστια προσπάθεια - και φάνηκαν τα αποτελέσματά τους - στο να μπορέσουμε να βοηθήσουμε εκείνα τα τμήματα της κοινωνίας που φτωχοποιούνται, εκείνα τα τμήματα της κοινωνίας που είναι υπό τον άμεσο κίνδυνο πλήρους φτωχοποίησης. Αυτό αναγνωρίζεται πια από όλους. Η κοινωνία μας έχει δει με ευγνωμοσύνη το σύνολο αυτών των μέτρων που έχουν ληφθεί και αυτό πρέπει να το τονίσουμε. Τα σχολικά γεύματα, λοιπόν, είναι μια από αυτές τις ρυθμίσεις που έχουμε κάνει. Ξέρετε ότι είναι πάνω από εκατόν πενήντα χιλιάδες οι μαθητές που σιτίζονται δωρεάν μέσα από τα σχολικά γεύματα. Προφανώς πρέπει να υπάρχει η σύμφωνη γνώμη των γονιών. Επίσης, έχει τεράστιο ενδιαφέρον ότι δεν έχει υπάρξει κανένα μα κανένα παράπονο ως προς την ποιότητα των προσφερόμενων γευμάτων τα οποία είναι εξαιρετικής ποιότητας. Είπατε για τον υποσιτισμό των νέων. Ο υποσιτισμός των νέων δεν είναι ένα θέμα ποσότητας, όσο είναι ένα θέμα ποιότητας. Υπάρχει ένα θέμα παχυσαρκίας ανάμεσα στα νέα παιδιά. Πολλές φορές υπάρχει μια πλημμελής παρακολούθηση εκ μέρους και των γονιών ως προς τη σημασία της σωστής διατροφής και εκεί έχουμε πάρει πάρα πολλές πρωτοβουλίες για να συνειδητοποιήσουμε και οι γονείς και οι εκπαιδευτικοί, αλλά κυρίως και τα παιδιά αυτού του τύπου τα ζητήματα. Τώρα θέλω να είναι σαφές ότι αυτό που ζητάμε από τους εκπαιδευτικούς - και είναι πολύ δύσκολο να μην το ζητήσει κανείς και οι εκπαιδευτικοί έχουν ανταποκριθεί με ένα τρόπο επαγγελματικό και μπορώ να σας πω συγκινητικό - είναι η συμβολή τους στο να μπορέσουν αυτά τα γεύματα να λειτουργήσουν όσο καλύτερα γίνεται. Τι γίνεται, λοιπόν; Έρχονται τα γεύματα στο σχολείο, τα παραλαμβάνουν οι εκπαιδευτικοί και τα μοιράζουν στη συνέχεια. Τα παιδιά που είναι στο ολοήμερο τα τρώνε στο σχολείο. Υπάρχει ένα μικρό ποσοστό παιδιών, που με τη συμφωνία των γονιών τους, τα παίρνουν μαζί στο σπίτι. Νομίζουμε ότι καλό είναι να αφήσουμε την ίδια τη ζωή να ρυθμίσει ορισμένα πράγματα που υπερβαίνουν υπουργικές αποφάσεις ή νόμους. Εδώ η μεγάλη πλειοψηφία των παιδιών στο πλαίσιο του ολοήμερου τρώει τα γεύματα αυτά στα σχολεία. Ένα ποσοστό με δικές τους διαδικασίες και αποφάσεις τα παίρνει στο σπίτι. Το βασικό είναι ότι αυτά τα γεύματα ικανοποιούν τον στόχο που έχουμε εμείς από την αρχή που είναι η σίτιση των παιδιών που προέρχονται από γειτονιές και από κοινωνικά στρώματα που αυτήν τη στιγμή είναι κάτω από πολύ σοβαρή οικονομική πίεση και νομίζουμε ότι και οι εκπαιδευτικοί επιτελούν αυτόν τον έξτρα ρόλο που τους αναλογεί πια ως κοινωνικοί λειτουργοί. Ασκούν ένα κοινωνικό λειτούργημα και είμαστε πραγματικά ευγνώμονες στον τρόπο με τον οποίο έχουν πάρει πάνω τους αυτήν τη διαδικασία. Τώρα για να σας είμαι απολύτως ειλικρινής κάτω από ιδανικές συνθήκες αυτή η διαδικασία θα έπρεπε να είναι από ένα προσωπικό τραπεζοκόμων σε σχολεία, τα οποία θα είχαν τις αντίστοιχες υλικοτεχνικές υποδομές, κ.λπ.. Αυτήν τη στιγμή δεν έχουμε τη δυνατότητα δημοσιονομικά να διορίσουμε έναν τέτοιο αριθμό ατόμων. Και προσπαθούμε και στα σχολεία να κάνουμε μέσω των δήμων - γιατί όπως ξέρετε την ευθύνη των κτηρίων την έχει ο δήμος - και εκείνες τις παρεμβάσεις όπου να είναι όσο πιο υγιεινό γίνεται το περιβάλλον. Πάντως, συνολικά για κάτι το οποίο έχουμε εγκαινιάσει και είναι ένα πολύ σοβαρό χρηματικό ποσό που έχει δεσμευτεί για το θέμα των γευμάτων, θεωρούμε ότι είναι εξαιρετική πρωτοβουλία, πάει πάρα πολύ καλά, η ποιότητα είναι εξαιρετική και έχουμε και τη συναίνεση και την συνεργασία όλων των εμπλεκομένων. Είναι προφανές ότι αυτό δεν είναι κάτι που το κάνει το Υπουργείο Παιδείας μόνο του. Ουσιαστικά είναι πρωτοβουλία του Υπουργείου Εργασίας και εμείς κάνουμε κάθε προσπάθεια να συμβάλουμε σε αυτήν την πρωτοβουλία του Υπουργείου Εργασίας.
Κύριε Δελή, έχετε τον λόγο για τρία λεπτά.
Ευχαριστώ, κύριε Πρόεδρε. Είπατε, κύριε Υπουργέ, στην απάντησή σας στα ζητήματα που σας θέσαμε, ουσιαστικά να αφήσουμε τη ζωή να λύσει αυτά τα προβλήματα. Δεν δείξατε καμμία διάθεση όχι να αποσύρετε την εγκύκλιο που εσείς υπογράψατε, αλλά έστω να την τροποποιήσετε. Ξεκινήσατε, βεβαίως, την τοποθέτησή σας με τα γνωστά λόγια του ΣΥΡΙΖΑ, ότι προσπαθείτε να αντιμετωπίσετε τα προβλήματα της φτωχοποίησης της ελληνικής κοινωνίας. Νομίζω, όμως, ότι εδώ κάνατε ένα λάθος, γιατί και η συγκυβέρνηση του ΣΥΡΙΖΑ - ΑΝΕΛ είναι συνεργός της φτωχοποίησης του ελληνικού λαού από το 2015 και μετά, με το σύνολο βεβαίως της πολιτικής της. Τώρα το αν πετάει ένα - δύο ξεροκόμματα για τις λαϊκές ανάγκες, όπως τα τελευταία κοινωνικά μερίσματα, αυτό δεν αναιρεί την κατεύθυνση και την αντιλαϊκότητα της πολιτικής σας. Συσχετίσατε, επίσης, τον υποσιτισμό με την παχυσαρκία. Πρέπει, όμως, εδώ να σας πούμε ότι βεβαίως και υπάρχει μια σχέση για την ποιότητα της διατροφής της νεολαίας. Αυτό, όμως, έχει να κάνει, κύριε Υπουργέ και με το διαθέσιμο εισόδημα και με το πόσο ακριβά είναι τελικά τα ποιοτικά τρόφιμα. Τι ζητάτε από τους εκπαιδευτικούς, αλήθεια; Δεν τους ζητάτε απλώς να μετράνε την ποσότητα των γευμάτων, τις μερίδες που έρχονται για τα παιδιά. Τους ζητάτε, κύριε Υπουργέ, με βάση την εγκύκλιό σας, να ελέγχουν και την ποιότητα της τροφής, ακόμα και τη σύνθεση της τροφής, αν ανταποκρίνεται, και μάλιστα τις ώρες που αυτοί οι εκπαιδευτικοί έχουν μάθημα. Πώς μπορεί να γίνει αυτό; Δικαιολογηθήκατε ότι «για να γίνει έτσι όπως το θέτουμε εμείς, θα χρειάζονταν οι ιδανικές συνθήκες». Ιδανικές συνθήκες είναι οι συνθήκες οι αναγκαίες, οι κατάλληλες, που πρέπει να υπάρχουν σε ένα σχολείο, ούτως ώστε να υπάρχουν τραπεζοκόμοι, όπως υπήρξαν παλαιότερα; Και πέρυσι, απ' ό,τι νομίζω, αρκετοί δήμοι προσέλαβαν τραπεζοκόμους για να ελέγχουν αυτά τα τρόφιμα, να τα μοιράζουν στα παιδιά, να υπάρχουν οι κατάλληλοι χώροι για να σιτίζονται στα παιδιά. Δεν μπορεί ένα παιδί στο ίδιο θρανίο που γράφει την ορθογραφία του, λύνει τις ασκήσεις του, κάνει τα τεχνικά του, να τρώει πάνω σε αυτό το ίδιο θρανίο. Προκύπτει και ένα ζήτημα υγιεινής και δεν ξέρουμε τι μπορεί να γίνει με κάποια αρρώστια που μπορεί να προκληθεί από μικρόβια που θα προκύψουν από αυτή τη διαδικασία. Δεν θεωρούμε ότι αυτές οι συνθήκες είναι ιδανικές, κύριε Υπουργέ. Θεωρούμε ότι είναι αναγκαίες. Είναι αναγκαίες, αν θέλουμε πραγματικά να λειτουργήσει αυτό το πρόγραμμα και βεβαίως, όπως λέμε εμείς, να λειτουργήσει για όλα τα σχολεία της χώρας. Το απαντήσατε βεβαίως και αυτό. Είπατε ότι υπάρχει η δημοσιονομική δυσκολία. Έτσι είναι. Δεν χωράει - το ομολογείτε και εσείς - αυτό το αναγκαίο, το στοιχειώδες μέτρο κοινωνικής πολιτικής, για να εξασφαλιστεί ένα υγιεινό γεύμα σε όλα τα παιδιά μέσα στην πολιτική σας και γι' αυτό ομολογείτε ότι θα αφήσετε την ίδια τη ζωή να το λύσει. Νομίζω ότι ο λόγος είναι τώρα στους συλλόγους γονέων, στους συλλόγους των εκπαιδευτικών, οι οποίοι θα πρέπει να διεκδικήσουν ακόμα περισσότερο και ακόμα πιο έντονα τα δικαιώματα των παιδιών και των συναδέλφων. Σας ευχαριστώ.
Και εγώ ευχαριστώ. Κύριε Γαβρόγλου, έχετε και πάλι τον λόγο.
Πρώτον, έχει ενδιαφέρον, κύριε Δελή, ότι αρνείστε να δεχτείτε ότι είναι ένα θετικό μέτρο. Μέσα στην καταστροφολογία που φέρνετε, χάνετε και το δίκιο σας, που λέμε. Διότι ας δεχθούμε αμφότεροι ότι έχουμε να κάνουμε με ένα θετικό μέτρο. Με το να θεωρείτε ότι αυτό το μέτρο είναι ένα ξεροκόμματο το οποίο πετάει η Κυβέρνηση στα φτωχά στρώματα υποβαθμίζετε την πολιτική της Κυβέρνησης, που έχετε κάθε δικαίωμα να το κάνετε, αλλά με κάποιον τρόπο δεν δείχνετε και τον αναγκαίο σεβασμό γι' αυτόν τον κόσμο ο οποίος το έχει ανάγκη. Ξεροκόμματο δεν είναι τα τόσες δεκάδες χιλιάδες γεύματα. Είναι μία συνειδητή προσπάθεια της Κυβέρνησης να μπορέσει να βοηθήσει τα φτωχότερα στρώματα, ώστε όλοι μαζί να δούμε πώς θα βγούμε - που ήδη βγαίνουμε - από τις φοβερές επιπτώσεις που είχε η κρίση. Δεύτερον, λέτε ότι ένας από τους λόγους που υποσιτίζονται τα παιδιά είναι εξαιτίας της ακρίβειας των ποιοτικών τροφίμων. Αυτό, προφανώς, εσείς μόνο το γνωρίζετε. Διότι η ποιότητα στα τρόφιμα δεν σημαίνει ότι πας και αγοράζεις ακριβά τρόφιμα. Είναι ένα θέμα νοοτροπίας, είναι ένα θέμα εκπαίδευσης, είναι πολλά πράγματα μαζί. Μην τα συνδέουμε όλα, λοιπόν, με ένα σχήμα που είναι αδιέξοδο στις ερμηνευτικές του δυνατότητες. Είπατε ότι η υπουργική απόφαση επιβάλλει στους εκπαιδευτικούς να ελέγχουν την ποιότητα. Δεν νομίζω να είναι έτσι. Εκείνο που ζητάμε από τους εκπαιδευτικούς - κι έχει ενδιαφέρον ότι το κάνουν οι άνθρωποι, εσείς έχετε πρόβλημα με ότι το κάνουν - είναι να έχουν μία εποπτεία, προσπαθώντας να βρουν δειγματοληπτικά κάποια από αυτά τα κουτιά, τις σακούλες, που έρχονται, να δουν μήπως και υπάρχει κάποιο πρόβλημα. Αυτό ο οποιοσδήποτε έχει την ευθύνη να μοιράζονται αυτού του τύπου τα φαγητά θα πρέπει να το επιδιώκει. Δεν είναι ουδέτεροι παρατηρητές οι άνθρωποι και το κάνουν, έχουν βρει τρόπους. Όταν, λοιπόν, σας λέμε ότι «αφήστε τη ζωή να λύσει τέτοιου είδους προβλήματα», προφανώς αντίκειται σε μία ακραία κρατικιστική αντίληψη που έχετε, που θέλετε όλα να προσδιορίζονται με νόμους και κανόνες. Εμείς, λοιπόν, λέμε ότι οι άνθρωποι μεταξύ τους έχουν βρει έναν τρόπο να προχωράει αυτό το μέτρο. Άρα, ας αφήσουμε αυτόν τον τρόπο να προχωρήσει, καθώς φαίνεται ότι λειτουργεί αποτελεσματικά, ακόμη και με πολλές ατέλειες. Εγώ σας είπα ήδη τις ατέλειες με την έλλειψη ενός προσωπικού, όπως είναι οι τραπεζοκόμοι κ.λπ.. Πάντως, να ξέρετε ότι είναι ένα μέτρο, το οποίο θα πρέπει όλοι να χαιρετίσουμε. Πρέπει να δούμε με ποιους τρόπους θα βελτιωθεί αυτή η καθημερινότητα και πώς θα επεκταθούν αυτά τα γεύματα. Νομίζω ότι και η κ. Φωτίου, η Υπουργός, έχει διατυπώσει από το Βήμα της Βουλής τις προοπτικές αυτού του μέτρου, που θα είναι για ακόμη περισσότερα παιδιά. Ευχαριστώ πολύ.
Κι εγώ ευχαριστώ. Συνεχίζουμε με την πρώτη με αριθμό 312/17-11-2017 επίκαιρη ερώτηση δεύτερου κύκλου (Α΄) του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Ερημώνει το Δημοκρίτειο Πανεπιστήμιο Θράκης με ευθύνη του Υπουργού Παιδείας κ. Γαβρόγλου». Παρακαλώ, κύριε Δημοσχάκη, έχετε τον λόγο για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Δεν είναι πρώτη φορά που μια νομοθετική παρέμβαση του Υπουργού Παιδείας δημιουργεί αναστάτωση στον χώρο της παιδείας. Το αντίθετο, μάλιστα. Έχει γίνει συνήθεια να προκαλεί αντιδράσεις για τις απαράδεκτες αποφάσεις του, κυρίως σε ό,τι αφορά τη νομοθέτηση. Αυτή τη φορά, κατά ανεξήγητο τρόπο, κύριε Πρόεδρε, έβαλε στο στόχαστρο τα περιφερειακά πανεπιστήμια, μεταξύ των οποίων και το Δημοκρίτειο Πανεπιστήμιο Θράκης. Ο ν.4485/2017 και συγκεκριμένα στο άρθρο 76 παράγραφος 1 αναφέρεται χαρακτηριστικά: «Επιτρέπεται η μετακίνηση μελών ΔΕΠ πρώτης βαθμίδας προς τα ΑΕΙ των Νομών Αττικής και Θεσσαλονίκης από ΑΕΙ που εδρεύουν σε άλλους νομούς, εφόσον αυτά τα μέλη ΔΕΠ έχουν συμπληρώσει τουλάχιστον δεκαπέντε έτη υπηρεσίας στο ίδιο τμήμα και σε οποιαδήποτε βαθμίδα». Καταλαβαίνετε, κύριε Πρόεδρε, ότι αποψιλώνονται τα περιφερειακά πανεπιστήμια. Προσελήφθησαν να αναλάβουν ευθύνες έναντι των σπουδαστών, των τοπικών κοινωνιών και των πανεπιστημίων. Δυστυχώς, όμως, αυτόν τον ανθό τον συσσωρευμένο δεν τον ανταπέδωσαν. Έτσι, με τη ρύθμιση, στην οποία προβαίνει ο κύριος Υπουργός, η οποία εν πολλοίς, στον χώρο των πανεπιστημίων χαρακτηρίζεται νόμος φωτογραφικός - και ιδιαίτερα η διάταξη αυτή - έχουμε ως αποτέλεσμα σοβαρότατα προβλήματα στελέχωσης. Και ήδη είχαμε τέτοιου είδους προβλήματα στα πανεπιστήμιά μας και στο Δημοκρίτειο συγκεκριμένα. Το βασικό ερώτημα είναι: Έχει προβλέψει ο Υπουργός να υπάρξουν αντικαταστάτες τους; Αν ναι, με ποιον τρόπο; Επίσης, γνωρίζει ότι δεκαπέντε καθηγητές πρώτης γραμμής του Δημοκρίτειου Πανεπιστημίου έχουν ήδη καταθέσει αίτηση; Θα τους αντικαταστήσει πριν ακόμη φύγουν από τη Θράκη για τα κεντρικά πανεπιστήμια; Ευχαριστώ πολύ, κύριε Πρόεδρε.
Κι εγώ ευχαριστώ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα αντιπαρέλθω την εισαγωγή του κ. Δημοσχάκη ότι δημιουργούνται προβλήματα με κάθε νομοθετική ρύθμιση του Υπουργείου Παιδείας. Προφανώς ο κ. Δημοσχάκης δεν τα παρακολουθεί καλά. Κύριε συνάδελφε, κυρίως, δεν παρακολουθείτε σωστά και το τι γίνεται με τον νόμο που ψηφίστηκε τον Αύγουστο, ο οποίος εφαρμόζεται με εντυπωσιακά θετικά αποτελέσματα σε όλα τα ΑΕΙ της χώρας. Ως προς αυτό που θίξατε, πάλι δεν φαίνεται να κατανοείται η διαδικασία. Ποια είναι η διαδικασία; Είστε εσείς σε ένα τμήμα και κάνετε αίτηση για να φύγετε και να πάτε στο άλφα πανεπιστήμιο. Αυτή η αίτηση, κατ' αρχάς, πρέπει να εγκριθεί από τη γενική συνέλευση του ιδίου του τμήματος. Μετά πρέπει να εγκριθεί από τη Σύγκλητο του ιδρύματος, στην οποία συνήθως συμμετέχουν όλοι οι πρόεδροι των τμημάτων κ.λπ.. Μετά πρέπει να εγκριθεί από το τμήμα, στο οποίο θέλετε να πάτε στο όποιο άλλο πανεπιστήμιο και πρέπει να εγκριθεί και από τη Σύγκλητο του άλλου πανεπιστημίου. Ήδη βλέπετε πόσο ανυπόστατη είναι η κατηγορία περί φωτογραφικής διάταξης. Ελπίζω να το καταλαβαίνετε αυτό. Διότι εδώ έχουμε τέσσερα ακαδημαϊκά όργανα, στα οποία η πολιτεία τουλάχιστον - προφανώς εσείς δεν έχετε καμμία εμπιστοσύνη - τυχαίνει να έχει απόλυτη εμπιστοσύνη. Διότι είναι ακαδημαϊκοί και έχουν το θάρρος της γνώμης τους. Αν δεν θέλουν να φύγει κάποιος, του λένε να μη φύγει. Προσέξτε, όμως: Η νομοθεσία μέχρι τώρα έδινε το δικαίωμα να πας από ένα λεγόμενο περιφερειακό πανεπιστήμιο σε ένα άλλο. Εμείς δεν καταλαβαίνουμε γιατί δίνεται η δυνατότητα να πας από μια περιφερειακή πόλη σε άλλη, ενώ δεν μπορείς να πας στο κέντρο μετά από δεκαπέντε χρόνια. Νομίζουμε ότι είναι ένα δικαίωμα που έχουν. Δεν είναι αυτόματο δικαίωμα. Είναι ένα δικαίωμα που έχουν μέσα από αυτές τις διαδικασίες. Και γιατί δεν θα αδειάσουν θέσεις σε κάποια πανεπιστήμια να πάνε σε κάποια άλλα περιφερειακά πανεπιστήμια, όπως έχει γίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Εμείς από θέσεις που μας έχουν μείνει, οι οποίες είναι αποτέλεσμα και άγονων εκλογών, κάνουμε όντως μια προσπάθεια να τις δώσουμε σε εκείνα τα ιδρύματα, στα οποία δημιουργούνται τέτοιου είδους προβλήματα. Να σας πω, όμως, και κάτι άλλο: Λόγω του παθολογικού τρόπου, με τον οποίο αναπτύχθηκαν οι πόλεις στη χώρα μας, λόγω των δυσκολιών γύρω από πολιτισμικά και άλλου είδους φαινόμενα, όπου πολλά από αυτά είναι συγκεντρωμένα στις μεγάλες πόλεις κ.λπ., πρέπει να φροντίσουμε και τους ανθρώπους επί της ουσίας, ώστε να μπορούν να πηγαίνουν και σε αυτά τα πανεπιστήμια και να ξέρουν ότι έχουν αυτή τη δυνατότητα. Δεν είναι αυτόματη, όπως σας είπα. Αλλιώτικα, υπάρχει και ένας κίνδυνος νεαροί συνάδελφοι να μην μπορούν να πηγαίνουν σε αυτά τα πανεπιστήμια, εάν τυχόν εμείς τους λέμε: «Παιδιά, δεν έχετε κανέναν απολύτως τρόπο να φύγετε από εκεί». Εγώ δεν λέω ότι είναι μια «φυλακή» από όπου πρέπει να φύγουν. Όμως, να έχουν οι άνθρωποι αυτή τη δυνατότητα. Επίσης, θέλουμε πάρα πολύ - και θα το ρυθμίσουμε και ελπίζουμε με τα νέα δημοσιονομικά να έχουμε και τη δυνατότητα να δίνουμε και κάποια οικονομική ενίσχυση - να ενισχύουμε πολλούς συναδέλφους από το κέντρο να πηγαίνουν για ένα εξάμηνο ή για έναν χρόνο σε αυτά τα πανεπιστήμια, όχι σε μονιμότερη βάση, ώστε να μπορούν να έχουν και μια οικονομική απολαβή. Άρα, είναι ένας τρόπος να σπάσει αυτή η αδυναμία επικοινωνίας ανάμεσα στα λεγόμενα περιφερειακά και τα λεγόμενα κεντρικά πανεπιστήμια. Ευχαριστώ.
Ευχαριστούμε, κύριε Υπουργέ. Κύριε Δημοσχάκη, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Υπουργέ, πώς εγγυάστε ότι θα διασφαλίζονται οι συνθήκες ποιοτικής εκπαίδευσης στα περιφερειακά πανεπιστήμια από τη στιγμή που όλοι οι καθηγητές είναι «αεροπλανικοί», όπως λέγονται στην κοινώς καθομιλουμένη γλώσσα; Θα μεταναστεύουν στα αστικά ΑΕΙ. Επίσης, έχετε γνωρίσει τη δημόσια διοίκηση σε βάθος; Υπάρχει μετάθεση υπαλλήλου οποιουδήποτε βαθμού, αν δεν έχει αποφασίσει ένα συλλογικό όργανο; Δηλαδή, τι μας λέτε; Επειδή αποφάσισε η γενική συνέλευση ή αποφάσισε η Σύγκλητος, αυτό είναι εγγύηση;
Ενώ, ποια είναι εγγύηση; Τι είναι εγγύηση;
Όλες οι μεταθέσεις των υπαλλήλων του ελληνικού κράτους γίνονται με αποφάσεις συλλογικών οργάνων. Το αυτοπρόσωπο έχει καταργηθεί. Όταν έχει αυτή την εξουσία από τον νόμο, δεν το βλέπετε ότι θα έχουμε την εισροή προς την πρωτεύουσα και τη Θεσσαλονίκη και δεν θα έχουμε την εκροή που επιβάλλεται - και δεν το προβλέψατε από τον νόμο σας - σε ότι αφορά τα περιφερειακά πανεπιστήμια; Αποτελεί κοινή πεποίθηση στις τάξεις της ακαδημαϊκής κοινότητας ότι επιδιώκετε να εξυπηρετήσετε κάποιους με υψηλά αξιώματα, αδιαφορώντας για την εύρυθμη λειτουργία των πανεπιστημίων. Υπάρχει κατάσταση και φωνάζουν οι καταστάσεις και κυκλοφορούν από γραφείο σε γραφείο. Και θέλετε να πάρετε όλους αυτούς τους καθηγητές από τα περιφερειακά πανεπιστήμια. Γιατί δεν προβλέψατε την αντίθετη κατεύθυνση; Είχατε τη νομοθετική εξουσία να το πράξετε.
Μα, υπάρχει αυτό.
Γιατί δεν δώσατε προνόμια, κίνητρα σε αυτούς τους καθηγητές να γυρίσουν πίσω στα περιφερειακά πανεπιστήμια; Επίσης, λέτε να έρθουν έναν χρόνο να διδάξουν στα κεντρικά πανεπιστήμια. Αυτό είναι υποχρέωση του ελληνικού κράτους για να διευρυνθεί ο κύκλος των σπουδών τους, των διδακτικών κυρίως σπουδών τους κι επιβάλλεται να το πράξετε. Εμείς θέλουμε στελέχη των Ενόπλων Δυνάμεων και των Σωμάτων Ασφαλείας στο εξωτερικό γι' αυτήν την αποστολή, ώστε όταν θα επιστρέψουν να είναι πιο ενημερωμένοι και να μπορέσουν να κάνουν καλύτερα και αποτελεσματικότερα τη δουλειά τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω να σας πω ότι όταν αναλάβατε το Υπουργείο Παιδείας, χάρηκα πάρα πολύ, διότι εκτιμώ και σέβομαι την καταγωγή σας. Διότι προέρχεστε από την πρωτεύουσα της Θράκης, από την Κωνσταντινούπολη. Και πίστευα ότι θα βάλετε τη δική σας πινελιά στη δημόσια εκπαίδευση. Όμως, δυστυχώς, θα ήθελα να σας πω με πλήρη γνώση ότι με απογοητεύσατε κι εμένα και τους Θρακιώτες με τις δυσμενείς αποφάσεις που έχετε πάρει και με την ασέβεια που κατ' επανάληψη έχετε δείξει. Δεν ήρθατε στη Σύνοδο των Πρυτάνεων, δεν ήρθατε προχθές, το Σάββατο, στο συνέδριο που είχε η Πανελλήνια Ομοσπονδία Διδακτικού και Επιστημονικού Προσωπικού. Πήρατε αποφάσεις δυσμενείς για το Παιδαγωγικό Τμήμα της Αλεξανδρούπολης. Πήρατε δυσμενείς αποφάσεις σε ό,τι αφορά τον Πρύτανη του Δημοκρίτειου Πανεπιστημίου. Σας καταθέσαμε δύο ερωτήσεις και μάλιστα, κύριε Πρόεδρε, όλοι οι Βουλευτές της Νέας Δημοκρατίας της Ανατολικής Μακεδονίας και Θράκης. Συγκεκριμένα, στις 7 Ιουνίου 2017 καταθέσαμε την ερώτηση με αριθμό πρωτοκόλλου 6162 την οποία συνυπογράφουμε ο κ. Παναγιωτόπουλος, ο κ. Κυριαζίδης και ο ομιλών. Επίσης, στις 20 Ιουλίου του 2017 με τον αριθμό 7473 πάνε οι τρεις Βουλευτές. Ο κύριος Υπουργός περιφρονεί την Ανατολική Μακεδονία και Θράκη και δεν απάντησε στους εκπροσώπους του λαού, διότι ήθελε ο κόσμος να πληροφορηθεί για τις λαθεμένες αποφάσεις που έχετε πάρει σε βάρος του πανεπιστημίου μας. Σας κατηγορούμε ευθέως.
Παρακαλώ, κύριε Δημοσχάκη, ολοκληρώνετε.
Ευχαριστώ πολύ.
Τον λόγο έχει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου.
Κατ' αρχάς δεν έχω καταλάβει σε τι ακριβώς καλούμαι να απαντήσω. Θα προσπαθήσω όμως να απαντήσω ψύχραιμα. Ξέρετε, την ευθύνη για το αν μένει κάποιος στον χώρο που διδάσκει ή όχι, την έχει η πρυτανεία. Άρα, αν αυτό δεν τηρείται, θα πρέπει να αναζητηθούν ευθύνες στις αντίστοιχες πρυτανείες. Και βεβαίως, πάλι επιμένω - είναι το ίδιο που είπα πριν και στο ΚΚΕ - ότι κι εσείς έχετε μια λογική ενδεχομένως ότι όλα πρέπει να τα κάνει το Υπουργείο. Μέσα στη λογική του αυτοδιοίκητου σε ένα πανεπιστήμιο, θα πρέπει αυτά τα πράγματα να λύνονται μεταξύ τους. Δεύτερον, είπατε ότι οι μεταθέσεις γίνονται με αποφάσεις συλλογικών οργάνων. Οι γενικές συνελεύσεις και οι σύγκλητοι είναι συλλογικά όργανα. Δεν καταλαβαίνω.
Δεν είπα εγώ το αντίθετο. Εσείς το επικαλεστήκατε ως επιχείρημα.
Αυτό είπατε, όμως. Εσείς λέτε ότι κάθε μετάθεση γίνεται σαν αποτέλεσμα αποφάσεων συλλογικών οργάνων. Σωστά; Κι εγώ σας λέω ότι ακριβώς αυτό γίνεται. Άρα, συμφωνούμε ότι έχουμε να κάνουμε με συλλογικά όργανα ακαδημαϊκού χαρακτήρα που αποφασίζουν με ακαδημαϊκά κριτήρια; Ναι ή όχι; Μη λέτε, λοιπόν, κάτι που δεν υπάρχει. Κίνητρα υπάρχουν για να πάνε στα περιφερειακά πανεπιστήμια. Εμείς με την πολιτική που ακολουθούμε τώρα κι έχουμε τα πρώτα εξαιρετικά θετικά βήματα με τη συνεργασία των πανεπιστημίων και των ΤΕΙ, αναβαθμίζουμε την ακαδημαϊκή υπόσταση αυτών των ιδρυμάτων. Έχει πάρα πολύ μεγάλη σημασία να δούμε ποια είναι εκείνα τα θέματα που συγκινούν τους επιστήμονες να πάνε, να μείνουν, να συμβάλουν κ.λπ. όπως έχουμε πάρα πολλούς τέτοιους σε πάρα πολλά περιφερειακά πανεπιστήμια. Τα κίνητρα, κατά κύριο λόγο, είναι κίνητρα επιστημονικού, εκπαιδευτικού και ερευνητικού χαρακτήρα. Τώρα, δεν κατάλαβα αυτά που είπατε ότι αγνοούμε τη Θράκη κ.λπ.. Με τον Πρύτανη του Δημοκρίτειου Πανεπιστημίου Θράκης υπήρξε μία σαφέστατη έκθεση των επιθεωρητών δημόσιας διοίκησης. Ακολουθήσαμε κατά γράμμα και το στείλαμε στις αντίστοιχες αρχές, τις εισαγγελικές και δικαστικές για τα περαιτέρω. Για ποιον λόγο πρέπει εσείς να θέλετε να παρέμβετε στη διαδικασία της δικαιοσύνης; Αφήστε να δούμε τι θα πει η δικαιοσύνη. Εμείς λέμε ένας άνθρωπος είναι αθώος μέχρι αποδείξεως του αντιθέτου. Αυτό, όμως, δεν σημαίνει ότι ασκεί και τα καθήκοντά του υποχρεωτικά. Γι' αυτό, παραδείγματος χάριν, έχουμε και τον νομικό πολιτισμό που έχουμε. Ακολουθήσαμε όχι δογματικά, αλλά με εντυπωσιακή συνέπεια το γράμμα του νόμου γι' αυτήν την υπόθεση και έκτοτε εγώ, παρ' όλο ότι έχω προκληθεί, δεν έχω κάνει καμμία απολύτως δήλωση γιατί θέλω να αφήσω τη δικαιοσύνη να κάνει τη δουλειά της. Προχθές ήμασταν στη Θράκη. Φαίνεται ότι δεν έχετε ενημερωθεί. Υπήρχε το Αναπτυξιακό Συνέδριο της Θράκης και εγώ είδα τη Σύγκλητο του ΤΕΙ Ανατολικής Θράκης στην Καβάλα. Μου έτυχε κάτι προσωπικό και έπρεπε την ίδια μέρα να επιστρέψω και ο Γενικός Γραμματέας του Υπουργείου Παιδείας έκανε συνάντηση με τη Σύγκλητο του Δημοκρίτειου Πανεπιστημίου. Με βάση τις δηλώσεις και του Πρύτανη του Δημοκρίτειου Πανεπιστημίου Θράκης και του Πρύτανη του ΤΕΙ Ανατολικής Θράκης και οι δύο συναντήσεις πήγαν εντυπωσιακά καλά. Τώρα, όσον αφορά ότι σας απογοήτευσα ενώ περιμένατε άλλα από εμένα, ως ενός ανθρώπου που γεννήθηκα και μεγάλωσα στην πόλη, με συγχωρείτε που σας απογοήτευσα, αλλά δεν είναι προσωπικό το ζήτημα. Το ζήτημα είναι ότι έχουμε μια πολιτική δραματικής αναβάθμισης των ΤΕΙ και των πανεπιστημίων. Αυτό, ενδεχομένως, να μην βολεύει ορισμένους και αυτό να μεταφράζεται ως απογοήτευση. Όμως, δεν είναι απογοήτευση λόγω καταγωγής μου όσο απογοήτευση από την κυβερνητική πολιτική που θέλουμε να ακολουθήσουμε. Σας ευχαριστώ.
Κύριε Πρόεδρε, υπάρχει δυνατότητα τριτολογίας;
Όπως ξέρετε, δεν υπάρχει τριτολογία από τον Κανονισμό. Μπορείτε, όμως, να μιλήσετε με τον Υπουργό ιδιαιτέρως. Καταλαβαίνετε.
Δεν θέλω να παρέμβω στον Κανονισμό. Αυτό είναι κάτι που γνωρίζω. Όμως, αν υπάρχει δυνατότητα τριτολογίας, θα πρέπει να απαντήσω.
Ναι, αλλά θα είναι υποχρεωμένος να απαντήσει και ο Υπουργός ξανά, κύριε Δημοσχάκη, οπότε δεν γίνεται να υπάρξει τριτολογία. Ο Γενικός Γραμματέας της Κυβέρνησης κ. Καλογήρου ενημερώνει τη Βουλή ότι η όγδοη επίκαιρη ερώτηση με αριθμό 101/17-10-2017 δεύτερου κύκλου (Β΄) του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Υγείας, με θέμα: «Ραγδαία αύξηση των κρουσμάτων ιλαράς στη χώρα», δεν θα συζητηθεί λόγω κωλύματος του αρμόδιου Υπουργού. Επίσης, η δεύτερη με αριθμό 303/14-11-2017 επίκαιρη ερώτηση πρώτου κύκλου (Α΄) του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, με θέμα: «Οι καταστροφές στη Σύμη και η ανάγκη αναθεώρησης της πολιτικής για τον ΦΠΑ και το τέλος διανυκτέρευσης», δεν θα συζητηθεί λόγω κωλύματος του κυρίου Υπουργού. Η δεύτερη με αριθμό 257/10-11-2017 επίκαιρη ερώτηση πρώτου κύκλου (Β΄) του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, με θέμα: «Οι οικονομικές απώλειες από το τέλος διανυκτέρευσης», δεν θα συζητηθεί λόγω κωλύματος της κυρίας Υφυπουργού Οικονομικών κ. Παπανάτσιου. Αιτία η παράλληλη άσκηση κοινοβουλευτικών καθηκόντων. Η πρώτη με αριθμό 311/17-11-2017 επίκαιρη ερώτηση πρώτου κύκλου (Α΄) του Βουλευτή Λαρίσης της Νέας Δημοκρατίας κ. Χρήστου Κέλλα προς τον Υπουργό Παιδείας, Έρευνας και Θρησκευμάτων, με θέμα: «Σοβαρότατα προβλήματα στα σχολεία της διασποράς», δεν θα συζητηθεί λόγω κωλύματος του Υφυπουργού Παιδείας, Έρευνας και Θρησκευμάτων κ. Ζουράρι. Αιτία είναι ότι θα βρίσκεται στην Κρήτη ως εκπρόσωπος της Κυβέρνησης. Η έβδομη με αριθμό 191/30-10-2017 επίκαιρη ερώτηση δεύτερου κύκλου (Β΄) του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υγείας, με θέμα: «”Εκβιαστικός” ο συμψηφισμός των ληξιπρόθεσμων οφειλών του ΕΟΠΥΥ», δεν συζητείται λόγω κωλύματος του Αναπληρωτή Υπουργού Υγείας κ. Πολάκη και συγκεκριμένα λόγω φόρτου εργασίας. Η τρίτη με αριθμό 365/21-11-2017 επίκαιρη ερώτηση πρώτου κύκλου (Α΄) του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, με θέμα: «Πλημμύρες στην Αττική: Αποζημιώσεις και μέτρα αποκατάστασης των πληγέντων συμπολιτών μας», δεν συζητείται λόγω κωλύματος του Υπουργού Οικονομικών κ. Τσακαλώτου και συγκεκριμένα λόγω παράλληλης άσκησης κοινοβουλευτικών καθηκόντων. Η δεύτερη με αριθμό 330/20-11-2017 επίκαιρη ερώτηση δεύτερου κύκλου (Α΄) του Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Οικονομικών, με θέμα: «Αποζημίωση πληγέντων από την φονική πλημμύρα στην Δυτική Αττική», δεν συζητείται λόγω κωλύματος του Υπουργού Οικονομικών κ. Τσακαλώτου και συγκεκριμένα λόγω παράλληλης άσκησης κοινοβουλευτικών καθηκόντων. Η τρίτη με αριθμό 248/7-11-2017 επίκαιρη ερώτηση δεύτερου κύκλου (Β΄) του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών, με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνο», δεν συζητείται λόγω κωλύματος του Υπουργού Οικονομικών κ. Τσακαλώτου και συγκεκριμένα λόγω παράλληλης άσκησης κοινοβουλευτικών καθηκόντων. Η τέταρτη με αριθμό 245/6-11-2017 επίκαιρη ερώτηση δεύτερου κύκλου (Β΄) της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, με θέμα: «Οικονομικό κόστος των επιθέσεων από παρακρατικά στοιχεία», δεν συζητείται λόγω κωλύματος του Υπουργού Οικονομικών κ. Τσακαλώτου και συγκεκριμένα λόγω παράλληλης άσκησης κοινοβουλευτικών καθηκόντων. Η έκτη με αριθμό 215/3-11-2017 επίκαιρη ερώτηση δεύτερου κύκλου (Β΄) του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Ανησυχητικές εξελίξεις σχετικά με την πώληση της ΑΕΕΓΑ “Η Εθνική”», δεν συζητείται λόγω κωλύματος του Υπουργού Οικονομικών κ. Τσακαλώτου και συγκεκριμένα λόγω παράλληλης άσκησης κοινοβουλευτικών καθηκόντων. Η πρώτη με αριθμό 265/10-11-2017 επίκαιρη ερώτηση δεύτερου κύκλου (Β΄) του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς», δεν συζητείται λόγω κωλύματος του Αναπληρωτή Υπουργού Οικονομικών κ. Χουλιαράκη και συγκεκριμένα λόγω παράλληλης άσκησης κοινοβουλευτικών καθηκόντων. Η πέμπτη με αριθμό 237/6-11-2017 επίκαιρη ερώτηση δεύτερου κύκλου (Β΄) του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Λήψη μέτρων υπέρ των μικρών αποταμιευτών, που έχασαν τα χρήματά τους με το “κούρεμα” του χρέους το 2012», δεν συζητείται λόγω κωλύματος του Αναπληρωτή Υπουργού Οικονομικών κ. Χουλιαράκη και συγκεκριμένα λόγω παράλληλης άσκησης κοινοβουλευτικών καθηκόντων. Η πρώτη με αριθμό 164/21/5-10-2017 ερώτηση και αίτηση κατάθεσης εγγράφων (Β΄) του κύκλου αναφορών - ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, με θέμα: «Λειτουργία Μονάδας Μελετών και Κατασκευών (ΜΟΜΚΑ) 2017», δεν συζητείται, διότι ο Υπουργός Εθνικής Άμυνας κ. Καμμένος έχει απαντήσει γραπτώς και δεν έχει να συμπληρώσει κάτι άλλο. Η πέμπτη με αριθμό 300/14-11-2017 επίκαιρη ερώτηση πρώτου κύκλου (Α΄) του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Προστασία ακινήτων αξίας έως 300.000 ευρώ από πλειστηριασμούς», δεν συζητείται λόγω αναρμοδιότητας. Αρμόδιο είναι το Υπουργείο Οικονομίας και Ανάπτυξης. Η δεύτερη με αριθμό 259/10-11-2017 επίκαιρη ερώτηση δεύτερου κύκλου (Β΄) του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, με θέμα: «Δυσλειτουργία του Ελληνικού Ανοικτού Πανεπιστημίου (ΕΑΠ)», δεν συζητείται λόγω κωλύματος του ερωτώντος Βουλευτή. Η πρώτη με αριθμό 266/10-11-2017 επίκαιρη ερώτηση πρώτου κύκλου (Β΄) του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Παιδείας, Έρευνας και Θρησκευμάτων, με θέμα: «Καίριες ελλείψεις καθηγητών στα σχολεία της Χαλκιδικής», δεν συζητείται λόγω κωλύματος του ερωτώντος Βουλευτή. Κυρίες και κύριοι συνάδελφοι, θα ήθελα να ενημερώσω το Σώμα ότι ο Βουλευτής Νομού Ρεθύμνου της Νέας Δημοκρατίας κ. Ιωάννης Κεφαλογιάννης ζητεί άδεια ολιγοήμερης απουσίας στο εξωτερικό, προκειμένου να μεταβεί στη Γερμανία και το Βέλγιο από 27-11-2017 έως 30-11-2017 για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, η Βουλευτής Β΄ Αθηνών της Νέας Δημοκρατίας κ. Άννα - Μισέλ Ασημακοπούλου ζητεί άδεια ολιγοήμερης απουσίας στο εξωτερικό, προκειμένου να μεταβεί στη Γαλλία από 27-11-2017 έως 1-12-2017 για επαγγελματικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Προχωρούμε στην τέταρτη με αριθμό 258/10-11-2017 επίκαιρη ερώτηση πρώτου κύκλου (Β΄) του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Παιδείας, Έρευνας και Θρησκευμάτων, με θέμα: «Αναζητούνται μουσικοί στο Μουσικό Σχολείο Σερρών». Παρακαλώ, κύριε Μεγαλομύστακα, έχετε τον λόγο.
Κύριε Υπουργέ, ερχόμαστε σήμερα να συζητήσουμε μια ερώτηση, που είχα καταθέσει και στις 6 αυτού του μήνα. Ωστόσο, λόγω κωλύματος, δεν μπόρεσα να παραβρεθώ εδώ. Την ίδια μέρα, ωστόσο, συζητήθηκε ερώτηση του κ. Βαρεμένου για ανάλογο θέμα για το Μουσικό Σχολείο Αγρινίου. Δυστυχώς, οι απαντήσεις που δώσατε, δεν μας καλύπτουν πλήρως, όπως και τα μέτρα που πήρατε από εκεί και ύστερα. Καθώς οι ελλείψεις σε διδακτικό προσωπικό συνεχίζονται, η λειτουργία του Μουσικού Σχολείου Σερρών μπορεί να χαρακτηριστεί και ως υπολειτουργία, δυστυχώς, καθώς υπάρχουν πάρα πολλά κενά ακόμη και δεν πρέπει να στερούμε το δικαίωμα των παιδιών προς τη μάθηση. Λείπουν πάρα πολλοί - επαναλαμβάνω - εκπαιδευτικοί από το Μουσικό Σχολείο Σερρών σε βασικά μαθήματα κι έτσι, δημιουργούνται κενά σε όργανα, όπως ο ταμπουράς, το λαούτο, η βιόλα, το κανονάκι, που το καλύψατε με έναν αναπληρωτή εκπαιδευτικό, το κλαρίνο, το βιολί και άλλα όργανα, τόσο της παραδοσιακής, όσο και της κλασικής τέχνης. Οι συζητήσεις που έχουμε κάνει, τόσο με τη Διεύθυνση του Σχολείου, όσο και με μαθητές και γονείς από το Μουσικό Σχολείο, αναδεικνύουν το πρόβλημα και μας κάνουν ξεκάθαρο ότι τα μέτρα που πήρατε και οι τοποθετήσεις κάποιων εκπαιδευτικών με συμβάσεις δεν αρκούν. Οι πενήντα ώρες δεν είναι αρκετές. Οι ανάγκες είναι κοντά στις διακόσιες ώρες διδακτικών ωρών. Μάλιστα, αυτήν τη στιγμή οι εκπαιδευτικοί δουλεύουν «στο κόκκινο» και κάνουν συνεχώς πεντάωρες υπερωρίες. Ξέρετε πολύ καλά ότι ένα σχολείο δεν αποτελεί φάμπρικα και ότι όταν ένας εκπαιδευτικός έχει τόσο φορτωμένο πρόγραμμα, το πιο πιθανό είναι να μην αποδώσει με τους ρυθμούς που πρέπει στο εκπαιδευτικό του έργο. Επομένως, θα θέλαμε να ρωτήσουμε αν προτίθεστε να καλύψετε απόλυτα τις ανάγκες σε διδακτικό προσωπικό, που έχει το Μουσικό Σχολείο Σερρών, αλλά και τα υπόλοιπα Μουσικά Σχολεία της χώρας μας. Σας ευχαριστώ πολύ.
Ορίστε, κύριε Υπουργέ, έχετε τον λόγο.
Δεν θα αντιδικήσω με τον συνάδελφο ως προς τη σημασία των Μουσικών Σχολείων. Ελπίζω να δέχεστε κι εσείς ότι έχουμε κάνει πραγματικά εντυπωσιακές κινήσεις ως προς τη στελέχωση και των Καλλιτεχνικών και των Μουσικών Σχολείων. Να σας υπενθυμίσω ότι για τη φετινή χρονιά έχουμε προχωρήσει για τη δευτεροβάθμια εκπαίδευση στα καλλιτεχνικά σχολεία σε δύο χιλιάδες εννιακόσιες έξι, δηλαδή σχεδόν τρεις χιλιάδες, προσλήψεις και σε τετρακόσιες τριάντα πέντε προσλήψεις ειδικά για τα μουσικά σχολεία. Τώρα γνωρίζετε κι εσείς ότι οι προσλήψεις αυτών των ανθρώπων είναι πάντοτε δύσκολες, γιατί εξαρτάται από το πόσα παιδιά ζητάνε τη διδασκαλία του συγκεκριμένου οργάνου. Μέσα, λοιπόν, στο πολύ στενό δημοσιονομικό πλαίσιο που κινούμαστε, θέλουμε να είναι ένας επαρκής αριθμός παιδιών, ώστε οι καθηγητές να παίζουν και τον παιδαγωγικό ρόλο, που πρέπει να παίξουν. Στο σημείο αυτό θα ήθελα να σας διαβάσω τις συγκεκριμένες προσλήψεις που κάναμε στο Μουσικό Σχολείο Σερρών: έναν αναπληρωτή μειωμένου ωραρίου για μουσική εκπαίδευση ακορντεόν, ένα άτομο για παραδοσιακό βιολί, ένα για βιολοντσέλο, ένα για θεωρητικά μαθήματα ευρωπαϊκής μουσικής, όπως μου ζητάτε και ζητήσατε για το βιολί, ένα για το κοντραμπάσο, ένα άτομο για παραδοσιακά κρουστά, ένα άτομο για τρίχορδο μπουζούκι, ένα άτομο για όμποε, ένα για ούτι, ένα για σαντούρι, ένα για σαξόφωνο, ένα για τρομπέτα κι ένα για κανονάκι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όπως σας είπα, δεν έχω αμφιβολία ότι αυτά που λέτε μπορεί να ισχύουν. Να ξέρετε, όμως, ότι ένα τμήμα όσων ζητάτε έχει ήδη ικανοποιηθεί και έχουμε ένα πρόβλημα που έχει έμμεση σχέση με το δικό σας σχολείο. Πάρα πολλές φορές οι συνάδελφοι αυτοί, επειδή ακριβώς είναι μειωμένου ωραρίου, αρνούνται να πάνε στην υπηρεσία. Εννοώ ότι δεν δέχονται την πρόσληψή τους και, γραφειοκρατικά πάντοτε, καθυστερεί η πρόσκληση για να έρθει κάποιο άλλο άτομο, που ξέρει και τα λοιπά. Αυτό είναι ένα σύνηθες φαινόμενο, δυστυχώς, με άτομα του μειωμένου ωραρίου. Προφανώς, όλα αυτά έχουν μια λύση προοπτικής, δηλαδή πρόσληψης ειδικού προσωπικού για τα βασικά όργανα και ωρομισθίων ή μειωμένου ωραρίου για τους υπόλοιπους. Αυτό είναι μέρος του συνολικού προβλήματος των διορισμών. Ελπίζουμε, όπως φέτος η κατάσταση είναι εξαιρετικά καλύτερη από πέρυσι, του χρόνου να είναι ακόμη πιο βελτιωμένη.
Ορίστε, κύριε Μεγαλομύστακα, έχετε τον λόγο για τη δευτερολογία σας.
Κύριε Υπουργέ, δυστυχώς ούτε η σημερινή σας απάντηση μάς καλύπτει. Άκουσα πολύ προσεκτικά τα όσα είχατε δηλώσει στην απάντησή σας στον κ. Βαρεμένο. Πραγματικά, ο χώρος της παιδείας αποτελεί έναν χώρο πάνω στον οποίο πρέπει να επενδύσουμε, χωρίς να λογαριάζουμε τα χρήματα, για να έρθει αυτή η ανάπτυξη και η αλλαγή, που ζητάμε στη χώρα μας. Εγώ προσωπικά, δεν μπορώ να δεχθώ το γεγονός ότι δεν έχουμε χρήματα. Πρέπει να κάνουμε τα αδύνατα δυνατά, για να καταφέρουμε να χρηματοδοτήσουμε αυτά τα σχολεία. Μόνος σας αναφέρατε ότι οι καθηγητές που προσλήφθηκαν είναι μειωμένου ωραρίου και είναι πολύ φυσιολογικό, κάποιοι από αυτούς να αρνούνται να έρθουν, γιατί ενδεχομένως οικονομικά να τους είναι και ζημιογόνος η διαδικασία. Ξέρετε πολύ καλά ότι, όταν ένας άνθρωπος θέλει να εργαστεί, πρέπει να έχει και τις αντίστοιχες αποδοχές, αλλιώς θα ήταν ένας εθελοντής. Εμείς σας λέμε ότι πρέπει να υπάρχει ολοκληρωτική λύση στο πρόβλημα και αυτό γιατί όσο υπάρχουν πασαλείμματα, δημιουργούνται ανισότητες στην εκπαίδευση που λαμβάνουν τα παιδιά μας και αυτό δεν το θέλετε ούτε εσείς ούτε κανείς - νομίζω - σε αυτή την Αίθουσα. Εμείς θα θέλαμε λίγο πιο συγκεκριμένες απαντήσεις για το αν θα εξαλειφθεί το φαινόμενο του μειωμένου ωραρίου και για το αν θα έρθουν εκπαιδευτικοί, οι οποίοι θα είναι εκεί. Σας ξαναλέω, όπως είπα και στην πρωτολογία μου, ότι το να δουλεύουν «στα κόκκινα» οι εκπαιδευτικοί μόνο αρνητικά μπορεί να δημιουργήσει. Εφ' όσον υπάρχουν οι ανάγκες, θα έπρεπε να τις καλύψουμε με μόνιμους εκπαιδευτικούς, με εκπαιδευτικούς, που θα είναι εκεί όλη τη χρονιά και θα προσφέρουν όλα τα απαραίτητα εφόδια στα παιδιά, που τόσο το έχουν ανάγκη. Η επιλογή τού να πάει ένα παιδί σε ένα μουσικό σχολείο δεν είναι απλή. Είναι κάτι το οποίο θα δώσει αργότερα μεγάλα οφέλη στην κοινωνία μας και πρέπει εμείς αυτό να τους το διασφαλίσουμε. Δεν μπορούμε να πορευόμαστε με μισές λύσεις, σε κανένα από τα θέματα της παιδείας. Το γνωρίζετε πολύ καλά και το ξέρω, γιατί έχουμε κάνει συζητήσεις. Ωστόσο, θα θέλαμε λίγο πιο συγκεκριμένες απαντήσεις στο ερώτημά μας, αν θα καλυφθούν οι διακόσιες ώρες κενού που έχουμε. Σας ξαναλέω, έχοντας κάνει συζητήσεις και με τη διευθύντρια του σχολείου, ότι το προσωπικό που έχετε δώσει, καλύπτει μόνο τις πενήντα από τις διακόσιες ώρες, που έχουν ανάγκη. Θα θέλαμε λίγο πιο συγκεκριμένες απαντήσεις, καθώς πιστεύουμε ότι ο χώρος της εκπαίδευσης δεν είναι χώρος για να πειραματιζόμαστε ούτε να αφήνουμε κάποια κενά. Ελπίζουμε να λυθεί άμεσα και όσο το δυνατόν πιο γρήγορα όλο το πρόβλημα, που δημιουργείται, εξαιτίας της έλλειψης διδακτικού προσωπικού.
Ορίστε, κύριε Υπουργέ, έχετε τον λόγο.
Επειδή μπορεί να υπάρχει μια σύγχυση σε όσους μας ακούν, να είναι σαφές ότι αυτές είναι προσλήψεις για τα εξειδικευμένα μαθήματα, γιατί στα μουσικά σχολεία, τα οποία έχουν ένα τεράστιο κόστος - και εσείς το αναγνωρίζετε αυτό - υπάρχει το πρόγραμμα σπουδών και υπάρχουν και τα ειδικότερα μαθήματα. Τα ειδικότερα μαθήματα δεν τα παρακολουθούν όλα τα παιδιά. Είναι ανάλογα με το τι κλίση έχει ένα παιδί, τι επιλογές κάνει κ.λπ. Η δική μας, λοιπόν, μεθοδολογία - με δεδομένη τη γενικότερη κατάσταση - είναι να ικανοποιούμε τη διδασκαλία εκείνων των οργάνων, που έχουν μεγαλύτερη ζήτηση και να προσπαθούμε να ανταποκριθούμε - όπου είναι δυνατόν - και στη ζήτηση για τα υπόλοιπα όργανα. Πάντως και προοπτικά δεν είναι ένα πρόβλημα που θα λυθεί στο σύνολό του από μόνιμους διορισμούς. Εδώ χρειάζονται πολύ εξειδικευμένοι άνθρωποι. Ο λόγος που συνήθως δεν πάνε αυτοί οι άνθρωποι στα σχολεία είναι ότι οι απολαβές για τα άτομα μειωμένου ωραρίου είναι πράγματι πάρα πολύ χαμηλές. Σε αυτό έχετε δίκιο. Δεν είναι ότι αυτήν τη στιγμή δεν παρέχουμε αυτήν τη δυνατότητα. Κι εσείς, όμως, θα δεχθείτε ότι οι μόνιμοι διορισμοί πρέπει να είναι σε εκείνους τους τομείς, στους οποίους υπάρχει αυτή η ζήτηση και εκεί οι εργαζόμενοι να έχουν το πλήρες ωράριο, που πρέπει να έχει ένας μόνιμος εκπαιδευτικός. Επιμένω ότι όσο μας έρχονται τα αιτήματα, τα οποία εξετάζουμε - και δεν είναι, όπως ξέρετε, το μόνο μουσικό σχολείο - έχουμε πολύ συγκεκριμένο κονδύλι, από το οποίο μπορούμε να πληρώσουμε αυτόν τον κόσμο. Προσπαθούμε πραγματικά, να ικανοποιήσουμε όλες αυτές τις ανάγκες.
Ευχαριστώ πολύ. Προχωρούμε στην τρίτη με αριθμό 296/14-11-2017 επίκαιρη ερώτηση δεύτερου κύκλου (Β΄) του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηράκλειου (ΠΑΓΝΗ). Στην επίκαιρη ερώτηση του κυρίου συναδέλφου θα απαντήσει ο Υπουργός Υγείας ο κ. Ξανθός. Μία παράκληση: Επειδή υπάρχει η Διάσκεψη Προέδρων, στην οποία πρέπει να παραστώ, να σεβαστούμε τον χρόνο εκατέρωθεν. Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Θα προσπαθήσω να είμαι σύντομος - όσο μπορέσω - στο πλαίσιο βέβαια, του χρόνου που δόθηκε και στους άλλους Βουλευτές. Κύριε Υπουργέ, γνωρίζετε ότι τα τελευταία χρόνια όλο και περισσότεροι συνάνθρωποι αναζητούν βοήθεια στα δημόσια νοσοκομεία για προβλήματα ψυχικής υγείας. Η Ψυχιατρική Κλινική του ΠΑΓΝΗ δέχεται έναν πολύ μεγάλο όγκο νοσηλευομένων. Αυτό έχει ως αποτέλεσμα να αυξάνονται τα ράντζα διαρκώς, κάτι που έχει εξελιχθεί σε μόνιμο φαινόμενο. Τα τριάντα πέντε κρεβάτια με δύο τμήματα βραχείας νοσηλείας και οξέων περιστατικών, που διαθέτει δεν επαρκούν, ενώ στην πραγματικότητα, έπρεπε να διαθέτει πενήντα με πενήντα πέντε κρεβάτια. Η κατάσταση αυτή δημιουργεί σοβαρά προβλήματα στους ασθενείς και στο προσωπικό. Νοσηλεύονται άνθρωποι, που θα έπρεπε έχουν μεταφερθεί σε ανάλογες δημόσιες δομές ή σε ξενώνες, όπως για παράδειγμα χρόνιοι υπολειμματικοί ασθενείς ή άνθρωποι εξαρτημένοι από ψυχότροπες ουσίες και αλκοόλ, που θα έπρεπε να νοσηλεύονται σε μονάδα νοσηλείας διπλής διάγνωσης. Το ίδιο συμβαίνει και με άλλους ασθενείς με σοβαρά κοινωνικά προβλήματα, ακόμα και με άστεγους, οι οποίοι καταφεύγουν στην κλινική, επιβαρύνοντας περαιτέρω τη λειτουργία της. Επίσης, η κλινική διαθέτει μόνον έναν κοινωνικό λειτουργό και έναν επισκέπτη υγείας, με αποτέλεσμα, σε περίπτωση απουσίας ή κατά τις καλοκαιρινές άδειες, να μην υπάρχει αντικαταστάτης. Τέλος, ενώ υπάρχουν χώροι προαυλισμού των ασθενών, αυτοί δεν χρησιμοποιούνται λόγω έλλειψης προσωπικού, ενώ η γενικότερη κατάσταση της κλινικής και από την άποψη των χώρων και από την άποψη των τεχνικών προδιαγραφών, αντιμετωπίζει χρόνια και σοβαρά προβλήματα. Αντίστοιχα προβλήματα, ίσως και περισσότερα, αντιμετωπίζει και η Ψυχιατρική Κλινική Χανίων. Σας ρωτάμε, κύριε Υπουργέ, τι μέτρα θα λάβετε, ούτως ώστε να αυξηθούν οι διαθέσιμες κλίνες στην Ψυχιατρική Κλινική του ΠΑΓΝΗ με ταυτόχρονη πρόσληψη μόνιμου προσωπικού, για τη δημιουργία ψυχιατρικών κλινικών και δομών, καθώς και δικτύου ψυχικής υγείας, με κατάλληλο προσωπικό πλήρους και μόνιμης απασχόλησης, καθώς επίσης και τη δημιουργία κρατικών και δωρεάν κατάλληλων δομών, ξενώνων για χρόνια ψυχικά ασθενείς και δομές για άτομα εξαρτημένα από ουσίες και αλκοόλ. Καταθέτω και στα Πρακτικά σχετική ανακοίνωση του Σωματείου του Πανεπιστημιακού Νοσοκομείου. [[Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέλος, κύριε Υπουργέ, εκτός προγραμματισμού θα ήθελα να θέσω ένα ερώτημα, το οποίο είναι κατεπείγον και αξίζει τον κόπο, ο κύριος Υπουργός να δώσει μία απάντηση. Αφορά τους τριάντα εννέα επικουρικούς εργαζόμενους στο Στρατιωτικό Νοσοκομείο Αττικής, που προσλήφθηκαν από την πρώτη υγειονομική περιφέρεια με σύμβαση ενός έτους. Οι συμβάσεις για ορισμένους λήγουν στις 29 Νοεμβρίου και για τους υπόλοιπους τις αμέσως επόμενες εβδομάδες, με αποτέλεσμα αυτοί οι εργαζόμενοι να κινδυνεύουν να χάσουν τη δουλειά τους. Ενώ παρατείνατε τη σύμβαση για έναν χρόνο ακόμα, σε όλους τους άλλους επικουρικούς, αυτούς τους εξαιρέσατε. Σας ρωτάμε, λοιπόν, τι μέτρα θα πάρετε, για να μην απολυθεί κανένας εργαζόμενος επικουρικός στα στρατιωτικά νοσοκομεία, εφαρμόζοντας το μέτρο της παράτασης της σύμβασης για τουλάχιστον έναν χρόνο και φυσικά, να νομιμοποιηθούν όλοι οι επικουρικοί εργαζόμενοι, να γίνουν μαζικές προσλήψεις μόνιμου προσωπικού πλήρους και αποκλειστικής απασχόλησης με μόνιμη και σταθερή δουλειά.
Παρακαλώ, κύριε Συντυχάκη, ολοκληρώστε.
Τέλος, εκκρεμεί το θέμα της πληρωμής των επικουρικών. Πρέπει να δώσετε μία λύση και η λύση αυτή πρέπει να είναι πολιτική, ανεξάρτητα από τις προθέσεις του Ελεγκτικού Συνεδρίου, των επιτρόπων ή όπως εν πάση περιπτώσει, λέγονται αυτοί που εγκρίνουν τις πληρωμές. Ευχαριστώ, κύριε Πρόεδρε, για την ανοχή.
Τον λόγο έχει ο κύριος Υπουργός.
Αγαπητέ συνάδελφε, είναι όντως αλήθεια ότι στην περίοδο της κρίσης έχει αυξηθεί η ανάγκη και η ζήτηση δημόσιων υπηρεσιών ψυχικής υγείας. Ξέρουμε πολύ καλά ότι η ανεργία και η φτωχοποίηση αυξάνουν την ψυχική ευαλωτότητα των ανθρώπων. Επειδή ακριβώς υπήρξε μια πολύ αρνητική παρέμβαση στη λειτουργία του δημόσιου συστήματος υγείας τα προηγούμενα χρόνια, στην επαρκή στελέχωση και απόδοση των δημόσιων δομών, υπήρξαν όντως ακάλυπτες ανάγκες αυτήν την περίοδο. Επιτρέψτε μου να πω ότι η ψυχιατρική μεταρρύθμιση είναι ένα προοδευτικό όραμα, ένα όραμα μετασχηματισμού του ασύλου σε δομές που θα είναι κοντά στην κοινότητα, θα παρέχουν αξιοπρεπή και ανθρώπινη φροντίδα και θα επικεντρώνονται στην ψυχοκοινωνική υποστήριξη των πολιτών, που έχουν ψυχικά νοσήματα. Αυτή η ψυχιατρική μεταρρύθμιση, λοιπόν, ενώ είχε διανύσει έναν αρκετά σημαντικό και θετικό βίο την προηγούμενη εικοσαετία, βάλτωσε στην περίοδο της κρίσης. Υπήρξε ένα σύμφωνο, το οποίο έβαζε ορισμένα χρονοδιαγράμματα, που δεν μπορούσαν να τηρηθούν, που ήταν το τέλος του 2015. Αυτό το οποίο κάναμε εμείς, είναι να επαναδιαπραγματευτούμε αυτό το σύμφωνο και να διασφαλίσουμε μια σταδιακή και βιώσιμη επανεκκίνηση της μεταρρύθμισης αυτής, ενισχύοντας τις δημόσιες δομές και προκαλώντας και μία αποκέντρωση στη διοίκηση του συστήματος υγείας με το ν.4461/2017. Ενισχύουμε έτσι τη δημιουργία διευθύνσεων ανά περιφέρεια και ξεπερνάμε τον συγκεντρωτισμό τού να διευθύνεται όλο το σύστημα υπηρεσιών ψυχικής υγείας μόνο από τη διεύθυνση του Υπουργείου. Αυτά, λοιπόν, είναι θεσμικές αλλαγές, που έχουμε προωθήσει αυτήν την περίοδο. Το μεγάλο ζητούμενο φυσικά, είναι η πραγματική κατάσταση των δημόσιων δομών. Όντως, στην ψυχιατρική κλινική του Πανεπιστημιακού Νοσοκομείου του Ηρακλείου υπάρχει αντικειμενικό πρόβλημα. Έχουμε, δηλαδή και ανεπάρκεια κλινών και ανεπάρκεια κτηριακών υποδομών. Είναι τριάντα τρεις οι διαθέσιμες κλίνες, δηλαδή είκοσι τρεις κανονικές και δέκα στο τμήμα οξέων. Φυσικά, υπάρχουν και δέκα κλίνες από τον ξενώνα βραχείας παραμονής και υπάρχουν και από έξι κλίνες σε προστατευόμενα διαμερίσματα. [[Στο σημείο αυτό κτυπάει του κουδούνι λήξεως του χρόνου ομιλίας του κυρίου Υπουργού]] Επιτρέψτε μου, κύριε Πρόεδρε. Ο σχεδιασμός της ανάπτυξης αυτών των υπηρεσιών έχει έναν τίτλο, που λέγεται τομεοποίηση. Αγαπητέ συνάδελφε, ράντσα υπάρχουν δυστυχώς και σε ψυχιατρικές κλινικές γενικών νοσοκομείων, ιδιαίτερα εδώ, στο λεκανοπέδιο Αττικής. Για ποιον λόγο; Διότι δεν είναι ανεπτυγμένες οι ψυχιατρικές κλινικές στα γενικά νοσοκομεία της περιφέρειας, με αποτέλεσμα να συνωστίζονται όλα τα περιστατικά, ιδιαίτερα αυτά που έχουν ακούσια εισαγγελική εντολή. Αυτό, λοιπόν, έχει δημιουργήσει ένα πρόβλημα. Έχουμε δρομολογήσει την έναρξη λειτουργίας - και κατά την άποψή μας η λύση είναι να τα θέσουμε γρήγορα σε λειτουργία - επτά τμημάτων σε νοσοκομεία της περιφέρειας, από την Καρδίτσα, την Κόρινθο, τον Πολύγυρο της Χαλκιδικής, το Ιπποκράτειο Θεσσαλονίκης κ.λπ.. Έτσι μπορεί να λειτουργήσει πραγματικά η τομεοποίηση σε κάθε τομέα ψυχικής υγείας. Η Κρήτη, για παράδειγμα, έχει δύο τομείς. Είναι ο τομέας της δυτικής Κρήτης και ο τομέας της ανατολικής Κρήτης. Η πρόβλεψη, λοιπόν, για τον τομέα της Ανατολικής Κρήτης - που είναι Ηράκλειο και Λασίθι - είναι να προστεθούν άλλες είκοσι κλίνες, δηλαδή, δέκα στο «Βενιζέλειο», που όμως αυτό συναρτάται με την ολοκλήρωση της επέκτασης, που είναι σε εξέλιξη και χρηματοδοτείται από το ΕΣΠΑ, και δέκα στο Νοσοκομείο Αγίου Νικολάου, γιατί όντως, ο Νομός Λασιθίου δεν έχει καμμία ψυχιατρική κλινική. Έχει μόνο πρωτοβάθμιου χαρακτήρα δομές. Η λύση, λοιπόν, είναι αυτή. Αναζητούμε δυνατότητα να έχουμε έναν ξενώνα βραχείας νοσηλείας, μετανοσοκομειακής φροντίδας μάλλον, με περισσότερες δυνατότητες, δηλαδή από δέκα να γίνουν δεκαπέντε και επίσης, έχουμε κανονίσει αυτήν την περίοδο να αναπτυχθούν περισσότερες παιδοψυχιατρικές κλίνες και να φτάσουν τον αριθμό των δέκα. Αυτό, όσον αφορά την καθ' αυτό επάρκεια των κλινών και των κτηριακών υποδομών. Δεν υπάρχει, δυστυχώς, στο πανεπιστημιακό νοσοκομείο δυνατότητα να αναπτύξουμε περισσότερες κλίνες. Η λύση, λοιπόν, είναι να το αποκεντρώσουμε αυτό σε άλλα δύο νοσοκομεία. Αυτό βεβαίως, θέλει ένα μεταβατικό διάστημα. Νομίζω ότι το 2018 θα είναι η χρονιά, που θα μπορέσουμε, αξιοποιώντας και προσλήψεις προσωπικού, που έχουμε δρομολογήσει, να περάσουμε σε αυτήν τη νέα λειτουργία, η οποία θα αποσυμφορήσει την ψυχιατρική κλινική του πανεπιστημιακού νοσοκομείου. Εδώ να πω ότι η κλινική αυτή έχει στηριχθεί με ανθρώπινο δυναμικό. Προσλάβαμε επιπλέον δύο μόνιμους γιατρούς του ΕΣΥ.
Κύριε Υπουργέ, έχετε και δευτερολογία.
Να πω μόνο για το προσωπικό, κύριε Πρόεδρε. Προσλάβαμε δύο μόνιμους γιατρούς του ΕΣΥ. Προσλάβαμε έναν επικουρικό γιατρό και με ενημέρωσαν ότι την προηγούμενη Τρίτη 21 του μηνός, ορκίστηκε. Προσελήφθη μια συνάδελφος σε προσωποπαγή θέση και αυξήσαμε τις θέσεις ειδικευομένων από πέντε σε οκτώ και έχουν σήμερα καταληφθεί και εργάζονται επτά ειδικευόμενοι γιατροί. Άρα, έχουμε μια ουσιαστική αύξηση έξι γιατρών, τέσσερις ειδικούς και δύο ειδικευόμενους στο τμήμα και ταυτόχρονα, υπάρχουν έξι άτομα από την προκήρυξη 7Κ, που είναι σε εξέλιξη για μόνιμο προσωπικό η τοποθέτησή τους: μια ΠΕ λογοθεραπείας, δύο ΠΕ ψυχολόγων, ένας ΤΕ εργοθεραπείας, ένας ΤΕ κοινωνικής εργασίας και ένας ΤΕ νοσηλευτών. Αυτοί έχουν βγάλει το ΑΣΕΠ με προσωρινά αποτελέσματα και εμείς πιέζουμε τα πράγματα, ώστε να κινηθεί γρήγορα η διαδικασία, ώστε στις αρχές του χρόνου να έχουν πιάσει δουλειά και να ενισχυθεί πολύ ουσιαστικά η κλινική και με ανθρώπινο δυναμικό.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και πέντε εκπαιδευτικοί συνοδοί τους από το Ράλλειο Πειραματικό Γυμνάσιο Πειραιά. Η Βουλή σάς καλωσορίζει, ενώ παράλληλα σας γνωρίζουμε ότι η επίκαιρη ερώτηση που παρακολουθείτε είναι η τελευταία σήμερα προς τους Υπουργούς, γι' αυτό βλέπετε ότι δεν υπάρχουν Βουλευτές στην Αίθουσα. [[Χειροκροτήματα απ' όλες τις πτέρυγες της Βουλής]] Ο κ. Συντυχάκης έχει τον λόγο.
Δεν απάντησε ο κύριος Υπουργός σε σχέση με τους επικουρικούς.
Στην δευτερολογία μου, κύριε συνάδελφε.
Ωραία στη δευτερολογία σας, γιατί περιμένουν και οι εργαζόμενοι να τους δώσετε μια συγκεκριμένη απάντηση. Από εκεί και πέρα, είπατε ότι η κατάσταση στις ψυχιατρικές κλινικές είναι ένα αντικειμενικό πρόβλημα. Το αναγνωρίζετε. Την ίδια στιγμή, όμως, περιγράψατε έναν σχεδιασμό, τρόπον τινά, της Κυβέρνησης, που όμως παραπέμπεται στο μέλλον. Επιτρέψτε μου να πω πως ό,τι παραπέμπεται στο μέλλον, παραπέμπεται ουσιαστικά στις καλένδες. Και μάλιστα, είπατε χαρακτηριστικά ότι δεν υπάρχει η δυνατότητα στην παρούσα φάση. Γιατί δεν υπάρχει αυτή η δυνατότητα; Δεν έχετε τους μηχανισμούς; Δεν έχετε τα επιτελεία; Δεν έχετε τη γνώση ή οι παρούσες δημοσιονομικές συνθήκες δεν επιτρέπουν την υλοποίηση ενός τέτοιου σχεδιασμού, που αντιλαμβάνεστε ότι απαιτεί και σχετικό κόστος. Η Κυβέρνηση, λοιπόν, δεν μπορεί να λύσει ουσιαστικά αυτά τα οξυμένα προβλήματα της ψυχιατρικής υγείας, όπως και τα γενικότερα ζητήματα των νοσοκομείων της χώρας, ακριβώς γιατί είναι δεσμευμένη απέναντι στην πολιτική της Ευρωπαϊκής Ένωσης. Για παράδειγμα, στο Λασίθι ανοίξατε μία κλινική. Αυτό δεν σημαίνει ότι λύθηκε το πρόβλημα, σε καμμία περίπτωση. Αντιθέτως, λόγω των αυξημένων αναγκών και προσφοράς της κλινικής, οι απαιτήσεις μεγάλωσαν και μεγαλώνουν. Την ανοίξατε με έναν επικουρικό γιατρό του ΠΑΓΝΗ. Δηλαδή, τον πήρατε από το ΠΑΓΝΗ και τον πήγατε εκεί. Αυτό, βέβαια, είναι καλό για τον εργαζόμενο, γιατί άνοιξε η θέση στον Άγιο Νικόλαο. Όμως, δεν τον αναπληρώσατε με άλλον εργαζόμενο. Λέτε τώρα ότι «θα έρθουν» κ.λπ.. Αυτά τα «θα» είναι παρόμοια με όλα τα υπόλοιπα «θα» των διορισμών και των προσλήψεων χιλιάδων γιατρών και νοσηλευτών σε ολόκληρη τη χώρα και σε όλα τα νοσοκομεία. Άλλωστε, λείπει πάρα πολύ ιατρικό προσωπικό, εργοθεραπευτές, κοινωνικοί λειτουργοί και άλλες ειδικότητες. Η κατάσταση, λοιπόν, στην ψυχιατρική κλινική έχει ξεπεράσει το επίπεδο ασφαλείας και για τους ασθενείς και για τους εργαζόμενους. Επίσης, δεν είπατε για τον προαυλισμό των ασθενών. Σας ενημερώνω ότι η διεύθυνση της κλινικής απευθύνθηκε στην περιφέρεια και αυτή με τη σειρά της τους παρέπεμψε στη ΔΥΠΕ. Εάν η ΔΥΠΕ, είπε, δώσει το «οk» στην περιφέρεια, μπορεί να ενταχθεί σε ένα πρόγραμμα χρηματοδότησης. Είναι τόσο απλό! Το ερώτημα είναι γιατί δεν το κάνετε αυτό. Να δώσετε, δηλαδή, τη σχετική έγκριση, έτσι ώστε να προχωρήσει η χρηματοδότηση και να μεγαλώσει ο προαύλιος χώρος για τους ασθενείς. Επαναλαμβάνω ότι το ίδιο προκύπτει και με τα Χανιά. Είναι λογικό, λοιπόν, να μην υπάρχουν συνθήκες ηρεμίας, παρ' όλη τη φιλότιμη και σκληρή προσπάθεια του προσωπικού, με αποτέλεσμα να υποβαθμίζονται οι παρεχόμενες υπηρεσίες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κατά την άποψη του ΚΚΕ, και θα ολοκληρώσω με αυτό, κύριε Πρόεδρε, όλα αυτά τα προβλήματα δεν είναι μία απλή αμέλεια του Υπουργείου, της Κυβέρνησης, της διοίκησης ενός νοσοκομείου. Είναι - επιτρέψτε μου - αποτέλεσμα του αντιδραστικού πυρήνα της περιβόητης ψυχιατρικής μεταρρύθμισης της Κυβέρνησής σας, δηλαδή της πολιτικής ενίσχυσης του εμπορευματικού χαρακτήρα των υπηρεσιών ψυχικής υγείας. Θα σας θυμίσω μόνο ότι, πριν γίνετε Κυβέρνηση, στηρίζατε τα «Ψυχαργώ», που ήταν και η επιτομή της Ευρωπαϊκής Ένωσης στην ψυχική υγεία, με ιδιωτικοποίηση κρατικών δομών, μπάσιμο για τα καλά των ιδιωτών στον χώρο, ΜΚΟ, οικοτροφεία ιδιωτών με πλήρη κρατική χρηματοδότηση κ.λπ.. Μάλιστα, κατηγορούσατε και το ΚΚΕ τότε, ότι αντιστεκόταν στο κλείσιμο των δημόσιων ψυχιατρείων και μάλιστα, μας χαρακτηρίζατε βάρβαρους και πρωτόγονους. Εκθειάσατε, βέβαια, το προηγούμενο πρόγραμμα μέχρι το 2015, το λεγόμενο «Σύμφωνο Αντόρ», που αφορούσε δήθεν την αποασυλοποίηση, που όμως στην πραγματικότητα, οδήγησε στη διάλυση των δομών.
Παρακαλώ, ολοκληρώστε κύριε Συντυχάκη.
Επανερχόμαστε, λοιπόν, και σας ρωτάμε: Θα δώσετε, εδώ και τώρα, λύση στα προβλήματα της ψυχικής υγείας, με ό,τι αυτό πρακτικά συνεπάγεται, με γιατρούς, με νοσηλευτές, με άλλο προσωπικό, με μόνιμη και σταθερή εργασία, έτσι ώστε να λυθούν και τα προβλήματα των επικουρικών και να τους πληρώσετε και να βρουν δουλειά οι άνθρωποι και να μην έχουμε το άγχος κάθε φορά τι θα γίνει με τα δημόσια νοσοκομεία; Ευχαριστώ πάρα πολύ, κύριε Πρόεδρε.
Κι εγώ ευχαριστώ. Κύριε Υπουργέ, έχετε τον λόγο για τη δευτερολογία σας.
Αγαπητέ συνάδελφε, φοβάμαι ότι όντως, υπάρχει πρόβλημα κατανόησης του προοδευτικού πυρήνα, που έχει η ψυχιατρική μεταρρύθμιση. Η ψυχιατρική μεταρρύθμιση, αγαπητέ συνάδελφε του ΚΚΕ, είναι ένα προοδευτικό αίτημα όλων των προοδευτικών ψυχιάτρων και επαγγελματιών ψυχικής υγείας ανά τον κόσμο. Δεν μπορεί - είναι τραγικό, επιτρέψτε μου, με αγάπη το λέω - το ΚΚΕ να εμφανίζεται υπερασπιστής μιας ασυλικής λογικής και μιας ασυλικής κουλτούρας στην ψυχιατρική φροντίδα.
Είναι διαστρέβλωση αυτό που λέτε!
Ακούστε. Δεν είναι διαστρέβλωση. Θα σας διαβάσω το κομμάτι, που κατέθεσε ο συνάδελφος. Λέει, λοιπόν: «Η κατάσταση επιδεινώνεται από το γεγονός πως τα τελευταία δεκαπέντε χρόνια, εξαιτίας της πολιτικής των κυβερνήσεων, διαχρονικά κλείνουν ψυχιατρικές δομές, όπως το Ψυχιατρείο Χανίων». Καλώς έκλεισε το Ψυχιατρείο Χανίων, αγαπητοί συνάδελφοι. Καλώς έκλεισε το Ψυχιατρείο της Κέρκυρας. Καλώς θα κλείσουν και άλλα και πρέπει να κλείσουν, προφανώς με ένα σχέδιο, με διασφάλιση ότι οι άνθρωποι δεν θα μείνουν στον δρόμο, ότι θα υπάρχει πρόνοια για να υπάρξουν κοινοτικές δομές, ξενώνες, οικοτροφεία, προστατευόμενα διαμερίσματα στην κοινότητα. Καλώς κλείνουν τα ψυχιατρεία. Δεν μπορείτε να εμφανίζεστε υπέρμαχοι ενός μοντέλου στο όνομα της δημόσιας ψυχιατρικής περίθαλψης, αγαπητέ συνάδελφε. Αυτό θέλω πραγματικά να το καταλάβετε και να δείτε με άλλους όρους τα πράγματα. Εμείς, λοιπόν, λέμε ότι πρέπει να ολοκληρωθεί η ψυχιατρική μεταρρύθμιση. Αυτό δεν μπορεί να γίνει από τη μια μέρα στην άλλη. Χρειάζεται πολύ μεγάλη επένδυση σε πόρους, βεβαίως. Η λιτότητα, η οποία έχει επιβληθεί στη χώρα, αντικειμενικά βάζει περιορισμούς, αλλά σε αυτές τις δύσκολες συνθήκες εμείς έχουμε έναν σχεδιασμό σταδιακής ανάπτυξης των δημόσιων δομών. Σας λέω τώρα για εφτά νέες ψυχιατρικές κλινικές σε γενικά νοσοκομεία, που θα τεθούν σε λειτουργία. Έχουμε σχεδιάσει αυτά, που παλιά τα λέγανε ιατροπαιδαγωγικά κέντρα. Τώρα λέγονται τοπικές, ας πούμε, κοινοτικές δομές ψυχικής υγείας παίδων και εφήβων. Αναπτύσσουμε το σύστημα σταδιακά, προφανώς με τους διαθέσιμους ανθρώπινους και υλικούς πόρους. Σας είπα έναν σχεδιασμό προσλήψεων μόνιμου προσωπικού στη συγκεκριμένη κλινική. Είναι λάθος να γίνεται μια υπερσυγκεντρωτική, υπερτροφική ψυχιατρική κλινική κάπου. Η λύση είναι μικρές αποκεντρωμένες κλινικές, σε όλους τους νομούς, οι οποίες θα εξασφαλίζουν - και αυτό που είναι σημαντικό - για τον ψυχικά ασθενή, την εγγύτητα στο οικογενειακό και στο κοινωνικό του περιβάλλον. Είναι πάρα πολύ ευαίσθητη αυτή η υπόθεση της ψυχιατρικής φροντίδας. Κατά την άποψή μου, είναι και το μεγάλο έλλειμμα, αν θέλετε, του κοινωνικού κράτους στη χώρα μας, το ότι δηλαδή και στον τομέα της ψυχικής υγείας και στον τομέα της αποθεραπείας, της αποκατάστασης, της ψυχοκοινωνικής υποστήριξης, της φροντίδας τελικού σταδίου, το έλλειμμά μας είναι δραματικό και υπάρχει τεράστια ψαλίδα ανάμεσα στη χώρα μας και στις άλλες αναπτυγμένες χώρες της Ευρώπης. Προς τα εκεί θα πρέπει να κινηθούμε και προς τα εκεί θα πρέπει να σχεδιάσουμε στην επόμενη φάση, τη μεταμνημονιακή περίοδο, που πιστεύω ότι θα έχουμε περισσότερες δυνατότητες και από άποψη πόρων και από άποψη, αν θέλετε, πρωτογενούς σχεδιασμού. Σας είπα ποια είναι η λύση. Προσπαθούμε να τρέξουμε γρήγορα και να έχουμε επιπλέον είκοσι διαθέσιμες ψυχιατρικές κλινικές στο Ηράκλειο και στο Λασίθι. Αυτό θα αποσυμφορήσει καταλυτικά και συμφωνώ απολύτως ότι σήμερα το ανθρώπινο δυναμικό δυσκολεύεται, πιέζεται, δουλεύει κάτω από αντίξοες συνθήκες. Όσον αφορά στον προαυλισμό, η ενημέρωση που έχω είναι προφανώς ότι έχει εξασφαλιστεί με ορισμένες παρεμβάσεις, που έγιναν, ο προαυλισμός, η αναμόρφωση του αύλειου χώρου για την παιδοψυχιατρική κλινική και τώρα τα παιδάκια τα οποία νοσηλεύονται εκεί έχουν μια πιο ανθρώπινη και αξιοπρεπή διαβίωση και φροντίδα. Το επίπεδο ασφαλείας, αγαπητέ συνάδελφε, το εγγυάται το ανθρώπινο δυναμικό. Έχουμε εξαιρετικό επιστημονικό και λοιπό προσωπικό, επαγγελματίες ψυχικής υγείας, που πραγματικά υπερβαίνουν εαυτούς και παρέχουν αξιοπρεπέστατη φροντίδα. Η προσπάθεια γίνεται για να στηρίξουμε αυτό το ανθρώπινο δυναμικό επιπλέον είτε με μόνιμο προσωπικό είτε με επικουρικό προσωπικό είτε ακόμα και με ελαστικές - όπως εσείς λέτε και σωστά λέτε - σχέσεις εργασίας. Για παράδειγμα, έχουμε ενισχύσει την Παιδοψυχιατρική Κλινική του ΠΑΓΝΗ. Θυμάστε το πρόβλημα της χρηματοδότησης μέσω ΕΣΠΑ. Την έχουμε ενισχύσει με εννέα άτομα, ιατρούς και λοιπό προσωπικό, αυτή την περίοδο και με μπλοκάκια ακόμα, ακριβώς για να καλύψουμε τις πιο επείγουσες ανάγκες. Για μας, λοιπόν, ο τομέας ψυχικής υγείας είναι ένας τομέας ειδικής ευαισθησίας και υπάρχει ζήτημα άρσης ανισοτήτων και στήριξης αδύναμων ανθρώπων. Γι' αυτό οφείλει να είναι πολύ ψηλά στην ατζέντα της πολιτικής υγείας. Αυτό κάνουμε και προσπαθούμε με ολιστικό τρόπο να προσεγγίσουμε τα θέματα. Όσον αφορά - και κλείνω - το θέμα με το επικουρικό προσωπικό, που σωστά νομίζω ότι το έθεσε ο συνάδελφος, έχουμε, κατ' αρχάς, πρόβλημα με τη μη πληρωμή αυτή την περίοδο ενός μέρους από αυτούς τους περίπου χίλιους πεντακόσιους γιατρούς και υπόλοιπους εργαζόμενους με σχέση εργασίας επικουρικού προσωπικού, που δώσαμε με νόμο παράταση των συμβάσεών τους μέχρι το τέλος του 2018. Είχαμε αρνητικές πράξεις από ορισμένους επιτρόπους του Ελεγκτικού Συνεδρίου ανά τη χώρα, οι οποίοι, επικαλούμενοι θέματα συνταγματικής νομιμότητας, αρνούνταν να εγκρίνουν τα εντάλματα, παρ' ότι φυσικά τα χρήματα υπήρχαν και ήταν πολύ σαφής η πολιτική μας βούληση οι άνθρωποι αυτοί να παραμείνουν στις θέσεις τους, διότι προσφέρουν πραγματική εργασία, καλύπτουν πραγματικές ανάγκες και δεν θέλαμε σε καμμία περίπτωση να θέσουμε σε διακινδύνευση την εύρυθμη στελέχωση και λειτουργία των τμημάτων. Είμαστε σε συνεννόηση με το Ελεγκτικό Συνέδριο. Αυτό το έχουμε εξηγήσει στους εργαζόμενους την προηγούμενη εβδομάδα, που είχαν κινητοποίηση. Κάνουμε μία προσπάθεια αυτές τις μέρες να το αντιμετωπίσουμε σε μόνιμη βάση και να εκτονώσουμε την κατάσταση. Ειδικά για τα στρατιωτικά νοσοκομεία, αυτό το θέμα μου ετέθη προχθές στη συζήτηση. Δεν είχα καλή εικόνα γι' αυτά τα τριάντα εννέα άτομα που λέτε. Επειδή αυτοί είχαν προσληφθεί μέσω της Α΄ ΣΕΥΠ, θα δούμε τη δυνατότητα να υπαχθούν και αυτοί στο ίδιο καθεστώς, από την άποψη της παράτασης και, φυσικά, θα εγγυηθούμε την έγκαιρη πληρωμή των δεδουλευμένων τους. Αυτή τη στιγμή χρωστούμε τον Οκτώβρη και τον τρέχοντα μήνα. Πιστεύω ότι τις επόμενες μέρες θα έχουμε μία θετική εξέλιξη από το Ελεγκτικό Συνέδριο, για να κλείσει αυτή η εκκρεμότητα, η οποία ταλαιπωρεί τους εργαζόμενους και δημιουργεί ένα κλίμα έντασης στα νοσοκομεία, το οποίο δεν θέλουμε να υπάρχει, γιατί πιστεύουμε ότι ο εργαζόμενος σ' αυτή τη δύσκολη συγκυρία πρέπει να αισθάνεται ότι η πολιτεία τηρεί τις στοιχειώδεις υποχρεώσεις απέναντί του και κυρίως την υποχρέωση της έγκαιρης αμοιβής.
Ευχαριστώ. Κυρίες και κύριοι συνάδελφοι, τώρα θα γίνει μία διακοπή και θα επανέρθουμε στις 13.00΄ με την επίκαιρη επερώτηση της Νέας Δημοκρατίας: «Πώληση βλημάτων του Ελληνικού Στρατού Ξηράς και αεροπορικών βομβών της Ελληνικής Πολεμικής Αεροπορίας στη Σαουδική Αραβία με Διακρατική Συμφωνία».
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 9/7/8-11-2017 επίκαιρη επερώτηση των Βουλευτών της Νέας Δημοκρατίας κυρίων Βασίλειου Κικίλια, Αναστάσιου (Τάσου) Δημοσχάκη, Κωνσταντίνου Τσιάρα, Σάββα Αναστασιάδη, Σπυρίδωνος - Αδώνιδος Γεωργιάδη, Αθανάσιου Δαβάκη, Αθανάσιου Καββαδά, Σταύρου Καλαφάτη, Συμεών (Σίμου) Κεδίκογλου, Ιωάννη Κεφαλογιάννη, Γεωργίου Κουμουτσάκου, Κωνσταντίνου Τασούλα, Ευάγγελου - Βασίλειου Μεϊμαράκη, προς τον Υπουργό Εθνικής Άμυνας, με θέμα: «Πώληση βλημάτων του Ελληνικού Στρατού Ξηράς και αεροπορικών βομβών της Ελληνικής Πολεμικής Αεροπορίας στη Σαουδική Αραβία με διακρατική συμφωνία». Η συζήτησή μας θα διεξαχθεί σύμφωνα με το άρθρο 135 του Κανονισμού της Βουλής. Ειδικότερα, στη συζήτηση των επερωτήσεων μετέχουν μόνο ο Βουλευτής ή οι Βουλευτές που υπογράφουν την επερώτηση και ο αρμόδιος Υπουργός. Ο Πρόεδρος της Κοινοβουλευτικής Ομάδας, στην οποία ανήκουν οι επερωτώντες Βουλευτές, μπορεί σε εξαιρετικές περιπτώσεις να αναπτύξει την επερώτηση για δέκα λεπτά της ώρας, μετά τον πρώτο επερωτώντα Βουλευτή, και ο ίδιος ή ο Αναπληρωτής του μπορούν να μετέχουν στη συζήτηση, σύμφωνα με τους όρους του άρθρου 97 παράγραφοι 1 έως 3 και 5. Ο Πρόεδρος κάθε άλλης Κοινοβουλευτικής Ομάδας ή ο αναπληρωτής του μπορούν να μετέχουν στη συζήτηση, μετά τις πρωτολογίες και την απάντηση του Υπουργού, για μία μόνο φορά στο μισό του χρόνου του άρθρου 97, παράγραφοι 1 έως 3, δηλαδή για οκτώ λεπτά. Επειδή σήμερα έχει προαναγγελθεί ως πολύ φοβερή αυτή η συζήτηση που θα διεξάγουμε, θα ήθελα να σας θυμίσω ότι στο άρθρο 135, παράγραφος 5 αναφέρεται ρητά ότι η συζήτηση των επερωτήσεων περιορίζεται αποκλειστικά στο θέμα που αναφέρεται στο κείμενο της επερώτησης και ολοκληρώνεται μέσα σε μία συνεδρίαση. Η συζήτηση οποιουδήποτε άλλου θέματος, όμοιου ή συναφούς με το θέμα της επερώτησης δεν επιτρέπεται, με την επιφύλαξη των διατάξεων του άρθρου 137. Θύμισα, λοιπόν, τις βασικές διατάξεις που διέπουν τη σημερινή μας συζήτηση. Νομίζω ότι έχουν έλθει και οι Βουλευτές του ΚΚΕ. Ας ξεκινήσουμε, λοιπόν, με τους επερωτώντες. Τον λόγο έχει ο Βουλευτής Ιωαννίνων της Νέας Δημοκρατίας κ. Κωνσταντίνος Τασούλας, που είναι ο πρώτος επερωτών, για δέκα λεπτά.
Κυρία Πρόεδρε, θα ανεχθείτε το γεγονός ότι σκοπεύω να μιλήσω επί του θέματος αποκλειστικά. Ζητώ την επιείκειά σας. Γιατί βρισκόμαστε, κυρίες και κύριοι συνάδελφοι, σήμερα εδώ; Βρισκόμαστε σήμερα εδώ γιατί η Νέα Δημοκρατία θεωρεί ότι συμφωνίες εκποίησης στρατιωτικού υλικού πυρομαχικών, που ελήφθη έπειτα από σχεδόν ομόφωνη έγκριση της Επιτροπής Εξοπλισμών της Βουλής, δεν βασίζονται σε διακρατική συμφωνία, όπως ψευδώς διαβεβαίωσε την επιτροπή και έλαβε την ψήφο της ο Υπουργός Εθνικής Αμύνης κ. Καμμένος, αλλά πρόκειται για συμφωνία, η οποία υπεγράφη με μεσάζοντα, πράγμα το οποίο απαγορεύεται από τον νόμο, αλλά απαγορεύεται και από την προγενέστερη συμπεριφορά του κ. Καμμένου, ασχέτως νόμου. Διότι ο κ. Καμμένος - ως γνωστόν - έχει σταδιοδρομήσει ως εξολοθρευτής μεσαζόντων και έχει συμβάλει εις το να θεωρηθεί συνώνυμη η λέξη «μεσάζων» με τη λέξη «απατεών». Πώς μάθαμε ότι ο κ. Καμμένος εξαπάτησε τη Βουλή και δεν υπέγραψε διακρατική συμφωνία για εκποίηση στρατιωτικού υλικού; Το μάθαμε διότι ο Υπουργός Εθνικής Αμύνης κ. Καμμένος, προσέβαλε στις 30 Αυγούστου Ανώτατο Αξιωματικό του Στρατού διατάζοντας την προσωρινή κράτησή του στον προθάλαμο του γραφείου του, επειδή προφανώς δεν υπήκουσε εις τις επιθυμίες του για να εφαρμόσει και να συγκαλύψει την ιδιωτική συμφωνία και όχι τη διακρατική συμφωνία. Ο εν λόγω ανώτατος αξιωματικός υπέβαλε ένα υπόμνημα, το οποίο μετά από μία εβδομάδα διέρρευσε στον Τύπο. Δεν θα σταθώ σε καμμία λεπτομέρεια αυτού του υπομνήματος. Εμένα μου έκαναν εντύπωση μόνο ελάχιστες λέξεις στον επίλογο του υπομνήματος. Είπε ο ταξίαρχος αυτός, ο οποίος προσεβλήθη από τον Υπουργό Εθνικής Αμύνης: «Επειδή έχω τριάντα πέντε χρόνια ευδόκιμης υπηρεσίας χωρίς παραπτώματα στον φάκελό μου και επειδή τιμώ το όνομα που κληρονόμησα από τον πατέρα μου, κάνω αυτό το υπόμνημα για να διαμαρτυρηθώ για την προσβλητική συμπεριφορά σας». Κύριε Υπουργέ, το έμβλημα του Γενικού Επιτελείου Εθνικής Αμύνης έχει ένα απόσπασμα από κάτι που είπε ο Γλαύκος στην Ιλιάδα: Όλοι ξέρουμε το «αιέν αριστεύειν». Υπάρχει κάτι μετά που λέει «…μηδέ γένος πατέρων αισχυνέμεν». Δεν θα αμαυρώσω το όνομα των γονέων μου. Αξιωματικός κρατήθηκε στο ΓΕΕΘΑ από τον υπεύθυνο ασφαλείας του ΓΕΕΘΑ - κρατήθηκε αξιωματικός από τον υπεύθυνο ασφαλείας, τον ίδιο αξιωματικό υπεύθυνο ασφαλείας, που, υποθέτω, κύριε Υπουργέ, δεν μπόρεσε να κρατήσει τον Ρουβίκωνα, αλλά μπόρεσε να κρατήσει έναν ταξίαρχο του ελληνικού στρατού - , και εμείς πληροφορηθήκαμε όλα αυτά τα γεγονότα. Ποιοι είμαστε εμείς που πληροφορηθήκαμε αυτά τα γεγονότα; Είμαστε εμείς, κύριε Υπουργέ, που τρία χρόνια τώρα σε δεκαοκτώ συνεδριάσεις της Επιτροπής Εξοπλισμών της Βουλής ψηφίζουμε όλες τις εισηγήσεις, τις οποίες φέρνει το Υπουργείο Εθνικής Αμύνης, για να συμβάλλουμε στη διαθεσιμότητα και των εξοπλισμών και των τεχνικών μέσων και που ουδέποτε έχουμε σχολιάσει αυτά τα θέματα. Η Νέα Δημοκρατία από την αρχή της θητείας σας στήριξε όλες τις εισηγήσεις από τα επιτελεία, προκειμένου αυτήν τη χαλεπή περίοδο για τον στρατό, για τις Ένοπλες Δυνάμεις, τουλάχιστον η Επιτροπή Εξοπλισμών της Βουλής να βοηθήσει εις την αντιμετώπιση των σοβαρών προβλημάτων διαθεσιμότητας που έχουν οι Ένοπλες Δυνάμεις. Τι συνέβη με αυτήν τη συμφωνία; Τι είναι αυτή η συμφωνία; Οι Ένοπλες Δυνάμεις της χώρας απεφάσισαν σε δύο συνεδριάσεις της Επιτροπής Εξοπλισμών της Βουλής να εκποιήσουν εύχρηστο, μεν, αλλά περισσευούμενο πλεονάζον στρατιωτικό υλικό, τριακόσιες χιλιάδες φυσίγγια και χίλιες επτακόσιες αεροπορικές βόμβες χιλίων και πεντακοσίων λιβρών. Οι διαβεβαιώσεις οι οποίες ελήφθησαν για την εκποίηση αυτού του εύχρηστου, μεν, αλλά πλεονάζοντος υλικού ήταν ότι πρόκειται για διακρατική συμφωνία. Η διακρατική συμφωνία βάσει του νόμου είναι εκείνη, η οποία δεν επιτρέπει τη μεσολάβηση, όπως λέει ο ν.3978/11, μεσάζοντα, πράκτορα ή διαμεσολαβητού. Οι διαβεβαιώσεις τόσο του Υπουργού στην επιτροπή, όσο των αρχηγών των επιτελείων αλλά και του Αναπληρωτή Υπουργού δεν περιελάμβαναν μόνο την περιγραφή αυτής της μεταβίβασης, αλλά έδωσαν και τον ορισμό της διακρατικής συμφωνίας. Στη συνεδρίαση της 29ης Μαρτίου του 2017, όπου εκτάκτως απεφασίσθη η εκποίηση χιλίων επτακοσίων αεροπορικών βομβών και στην οποία έκτακτη εκποίηση, παρά το έκτακτο, η Νέα Δημοκρατία εποικοδομητικά και καλόπιστα έδωσε την ψήφο της, ο κ. Βίτσας, Αναπληρωτής Υπουργός Εθνικής Αμύνης, απαντώντας σε ερωτήματα Βουλευτών και του ΣΥΡΙΖΑ και της Νέας Δημοκρατίας περιγράφει την έννοια της διακρατικής συμφωνίας: «Άρα δεν μπορούμε να κάνουμε συναλλαγή με κάποιον επειδή δεν είναι κράτος, όχι επειδή λέει ο άλλος ότι εγώ είμαι κράτος ή εκπροσωπώ κράτος. Δεν γίνονται έτσι αυτά τα πράγματα. Οι υπογραφές πρέπει να είναι υπογραφές κρατικών παραγόντων και χρειάζεται όλη αυτή η διαδικασία που προείπα». Υπογραφές κρατικών παραγόντων. Γιατί έχει σημασία στην ψήφο μας το ότι είναι διακρατική η συμφωνία; Έχει σημασία για λόγους διαφάνειας, μετά από έναν ορυμαγδό υποψιών και διαφθοράς κι έχει σημασία για λόγους διπλωματικούς. Στηρίζουμε και στηρίξαμε αυτές τις αποφάσεις, γιατί η διακρατική συμφωνία εξασφαλίζει και διαφάνεια και διπλωματικά οφέλη για τη χώρα. Για να δούμε, λοιπόν, τι συμβαίνει στην πραγματικότητα. Στις 12 Ιανουαρίου του 2017 η Επιτροπή Εξοπλισμών της Βουλής, η οποία από το 2010 υφίσταται και ασχολείται με την προηγούμενη εξέταση και την παρακολούθηση εξοπλιστικών προγραμμάτων, ενέκρινε την εκποίηση τριακοσίων χιλιάδων εκρηκτικών φυσιγγίων με διακρατική συμφωνία. Ο κύριος Υπουργός διαβεβαίωσε την επιτροπή ότι: «Αυτήν τη στιγμή είμαστε σε συνομιλία με τη Σαουδική Αραβία. Πιθανόν να αναπτυχθεί μια συμφωνία που θα φτάσει τα 300.000 εκατομμύρια. Θα σας ενημερώσουμε για την τελική τιμή. Μπορεί να πάει και στα 80». Δεν μας ενημέρωσε. Πήγε τελικά στα 66, αλλά δεν υλοποιήθηκε μέχρι στιγμής. «Θέλουμε την πλήρη γνώση από τη μεριά της Επιτροπής Εξοπλισμών σε όλα τα προγράμματα, γιατί αυτές οι δημοκρατικές διαδικασίες εξασφαλίζουν την απόλυτη διαφάνεια». Καμμία έκπτωση! Την απόλυτη διαφάνεια! «Υπάρχει προσφορά έγγραφη και υπάρχει επιτροπή που επισκέφτηκε τη χώρα». Στην ίδια συνεδρίαση, ο τότε Αρχηγός ΓΕΣ λέει: «Τα είδε η επιτροπή αυτά τα πυρομαχικά. Η διακρατική εξασφαλίζει καλύτερη ασφάλεια για το πού θα πάνε, παρά να τα δώσουμε σε κάποια εταιρεία, η οποία δεν ξέρεις πού να καταλήξουν». Σημειώνουμε ότι η διαπίστωση του πλεονάζοντος υλικού των 300.000 φυσιγγίων του Γενικού Επιτελείου Στρατού έγινε έναν χρόνο πριν, δηλαδή έγινε με απόφαση του Ιουλίου του '16. Σημειώνουμε - για όσους είναι καχύποπτοι - ότι έναν μήνα πριν τον Ιούλιο του '16 που το ΓΕΣ αποφάσισε για το περίσσευμα αυτό, ο κ. Βασίλης Παπαδόπουλος - που εν συνεχεία ενεφανίσθη ως μεσάζων ή ως εκπρόσωπος της Σαουδικής Αραβίας, κατά τον κ. Καμμένο τάχα - είχε υποβάλει, έναν μήνα πριν την κρίση ότι αυτά περισσεύουν, γραπτό αίτημα προς το Υπουργείο Εθνικής Αμύνης, με το οποίο ζητούσε, έναν μήνα πριν κριθεί ότι περισσεύουν 300.000- ω της συμπτώσεως! - , 300.000 σφαίρες, αλλά για το κράτος της Ιορδανίας που τότε χαρακτήριζε πελάτη του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τι συνέβη εν συνεχεία και μετά αυτήν την απόφαση; Η αρμόδια επιτροπή, Γενική Διεύθυνση Εξοπλισμών του Υπουργείου Εθνικής Αμύνης, επιμελείται να υπογραφεί η συμφωνία. Οι αξιωματούχοι αυτής της Υπηρεσίας, από τον γενικό διευθυντή μέχρι τον τελευταίο υπαξιωματικό, θεωρούν ότι αυτή η συμφωνία πρέπει να υπογραφεί με κρατικό αξιωματούχο, όπως ορίζει η διακρατική συμφωνία, όπως ορίζει ο κ. Βίτσας τις διακρατικές συμφωνίες, όπως τις ορίζει η λογική, όπως τις ορίζει το ηθικό μένος του κ. Καμμένου κατά των μεσαζόντων, ασχέτως νομοθεσίας, και όπως ορίζει και η πρακτική. Ξέρουμε - το μάθαμε εν συνέχεια - ότι υπάρχει μια αόριστη, ανεπικύρωτη, ασαφής εξουσιοδότηση από αναρμόδιο συνταγματάρχη της Σαουδικής Αραβίας τον Μάιο του '16 προς τον φερόμενο μεσάζοντα Παπαδόπουλο, με την οποίαν τον εξουσιοδοτούν γενικώς και αορίστως να διαπραγματεύεται για εκποίηση στρατιωτικού υλικού. Αυτή η επιστολή δεν πείθει τα στελέχη της Γενικής Διεύθυνσης Αμυντικών Εξοπλισμών ή Αμυντικών Προμηθειών και αναζητούν μέσω της διπλωματικής οδού της πρεσβείας στο Ριάντ βεβαίωση για αξιωματούχο, ο οποίος θα υπογράψει. Η πρεσβεία μας στο Ριάντ τηλεγραφεί έχοντας λάβει αυτήν την εξουσιοδότηση του '16 ότι οι Άραβες δεν έχουν ιδέα για το ποιος είναι αυτός και επιθυμούν διακρατική συμφωνία με κρατικό αξιωματούχο, κυβέρνηση με κυβέρνηση.
Κύριε Τασούλα, θα κάνετε χρήση της δευτερολογίας σας;
Όχι, όχι, τελειώνω. Φτάνουμε στις 13 Ιουνίου. Η γενική διεύθυνση δεν έχει πειστεί ότι αυτός είναι κρατικός αξιωματούχος. Κάνουν συσκέψεις και ο κ. Καμμένος καλεί για δίωρο τον απόστρατο ναύαρχο που έχει ανακαλέσει στην ενέργεια και είναι γενικός διευθυντής. Μετά από δίωρη παρουσία στο γραφείο του, αναχωρεί με στρατιωτικό αεροσκάφος C -27 για τη Θεσσαλονίκη, όπου υπογράφει συμφωνία στο αεροδρόμιο της Μίκρας με ιδιώτη, εκπρόσωπο ιδιωτικής εταιρείας, με σφραγίδα «Ολυμπιακή Βιομηχανία» και αντισυμβαλλόμενο απόστρατο ναύαρχο εκπρόσωπο της ΓΔΑΕ. Την επόμενη μέρα της υπογραφής αυτής, για τη μεταβίβαση 300.000 φυσιγγίων, τα στελέχη της Διεύθυνσης Προμηθειών Αμυντικού Υλικού της Γενικής Διεύθυνσης Εξοπλισμών, με τη διαδικασία της αντίστροφης ενημέρωσης, περιγράφουν όλη αυτή την ιστορία, περιγράφουν το γεγονός ότι έψαχναν για αξιωματούχο και υπεγράφη με ιδιώτη σε έγγραφο, το οποίο υπογράφουν ιεραρχικά. Έκτοτε, σιγή. Το θέμα - επαναλαμβάνω και κλείνω - το μάθαμε αρχές Νοεμβρίου από διαρροή του επεισοδίου με τον ταξίαρχο. Ο κ. Καμμένος στις 20 Σεπτεμβρίου, σε ερώτησή μας για το θέμα, απαντάει ότι δεν ετήρησαν οι Άραβες και ο αντιπρόσωπός τους τη συμφωνία: «Μέχρι την 1η Οκτωβρίου θα τους έχω καλέσει και θα τους επιβάλω αυτά τα οποία τους αναλογούν γιατί ευθύνονται που δεν ετηρήθη η συμφωνία». Φτάσαμε στα τέλη Νοεμβρίου του 2017. Δεν έχει επιβάλει καμμία συνέπεια, δεν έχει ενημερώσει σε τίποτε. Απάντησε ότι απλώς κάλεσε μετά από πέντε μήνες τον Πρέσβη της Σαουδικής Αραβίας, χωρίς να μας λέει τι έχει γίνει. Τι συμβαίνει δηλαδή, κύριοι συνάδελφοι; Συμβαίνει ότι εξηπατήθη η Επιτροπή Εξοπλισμών της Βουλής, μία κρίσιμη επιτροπή για θέματα διαθεσιμότητας των Ενόπλων Δυνάμεων. Συμβαίνει ότι ο κ. Καμμένος υφήρπαξε την έγκρισή της, έκανε συμφωνία με ιδιώτη μεσάζοντα. Αυτή η συμφωνία δεν μπόρεσε να προχωρήσει, γιατί προφανώς ο ιδιώτης δεν εκπροσωπεί τη Σαουδική Αραβία. Το περίεργο είναι ότι επιμένει σε αυτήν τη συμφωνία και επιμένει ότι τάχα είναι διακρατική. Είναι μια υπόθεση θλιβερή, σκοτεινή, δυσάρεστη, που αποδεικνύει ότι όλα όσα έχουν συμβεί στο παρελθόν δεν μας έχουν διδάξει τίποτε. Και αντί να αξιοποιήσει τη συμπαράσταση και την καλή πίστη και την εποικοδομητική στάση της Αντιπολιτεύσεως, καταχράται αυτών των στοιχείων, με αποτέλεσμα όχι μόνο να προσβάλει τις Ένοπλες Δυνάμεις, αλλά να υπονομεύει και τη λειτουργία μιας επιτροπής η εύρυθμη και αξιόπιστη λειτουργίας της οποίας - η οποία υπονομεύεται - είναι βασική προϋπόθεση για θέματα που άπτονται σε ζωτικής σημασία ζητήματα των Ενόπλων Δυνάμεων. Εμείς επισημαίνουμε αυτά τα γεγονότα. Εμείς επισημαίνουμε την καλοπιστία μας και την εποικοδομητική μας στάση και εμείς επιμένουμε στο ότι αυτή η συμφωνία έγινε με κατάχρηση εμπιστοσύνης της Βουλής. Είναι συμφωνία με μεσάζοντα, είναι συμφωνία αίσχους για την Ελλάδα, αίσχους για τον κ. Καμμένο και ζητάμε από τον Πρωθυπουργό να ενεργήσει αναλόγως όχι πείθοντας εμάς με λόγια, αλλά πείθοντας με πράξεις. Γιατί υπάρχουν, δυστυχώς, πολλοί κακόπιστοι σε αυτήν τη χώρα, οι οποίοι θα θεωρήσουν έπειτα από όλα αυτά ότι η ανάθεση του Υπουργείου Εθνικής Αμύνης στον κ. Καμμένο δεν αποτελούσε ένα αντάλλαγμα για τη στήριξη στην Κυβέρνηση, αλλά θα πουν αυτοί οι κακόπιστοι και δεν θα μπορούμε να τους απαντήσουμε ότι δεν ήταν αντάλλαγμα ή έπαθλο, αλλά ήταν ανταμοιβή!
Κύριε Τασούλα, έχετε υπερβεί και τη δευτερολογία σας κατά δύο λεπτά. Δεν υπάρχει περίπτωση να σας επιτρέψω δευτερολογία. Το λέω και για τους επόμενους. Είναι επτά Βουλευτές. Δεν είναι δυνατόν να υπερβούμε τον χρόνο. Ήδη αυτή η διαδικασία θα κρατήσει πολύ. Το λέω για να το έχετε υπ' όψιν σας και να έχετε συμπυκνώσει τις τοποθετήσεις σας. Ο επόμενος ομιλητής είναι ο κ. Δαβάκης. Ελάτε, κύριε Δαβάκη. Εσείς έχετε πέντε λεπτά.
Με μία μικρή ανοχή, κυρία Πρόεδρε.
Αυτό λέει ο Κανονισμός. Εσείς τον επικαλείστε, οπότε θα τον επικαλούμαι κι εγώ ως Πρόεδρος. Κι έχετε και τρία λεπτά δευτερολογία, αν θέλετε να τα πείτε όλα μία και καλή.
Κυρία Πρόεδρε, τον Κανονισμό τον επικαλούμαστε όχι για θέματα χρόνου, αλλά για άλλα θέματα. Για θέματα χρόνου, να τον παραβαίνετε συνέχεια. Κυρίες και κύριοι συνάδελφοι, η Νέα Δημοκρατία ελέγχει σήμερα τον Υπουργό Εθνικής Άμυνας για τον τρόπο, με τον οποίο χειρίστηκε τον φάκελο της διάθεσης στη Σαουδική Αραβία τριακοσίων χιλιάδων υπηρεσιακά μη αναγκαίων βλημάτων πυροβολικού εκατόν πέντε χιλιοστών. Συγκεκριμένα, τον ελέγχει για διάφορα ζητήματα που εγείρονται, για αποφάσεις, πράξεις, παραλείψεις σε έξι συγκεκριμένα χρονικά σημεία. Αν θέλετε, σημειώστε λίγο αυτά που θα σας πω, γιατί προηγουμένως δεν σημειώνατε. Τον Μάιο του 2016 κατατίθεται επιστολή του Σμηνάρχου της Σαουδικής Αραβίας Αντέλ Αλ Σαΐφ Αναπληρωτή Διευθυντή Εξοπλισμών και Πυρομαχικών της Πολεμικής Αραβίας της Σαουδικής Αραβίας. Η επιστολή αυτή, την οποία έχουμε στα χέρια μας και εσείς μας την έχετε γυρίσει, δεν φαίνεται να έχει κανέναν αριθμό πρωτοκόλλου. Δεν ξέρουμε ποιος την παρέλαβε, πότε, από ποιον την παρέλαβε και σε ποιο κρατικό αρχείο φυλάσσεται. Είναι μια προσωπική αλληλογραφία του Έλληνα Υπουργού Εθνικής Άμυνας με σμήναρχο της Πολεμικής Αεροπορίας της Σαουδικής Αραβίας. Έχετε προσωπική αλληλογραφία; Αναφέρεται δηλαδή ο σμήναρχος της Πολεμικής Αεροπορίας στον Υπουργό Εθνικής Άμυνας της χώρας. Με τα λίγα που ξέρω - γιατί εγώ δεν είχα χρηματίσει Υπουργός, όπως εσείς - ως Υφυπουργός ξέρω ότι οι σμήναρχοι δεν αναφέρονται στους Υπουργούς απευθείας. Αυτό βλέπουμε από αυτό το έγγραφο. Η επιστολή αυτή όπως είπαμε αναφέρεται σε εσάς. Επίσης, αναφέρει ονομαστικά τον κ. Βασίλη Παπαδόπουλο ως νόμιμο εκπρόσωπο της Σαουδικής Αραβίας. Για την ολοκλήρωση της συμφωνίας ελέγχθηκε αν η διεύθυνση εξοπλισμών και πυρομαχικών, την οποία εκπροσωπεί ο σμήναρχος, έχει τη νομική δυνατότητα να παρέχει τέτοιου είδους εξουσιοδοτήσεις; Επίσης, είναι πολύ ενδιαφέρον το γεγονός αν η Πολεμική Αεροπορία της Σαουδικής Αραβίας ενδιαφέρεται να αγοράσει βλήματα πυροβολικού. Μήπως το έγγραφο αυτό, κύριε Καμμένο, αφορούσε αεροπορικές βόμβες γενικής χρήσης και όχι βλήματα πυροβολικού; Υπάρχει κάποιο έγγραφο αρμόδιας αρχής της Σαουδικής Αραβίας που να βεβαιώνει συγκεκριμένα το ενδιαφέρον της χώρας αυτής για τριακόσιες χιλιάδες βλήματα πυροβολικού; Σημειώστε αυτό το ερώτημα, γιατί θα σας ρωτήσω και κάτι άλλο μετά. Στις 4 Σεπτεμβρίου του 2016 ο Έλληνας ΑΚΑ, δηλαδή ο Ακόλουθος Άμυνας, αποστέλλει επιστολή προς το τμήμα ΑΚΑΜ του Υπουργείου Άμυνας της Σαουδικής Αραβίας με την οποία ζητά να μάθει αν το έγγραφο του σμηνάρχου, που σας έλεγα προηγουμένως, είναι αυθεντικό. Μόνον αυτό. Δεν έχουμε κανένα άλλο ερώτημα. Εν ολίγοις, ακόμα και μετά την επιβεβαίωση της αυθεντικότητας της επιστολής μένει αναπάντητο το βασικό ερώτημα, εάν η Διεύθυνση Εξοπλισμών και Πυρομαχικών, της οποίας Αναπληρωτής Διευθυντής είναι ο Αλ Σαΐφ, ο κύριος που σας είπα προηγουμένως, έχει όντως το δικαίωμα να παρέχει εξουσιοδοτήσεις. Είναι σημαντικό αυτό το έγγραφο, γιατί νομιμοποιεί και ξεκινά την όλη διαδικασία. Στις 12 Ιανουαρίου του 2017 έρχεται το θέμα της συζήτησης στην Επιτροπή Εξοπλιστικών της Βουλής. Πολλοί εκ των συναδέλφων που συμμετέχετε στην Επιτροπή Εξοπλιστικών ίσως να το θυμάστε. Μέχρι τότε έχουν γίνει πολλά. Η επιτροπή δεν ξέρει τίποτα. Το ενημερωτικά σημείωμα για τα βλήματα, το οποίο μας δώσατε, είναι τέσσερις σελίδες. Και εκεί ούτε Σαουδική Αραβία υπάρχει ούτε κ. Παπαδόπουλος υπάρχει. Εκεί, λοιπόν, σας ρωτάω εγώ και λέω συγκεκριμένα στα Πρακτικά Βουλής: «Σχετικά με τα βλήματα, κύριε Υπουργέ, των εκατόν πέντε χιλιοστών, ανεφέρθη από τον κύριο Υπουργό ότι έχει υπάρξει ενδιαφέρον από τη Σαουδική Αραβία. Έχουμε κάποιο στοιχείο το οποίο μπορούμε να εκτιμήσουμε την πραγματικότητα αυτού που μας λέτε; Γιατί συνήθως έχουμε ακούσει πολλά από εσάς, αλλά στοιχεία δεν έχουμε». Και συνεχίζω: «Θεωρώ ότι τα τριακόσιες χιλιάδες βλήματα αυτού του μεγέθους είναι πάρα πολλά για να τα πάρει ένα κράτος όπως είναι η Σαουδική Αραβία, η οποία, από ό,τι γνωρίζω, έχει κάποιες αψιμαχίες με μια ομάδα ανταρτών στην Υεμένη». Αναφέρθη ο κ. Φίλης γι' αυτό. Η απάντηση που μου δώσατε, αν θυμάστε, ήταν η γνωστή - θα έλεγα - ειρωνική απάντηση: «Τι με νοιάζει εμένα; Εγώ θέλω να τα διώξω. Τι με νοιάζει τι θα τα κάνουν κ.λπ.». Καταλαβαίνετε ότι γεννάει κατά τούτο νέα ερωτήματα. Στις 13 Ιουνίου του 2017 υπογράφεται η σύμβαση.
Άρα διαβάζετε την απάντησή μου;
Μη διακόπτετε, παρακαλώ.
Θα τη διαβάσω μετά γιατί δεν έχω χρόνο. Η απάντηση είναι αυτή που σας είπα, κύριε Υπουργέ. Λέτε: «Όσον αφορά στα ερωτήματα του κ. Δαβάκη υπάρχει προσφορά έγγραφη από τη μεριά της Σαουδικής Αραβίας. Υπάρχει η επιτροπή που επισκέφτηκε τη χώρα εν συνεχεία και έγιναν οι διαπραγματεύσεις, αλλιώς δεν θα το φέρναμε στη Βουλή. Τώρα αν θέλετε να το δείτε, γιατί δεν πιστεύετε, ελάτε να το δείτε. Πολύ ευχαρίστως. Όσον αφορά στο πού θα τα κάνει χρήση η χώρα αυτή, είμαι σε δύσκολη θέση. Δεν ξέρω να σας πω για ποιον λόγο τα θέλει τα πυρομαχικά κ.λπ.». Στις 13 Ιουνίου υπογράφεται η σύμβαση. Φεύγει το αεροπλάνο C -27 Spartan με τον κ. Κυριακίδη, Διευθυντή της ΓΔΑΕ, εσπευσμένα στο αεροδρόμιο της Θεσσαλονίκης, έρχεται ο κ. Παπαδόπουλος από το Κιλκίς και υπογράφουμε. Επιπλέον, εάν διαβάσει κάποιος το κείμενο της συμβάσεως, επειδή όλοι έχουμε κάνει φαντάροι ή κάτι άλλο, αυτό ούτε κείμενο συμβάσεως για τυρόπιτες σε ΚΨΜ δεν ήταν. Ούτε για ΚΨΜ μονάδος πορτοκαλάδες - τυρόπιτες δεν ήταν, αλλά αυτό θα το κρίνουν άλλοι. Στις 22 Ιουνίου απεστάλη η εισήγηση του ΥΠΕΞ - δεν βλέπω τον κ. Κοτζιά σήμερα εδώ - προς το Υπουργείο Οικονομίας με κοινοποίηση προς το ΥΠΕΚΑ σχετικά με την παροχή άδειας εξαγωγής των βλημάτων στην εταιρεία «Ολυμπιακή Βιομηχανία» κ.λπ.. Φαίνεται τελικά πως δεν ήμουν ο μόνος που ανησυχούσε. Εκεί ο Υπουργός Εξωτερικών σας λέει, κύριε Υπουργέ, διάφορα πράγματα: «Μεταξύ των οποίων θεωρούμε σημαντικό για τη διασφάλιση της εν λόγω εξαγωγής να υποβληθεί από την αρμόδια αρχή της Σαουδικής Αραβίας πιστοποιητικό επαλήθευσης της παραλαβής των υλικών πέραν των σχετικών προβλέψεων της εν λόγω διακρατικής συμφωνίας». Επίσης, δε το έγγραφο της κ. Λουμπάκου λέει: «Από πλευράς μας οφείλουμε…
Προς ποιον;
Απευθύνεται στο Υπουργείο Οικονομίας με κοινοποίηση σε εσάς, ο οποίος είστε ο βασικός συντελεστής της όλης υποθέσεως. «Από πλευράς μας οφείλουμε να επισημάνουμε πάντως ότι θα ήταν σκόπιμη και χρήσιμη η άποψη της ΕΥΠ για την ανωτέρω εταιρεία». Και γενικότερα, ζητάει και ενημέρωση από την ΕΥΠ για τις εταιρείες που δεν είναι εγγεγραμμένες στο Μητρώο Κατασκευαστών Αμυντικού Υλικού. Και επειδή ρωτήσατε σε ποιον το αποστέλλει το έγγραφο, εγώ θα σας πω ότι αύριο έχουμε λάβει πρόσκληση από τον κ. Βίτσα ότι έχουμε συνεδρίαση της Διαρκούς Επιτροπής Εξοπλιστικών Προγραμμάτων μεταξύ των άλλων - δεν θα πω το θέμα γιατί είναι απόρρητο - ενεργοποίηση προγράμματος προμήθειας ελαστικών αεροθαλάμων. Εκεί, λοιπόν, στο ενημερωτικό σας, αναφέρεται ότι όσον αφορά στη δυνατότητα συνεργασίας με τη Ρωσική Ομοσπονδία για τους αεροθαλάμους, - τα φουσκωτά είναι οι αεροθάλαμοι - η Διεύθυνση Α5 του Υπουργείου Εξωτερικών με το έγγραφο τάδε διαβίβασε γνωμοδότηση της Ειδικής Νομικής Υπηρεσίας του Υπουργείου Εξωτερικών και γνωστοποίησε ότι δεν υπάρχει αντίρρηση για συνεργασία με τη Ρωσία, έτσι όπως έχει περιγραφεί σε έγγραφο ερώτημα με το τάδε σχετικό του Γενικού Επιτελείου Εθνικής Άμυνας όπου μεταξύ άλλων αναφέρεται και στην εθνικοεπισκευαστική κατάσταση. Σημαίνει, δηλαδή, ότι τα ερωτήματα τα οποία σας έθεσα - αλλά πιστεύω ότι έχετε μεγάλη αντίληψη, θα τα θυμάστε - είναι συγκεκριμένα. Και θα ήθελα συγκεκριμένες απαντήσεις, όπως είναι αυτό το οποίο ζητείται η ενημέρωση του ΥΠΕΞ, παρέχεται η ενημέρωση του ΥΠΕΞ και αναφέρεται και στο σχετικό ενημερωτικό που μας έχει αποστείλει ο κ. Βίτσας. Κύριε Υπουργέ, αισθάνομαι ότι πέφτει βαριά στους ώμους σας η ευθύνη του Υπουργείου Εθνικής Άμυνας όχι για τίποτα άλλο, αλλά ο ρόλος, οι λόγοι και όλα αυτά που συνθέτουν την ιδέα των στελεχών των Ενόπλων Δυνάμεων και όλα αυτά που σήμερα μας απασχολούν δεν συνάδουν με αυτά τα οποία διαχειρίζεστε εσείς στο Υπουργείο Εθνικής Άμυνας. Ευχαριστώ.
Κύριε Δαβάκη και εσείς καλύψατε τη δευτερολογία. Οκτώ λεπτά και σαράντα έξι ήταν. Τα σαράντα έξι ήταν οι διακοπές του Υπουργού. Σας παρακαλώ, δεν θα παίξουμε εδώ ή θα κάνουμε διαδικασία ή όχι.
Να το τηρήσετε σε όλους και πάντα.
Σε όλους! Μίλησε κανένας άλλος, κύριε Βαρβιτσιώτη; Μίλησε; [[Θόρυβος στην Αίθουσα]] Ηρεμήστε τώρα. Σήμερα, είναι μια συνεδρίαση. Ξέρετε πόσο επιεικής είμαι γενικά. Δεν θα γίνει, όμως, εδώ τόσο μακρόσυρτη.
Όχι, κυρία Πρόεδρε, δεν γίνεται αυτό. Οι ομιλητές δεν χρησιμοποίησαν δευτερολογία. Έπρεπε να διακόψετε τον ομιλητή.
Το είπα στον κ. Δαβάκη.
Να τους διακόπτετε εσείς.
Τι να τον διακόψω; Το είπα από την πρώτη φορά ότι όποιος υπερβαίνει τον χρόνο, θα συμψηφιστεί με τη δευτερολογία.
Κυρία Πρόεδρε, δεν υπάρχει περίπτωση. Έχετε δικαίωμα να διακόψετε τον ομιλητή. Συμψηφισμό με τη δευτερολογία δεν θα κάνετε. Διακόψτε τον ομιλητή τη στιγμή που τελειώνει η πρωτολογία του. Δική σας ευθύνη είναι.
Εντάξει, κύριε Βορίδη, θα το κάνουμε να δούμε τι θα αλλάξει. Επτά νοματαίοι είστε και όλο το ιστορικό λέτε μέχρι στιγμής. Το έχουμε διαβάσει στις εφημερίδες. Κύριε Γεωργιάδη, έχετε το λόγο.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, είμαστε εδώ για ένα εξαιρετικά σοβαρό θέμα γι' αυτό και δηλώνω εκ των προτέρων πως, παρά τον χαρακτήρα μου, δεν θα απαντήσω σε καμμία επί του προσωπικού αναφορά, αν και εφόσον κάνει ο κύριος Υπουργός Εθνικής Αμύνης, σε διάφορα θέματα άσχετα με την παρούσα συζήτηση, όχι για κανέναν άλλο λόγο, αλλά διότι σήμερα ο ελληνικός λαός πρέπει να καταλάβει τι ακριβώς έχει συμβεί. Διότι σήμερα ο ελληνικός λαός δέχεται βροχηδόν πληροφορίες απίστευτες. Χθες, για παράδειγμα, ο κύριος Υπουργός Εθνικής Άμυνας απέδωσε τη διαρροή του εγγράφου - εις το οποίο αναφέρθηκε προηγουμένως ο κ. Δαβάκης, αυτό εις το οποίο το Υπουργείο Εξωτερικών τον προειδοποιούσε και τον κ. Παπαδόπουλο και του ζητούσε προηγουμένως να ενημερωθεί από την Εθνική Υπηρεσία Πληροφοριών για το ποιόν του - σε έναν Έλληνα πράκτορα της ΜΙΤ, ονόματι κ. Χατζησάββα. Αυτό έκανε retweet, αυτό ανακοίνωσε χθες ο Υπουργός Εθνικής Άμυνας στον ελληνικό λαό. Και μετά από λίγες ώρες, αφού βεβαίως, βρέθηκε το συγκεκριμένο έγγραφο και είναι μέχρι τώρα που μιλάμε αναρτημένο στην ιστοσελίδα του Υπουργείου - απλώς το λέω για την ιστορία - η πρώην συνάδελφός σας, Βουλευτής Ραχήλ Μακρή - συνάδελφος και των ΑΝΕΛ, συνάδελφος και του ΣΥΡΙΖΑ και οι δύο την κρίνατε άξια για συνάδελφό σας - κατέθεσε εις τον ελληνικό λαό ένα e - mail, όπου ο κ. Καμμένος στέλνει στον κ. Χατζησάββα «Τηλεφώνησέ μου στις 24.40΄ στο Tel Aviv Hotel Carlton, room … και λοιπά». Κύριε Υπουργέ, σημειωτέον είναι είκοσι τέσσερις οι ώρες της ημέρας. Η ώρα «24.40΄» δεν έχει εφευρεθεί ακόμα στον πλανήτη Γη, εκτός κι αν είστε σε κάποιον άλλο πλανήτη. Το καταθέτω για τα Πρακτικά. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα ας αφήσουμε τώρα τις αστειότητες και ας πάμε, κύριοι συνάδελφοι, στην ουσία. Διότι ένας άλλος συνάδελφός σας, κύριε Λάππα, που είστε και πολύ ευαίσθητος, ο κ. Παναγούλης, έκανε χθες μία δήλωση. «Πρόκειται», είπε ο κ. Παναγούλης, «για καραμπινάτη υπόθεση μίζας». Εδώ είμαστε, λοιπόν, να δούμε αν ο συνάδελφός σας, κ. Παναγούλης έχει δίκιο. Αν δηλαδή εδώ ο Υπουργός Εθνικής Άμυνας κ. Καμμένος ή οποιοσδήποτε άλλος πήγε να τα αρπάξει χοντρά, κατά τα κοινώς λεγόμενα. Πάμε, λοιπόν, να τα δούμε με τη σειρά. Ο κ. Τασούλας σας είπε τρεις - τέσσερις φορές ότι ο κ. Καμμένος παραπλάνησε τη Βουλή, την αρμόδια Επιτροπή Εξοπλισμών. Δεν παραπλάνησε μόνο εμένα που του έδωσα εκ μέρους της Νέας Δημοκρατίας τη θετική μου ψήφο, παραπλάνησε και τον κ. Φίλη που είναι μέλος της επιτροπής. Κύριε Φίλη, εσείς θα είχατε την ίδια ψήφο σε αυτήν την επιτροπή αν ο κ. Καμμένος μας είχε ενημερώσει για την παρουσία κάποιου κ. Παπαδόπουλου; Διότι απ' ό,τι θυμάμαι, επειδή τώρα τελευταία σας ακούω πολύ ευαίσθητο για την Υεμένη, ο μόνος στην επιτροπή που έθεσε ευθέως θέμα Υεμένης και ανθρωπίνων δικαιωμάτων ήταν ο κ. Θανάσης Παφίλης εκ μέρος του Κομμουνιστικού Κόμματος Ελλάδας. Γι' αυτό και καταψήφισε. Εσείς, κύριε Φίλη, μια χαρά ψηφίσατε, όπως και όλος ο ΣΥΡΙΖΑ, παρά τα ανθρώπινα δικαιώματα που θυμηθήκατε σήμερα. Άρα για να το ξεκαθαρίσουμε. Η ακύρωση της συμφωνίας αυτής, διότι δεν ήρθαν τα λεφτά, δεν αναιρεί την απόπειρα, πρώτα απ' όλα την πράξη εξαπατήσεως της Βουλής - και τώρα θα δούμε γιατί έγινε αυτή η εξαπάτηση - και την ενδεχόμενη απόπειρα λαθρεμπορίου και μίζας. Και ερωτώ τον κ. Καμμένο και θέλω μία καθαρή απάντηση. Εφόσον το έγγραφο παρουσίασε ο ίδιος με τον κ. Παπαδόπουλο είναι του Μαΐου του 2016 και η συγκέντρωση και η συνεδρίαση της Επιτροπής Εξοπλισμών έγινε τον Ιανουάριο του 2017, για ποιον λόγο δεν μας ενημέρωσε - σε μία συνεδρίαση που μας είχε ζητήσει να βγάλουμε και τα κινητά μας έξω, το έχει ξανακάνει και ζήτησε την πλήρη εχεμύθειά μας - ότι σε αυτήν την υπόθεση οι Σαουδάραβες έχουν ζητήσει να εκπροσωπούνται από έναν Έλληνα ονόματι Βασίλειο Παπαδόπουλο. Θα ήταν ίδια η ψήφος μας αν είχαμε πληροφορηθεί σε εκείνη την επιτροπή την ύπαρξη του κ. Παπαδόπουλου; Επειδή εγώ ψήφισα, λοιπόν, σας λέω ότι δεν θα ήταν ίδια η ψήφος μου, κύριε Υπουργέ. Άρα αυτό που τώρα συζητάμε είναι αν μας παραπλανήσατε εκ λάθους ή αν μας παραπλανήσατε εκ δόλου για να τα αρπάξετε. Αυτό συζητάμε. Βεβαίως, και θα σας πω και πώς τώρα πήγατε να τα αρπάξετε. Θα αποδειχθούν αυτά στην πορεία. Για να καταλαβαίνει ο ελληνικός λαός. Μην μπερδευόμαστε με ημερομηνίες.
Κύριε Γεωργιάδη, κατά την υπόδειξη του κ. Βορίδη, σας ανακοινώνω ότι έληξε ο χρόνος σας.
Ολοκληρώνω σε τριάντα δευτερόλεπτα, κυρία Πρόεδρε.
Τότε, χρησιμοποιήστε και τη δευτερομιλία σας.
Υπογράψατε μία συμφωνία με κάποιον κ. Παπαδόπουλο, που μιλάει για τριακόσιες χιλιάδες βλήματα. Τριακόσιες χιλιάδες! Αξία 66 εκατομμύρια. Από τα έγγραφα, όμως, που κυκλοφόρησαν από την πρεσβεία μας και από αυτά που μάθαμε από την αναφορά του ταξιάρχου, οι Σαουδάραβες ζήτησαν εκατό χιλιάδες βλήματα. Άρα εσείς, αν είχε καταθέσει εγκαίρως την εγγυητική επιστολή ο Παπαδόπουλος, θα παραδίδατε στον Παπαδόπουλο διακόσιες χιλιάδες βλήματα επιπλέον, με τη διαφορά ότι ο λαθρέμπορος Παπαδόπουλος θα έπαιρνε με την άδεια της Ελλάδος σε μία εμπόλεμη ζώνη διακόσιες χιλιάδες βλήματα. Ξέρετε, κυρίες και κύριοι συνάδελφοι, ευαίσθητοι για τα ανθρώπινα δικαιώματα στον Συνασπισμό της Αριστεράς και της Προόδου και της ειρήνης και της οικολογίας και των κινημάτων, πόσο αξίζουν διακόσιες χιλιάδες βλήματα στη λαθραία αγορά; Πάνω από 150 εκατομμύρια. 150 εκατομμύρια είχε προς διάθεσή του να μοιράσει ο κ. Βασίλης Παπαδόπουλος. Εμένα μου φαίνεται αρκετό κίνητρο για να παραπλανήσει τη Βουλή ο κ. Καμμένος. Τα υπόλοιπα στη δευτερολογία. Ευχαριστώ πολύ.
Έχετε ενάμισι λεπτό για τη δευτερολογία σας. [[Θόρυβος]] Όταν θα μιλάμε και θα «πετάγεται» και ο κ. Βορίδης, του οποίου άκουσα την παρατήρηση, θα τα τηρούμε όλοι. Τον λόγο έχει ο κ. Κουμουτσάκος.
Ένας καταδικασμένος λαθρέμπορος ως μεσάζοντας, δύο κορυφαίοι Υπουργοί, 66 εκατομμύρια ευρώ, μυστικές υπηρεσίες, οι Ένοπλες Δυνάμεις, η διπλωματική υπηρεσία της χώρας και πάνω απ' όλα και, δυστυχώς, η εξωτερική πολιτική και εθνικά συμφέροντα της χώρας, όλα μπλεγμένα σε ένα σκοτεινό κουβάρι και στη μέση ο Υπουργός Εθνικής Άμυνας. Για ακόμα μία φορά, ενέργειες, παραλείψεις και συμπεριφορές του υποχρεώνουν τη Βουλή, μας υποχρεώνουν να ασχοληθούμε με μία βαριά, σκοτεινή υπόθεση, μία υπόθεση που - προσέξτε - η ίδια η δικαιοσύνη την αντιμετωπίζει ως υπόθεση διαφθοράς. Είναι μία εικόνα θλιβερή, εικόνα παρακμής και εικόνα διασυρμού της χώρας. Η ουσία είναι ότι για να εξυπηρετηθεί και να κερδίσει ένας λαθρέμπορος μεσάζων και όλοι όσοι τον βοηθούν, συνομιλούν και συναλλάσσονται μαζί του, τι συμβαίνει; Εξαπατάται η Βουλή των Ελλήνων. Χάνονται 66 εκατομμύρια ευρώ για τη χώρα. Οι Ένοπλες Δυνάμεις στερήθηκαν τη δυνατότητα να αξιοποιήσουν αυτό το ποσό για να αγοράσουν υλικό που χρειάζονται. Πλεονάζον στρατιωτικό υλικό που θα μπορούσε να πουληθεί παραμένει στις αποθήκες και η εικόνα της χώρας έχει καταρρακωθεί. Γιατί, κύριοι συνάδελφοι, ποια κυβέρνηση θα ήθελε να συναλλαγεί με την Ελλάδα πλέον στον αμυντικό τομέα, όταν, δυστυχώς, την εκπροσωπεί ένας Υπουργός που κινείται μεταξύ μεσαζόντων και διαπλεκόμενων συμφερόντων; Όλα αυτά συνιστούν τη μεγάλη ζημιά που έχει υποστεί η χώρα από αυτή την υπόθεση και αυτή είναι και η απάντηση. Αυτό ακυρώνει το φαιδρό επιχείρημα ότι αφού δεν έγινε αγοραπωλησία, δεν υπάρχει και πρόβλημα. Πρόκειται για φαιδρό επιχείρημα, γιατί τα ερωτήματα είναι αμείλικτα. Θα εστιάσω κυρίως σε αυτά που σχετίζονται με το Υπουργείο των Εξωτερικών. Πρώτη ερώτηση. Γνώριζε ο Υπουργός των Εξωτερικών το σύνολο, αλλά και τις λεπτομέρειες τις υπόθεσης; Ναι, γνώριζε. Και γνώριζε, διότι, βάσει των διαδικασιών του Υπουργείου των Εξωτερικών, ο Υπουργός λαμβάνει, ως πρώτος αναγνώστης, υπ' όψιν του όλα τα διαβαθμισμένα έγγραφα του Υπουργείου του. Επομένως, γνώριζε ο Υπουργός των Εξωτερικών. Και τι έκανε; Τίποτα. Διότι, όπως φαίνεται τώρα, σκόπιμα αγνόησε, σκόπιμα υποβάθμισε και αδιαφόρησε για τις πληροφορίες, για τις επίσημες ενημερώσεις, ήδη από το 2016, που στέλνει η Πρεσβεία του Ριάντ, και έτσι δίνει λευκή επιταγή στον κ. Καμμένο για να προχωρήσει σε σκοτεινούς χειρισμούς, χειρισμούς που πλέον γνωρίζει όλο το Πανελλήνιο και, δυστυχώς, και όλος ο κόσμος. Και για να ξεκαθαρίσουμε. Οι ευθύνες διαφύλαξης του απορρήτου των πληροφοριών ανήκουν αποκλειστικά σε εσάς, στην Κυβέρνηση, στον Πρωθυπουργό, στον Υπουργό Εθνικής Άμυνας, στον Υπουργό Εξωτερικών, στις αρμόδιες υπηρεσίες. Να μέμφεστε, λοιπόν, εαυτούς για τις διαρροές που έγιναν και κανέναν άλλον. Εσείς έχετε την ευθύνη. Ακούστηκε, μάλιστα, πριν λίγο ειπώθηκε, το απολύτως φαιδρό, το ανήκουστο, ότι απόρρητα έγγραφα έρχονται στη δημοσιότητα μέσω πράκτορα των τουρκικών μυστικών υπηρεσιών, μέσω της ΜΙΤ. Και ποιος το λέει αυτό; Το λέει ένας δημοσιογράφος, ένας αναλυτής, ένας περαστικός; Όχι. Ο ίδιος ο Υπουργός Εθνικής Άμυνας της χώρας παραδέχεται ότι υπάρχουν απόρρητες πληροφορίες στα χέρια των τουρκικών μυστικών υπηρεσιών. Και δεν παραιτείται, αυτοστιγμεί, ο ίδιος και όλοι όσοι υπεύθυνοι γι' αυτό. Κι ενώ σε αυτό το κρίσιμο ζήτημα της διαφύλαξης του απορρήτου εμφανίζεται η Κυβέρνηση παντελώς ανίκανη, οι Υπουργοί της έχουν το θράσος - προσέξτε - να διασύρουν και να τιμωρούν εκδικητικά αξιωματικούς των Ενόπλων Δυνάμεων και διπλωματικούς υπαλλήλους, γιατί τόλμησαν να κάνουν σωστά τη δουλειά τους. Διότι ο κ. Κλουβάτος, ο Πρόξενός μας στο Ριάντ, το μόνο που έκανε - και γι' αυτό τιμωρήθηκε - ήταν να ενημερώσει, ως όφειλε, ότι οι αρχές της Σαουδικής Αραβίας δεν δέχονται κανέναν μεσάζοντα, δεν γνωρίζουν τον κ. Παπαδόπουλο και δεν ήθελαν και καμμία άλλη συμφωνία, παρά μόνο απευθείας συμφωνία μεταξύ δύο κυβερνήσεων. Και αυτόν τον διπλωματικό υπάλληλο σπεύσατε εσείς, κύριε Καμμένο, να τον απαξιώσετε. Βγαίνει - λέει - φωτογραφίες με καμήλες και σπαθιά. Στη Σαουδική Αραβία με τι να βγει φωτογραφία; Σε καζίνο; [[Χειροκροτήματα από την πτέρυγα της Νέας Δημοκρατίας]] Και μην αρνηθείτε ότι παρεμβήκατε στο Υπουργείο Εξωτερικών. Διότι ακόμα και οι τοίχοι του Υπουργείου γνωρίζουν - και γι' αυτό η ηγεσία του προσπαθεί να τρομάξει και να τρομοκρατήσει - τι ακριβώς έγινε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα πάρω και τη δευτερολογία μου, κυρία Πρόεδρε. Εν κατακλείδι, δεν υπάρχει καμμία αμφιβολία στη συνείδηση της κοινής γνώμης, της ελληνικής κοινωνίας, ότι εδώ έχουμε να κάνουμε με μία βαριά περίπτωση διαφθοράς κι ότι οι κάθε είδους ευθύνες είναι άμεσα ή έμμεσα όλες δικές σας. Κι όταν λέω δικές σας, εννοώ τον Υπουργό Εθνικής Άμυνας, τον Υπουργό Εξωτερικών, στον βαθμό που του αναλογεί και βεβαίως, του ίδιου του Πρωθυπουργού. Είναι δυνατόν να μην γνώριζε; Είναι ένα ερώτημα αυτό. Προφανώς, δεν είναι δυνατόν, διότι γνωρίζουν οι δύο κορυφαίοι Υπουργοί του. Εάν δεν γνώριζε, το θέμα είναι ακόμα πιο βαρύ, διότι δύο κορυφαίοι Υπουργοί του λειτουργούν ύποπτα πίσω από την πλάτη του, τον αγνοούν δηλαδή. Είμαι, όμως, πεπεισμένος ότι αυτό δεν συμβαίνει, διότι η προαναγγελθείσα παρουσία του εδώ επιβεβαιώνει ότι γνώριζε. Και γνώριζε γιατί συμμετείχε και στο ΚΥΣΕΑ. Συνεπώς, κυρίες και κύριοι συνάδελφοι, και κλείνω με αυτό, το πρόβλημα είναι πολύ σοβαρότερο, πολύ βαθύτερο, πολύ ευρύτερο. Ξεπερνάει ακόμα και την έννοια του σκανδάλου. Η χώρα αντιμετωπίζει σοβαρότατες προκλήσεις άμυνας και ασφάλειας. Προσέξτε! Μόνο το 2017, μέχρι τώρα, έχει υποστεί πρωτόγνωρο για δεκαετίες αριθμό παραβιάσεων του εθνικού εναερίου χώρου και των χωρικών της υδάτων: τρεις χιλιάδες παραβιάσεις στον εθνικό εναέριο χώρο, χίλιες εξακόσιες στα χωρικά ύδατα. Κι ενώ αυτά συμβαίνουν στην ασφάλεια της χώρας, η πολιτική ηγεσία του Υπουργείου Εθνικής Άμυνας βυθίζεται σε μία κατάσταση ανυποληψίας. Η άμυνα της χώρας έχει επικεφαλής έναν λειτουργό του οποίου η συνολική στάση επιβεβαιώνει ό,τι ακριβώς όλοι πια ξέρουν. Δηλαδή, δεν δύναται, δεν μπορεί, δεν έχει συνείδηση του βάρους της ευθύνης που αναλαμβάνει ούτε και μπορεί να ανταποκριθεί στη σοβαρότητα της αποστολής του. Κι αυτό είναι το μείζον θέμα, πάνω απ' όλα. Κι αυτό αφορά και τον ίδιο τον Πρωθυπουργό. Γνωρίζει ότι ο Υπουργός Εθνικής Άμυνας καταλήγει να φαίνεται μικρός για τον μεγάλο του ρόλο. Παρ' όλα αυτά τον κρατάει στη θέση του, γιατί τους κρατά ποικιλότροπα στην εξουσία. Έχει, λοιπόν, ευθύνες ο Πρωθυπουργός. Αυτή είναι η πικρή αλήθεια. Να τις αναλάβει όχι λεκτικά, αλλά με πράξεις. Διότι το τίμημα είναι μεγάλο για τη χώρα. Δεν το πληρώνετε εσείς. Το πληρώνουν τα εθνικά συμφέροντα. Ευχαριστώ.
Ισχύουν όσα είπα πριν, σχετικά με όσα έχω ανακοινώσει για τον χρόνο. Τον λόγο έχει ο κ. Δημοσχάκης για πέντε συν τρία λεπτά. Ορίστε, έχετε τον λόγο.
Κυρίες και κύριοι συνάδελφοι, «Αρχή άνδρα δείκνυσι». Και στην περίπτωσή σας η άσκηση εξουσίας ήταν αποκαλυπτική. Κύριε Υπουργέ, από την αρχή της θητείας σας επιδοθήκατε σε δημόσιες σχέσεις επισκεπτόμενος νησίδες, φυλάκια και στρατόπεδα με νυχτέρια σε αυτά, όπως πλησίον του ποταμού Έβρου αλλά και σε νησίδες του Αιγαίου δημιουργώντας παντού θολά νερά. Σύμφωνα με το ημερολόγιο, με το που αναλάβατε το συγκεκριμένο Υπουργείο επιδείξατε πολιτική βουλιμία και διάθεση υπερσυγκεντρωτισμού εξουσιών. Στόχος σας ήταν να αλώσετε πολιτικά το Υπουργείο και όλα τα είχατε προσχεδιάσει με κάθε λεπτομέρεια και αριστοτεχνισμό. Στο τελευταίο νομοσχέδιο που φέρατε στη Βουλή, δυστυχώς, δεν διδαχθήκατε από τη δομή της Ελληνικής Αστυνομίας και θέσατε με αυταρχική λογική τον εαυτό σας να ηγείται της υπηρεσίας εσωτερικών υποθέσεων, των λεγόμενων αδιάφθορων. Επίσης, περιφρονήσατε τη στρατιωτική δικαιοσύνη και τον διακλαδικό Αρχηγό ΓΕΕΘΑ και θέλετε να είστε ταυτόχρονα ο ελέγχων και ο ελεγχόμενος. Γι' αυτό το κάνατε. Ακόμα και στο μνημόνιο συνεργασίας με τη Νορβηγία νομοθετήσατε οι όποιες διαφορές ανάμεσα στις δύο πλευρές να μην παραπέμπονται σε κάποιο διεθνές ή εθνικό δικαστήριο, αλλά να λύνονται μέσω αμοιβαίας συνεννόησης. Φτάσατε στο σημείο να χρησιμοποιήσετε ακόμα και νόμο της επταετίας για να μπορείτε να εκποιήσετε, όπως θέλετε, πολεμικό υλικό. Όπως συνέβη με το άρθρο 8 του τελευταίου νομοσχεδίου του ΥΠΕΘΑ που προσθέσατε στο άρθρο 107 του ν.3978/2011 την παράγραφο 5α που στο τέλος της παραπέμπει στο άρθρο 53 του ν.721/1970. Το ξέρετε, κύριοι συνάδελφοι; Με τον ν.4407/2016 και μέσω διάταξης του άρθρου 34 στο άρθρο 107 του ν.3978/2011, που αφορά την αξιοποίηση μη επιχειρησιακά αναγκαίου στρατιωτικού εξοπλισμού, απαλείψατε την εκποίηση του εξοπλισμού μέσω ενός ανελαστικού και υποχρεωτικού τριετούς προγράμματος και νομοθετήσατε αυτή να γίνεται οποτεδήποτε μέσω διαδικασιών fast track. Με τον τελευταίο νόμο εισηγηθήκατε τον όρο των ζωοπανηγύρεων - άκουσον, άκουσον! - «προφορική πλειοδοτική συμφωνία» για πώληση πολεμικού υλικού, που μετά από παλινωδίες και πονηρίες και σταθερή θέση της Αξιωματικής Αντιπολίτευσης οριστικοποιήθηκε σε «ηλεκτρονική πλειοδοτική συμφωνία». Μια διατύπωση που είναι ευάλωτη, με επώδυνες ενδεχομένως συνέπειες για τα συμφέροντα του ελληνικού δημοσίου. Δεν προλάβατε να αναλάβετε καθήκοντα Υπουργού Άμυνας και πουλήσατε στο τέλος Απριλίου του 2015 αεροπορικές βόμβες στα Ενωμένα Αραβικά Εμιράτα. Δεν ήταν τριακόσιες, όπως είχατε ενημερώσει την αρμόδια Επιτροπή της Βουλής, αλλά χίλιες και χωρίς διακρατική συμφωνία και χωρίς την έγκριση του ΚΥΣΕΑ. Αλήθεια, οι αεροπορικές βόμβες δεν ήταν απαραίτητες για την άμυνα της χώρας; Παρακαλούμε να καταθέσετε τη συναφή αλληλογραφία τόσο σε ό,τι αφορά τον αριθμό όσο και ότι δεν ήταν απαραίτητες.
Κύριε Δημοσχάκη, θα παραιτηθείτε εάν φέρω τη διακρατική συμφωνία;
Κύριε Καμμένε, μη διακόπτετε. Θα τα πείτε στην ομιλία σας.
Διατάξατε τον περιορισμό της ελευθερίας ανωτάτου αξιωματικού του ΥΠΕΘΑ, επειδή δεν συμφωνεί με τις δικές σας επιταγές.
Αφήστε τα ψεύδη. Εγώ παραιτούμαι και από Βουλευτής και από Υπουργός!
Κύριε Υπουργέ, σας παρακαλώ! Προσπαθώ να κρατήσω μια διαδικασία.
Δεν καταλαβαίνετε ότι με αυτόν τον τρόπο αποδομείτε το στράτευμα, ότι καταπατάτε την ελευθερία των στελεχών του Ελληνικού Στρατού; Αποδομείτε με αυτόν τον τρόπο, κύριε Υπουργέ, την πειθαρχία και την ιεραρχία. Τελικά τους υποτιμάτε, τους ταπεινώνετε και τους πετάτε βορά σε αυτούς που διοικούν. Σήμερα, λοιπόν, που οι αντοχές της κοινωνίας δοκιμάζονται, έρχεται στο προσκήνιο και μια συμφωνία πώλησης πολεμικού υλικού στη Σαουδική Αραβία που έχει πολλές σκιές. Για αυτόν τον λόγο διερευνάται από την Εισαγγελία του Αρείου Πάγου. Αλήθεια, η στρατιωτική δικαιοσύνη πού είναι; Ασχολείται καθόλου; Ενεργοποιήθηκε; Χρησιμοποιήσατε μεσάζοντα, ενώ ξέρετε ότι κάτι τέτοιο δεν επιτρέπεται ρητώς από τον νόμο. Τον βαφτίσατε με το έτσι θέλω εκπρόσωπο της Σαουδικής Αραβίας, για να εξυπηρετήσετε τους δικούς σας σκοπούς, τους οποίους οφείλετε να εξηγήσετε στην Ολομέλεια. Δημιουργούνται πάρα πολλά ερωτήματα από αυτήν τη συμφωνία όπως: Για ποιον λόγο επιλέξατε τη Σαουδική Αραβία για την πώληση του πολεμικού υλικού; Ήταν επιλογή του μεσάζοντα να πωληθεί το υλικό στη Σαουδική Αραβία; Ποια είναι η τύχη αυτής της συμφωνίας; Μήπως, τελικά, το πολεμικό υλικό δεν είχε ως αποδέκτη τη Σαουδική Αραβία, αλλά άλλη χώρα και αν ναι ποια; Γιατί φέρατε στην αρμόδια επιτροπή μια συμφωνία που μιλούσε για τριακόσιες χιλιάδες βλήματα ενώ οι Σαουδάραβες, όπως αποδείχτηκε, ενδιαφέρονταν μόνο για εκατό χιλιάδες; Τα υπόλοιπα διακόσιες χιλιάδες πού θα πήγαιναν; Για ποιον λόγο δεν φέρατε στην επιτροπή τη συμφωνία που θα ενέκρινε το ΚΥΣΕΑ; Τι είχατε να κρύψετε; Γιατί επιμείνατε σε έναν μεσάζοντα που είχε καταδικαστεί για αξιόποινες πράξεις, κακουργηματικές πράξεις από τα ελληνικά δικαστήρια; Σε ποιες άλλες αγοροπωλησίες όπλων έχει εμπλακεί ο συγκεκριμένος κατά τη διάρκεια της θητείας μέχρι σήμερα; Αυτό αποδεικνύεται από το γεγονός της 9ης Αυγούστου 2016 ότι έμπαινε και έβγαινε από το Υπουργείο Εθνικής Άμυνας. Και μάλιστα προς τιμήν του βγάλατε και δελτίο Τύπου. Γιατί το πράξατε; Σε ποιον στέλνατε μηνύματα; Ποιος ήταν ο λόγος της επίσκεψής του; Γιατί στοχοποιήσατε τον πρόξενο στο Ριάντ; Επειδή δεν έπαιξε το παιχνίδι σας; Είναι αλήθεια ότι ακυρώθηκε η μετάθεσή του στο Λονδίνο μετά από παρέμβασή σας; Αυτά και άλλα ερωτήματα γεννούνται, κυρία Πρόεδρε, με τον τρόπο που χειρίστηκε την υπόθεση της Σαουδικής Αραβίας ο Υπουργός Εθνικής Άμυνας. Θέλω να υπογραμμίσω με κάθε ειλικρίνεια και με κεφαλαία γράμματα ότι τα άξια στελέχη των Ενόπλων Δυνάμεων όλων των βαθμών, από τους αρχηγούς μέχρι και τον τελευταίο στρατεύσιμο στρατιώτη, που βρίσκονται όλοι τους είτε στην ενέργεια είτε στην εφεδρεία είτε στην εθνοφυλακή, κυρίες και κύριοι συνάδελφοι, απαιτούν σεβασμό, αναγνώριση και στήριξη. Έτσι ορκίστηκαν, έτσι εκπαιδεύτηκαν, έτσι ανδρώθηκαν, έτσι τους θέλει ο ελληνικός λαός, που είναι το τελευταίο του αποκούμπι οι Ένοπλες Δυνάμεις στις δυσκολίες που διέρχεται και ο τόπος μας, αλλά και η περιοχή μας. Να τους εμπιστευτείτε, κυρίες και κύριοι συνάδελφοι, από οποιοδήποτε αξίωμα και αν κατέχετε. Αυτοί θα μας δοξάσουν, όπως έκαναν και για τους προγενεστέρους μας. Σας ευχαριστώ πολύ.
Οι επόμενοι δύο επερωτώντες έχουν τρία λεπτά πρωτολογίας και δύο δευτερολογίας. Τον λόγο έχει ο κ. Κεδίκογλου.
Σας δηλώνω εξαρχής, κυρία Πρόεδρε, ότι θα χρησιμοποιήσω και τη δευτερολογία μου. Κύριε Υπουργέ, κυρίες και κύριοι της Κυβέρνησης, ειλικρινά η μεγάλη μου απορία είναι πώς καταφέρατε μία συμφωνία πώλησης πλεονάζοντος στρατιωτικού υλικού, που είχε και την έγκριση της Αντιπολίτευσης και θα απέφερε και 66 εκατομμύρια ευρώ, όχι μόνο να ματαιωθεί εν τοις πράγμασι και να χαθούν τα αναμενόμενα έσοδα, αλλά να δημιουργήσει και μείζον ζήτημα κυβερνητικής συνοχής σε βαθμό που να υπάρξει ανάγκη για το πρωτότυπο αίτημα του Πρωθυπουργού. Αλήθεια, πού είναι ο Πρωθυπουργός; Πιστεύω θα εμφανιστεί κάποια στιγμή. [[Θόρυβος στην Αίθουσα]] Δεν έκανε ο κ. Μητσοτάκης αίτημα για αναβολή. Περιμένουμε γιατί υπάρχουν πλέον ερωτήματα και για τον κύριο Πρωθυπουργό.
Θα έρθει. Για ηρεμήστε.
Η απάντηση στην απορία μου βρίσκεται στο ήθος και το ύφος τα διακυβέρνησής σας, στον συνεκτικό ιστό της συγκυβέρνησης σας, στο πνεύμα της συναλλαγής για την πάση θυσία παραμονή στην εξουσία. Γνωρίζετε καλά, κυρίες και κύριοι της Κυβέρνησης, ότι η λέξη «μεσάζοντας» έχει μια αρνητική φόρτιση στο συλλογικό υποσυνείδητο, στην κοινή γνώμη. Έχει μια διάσταση παρασιτική, αφού ο τρόπος πληρωμής είναι η μίζα, το ποσοστό. Γι' αυτό λειτουργεί εις βάρος του αγοραστή ή του πωλητή, ενίοτε και των δύο, γι' αυτό και απαγορεύεται σε συγκεκριμένες δραστηριότητες από τη νομοθεσία της Ελλάδας, αλλά και πληθώρας άλλων χωρών. Ο κ. Καμμένος έκανε καριέρα μάλιστα, κηρύσσοντας τον ανελέητο διωγμό των μεσαζόντων. Τα ερωτήματα, λοιπόν, ξεκινούν από το γιατί ήταν απαραίτητος ο μεσάζοντας σε μια υπόθεση, όπου ο αγοραστής και ο πωλητής βρίσκονται σε άμεση επαφή και έχουν μάλιστα παρελθόν καλής συνεργασίας. Γιατί χρειαζόταν ο μεσάζοντας, κυρίες και κύριοι της Κυβέρνησης; Το επόμενο ερώτημα - και όπως αναδεικνύεται μείζον ερώτημα - είναι γιατί έπρεπε ντε και καλά να είναι ο συγκεκριμένος μεσάζοντας και μάλιστα να αναδειχθεί σε «εθνικό μεσάζοντα», αν κρίνουμε από τη γκάμα των χωρών που είχε αναλάβει. Τι το ιδιαίτερο είχε αυτός ο κ. Παπαδόπουλος που έπρεπε να γίνουν τα πάντα για να πάρει τη δουλειά; Παραβλέψατε το βεβαρυμμένο παρελθόν του, παραβλέψατε τα σαθρής εγκυρότητας έγγραφα που προσκόμισε, εξαπατήσατε τη Βουλή, κωφεύσατε στις προειδοποιήσεις των διπλωματών, του επιτρέψατε να μπαινοβγαίνει στα στρατόπεδα σαν αρχιστράτηγος, να απειλεί ανώτατους αξιωματικούς, τους οποίους μετά εσείς εξευτελίζατε. Μέχρι και στρατιωτικό ελικόπτερο το κάνατε delivery για να του πάτε τη συμφωνία στο πιάτο. Το αποκορύφωμα, βέβαια, είναι ότι φτάσατε να διώξετε και τους αγοραστές, αφού θα έχανε ο μεσάζοντάς σας τη δουλειά. Χαλάσατε τη δουλειά, επειδή ο δικός σας δεν έπαιρνε την μίζα; Γιατί σας είναι τόσο απαραίτητος ο κ. Παπαδόπουλος; Γιατί έπρεπε οπωσδήποτε να τον εξυπηρετήσετε; Μαθαίνουμε κιόλας ότι σχεδιάζατε συμπαραγωγές με τον κ. Παπαδόπουλο στα ΕΑΣ. Τέτοιους επενδυτές ψάχνετε; Τα επιμέρους ερωτήματα είναι πολλά, ας κωδικοποιήσουμε ορισμένα. Γιατί ενώ ρητά απαγορεύονται οι μεσάζοντες και επιτρέπονται μόνο διακρατικές συμφωνίες στις πωλήσεις αμυντικού υλικού, εσείς χρησιμοποιήσατε τον κ. Παπαδόπουλο; Γιατί ενώ η Σαουδική Αραβία ζητούσε «government to government» συμφωνία, εσείς υπογράψατε με την εταιρεία του κ. Παπαδόπουλου, ενώ γνωρίζατε ότι δεν εκπροσωπεί τη Σαουδική Αραβία; Άλλο ερώτημα: Πώς θα μετέφερε ο μεσάζοντας κ. Παπαδόπουλος τα πυρομαχικά της σύμβασης, όταν καμμία από τις εταιρείες στις οποίες συμμετέχει δεν διαθέτει τις απαιτούμενες πιστοποιήσεις μεταφοράς ειδικών φορτίων; Γιατί τόση βιασύνη; Γιατί εξαπατήσατε την αρμόδια επιτροπή της Βουλής; Γιατί σε ερώτηση του κ. Δαβάκη απαντήσατε ότι επισκέφθηκε τη χώρα μας αντιπροσωπεία της Σαουδικής Αραβίας; Ποια ήταν η αντιπροσωπεία; Ποιοι ήταν οι εκπρόσωποι της Σαουδικής Αραβίας που ήρθαν; Οι αδελφοί Παπαδόπουλοι και ένας γιαλαντζί ακόλουθος άμυνας; Σε αυτούς ανοίξατε τις πόρτες των στρατοπέδων, κύριε Υπουργέ; Έχετε αντιληφθεί τι έχετε κάνει; Και αφού δεχθήκατε να υπογράψατε τη σύμβαση με τον κ. Παπαδόπουλο και να εκθέσετε τις Ένοπλες Δυνάμεις και τον Πρωθυπουργό, ελέγξατε ποιος είναι ο κ. Παπαδόπουλος; Ελέγξατε αν είχε προβλήματα με τον νόμο; Γνωρίζατε ότι η Σαουδική Αραβία ποτέ δεν εξουσιοδοτεί εκπροσώπους στις διακρατικές της συμφωνίες; Και αν δεν τα γνωρίζατε αυτά, δεν σας προβλημάτισε πώς είναι δυνατόν ένας επιχειρηματίας μιας ζημιογόνας ιδιωτικής ελληνικής εταιρείας με μέγεθος πωλήσεών της μάλιστα 2.000 ευρώ τον χρόνο - αυτά είναι στοιχεία του 2015, δεν υπάρχουν νεότερα - , να εκπροσωπεί τη Σαουδική Αραβία; Ελέγξατε αν ήταν νόμιμος πληρεξούσιος; Εμφανίστηκε ο κ. Παπαδόπουλος να εκπροσωπεί στο ίδιο διάστημα τέσσερις χώρες με ανεπικύρωτα έγγραφα και δεν σας προβλημάτισε; Ζητήσατε να ελεγχθεί η γνησιότητα των εγγράφων που σας προσκόμισε; Υπογράψατε σύμβαση 66 εκατομμυρίων ευρώ, χωρίς να υπάρχουν οι νόμιμες επικυρώσεις; Και ένα τελευταίο ερώτημα κυρίως προς τον Πρωθυπουργό. Στο περιβόητο ΚΥΣΕΑ τέθηκε ζήτημα πληρεξουσιότητας; Ευχαριστώ πολύ.
Ευχαριστούμε και εμείς, κύριε Κεδίκογλου, για τον χρόνο που ήσασταν ακριβής. Τώρα τελευταίος επερωτών είναι ο κ. Τσιάρας. Και εσείς, κύριε Τσιάρα, τρία και δύο λεπτά.
Πριν ξεκινήσω όμως, κυρία Πρόεδρε, θα μου επιτρέψετε να κάνω αυτή την επισήμανση για τους ομιλητές που ακολουθούν σε ό,τι αφορά την τήρηση του χρόνου.
Εννοείται.
Γιατί κυρίες και κύριοι συνάδελφοι, πέραν της πρωτοτυπίας του να πρέπει να κρατάμε ευλαβικά τον χρόνο σε αυτή τη συζήτηση μιας επίκαιρης επερώτησης, υπάρχει η πρωτοτυπία να έχει ζητήσει να βρίσκεται εδώ και ο ίδιος ο Πρωθυπουργός σε αυτή τη συζήτηση, με τη διαφορά ότι ενώ για τον ίδιο, για χάρη του, αναβάλαμε τη συζήτηση την προηγούμενη Πέμπτη, τώρα δεν βρίσκεται εδώ.
Μην ανησυχείτε.
Όχι, δεν ανησυχώ καθόλου. Δεν ανησυχώ. Προφανώς, δεν έχουν ενδιαφέρον για τον ίδιο τα ερωτήματα που μπορεί να θέτουν οι Βουλευτές της Νέας Δημοκρατίας, αλλά σίγουρα θα έχει ενδιαφέρον να υποστηρίξει και να χειροκροτήσει τον κ. Καμμένο, τον Υπουργό της Εθνική Άμυνας. Το λέω αυτό, διότι είναι για μένα περισσότερο από βέβαιο ότι θα επιχειρήσει ο ίδιος ο Πρωθυπουργός για άλλη μια φορά να κερδίσει το δικό σας χειροκρότημα. Και ξέρετε πώς; Με τον γνωστό τρόπο, πετώντας τη μπάλα στην εξέδρα. Αντί να συζητήσουμε για την ουσία - μακάρι να ακολουθήσουμε όσα μας προέτρεψε στην αρχή η κυρία Πρόεδρος - μπορεί να συζητήσουμε για οτιδήποτε άλλο. Ξέρουμε ποια είναι τα θέματα της επικαιρότητας, που ενδεχομένως με μια ατάκα παίρνουν το δικό σας χειροκρότημα και μετατοπίζουν τη συζήτηση. Το λέω αυτό, διότι λίγες μέρες νωρίτερα είχα την ευκαιρία σε μια επίκαιρη επερώτηση με τον Υπουργό Εθνικής Άμυνας να ζήσω για άλλη μια φορά αυτή την πρακτική με τις λέξεις «χρεώνω», «πληρώνω», όπου καταφέραμε τελικά να πείσουμε ή να δείξουμε ότι αυτό που είπαμε στη Βουλή δεν ήταν αυτό που νόμιζαν οι περισσότεροι ή αυτό που άκουσαν όλοι - ειδικά εσείς - αλλά ήταν κάτι διαφορετικό. Εν πάση περιπτώσει, προφανώς όλα αυτά έχουν να κάνουν με το γεγονός ότι η Κυβέρνηση μπορεί να καταπιεί οτιδήποτε, αρκεί να κρατήσουμε αυτό που έχουμε σήμερα. Και το λέω αυτό, γιατί τις προηγούμενες μέρες επιχειρήθηκε η μετατόπιση της συζήτησης από το επίμαχο ζήτημα, που είναι μια σύμβαση διακρατική πώλησης πολεμικού υλικού σε μια άλλη χώρα, σε ένα ζήτημα το οποίο προέκυψε μέσα από αυτή την αναζήτηση στα λεγόμενα απόρρητα. Καλά, κυρίες και κύριοι συνάδελφοι, τα απόρρητα όλοι ξέρουμε τι είναι, πώς πρέπει κανείς να τα χειρίζεται και τι ενδεχομένως πρέπει να κάνει. Όμως, σε μια διακρατική συμφωνία υπάρχουν απόρρητα σημεία; Απευθύνομαι σε εσάς, τους αξιότιμους συναδέλφους της βασικής - ουσιαστικά - κυβερνητικής ομάδας, του ΣΥΡΙΖΑ, οι διακρατικές συμφωνίες έχουν απόρρητα σημεία; Έχουν σημεία που δεν μπορούν να δουν - εγώ δεν θα σας πω ο οποιοσδήποτε - οι Βουλευτές της Επιτροπής Εξοπλισμών; Πού το είδατε αυτό γραμμένο; Αυτό αλήθεια ισχυριζόσασταν όλα τα προηγούμενα χρόνια, που ήσασταν στην Αντιπολίτευση; Αυτό πιστεύατε; Το λέω, γιατί το να μετατοπίζει κανείς με τόση μεγάλη ευκολία τη θέση του, προφανώς, δεν συνιστά ούτε σοβαρή - αν θέλετε - ευθύνη απέναντι σε αυτό που αναλαμβάνει ούτε - πολύ περισσότερο - δίνει την αίσθηση στους Έλληνες πολίτες ότι τους υπηρετεί με τον λόγο και το μέτρο της αξιοπρέπειας στο οποίο είχε επενδύσει πριν βρεθεί σε αυτή τη θέση. Κυρίες και κύριοι συνάδελφοι, το μεγάλο ερώτημα είναι εάν ο κ. Παπαδόπουλος, τελικά, ήταν μεσάζων ή ήταν ένας νόμιμος εκπρόσωπος, πληρεξούσιος του Βασιλείου της Σαουδικής Αραβίας. Καλά, δεν ξέρετε - πολλοί από εσάς τους συναδέλφους του ΣΥΡΙΖΑ είστε γνώστες της ιστορίας - ότι η Σαουδική Αραβία είναι ένα βαθύ ισλαμικό κράτος; Δεν ξέρετε ότι δεν υπάρχει Σύνταγμα; Δεν ξέρετε ότι η Σαρία είναι αυτή η οποία, ως βασικός κανόνας και ως βασική αρχή, καθορίζει οποιαδήποτε διαδικασία αυτού του κράτους; Ξέρετε ότι με βάση τη Σαρία δεν μπορεί το Βασίλειο της Σαουδικής Αραβίας να το εκπροσωπεί κανείς αλλόθρησκος ή αλλοεθνής; Αυτά, για να ξέρουμε ακριβώς τι μας γίνεται και πού βρίσκεται η ουσία της συζήτησης. Ήρθε η επίσημη αντιπροσωπεία της Σαουδικής Αραβίας στο τέλος Αυγούστου στην Ελλάδα κι ενώ υπήρχε ένα ζωηρό, προφανές, αποδεδειγμένο ενδιαφέρον να αγοράσουν εκατό χιλιάδες βλήματα, τελικά αυτή η συζήτηση δεν προχώρησε, γιατί ο αξιότιμος κύριος Υπουργός ήθελε όλη η συζήτηση να περιστραφεί γύρω από τον κ. Παπαδόπουλο - ο κ. Παπαδόπουλος να πάρει τα βλήματα κι αυτός ενδεχομένως να τα πουλήσει. Προφανώς, εκεί βρισκόταν όλη αυτή η υπόθεση. Όμως, ας βάλουμε τα πράγματα σε μια σειρά. Ξέρετε ότι τη στιγμή που διακόπηκε αυτή η συζήτηση, στην πραγματικότητα ζημιώθηκε το ελληνικό κράτος, αφού δεν πουλήθηκαν καν αυτά τα εκατό χιλιάδες βλήματα; Και βεβαίως μπορεί να έρθει σήμερα ο κύριος Υπουργός και να πει ότι ποτέ δεν υλοποιήθηκε αυτή η συμφωνία τελικά. Όμως ξέρετε, υπάρχει κι η πρόθεση. Υπάρχει αυτό που επιχειρεί κανείς να κάνει. Και το αν και κατά πόσο είναι νόμιμο ή ηθικό αποδεικνύεται μέσα από τα ίδια τα βήματα τα οποία ακολουθήθηκαν και σε ένα πολύ μεγάλο βαθμό αυτή τη στιγμή βρίσκονται ενώπιον της Εθνικής Αντιπροσωπείας. Τέλος, εγώ θα κάνω ένα πολύ κρίσιμο ερώτημα, το οποίο νομίζω ότι είναι και η ουσία του θέματος. Τη μέρα που ο αξιότιμος κύριος Υπουργός ζήτησε την κράτηση και τη σύλληψη του Ταξιάρχου δεν είχε ζητήσει νωρίτερα ενημέρωση από κανέναν. Και αυτό λίγο - πολύ είναι γνωστό. Με άλλα λόγια, δεν ενημερώθηκε από κανέναν επιτελή του στρατεύματος για το αν και κατά πόσον υπήρξε μια εξέλιξη στις συζητήσεις με την επίσημη Αντιπροσωπεία της Σαουδικής Αραβίας. Την επόμενη μέρα το πρωί, μαινόμενος, όπως λένε οι μαρτυρίες, ζήτησε την κράτηση και τη σύλληψη του κυρίου Ταξιάρχου. Αλήθεια, από ποιον ενημερώθηκε ο κύριος Υπουργός γι' αυτήν την εξέλιξη; Νομίζω ότι η απάντηση είναι πάρα πολύ εύκολη και προφανώς απαντά τους ισχυρισμούς του κ. Καμμένου ότι τον κ. Παπαδόπουλο δεν τον γνώριζε, δεν τον είχε δει ποτέ και δεν είχε απολύτως καμμία σχέση μαζί του. Κυρίες και κύριοι συνάδελφοι, σε μια υπόθεση που υπάρχουν τόσο σοβαρές ενδείξεις για σκοτεινές διαδρομές τα ερωτήματα πρέπει να απαντηθούν. Νομίζω ότι είναι υποχρέωση κατά βάση δική σας, όχι γιατί εν πάση περιπτώσει είχατε ένα αφήγημα, το οποίο ισχυριστήκατε όλο το προηγούμενο χρονικό διάστημα, περί διαφάνειας, περί απουσίας μεσαζόντων, περί πάταξης της διαφθοράς, αλλά κυρίως γιατί έχετε μια σοβαρή υποχρέωση ο καθένας από εσάς τους ίδιους που υπηρετείτε τον ρόλο το δικό σας μέσα στο ελληνικό Κοινοβούλιο, απέναντι στην ίδια τη δημοκρατία. Σας ευχαριστώ.
Κυρία Πρόεδρε, θα ήθελα τον λόγο.
Για ποιον λόγο;
Επί προσωπικού θέματος.
Πού είναι το προσωπικό;
Ο κ. Γεωργιάδης, μιλώντας, αναφέρθηκε σε εμένα και αυτό που είπε είναι ψευδές και θέλω να το διευκρινίσω στην Αίθουσα.
Έχετε τον λόγο για ένα λεπτό. Μην ξεκινήσουμε, όμως, αυτήν την εργολαβία των προσωπικών.
Όμως, υπήρξε αναφορά. Κυρία Πρόεδρε, έχω διατυπώσει την άποψη ότι η συζήτηση για τους εξοπλισμούς στη Σαουδική Αραβία πρέπει να υπακούσει στα ψηφίσματα του Ευρωκοινοβουλίου. Το τελευταίο είναι τον Ιούνιο. Αυτήν την εβδομάδα, είχαμε και νέα συζήτηση στην Ευρωβουλή, όπου η Ευρωβουλή αποφαίνεται ότι είμαστε σε μια ανθρωπιστική κρίση και ότι η εμπλοκή της Σαουδικής Αραβίας είναι άμεση και εις βάρος αμάχων. Δολοφονούνται άμαχοι. Πιστεύω ότι είναι ανάξια, δυστυχώς, μια συζήτηση που περιορίζει αυτή τη μεγάλη, πρωτοφανή ανθρωπιστική κρίση με χιλιάδες νεκρά παιδιά στην Υεμένη σε μια μικροπολιτική συζήτηση. Θέλω να διευκρινίσω στο Σώμα ότι εγώ δεν ήμουν μέλος της Επιτροπής των Εξοπλισμών στις 12 Ιανουαρίου 2017. Μετά από δύο μήνες πήγα στην επιτροπή αυτή. Αν ήμουν, πιθανόν να ψήφιζα - είμαι ειλικρινής - ακολουθώντας την εισήγηση της Κυβέρνησης. Τώρα, όμως, γνωρίζουμε. Υπάρχουν αποφάσεις της Ευρωβουλής, όχι απλώς δημοσιεύματα στις εφημερίδες, που ζητούν έλεγχο των εξοπλισμών στη Σαουδική Αραβία για τα εγκλήματα που διαπράττει στην Υεμένη. Μην κλείνουμε τα μάτια λοιπόν. Ευχαριστώ.
Ευχαριστούμε. Τελείωσε ο κατάλογος των επερωτώντων. Τώρα θα δώσω τον λόγο στον Υπουργό. Επειδή έχει δημιουργηθεί εδώ ένα κλίμα υπαινικτικό, αλλά και άμεσο ότι εγώ δεν διαθέτω την αμεροληψία, την οποία χρειάζεται η διαδικασία, θέλω να πω στον κύριο Υπουργό ότι ο χρόνος του είναι είκοσι λεπτά πρωτολογία, δέκα λεπτά δευτερολογία, πέντε λεπτά τριτολογία. Με το σύνολο αυτό, είστε περίπου στους επτά Βουλευτές που ρώτησαν. Γι' αυτό σας παρακαλώ να μου ανακοινώσετε εάν θα χρησιμοποιήσετε όλο το χρόνο σας ή το χρόνο της πρωτολογίας και θα τον τηρήσετε κι εσείς, όπως οι υπόλοιποι. Η μόνη εξαίρεση που γίνεται είναι για τους Αρχηγούς, όπου στη Διάσκεψη των Προέδρων αποφασίστηκε να μιλήσουν με τη γνωστή άνεση που κάθε φορά δίνουμε. Ευχαριστώ.
Κυρία Πρόεδρε, θα χρησιμοποιήσω το χρόνο της πρωτολογίας μου. Μην ξεχνάτε όμως ότι είμαι και Αρχηγός κόμματος, οπότε…
Κύριε Καμμένο, έχετε ορίσει τον κ. Παπαχριστόπουλο για εκπρόσωπο.
Εάν χρειαστεί να μου δώσετε μια μικρή ανοχή, δεν θα χρησιμοποιήσω το χρόνο του κ. Παπαχριστόπουλου. Κυρίες και κύριοι συνάδελφοι, ακούστηκαν απίστευτα πράγματα στη Βουλή κι έχουν γραφτεί απίστευτα πράγματα από τις επτά εφημερίδες, τα δύο ραδιόφωνα τις τελευταίες ημέρες. Το παραμύθι όμως τελειώνει εδώ, κύριοι της Νέας Δημοκρατίας, ένα παραμύθι ψεύδους, κατασυκοφάντησης, λασπολογίας που φτάνει στα όρια της εθνικής μειοδοσίας. Επί ένα μήνα έχετε επιδοθεί προσωπικά, ως και οι φερόμενοι δημοσιογράφοι, υπάλληλοι της συμμορίας υπόπτων για εμπορία ναρκωτικών και μεσαζόντων οπλικών συστημάτων, διότι θα χάσουν το ψωμί τους. Αποτελεί την απόδειξη του στρατηγικού αδιεξόδου της Νέας Δημοκρατίας, που οι πολιτικοί μετανάστες και οι αποτυχημένοι αρχηγοί πολιτικών γκρουπούσκουλων κατέλαβαν θέσεις στην ηγεσία της Νέας Δημοκρατίας και φάνηκε η διαφορά μεταξύ των ομιλητών σήμερα. Κάποιους από αυτούς - πωλητές βιβλίων των ναζί και γιλέκων - θα τους αντιμετωπίσω μόνο στη δικαιοσύνη, διότι ανοίγουν το στόμα τους και λένε πράγματα τα οποία είναι απίστευτα. Παρουσιάζετε μια καθ' όλα νόμιμη συμφωνία διακρατική πώλησης πυρομαχικών ως διαφθορά. Είναι διακρατική συμφωνία και δεν υπάρχει κανείς μεσάζων. Τα χρήματα που θα φύγουν ή θα έφευγαν από τη Σαουδική Αραβία από τον λογαριασμό του Υπουργείου Οικονομικών θα πήγαιναν στο Υπουργείο Οικονομικών της Ελλάδας. Ουδείς ενδιάμεσος, ουδείς μεσάζων δεν υπάρχει. Προφανώς, είστε συνηθισμένοι από τις διεφθαρμένες πολιτικές, τις οποίες ασκούσατε εσείς. Εδώ οι πωλήσεις όπλων - γιατί πρόκειται περί πωλήσεως και όχι αγοράς όπλων, πρώτη φορά βλέπω διαφθορά σε πώληση - είναι απόλυτα νόμιμες και καθαρές. Δεν ζητήσατε από το Υπουργείο διευκρινήσεις. Σε ό,τι ερωτήσεις κάνατε πήρατε απαντήσεις. Γιατί δεν ζητήσατε τη σύγκληση της Επιτροπής Εξοπλισμών της Βουλής, που σας παρακαλούσα να το κάνετε; Γιατί θέλατε να κατασκευάσετε, λοιπόν, ακριβώς αυτό το σκάνδαλο, το οποίο ήρθε μετά το Λονδίνο, το οποίο ήλθε μετά από τον ναρκέμπορο, ο οποίος θα δούμε τι κατέθεσε και πού έχει φτάσει αυτή η υπόθεση. Κι εσείς μετατρέψατε τη Νέα Δημοκρατία σε πολιτικό βραχίονα της υποστήριξης του κουμπάρου της κ. Μπακογιάννη. Κυρίες και κύριοι συνάδελφοι, η υπόθεση είναι πολύ απλή. Έγινε μια προσφορά σε πενταπλάσια από την τιμή αγοράς απαξιωμένων πυρομαχικών, τα οποία θα πληρώναμε σε λίγα χρόνια για να τα καταστρέψουμε, και την αποδεχθήκαμε. Ως Υπουργός επέλεξα να φέρω 66 εκατομμύρια στα ταμεία του δημοσίου και να ενισχύσω τον προϋπολογισμό του Υπουργείου Εθνικής Άμυνας και των επιτελείων. Και δεν έκατσα στα τυπικά. Αλλάξαμε τον νόμο. Φέραμε νέο νόμο, τον φέραμε στη Βουλή, τον φέραμε στο ΚΥΣΕΑ, τον φέραμε ξανά στη Βουλή, τον φέραμε ξανά στον ΚΥΣΕΑ και δεν υπάρχουν εδώ στο Υπουργείο Εθνικής Άμυνας απόρρητα έγγραφα. Σε όλα τα διαβαθμισμένα έγγραφα σας έχω δώσει πρόσβαση. Κάποιοι δεν θέλουν να αποφασίζουν οι Υπουργοί. Στηρίχθηκε όλη η καταγγελία σε μια ανακοίνωση του κ. Λοβέρδου περί της δήθεν αναφοράς ενός ταξιάρχου. Δεν υπάρχει αναφορά ταξιάρχου. Δεν υπάρχει καμμία αναφορά ταξιάρχου. Ο κ. ταξίαρχος, ο συγκεκριμένος, εκλήθη σε απολογία από τον Αρχηγό του Στρατού. Τι απαντά; Δύο παραγράφους διαβάζω και θα το θέσω στη διάθεση του Προεδρείου να το διαβάσετε, διότι αποτελεί προσωπικό έγγραφο - δεν είναι απόρρητο - και μπορείτε να καταλάβετε τι λέει. Τι λέει ο Ταξίαρχος Παπαδάκης: «Όσον αφορά την περιέλευση και χρήση του ως άνω σχεδίου υπομνήματος, που επαναλαμβάνω δεν αφορούσε σε μη υπηρεσιακή αναφορά μου, από τις 4 Σεπτεμβρίου του 2017 από Βουλευτή στο Κοινοβούλιο την 7η Νοεμβρίου του 2017, αγνοώ παντελώς οποιοδήποτε γεγονός σχετικά με τα ως άνω. Με βάση τα προαναφερόμενα, αποδεικνύεται πλήρως ότι ουδέποτε υπέβαλα γραπτή αναφορά μου υπό στοιχεία θέματος μη υπηρεσιακή - προσωπικό, διοικητικά - από 4 Σεπτεμβρίου σε οποιοδήποτε διοικητικό όργανο ή αρχή».
Το περιστατικό συνέβη;
Δεν υπάρχει αναφορά. Υπάρχει ένα υποκλαπέν από το κομπιούτερ του σύνολο μηνυμάτων, τα οποία ο κ. Λοβέρδος τα έκανε αναφορά. Το έκαναν πρωτοσέλιδο οι εφημερίδες και συζητάμε επί έναν μήνα για μια αναφορά, που ο ίδιος λέει ότι δεν κατέθεσε.
Το περιστατικό συνέβη;
Όσον αφορά το περιστατικό, το περιστατικό είχε να κάνει με την προσπάθεια κάποιων να χαλάσουν αυτήν τη συμφωνία…
Ποια;
…και ακριβώς είχε τον λόγο της εμπλοκής της στρατιωτικής δικαιοσύνης. Στο γραφείο μου ήρθε ο εισαγγελέας στρατιωτικής δικαιοσύνης, προκειμένου να ελέγξει ακριβώς εάν κάποιοι διακινούν χαρτιά για να γίνουν χαρτοπόλεμος.
Γιατί μεταθέσατε τον κ. Παπαδάκη από τη θέση του;
Σας παρακαλώ, κύριε Δαβάκη, σταματήστε.
Εκλήθη, λοιπόν, ο εισαγγελέας της στρατιωτικής δικαιοσύνης για να δούμε εάν κάποιοι διακινούσαν απόρρητα. Και να σας πω και πού κατέληξε η ΕΔΕ από τον Αρχηγό ΓΕΕΘΑ; Ότι το συγκεκριμένο απόρρητο έφυγε από αυτήν τη Διεύθυνση, γιατί εκεί δεν άλλαξε κανείς και κάποιοι έκαναν δουλειές. Συνεχίζω: Καταθέσατε επί αρκετή ώρα αναφορικά με διάφορα πράγματα που δεν είναι σχετικά με την επερώτηση. Όσον αφορά στην επερώτηση, κυρία Πρόεδρε, θα πρέπει να απαντήσω σε δώδεκα ερωτήματα. Εάν μπορέσω σε ένα τέταρτο, θα το κάνω.
Έχετε τριάντα πέντε λεπτά.
Στα αναφερόμενα ερωτήματα, λοιπόν, περιλαμβάνονται όλα στο πρώτο ερώτημα στο ηλεκτρονικό μήνυμα του Προξένου, του κ. Κλουβάτου, το οποίο περιήλθε βραδινές ώρες, την παραμονή της υπογραφής της σχετικής σύμβασης και το οποίο θα καταθέσω. Δεν κοινοποιείται στο Υπουργείο Εξωτερικών. Είναι ιδιωτικό το συγκεκριμένο Telex. Ο αρμόδιος Διευθυντής της ΓΔΑΕΕ, ο Ναύαρχος κ. Κυριακίδης, επικοινωνεί τηλεφωνικά και επισημαίνει τα εξής: «Κύριοι, εάν θέλετε να αλλάξετε τον εξουσιοδοτημένο αντιπρόσωπο, που είναι ο κ. Παπαδόπουλος, θα πρέπει να κάνετε γραπτή άρση εξουσιοδότησης. Και το ίδιο στέλνει προς τις σαουδαραβικές αρχές. Ο Πρόξενος και ο Πρέσβης επιμένουν ότι δεν είναι ο Παπαδόπουλος εκπρόσωπος. Και τι κάνει το Υπουργείο Εθνικής Άμυνας; Ζητάει από τον στρατιωτικό ακόλουθο που έχει ευθύνη για τη Σαουδική Αραβία να πάρει τα έγγραφα, τα οποία είναι επικυρωμένα από το προξενείο και θα τα καταθέσω στη Βουλή και να ζητήσει εάν τα έγγραφα αυτά είναι γνήσια ή όχι, εάν υπάρχει εξουσιοδότηση ή όχι. Και απαντά επισήμως ο στρατηγός διευθυντής των στρατιωτικών ακολούθων ότι όλα τα έγγραφα είναι γνήσια και ισχύει η εκπροσώπηση του Παπαδόπουλου. Άρα, εμείς για να κάνουμε οποιαδήποτε αλλαγή και για να ξαναφέρουμε το πρόγραμμα στη Βουλή με άλλον αριθμό βλημάτων, με άλλον εκπρόσωπο, θα έπρεπε να ξαναπεράσουμε από ΚΥΣΕΑ, να ξαναέρθει στη Βουλή, διότι θα πρόκειται περί άλλης διακρατικής συμφωνίας. Όσον αφορά, λοιπόν, στα πρώτα αναφερόμενα, θα σας καταθέσω το προσωπικό e - mail του κ. Κλουβάτου, που δεν κοινοποιείται στο Υπουργείο Εξωτερικών. Συνεχίζω και θα σας καταθέσω το έγγραφο, με το οποίο ο κ. Παπαδόπουλος εκ μέρους της Σαουδικής Αραβίας ορίζεται ως εκπρόσωπος. Θα σας καταθέσω τη διαβίβαση του ελέγχου αυθεντικότητας της επιστολής που έκανε ο στρατιωτικός ακόλουθος. Θα σας καταθέσω το επικυρωμένο από την ελληνική πρεσβεία έγγραφο του στρατιωτικού ακολούθου, το οποίο λέει ότι πρόκειται περί γνησίου εγγράφου. Θα σας καταθέσω το αραβικό αντίγραφο, όπως και το έγγραφο της Σαουδικής Αραβίας προς τον στρατιωτικό ακόλουθο ότι παραμένει η κατάσταση ως έχει.
Είναι επικυρωμένα όλα αυτά;
Είναι επικυρωμένα, κύριε Τραγάκη από το προξενείο της Ελλάδας στο Ριάντ.
Θα το δούμε!
Και επειδή θα το δούμε, σας κοινοποιώ πιστοποιητικό τελικού χρήστη του Ιουνίου του 2016 που αφορά τις βόμβες και το αίτημα του Παπαδόπουλου, το οποίο φέρει και τη σφραγίδα του προξενείου και τα χαρτόσημα της προξενικής αρχής, για να δούμε εάν ήξερε ή όχι η συγκεκριμένη πρεσβεία μας στο Ριάντ εάν υπήρχε ή όχι Παπαδόπουλος!
Ισχύει η εκπροσώπηση Παπαδόπουλου, κύριε Υπουργέ;
Βεβαίως και ισχύει!
Κύριε Δαβάκη, σας ακούσαμε επιτέλους! Σταματήστε!
Επίσης, κυρίες και κύριοι συνάδελφοι, θα σας καταθέσω τα διαβατήρια που μας ήρθαν από το Υπουργείο της Σαουδικής Αραβίας για έλεγχο των πυρομαχικών που δεν υπήρχαν. Τέλος, θα σας καταθέσω και το πιστοποιητικό τελικού χρήστη, το οποίο αφορά τα εκατό χιλιάδες βλήματα, το οποίο επίσης φέρει την υπογραφή και τη σφραγίδα του προξενείου στο Ριάντ. Όλα αυτά, λοιπόν, που ειπώθηκαν προηγουμένως είναι παραμύθια! Υπάρχει εξουσιοδότηση τον Μάιο του 2016 της «OLYMPIC INDUSTRIES», ως εκπροσώπου με υπογραφή του διευθυντή εξοπλισμών. Τον Ιούνιο του 2016, υπάρχει υπογραφή του Στρατηγού Αμπντουλάχ Αλ Ασερί, αρχηγού των προμηθειών, που πιστοποιεί τον τελικό χρήστη. Είναι το πιο σοβαρό έγγραφο που υπάρχει. Στις 27 Οκτωβρίου υπάρχει μια επιστολή επιβεβαίωσης - letter of confirmation - αυθεντικότητας της παραπάνω εξουσιοδότησης, γιατί πράγματι και εμείς θορυβηθήκαμε. Και πήγε και ζήτησε - συγκεκριμένα έτσι λέει ο στρατιωτικός ακόλουθος - υπογραφή του υποστρατήγου Χαλίντ Μπιν Αμπντουλαζίζ Αλ Σαϊφ, αρχηγού και επικεφαλής των στρατιωτικών ακολούθων. Στις 27 Οκτωβρίου 2016 έγινε διαβίβαση φωτοτυπιών διαβατηρίων αξιωματούχων για επιθεώρηση πυρομαχικών από τη Σαουδική Αραβία. Ο «μαϊμού» μας τα έστειλε και αυτά; Και τελικά, τον Νοέμβριο του 2016 υπάρχει πιστοποιητικό τελικού χρήστη από τον Στρατηγό Γιάγια Αμπντουλάχ Αλ Ασερί που πιστοποιεί τις τριακόσιες χιλιάδες βλήματα. Πού είναι η διαφορά των τριακοσίων χιλιάδων βλημάτων με τα εκατό χιλιάδες βλήματα; Η μόνη συμφωνία που υπήρχε ήταν τα τριακόσιες χιλιάδες βλήματα. Αλλαγή αριθμού πυρομαχικών σε συμφωνία δεν μπορεί να υπάρξει! Αυτά τα οποία λέτε, ότι θα παίρναμε συμφωνία των τριακοσίων χιλιάδων, θα πληρωνόμασταν τα εκατό και τα άλλα θα πήγαιναν στην έρημο δεν γίνονται σε δημοκρατίες. Δεν υπάρχουν τέτοιες διαδικασίες. Ξέρετε πότε γίνονταν; Γίνονταν σε άλλες εποχές που έφευγαν πυρομαχικά από βιομηχανίες και γύριζαν ναρκωτικά. Θα σας θυμίσω το πλοίο «ΑΛΕΞΑΝΔΡΟΣ». Τέλος, κυρίες και κύριοι συνάδελφοι, όσον αφορά τον κ. Παπαδόπουλο, σας έχω μια πολύ μεγάλη έκπληξη, για να σας αποδείξω ακριβώς ποιος ήταν ο Παπαδόπουλος: Εμείς το μόνο που ξέραμε για τον Παπαδόπουλο ήταν ότι ο Παπαδόπουλος εκπροσωπούσε τη Σαουδική Αραβία. Εκπροσωπούσε τη Σαουδική Αραβία και ελέγχθηκε πολλαπλώς και όσον αφορά το ποινικό του μητρώο και όσον αφορά τις προβλεπόμενες άδειες που θα έπρεπε να είχε. Θα καταθέσω, λοιπόν, στη Βουλή τον Εθνικό Κανονισμό Βιομηχανικής Ασφάλειας. Θα καταθέσω στη Βουλή την εξουσιοδότηση που έχει ο Παπαδόπουλος και η εταιρεία του, προκειμένου να κάνει χειρισμό διαβαθμισμένου υλικού που περνάει από όλες τις υπηρεσίες με τα ονόματά τους. Θα καταθέσω στη Βουλή την εξουσιοδότηση προσωπικού την οποία αποδέχεται η γενική διεύθυνση εξοπλισμών, το πιστοποιητικό βιομηχανικής ασφάλισης των εγκαταστάσεων από την Περιφέρεια. Θα σας καταθέσω στη Βουλή την αλλαγή του ονόματος της εταιρείας που κάποια στιγμή έγινε, για να μην υπάρχει παρεξήγηση. Θα σας καταθέσω στη Βουλή την άδεια οπλοφορίας του Παπαδόπουλου. Θα σας καταθέσω στη Βουλή το λευκό ποινικό μητρώο του Παπαδόπουλου.
Τι σχέση έχουν αυτά;
Αυτά, όμως, αφορούν τη Σαουδική Αραβία. Και επειδή με ρωτάτε αν γνωρίζω τον Παπαδόπουλο, θα σας πω «ναι, τον ξέρω». Ξέρετε, όμως, από πού; Από τον κ. Μητσοτάκη. [[Χειροκροτήματα από την πτέρυγα του ΣΥΡΙΖΑ]] Ο κ. Μητσοτάκης, λοιπόν, σήμερα δεν είναι εδώ. Λείπει από τη συζήτηση.
Εδώ είναι, μην ανησυχείτε.
Ποιος είναι ο κ. Παπαδόπουλος; Πριν από λίγο, κατόπιν αιτήματός μου, έλαβα από το Υπουργείο Εξωτερικών αυτό το οποίο μας εδόθη ως πληροφορία: Ο κ. Κωνσταντίνος Μητσοτάκης, ο μακαρίτης, το 1988, πριν γίνει Πρωθυπουργός, είχε αποφασίσει ότι θα έδινε η Εθνική Τράπεζα δάνειο προς τη Ρωσία, για να αποπληρωθούν οι Έλληνες εξαγωγείς, οι οποίοι είχαν σταματήσει να πληρώνονται από τη Σοβιετική Ένωση. Και το 1991 πήγε αποστολή στη Ρωσία με σαράντα επιχειρηματίες μαζί με τον Διοικητή της Τράπεζας τότε, τον κ. Γερμίδη. Και μέσα στην αποστολή - αν θυμάται η κ. Μπακογιάννη - ήταν ο κ. Ηλίας Παπαδόπουλος με τον γιο του, οι οποίοι εισέπραξαν 67 εκατομμύρια που έδωσε η Εθνική Τράπεζα και ο ελληνικός λαός, για να πληρωθεί ο Παπαδόπουλος που δεν ξέρετε! Ο δικηγόρος του Παπαδόπουλου δε…
Σας παρακαλώ πολύ, ησυχία!
Ο δικηγόρος του Παπαδόπουλου δε είναι Βουλευτής της Νέας Δημοκρατίας!
Τι σχέση έχουν αυτά;
Ποιος είναι ο δικηγόρος;
Να σηκώσει το χέρι του ο δικηγόρος του Παπαδόπουλου, για να δούμε ποιοι έχουν σχέση με τον Παπαδόπουλο και ποιοι πήραν μέτρα για τον Παπαδόπουλο. Θα καταθέσω αντίγραφα της αποστολής του Κωνσταντίνου Μητσοτάκη το 1991, δημοσιεύματα της «Απογευματινής», του «Ελεύθερου Τύπου», της «Καθημερινής» για το δώρο των 67 εκατομμυρίων. [[Θόρυβος στην Αίθουσα]] Εμείς, δηλαδή, πήγαμε να εισπράξουμε από τη Σαουδική Αραβία με την υπογραφή του Παπαδόπουλου 66 εκατομμύρια ευρώ για το ταμείο και εσείς τότε πληρώσατε 67 εκατομμύρια ευρώ από την Εθνική Τράπεζα για να τα πάρει πίσω ο Παπαδόπουλος, που δεν ξέρατε! Και μας κατηγορούσατε για σχέση με τον μεσάζοντα! Επειδή, όμως, γελάνε στο ΠΑΣΟΚ και ο κ. Λοβέρδος πια έχει βγάλει το μεροκάματο με τον Παπαδόπουλο σε όλα τα πρωτοσέλιδα και σε όλες τις τηλεοράσεις, σας λέω το εξής: Ξέρετε, κύριε Λοβέρδο, πού τον γνώρισαν στο Υπουργείο τον κ. Παπαδόπουλο; Η κ. Γεννηματά τον πήγε στις 17 Φεβρουαρίου 2014.
Σας παρακαλώ, περιμένετε να ακούσετε.
Η εταιρεία IGG…
Είναι εντός θέματος;
Κύριε Τασούλα, με ρωτάτε για τη σχέση με τον Παπαδόπουλο. Λέω τις σχέσεις τις δικές σας με τον Παπαδόπουλο!
Να κάνετε επερώτηση.
Δεν έκανε επερώτηση ο κύριος Υπουργός.
Στις 17 Φεβρουαρίου η εταιρεία «IGG INTERNATIONAL», με έδρα το Άμπου Ντάμπι, στέλνει αίτημα για την προμήθεια διαφόρων τύπων πυρομαχικών κυρίως μικρού διαμετρήματος από τα Ελληνικά Αμυντικά Συστήματα.
Θα ηρεμήσετε; Ειδάλλως θα διακόψω. Σας το λέω.
Στις 28 Φεβρουαρίου τα ΕΑΣ υποβάλλουν αρχική προσφορά στην IGG. Αντιπροσωπεία της IGG επισκέπτεται τα ΕΑΣ προκειμένου να συζητήσει και να διαπραγματευθεί την προσφορά. Από τις αιτούμενες ποσότητες κρίθηκε ότι το πρόγραμμα ήταν υψίστης σημασίας για την εταιρεία και ακολούθησε σειρά επισκέψεων για εξέταση τεχνικών - κατασκευαστικών θεμάτων και παραγωγικών δυνατοτήτων το συγκεκριμένο χρονικό διάστημα. Τον Ιούνιο του 2014 στο Παρίσι ο διευθύνων σύμβουλος των ΕΑΣ κ. Χριστογιάννης, παρουσία της Αναπληρώτριας Υπουργού Εθνικής Άμυνας κ. Φώφης Γεννηματά και του Προέδρου της εταιρείας κ. Δεμίρη, υπογράφει κοινή ανακοίνωση με την εταιρεία IGG για την προμήθεια πυρομαχικών εκτιμώμενης αξίας 75 εκατομμυρίων ευρώ. Στην προσπάθεια να εξευρεθεί λύση για τη δυνατότητα παραγωγής του πολύ μεγάλου αριθμού πυρομαχικών που ήθελε και στα χρονικά πλαίσια που ζήτησε η IGG, ο διευθύνων σύμβουλος των ΕΑΣ κ. Χριστογιάννης στις 3 Νοεμβρίου, κατόπιν αδείας της πολιτικής ηγεσίας, εγκρίνει την αυθημερόν μετάβαση στελεχών των ΕΑΣ στις εγκαταστάσεις της εταιρείας «OLYMPIC INDUSTRIES SA» του Βασίλη Παπαδόπουλου στην Αξιούπολη Κιλκίς. Στις 7 Νοεμβρίου η επιτροπή διαπραγμάτευσης επισκέπτεται τις εγκαταστάσεις της «OLYMPIC INDUSTRIES SA» και στις 14 Νοεμβρίου υποβάλλει τη σχετική έκθεση. Μέχρι και τα εισιτήρια θα σας καταθέσω και όλη την αλληλογραφία για να δείτε με ποιον συνομιλούσε ο Παπαδόπουλος στο Υπουργείο Εθνικής Άμυνας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτά έτσι για να τελειώνουμε και να μην μένουν σκιές, κυρίες και κύριοι συνάδελφοι. Ακούστε κάτι, εμένα δεν με ενδιαφέρει ποιος εκπροσωπεί τη Σαουδική Αραβία ή άλλες σύμμαχες χώρες της Μέσης Ανατολής. Εμένα με ενδιαφέρει να είναι διακρατική συμφωνία, να φεύγουν τα λεφτά από τον λογαριασμό του κράτους και να πηγαίνουν στο κράτος, να μην μπορεί να τα αρπάξει κανείς. Από εκεί και πέρα, το ποιον θα έχει εκπρόσωπο η απέναντι πλευρά δεν είναι κάτι που μπορώ να το εξετάσω. Αυτό που προβλέπει ο νόμος το εξετάζω και μάλιστα το εξαντλώ, κυρίες και κύριοι συνάδελφοι. Θα αποδειχθεί σύντομα ποιοι ήθελαν να χαλάσουν τη δουλειά και γιατί ήθελαν να χαλάσουν τη δουλειά υπέρ του ελληνικού δημοσίου. Εγώ αντιλαμβάνομαι αυτά που λέει ο κ. Φίλης και, αν υπάρχει πολιτική συμφωνία να μην πουλήσουμε στη Σαουδική Αραβία, να μην πουλήσουμε. Δεν υιοθετώ την άποψη του κ. Τσιάρα που λέει ότι όλες οι χώρες της Μέσης Ανατολής είναι ισλαμιστές, Σαρία. Μόνο τρομοκράτες δεν τους είπατε. Η θέση της Νέας Δημοκρατίας απέναντι στη Σαουδική Αραβία είναι γνωστή διά του κ. Τσιάρα.
Μάλλον δεν καταλάβατε!
Ηρεμήστε! Να ακούτε και τον αντίλογο. Μάθετέ το και αυτό.
Δεν θα παραποιούμε την πραγματικότητα όμως.
Κυρίες και κύριοι συνάδελφοι, θα καταθέσω το σχέδιο διακρατικής συμφωνίας της πώλησης ευχρήστων και μη επιχειρησιακά αναγκαίων υλικών, όπως επίσης την έκθεση της επιτροπής διαπραγμάτευσης και τα ποσά που δόθηκαν τότε για να φτάσουμε στην τιμή αυτή που παραδέχονται οι ίδιοι οι Σαουδάραβες ότι είναι πολύ υψηλή. Είναι η τιμή που έβγαλε το Γενικό Επιτελείο Στρατού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κυρία Πρόεδρε, θα χρησιμοποιήσω και λίγη από τη δευτερολογία μου. Τέλος, δέχθηκα ανοίκεια επίθεση, κυρίες και κύριοι συνάδελφοι, από τον Αντιπρόεδρο της Νέας Δημοκρατίας. Δεν θα το έλεγα, θα το πω όμως, για να καταλάβετε ποιοι είναι πίσω από την επίθεση και πως λειτουργούν αυτοί οι μαφιόζοι είτε είναι πολιτικοί είτε δημοσιογράφοι είτε έμποροι όπλων. Πριν από έναν μήνα περίπου έλαβα ένα ανώνυμο τηλεφώνημα που απειλούσε εμένα και την οικογένειά μου. Ειδοποίησα το Τμήμα Δίωξης Εκβιαστών και δέχθηκα την άρση απορρήτου στο κινητό μου τηλέφωνο για να εντοπιστεί ποιος ήταν αυτός που έκανε το απειλητικό τηλεφώνημα. Σήμερα εκλήθη από το Τμήμα Δίωξης Εκβιαστών. Καταθέτω το άνοιγμα του λογαριασμού του τηλεφώνου μου. Θα σας πω και ποιος είναι ο κανόνας. Ο κανόνας, κυρίες και κύριοι συνάδελφοι, είναι ο έμπορος όπλων που φωτογραφίζεται σε selfie με τον Αντιπρόεδρο της Νέας Δημοκρατίας. Είναι ο κ. Πατεράκης, που πήρε τηλέφωνο από τηλέφωνο της εταιρείας του. Σήμερα, εξετάζεται από την Αντιτρομοκρατική. Επειδή κάποιοι μπορεί να μην θυμούνται ποιος είναι ο κ. Πατεράκης, θα σας πω. Είναι αυτός που έστησε όλη την ιστορία με τον Τζάφα. Είναι αυτός που η «ΚΑΘΗΜΕΡΙΝΗ» στις 16 Νοεμβρίου 2008 τον κατονόμαζε ως μεσάζοντα για τα υποβρύχια που έγερναν. Είναι αυτός που έστειλε την επιστολή στον κ. Ατσποντιέν, για να προχωρήσει η υπόθεση των υποβρυχίων με τον Τζάφα. Είναι αυτός που αποτελεί μέρος της συμμορίας που εσείς εξυπηρετείτε ως πολιτικός εναντίον μας σήμερα εδώ και νομίζετε ότι θα φοβηθούμε τους μπράβους των αφεντικών σας, τις απειλές από εδώ, από το Βήμα της Βουλής ή τα παραδεισένια λεφτά σας! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Δεν έχουμε να φοβηθούμε τίποτα. Όσο πιο πολύ χτυπάτε την Κυβέρνηση, να ξέρετε ότι τόσο πιο σκληρή θα είναι η συνοχή αυτής της Κυβέρνησης. Μην ψάχνετε να βρείτε αδύναμους κρίκους. Εμείς εδώ δεν έχουμε ούτε Τσοχατζόπουλους…
Έχετε το δεξί του χέρι.
Δεν ξέρω εάν εσείς ήσασταν το δεξί του πόδι κάποτε, αν θυμάστε, κύριε Κεδίκογλου. Το δεξί του πόδι υπήρξατε, κύριε Κεδίκογλου.
Εγώ τι σχέση έχω;
Μαζί ήσασταν, κύριε Κεδίκογλου, από μικρό παιδάκι με τον κ. Τσοχατζόπουλο και ο γιος του κ. Παπαντωνίου είναι από τα νέα στελέχη της Νέας Δημοκρατίας. Να τους χαίρεστε! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εμείς σκιές δεν έχουμε. Είπε κάτι ο κύριος Αρχηγός. Τον σέβομαι, ως έναν πρώην Αρχηγό της Αστυνομίας, τον κ. Δημοσχάκη. Θα σας δώσω να δείτε τη σύμβαση για τα Εμιράτα, κύριε Δημοσχάκη. Θέλετε να το δείτε εδώ στο γραφείο και να το ξαναφέρετε; Εμείς πουλάμε διακρατικές συμβάσεις. Κάποτε πουλούσαν χωρίς διακρατικές συμβάσεις. Αν έχετε χρόνο, πάρτε να διαβάσετε το βιβλίο του Ευάγγελου Παπασταματίου, αντιπτεράρχου ιπταμένου, πρώην Αρχηγού της Τακτικής Αεροπορίας, ο οποίος περιγράφει κάποτε, όταν εκλήθη το 1980 να μεταφέρει στο Ριάντ οπλισμό για τον οποίο δεν έπρεπε να ξέρει ούτε αυτός ούτε το πλήρωμά του. Και ποιος πληρώθηκε σε μετρητά κάποια στιγμή; Εις εκ της κυβερνήσεως τότε. Περαστικά!
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το 10ο Γενικό Λύκειο Θεσσαλονίκης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Σήμερα, έχουμε μία διαδικασία Κοινοβουλευτικού Ελέγχου, που λέγεται επερώτηση. Έχουν μιλήσει ήδη επτά Βουλευτές της Νέας Δημοκρατίας για το ζήτημα που ρωτούν τον ερωτώμενο Υπουργό Άμυνας.
Κυρία Πρόεδρε, θα ήθελα τον λόγο επί προσωπικού.
Κυρία Πρόεδρε, θα ήθελα τον λόγο.
Κυρία Πρόεδρε, θα ήθελα τον λόγο.
Έχουν ζητήσει τον λόγο ο κ. Βορίδης, ο κ. Λοβέρδος και ο κ. Γεωργιάδης. Πρώτος είναι ο κ. Βορίδης. Επί ποίου θέματος θέλετε να πάρετε τον λόγο, κύριε Βορίδη;
Κανονικά την ομιλία μου, ως Κοινοβουλευτικός Εκπροσώπος μετά τον κ. Υπουργό, δηλαδή κατά τα προβλεπόμενα.
Περιμένετε τότε. Καθίστε. Ο κ. Λοβέρδος τι θέλει;
Κυρία Πρόεδρε, επειδή ο Υπουργός στην ομιλία του έκανε δύο - τρεις αναφορές στο όνομά μου, θέλω να κάνω δύο διευκρινήσεις επί προσωπικού θέματος και μου αρκεί ένα - ενάμιση λεπτό.
Επί προσωπικού περιέγραψε τι κάνατε. Επί προσωπικού τι πρόβλημα έχετε εσείς;
Το δικό μου πρόβλημα, το προσωπικό μου ξεκινάει από τη στιγμή που κάνει μια αναφορά ο ίδιος στην αναφορά του Ταξίαρχου Παπαδάκη, την οποία πράγματι, εγώ εδώ, στη Βουλή, έδωσα στη δημοσιότητα. Θέλω να κάνω μια διευκρίνιση που θα του είναι πάρα πολύ χρήσιμη αλλά και για να μη συνδέετε εσείς, κυρία Πρόεδρε, ως Προεδρεύουσα, αλλά και οι συνάδελφοί μου το δικό μου όνομα με πράξεις οι οποίες δεν είναι σύμφωνες με τα κοινοβουλευτικά ήθη. Το δεύτερο είναι ότι έκανε μια βάρβαρη αναφορά στην Πρόεδρο του ΠΑΣΟΚ και της Δημοκρατικής Συμπαράταξης…
Η κυρία Πρόεδρος θα μιλήσει. Φαντάζομαι ότι θα υπερασπίσει τον εαυτό της.
Θα μιλήσει, όταν θα πάρει τον λόγο. Εγώ θέλω, λοιπόν, τον λόγο επί προσωπικού για δύο λεπτά και είναι και πολλά.
Ένα λεπτό.
Ένα λεπτό, κυρία Πρόεδρε. Κύριε Υπουργέ, υπάρχουν ερωτήματα απ' αυτήν την υπόθεση που θα απαντηθούν και σήμερα, αλλά και τις επόμενες μέρες. Οι διαδικασίες του Κοινοβουλίου θα είναι διαρκώς ανοιχτές είτε είναι ελεγκτικές είτε είναι νομοθετικές. Ο καθένας, όταν ερωτάται, μπορεί να απαντά, μπορεί να μην απαντά. Μπορεί, μάλιστα, να απαντά δήθεν, αλλά να υπεκφεύγει. Από όσα είπε ένας ταξίαρχος που απαξιώσατε, εσείς διαλέξατε να πείτε όχι τι λέει, αλλά αν το έγγραφο αυτό κατατέθηκε και πού. Σας ενημερώνω για κάτι που ξέρετε καλύτερα από εμένα. Όλα όσα έχει πει, μα όλα, έχουν κατατεθεί στο Στρατοδικείο Αθηνών, όπου ξέρετε ότι έχει ανοίξει η διαδικασία και σας καλώ - αφού και εσείς απαιτείτε να μαθευτεί η αλήθεια - όση ώρα διαρκεί η συνεδρίαση να ζητήσει η Βουλή τι έχει καταθέσει και οι εκπρόσωποι των κομμάτων στην αίθουσα 162 να το δουν. Θα φανεί, κύριε Υπουργέ, αν έχετε δίκιο ή αν ήρθατε εδώ για να μας ξεγελάσετε. Σε ό,τι με αφορά δε προσωπικά, έχω μια λέξη, τον πιο υπεύθυνο τρόπο να σας απευθύνομαι: Στη Βουλή και με έγγραφα και χωρίς να σας κατηγορώ, σας ζητώ να πείτε την αλήθεια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν την λέτε, όμως, κύριε Υπουργέ και στέκεστε σε τυπικότητες. Κάθε τυπικότητα αίρεται και αποδεικνύεται αν είστε εσείς που λέτε την αλήθεια ή όλοι όσοι σας κάνουμε πολιτική κριτική και σας κατηγορούμε. Έχουμε για το συγκεκριμένο θέμα - τι έγινε και τι κάνατε εσείς σε έναν έντιμο άνθρωπο, τον οποίο προσβάλλετε κατάφορα - έγγραφο το οποίο είναι στον ανακριτή του Στρατοδικείου. Να έρθει στη Βουλή σήμερα.
Εντάξει. Το επί προσωπικού πού ήταν δεν καταλάβαμε, αλλά δεν πειράζει. Θέλετε να απαντήσετε εσείς τώρα, κύριε Υπουργέ;
Μάλιστα, κυρία Πρόεδρε.
Έχετε ένα λεπτό και εσείς.
Κατ' αρχάς, ο κύριος ταξίαρχος δεν είναι διωκόμενος. Υπηρετεί αυτήν τη στιγμή ως διευθυντής των υπηρεσιών της ΑΣΔΥΣ, μιας ευαίσθητης υπηρεσίας. Δεύτερον, έχετε υπ' όψιν σας, κύριε Λοβέρδο - με συγχωρείτε που σας ρωτάω - ότι ο Υπουργός έχει υπό τις διαταγές του το Στρατοδικείο; Εγώ κάλεσα τον εισαγγελέα του Στρατοδικείου, όπως επίσης και την Εσωτερικών Υποθέσεων, να εξετάσουν την υπόθεση. Αλίμονο αν ο Υπουργός παίρνει τηλέφωνο το Στρατοδικείο να το ρωτήσει τι κατέθεσε ο ένας μάρτυρας ή ο άλλος. Αυτά τα κάνατε εσείς, όταν ήσασταν Υπουργοί Δικαιοσύνης που παίρνατε τους δικαστές και τους πιέζατε, αλλιώς τους διώχνατε. Η στρατιωτική δικαιοσύνη είναι ανεξάρτητη, είναι ελεύθερη και κανένας Υπουργός δεν θα πάρει ποτέ - τουλάχιστον όσο είμαι εγώ Υπουργός - κανέναν να ρωτήσει την πορεία μιας έρευνας. Αν αυτά γίνονταν…
Άλλο είπα!
Ακούστε, κύριε Λοβέρδο. Όταν θα τελειώσει η στρατιωτική δικαιοσύνη, θα φέρει το πόρισμά της. Το πόρισμα αυτό θα το δούμε όπου θέλετε. Εγώ, ξέρετε, θέλω να σας πω κάτι. Από εσάς δεν περίμενα για αυτήν την υπόθεση ότι θα την πάρετε τόσο εργολαβικά. Όποτε ζητήσατε να δείτε έγγραφο του Υπουργείου, σας έδωσα την πρόσβαση και σας ενημέρωσα ο ίδιος και το αναγνωρίζατε. Τώρα φαίνεται ότι κάτι άλλαξε. Τι άλλαξε; Πείτε μου.
Όχι εργολαβικά.
Εντάξει, δεν θα κάνουμε αυτήν τη δουλειά, κύριε Λοβέρδο. Όχι. Έχετε να απαντήσετε ότι το Στρατοδικείο δεν υπάγεται στον Υπουργό; Θα απαντήσετε επ' αυτού;
Όχι, κυρία Πρόεδρε. Διαστρέφει αυτά που λέω.
Τι θέλετε; Πείτε μου.
Μου αρκούν τριάντα δευτερόλεπτα. Κύριε Υπουργέ, αν δεν με ακούτε, πώς θα μου απαντάτε; Η Βουλή θα ζητήσει, όχι εσείς. Η Βουλή, όπως έχει κάνει επανειλημμένα, δικαιούται να ζητάει από τη δικαιοσύνη, από τον Άρειο Πάγο, από το Στρατοδικείο, από παντού έγγραφα που θεωρεί απαραίτητα. Ή φοβάστε ή υπεκφεύγετε. Αν κάτι άλλαξε και μου μιλάτε για εργολαβίες…
Υπάρχουν διαδικασίες στη δικαιοσύνη. Ποιος σας τα λέει αυτά, κύριε Λοβέρδο; Είστε και συνταγματολόγος!
…είναι ότι εσείς καταχραστήκατε μία εμπιστοσύνη …
Εντάξει, εντάξει.
…της Επιτροπής Άμυνας τριών ετών, για να κάνετε αυτά που κάνατε. Εσείς αλλάξατε, όχι εγώ.
Εντάξει, κύριε Λοβέρδο. Καθίστε.
Κυρία Πρόεδρε, θα ήθελα τον λόγο.
Ναι, αλλά τώρα δεν γίνεται αυτό. Δεν θα διαλυθεί η συνεδρίαση.
Κύριε Λοβέρδο, ακούστε κάτι.
Η υπογραφή σου…
Κύριε Δαβάκη, εσείς έχετε υπερβεί κάθε όριο. Σας έχω στοχοποιήσει. Περιμένετε και θα ολοκληρωθεί.
Όταν διεξάγεται μία ανάκριση στο Στρατοδικείο, καλύπτεται από την προστασία της ανάκρισης. Μόνο ο φίλος του κ. Γεωργιάδη, ο Παττακός, μπορούσε να ζητήσει από τον στρατοδίκη να του ανοίξει την υπόθεση και να τη δει. Τώρα πια δεν γίνονται αυτά τα πράγματα.
Έχουμε περίοδο μεταθέσεων…
Τώρα έχει ζητήσει τον λόγο…
Ο Υπουργός μπορεί να κάνει ό,τι θέλει;
Κύριε Δαβάκη, επιτέλους! Τι φανατισμός είναι αυτός; Βγείτε έξω να μιλήσετε οι δυο σας! Κοιτάξτε τώρα συμπεριφορά!
Να απαντήσει τώρα γιατί τον μετέθεσε!
Όχι, δεν θα απαντήσει. Τι είστε εσείς που θα σας απαντήσει; Σας παρακαλώ.
Απαντήστε στο μικρόφωνο γιατί τον μεταθέσατε!
Δεν θα το διαλύσουμε εδώ! Θα σας βγάλω έξω, κύριε Δαβάκη. Πραγματικά, παρενοχλείτε όλη τη συνεδρίαση. Έλεος πια! Ο καθένας πετάγεται και λέει ό,τι θέλει!
Κυρία Πρόεδρε, θα μου δώσετε τον λόγο;
Περιμένετε, κύριε Γεωργιάδη. Να ξεκαθαρίσουμε κάτι, γιατί ο κ. Βορίδης ζητά τον λόγο. Το πόσο χρόνο θα σας δώσω εξαρτάται από το αν θα μιλήσει ο Αρχηγός της Αξιωματικής Αντιπολίτευσης.
Όχι. Αν προηγηθώ, δεν εξαρτάται.
Όχι, κύριε Βορίδη. Δεν ισχύει αυτό. Φέρτε το άρθρο.
Διαβάστε τον Κανονισμό!
Θα σας τον διαβάσω, επειδή εμφανίζετε μια φοβερή βεβαιότητα και αυτοπεποίθηση. Να μαθαίνουμε και τον Κανονισμό. Το άρθρο 135, το οποίο εφαρμόζεται στην παρούσα διαδικασία, λέει ρητά ότι αναλογικά υπάρχουν και τηρούνται οι διαδικασίες του άρθρου 97. Να διαβάσουμε, λοιπόν, όχι την παράγραφο 7, αλλά την παράγραφο 8, εκεί που λέει ότι ο Υπουργός μπορεί μόνο μία φορά να ζητήσει την αναβολή της συζήτησης κ.λπ., αν κατά τη συζήτηση της επερώτησης κρίνονται και πράξεις Βουλευτού που διετέλεσε μέλος… Όχι, με συγχωρείτε, δεν είναι αυτό.
Κυρία Πρόεδρε, είμαστε οι επερωτώντες.
Το ξέρουμε, κύριε Τσιάρα. Τώρα θα το μάθουμε; Λέει, λοιπόν, εδώ ότι εάν έχει προηγηθεί αγόρευση του Προέδρου της Κοινοβουλευτικής Ομάδας….
«Αν έχει προηγηθεί» λέει.
Περιμένετε! Ξέρω νομικά και ξέρω τι διαβάζω.
Κυρία Πρόεδρε, είμαστε οι επερωτώντες.
Αφήστε, κύριε Τσιάρα. Μιλάω τώρα. Καθίστε κάτω. Λέει, λοιπόν, ότι αν έχει προηγηθεί αγόρευση… [[Θόρυβος - διαμαρτυρίες από την πτέρυγα της Νέας Δημοκρατίας]] Περιμένετε! Έλεος πια! Τι είναι αυτό το πράγμα; Τι πανικός είναι αυτός; Αν έχει προηγηθεί αγόρευση Προέδρου Κοινοβουλευτικής Ομάδας και τον διαδεχθεί αναπληρωτής του, ο αναπληρωτής δικαιούται να δευτερολογήσει για έξι λεπτά και να τριτολογήσει για τρία. Αυτή η παράγραφος, που είναι η παράγραφος 7, δεν ισχύει με βάση το άρθρο 135. Άρα, έχετε έξι λεπτά είτε μιλήσετε πριν είτε μιλήσετε μετά. Το άρθρο 135 εξαιρεί ρητά την παράγραφο.
Επομένως, κυρία Πρόεδρε, έχω τον λόγο για έξι λεπτά.
Μάλιστα. Θέλετε τώρα τον λόγο; Το αναφέρω, γιατί το λέτε σαν είναι κάποιο θέσφατο το οποίο αγνοώ.
Κυρία Πρόεδρε, αν μου επιτρέπετε, είμαστε οι ερωτώντες. Έχουμε συνεννοηθεί με τον Πρόεδρο.
Θα μιλήσετε τώρα, κύριε Βορίδη;
Αφού τελειώσουμε με τα προσωπικά, κυρία Πρόεδρε, θα μιλήσω.
Ποιος άλλος θέλει επί προσωπικού;
Εγώ, κυρία Πρόεδρε, θέλω να μιλήσω επί προσωπικού.
Ορίστε, έχετε τον λόγο για ένα λεπτό.
Κατ' αρχάς, κύριε Υπουργέ, με διευθυντή του γραφείου σας τον Γεώργιο Γεωργαλά, να κάνετε πλάκα για τον Παττακό, πάει πολύ! Όμως, το αφήνω αυτό. Θα αναφερθώ στο μόνο που με ενδιαφέρει. Κυρία Πρόεδρε, ο κ. Καμμένος για πολλοστή φορά στο Κοινοβούλιο ανεφέρθη σε έναν σχεδόν άγνωστο σε μένα πολίτη για μία αστυνομική ιστορία καταγγελιών που λέει ότι έχει κάνει…
Εσύ έβγαινες με τη Μέρκελ στο twitter. Με τη Μέρκελ ήσασταν στο διαδίκτυο.
Κύριε Καμμένο, αφήστε να ολοκληρώσει. Σας παρακαλώ.
Τόσο καραγκιόζης είσαι;
Κυρία Πρόεδρε, παρακαλώ πάρα πολύ να με προστατέψετε.
Κύριε Καμμένε!
Κυρία Πρόεδρε!
Του το είπα, κύριε Γεωργιάδη. Τι να κάνω;
Τον άκουσες; Αυτόν υπερασπίζεσαι. Αυτόν εδώ πέρα. Για να κρατήσει την καρέκλα!
Συνεχίστε, κύριε Γεωργιάδη, παρ' όλο που είχατε πει ότι δεν θα απαντήσετε ό,τι και αν πει ο Υπουργός.
Ακούστε με τώρα. Η αστυνομική ιστορία εις την οποία ανεφέρθη ο κ. Καμμένος, μου είναι παντελώς άγνωστη. Επειδή έχω ακούσει στην Αίθουσα αυτήν αυτά τα χρόνια πολλές αστυνομικές ιστορίες του κ. Καμμένου και όλες κατέληξαν στον κάλαθο των αχρήστων, πιθανολογώ ότι αυτή θα είναι άλλη μία. Άρα, προς ενημέρωσή σας, κύριε Καμμένε, τον κύριο που αναφέρατε, τον κ. Πατεράκη - και τον αναφέρατε περίπου ως αρχηγό συμμορίας, κάτι τέτοιο είπατε - μία φορά τον έχω δει στη ζωή μου κοινωνικά. Συνοδευόταν από εν ενεργεία Υπουργό της Κυβερνήσεώς σας, ο οποίος δεν είναι τώρα εδώ, αλλά αν μπει στην Αίθουσα θα το πω, γιατί εγώ δεν θέλω να ποινικοποιώ τις κοινωνικές σχέσεις, και μάλιστα Υπουργό της Κυβερνήσεώς σας που έχει και σχέση με τα ναυπηγεία, που αναφέρατε προηγουμένως. Εάν, λοιπόν, ο κ. Πατεράκης, όπως είπατε, είναι επικεφαλής σπείρας - φαντάζομαι ότι θα βρεθείτε στα δικαστήρια γι' αυτά που είπατε για τον κ. Πατεράκη - είναι άλλος ένας λόγος να ελεγχθεί η Κυβέρνησή σας και γι' αυτό.
Ο Μαρινάκης…
Και μη γελάτε, κύριε Καμμένε, γιατί για τον κ. Μαρινάκη που συνέχεια το λέτε έτσι γελώντας, εσείς στο βίντεο πηγαίνατε στο πάρτι στο «Island», όχι εγώ, στο γνωστό βίντεο. Μετά καταλάβατε ότι δεν σας αρέσει.
Εγώ πήγαινα εκεί;
Εσείς πηγαίνατε με τη σύζυγό σας να δείτε τον κ. Κουρτάκη στο γραφείο του προεκλογικά και η σύζυγός σας πήγαινε μετά στο γραφείο του κ. Μαρινάκη.
Έχετε τρεις μηνύσεις γι' αυτό.
Άρα, κύριε Καμμένε, τα γελάκια όχι σε μένα. Ως προς τα «ναζιστικά» βιβλία, σας υπενθυμίζω ότι έχει ήδη καταδικαστεί μία φορά γι' αυτό από το δικαστήριο. Θα υπάρξει και δεύτερη. Μην ανησυχείτε.
Θα σου χρειαστεί ολόσωμο γιλεκάκι!
Κύριε Υπουργέ, σας παρακαλώ. Ολοκληρώστε, κύριε Γεωργιάδη. Έχουν περάσει τρία λεπτά.
Ξαναλέω, λοιπόν, το εξής. Ο κύριος που αναφέρατε, με τον οποίο εγώ δεν έχω τίποτα σε προσωπικό επίπεδο και το ξεκαθαρίζω, είναι φίλος του Υπουργού σας. Αν είναι αρχηγός σπείρας, να ελεγχθεί ο Υπουργός σας. Ευχαριστώ πολύ.
Επανερχόμαστε.
Τις πλάκες χρυσού…
Τώρα δεν θα απαντήσετε για τον απόντα εσείς, κύριε Υπουργέ. Ελάτε, κύριε Βορίδη. Θα πάρετε και τον χρόνο της δευτερολογίας;
Θα την πάρω αν χρειαστεί, κυρία Πρόεδρε. Ευχαριστώ πολύ.
Εντάξει. Έχετε τον λόγο.
Κυρίες και κύριοι συνάδελφοι, η απόπειρα εξαπατήσεως του Σώματος συνεχίζεται από τον κ. Καμμένο στο Σώμα σήμερα - δεν έχουν φτάσει τα προηγούμενα - γιατί, πρώτον, συνομολογήθηκε εδώ τελικώς αυτό που κατήγγειλε δήθεν ως ανύπαρκτο ο κ. Καμμένος. Ανύπαρκτο, λέει, το έγγραφο, γιατί δεν έχει κατατεθεί, αλλά συνομολογήθηκε το περιστατικό, που είναι το μείζον, όχι το αν έχει κατετέθη το έγγραφο ή όχι, αλλά αν πήγε να συλλάβει τον ταξίαρχο ή όχι. Αυτό συνομολογήθηκε. Ο κ. Καμμένος έκανε και ένα άλλο ωραίο. Κάτι θυμήθηκε από το '90, το '91, κάποιες σχέσεις, κάποια δουλειά, και σύγκρινε 67 εκατομμύρια δραχμές με 66 εκατομμύρια ευρώ. Ωραίο! [[Χειροκροτήματα από την πτέρυγα της Νέας Δημοκρατίας]] Μα, δεν σταματάει η απόπειρα εξαπατήσεως, διότι κατέθεσε έγγραφα τώρα στο Σώμα για να πει τι; Ότι το πληρεξούσιο, ξέρετε, - θα αναφερθώ - είναι αυθεντικό. Τι σημαίνει ότι είναι αυθεντικό; Ότι είναι γνήσιο έγγραφο που φέρει υπογραφή. Αυτό είναι το μείζον σ' αυτό το έγγραφο; Αυτός που το έχει συντάξει, δεσμεύει τη Σαουδική Αραβία; Ακούστε τι λέει, γιατί αυτό είναι το ενδιαφέρον. Τι; Αν έχει μπει μία υπογραφή γνήσια; Ε, αυτό μπορεί να έχει μπει. Και απαντάει εδώ στον ΑΚΑΜ: Θα ήθελα να σας πληροφορήσω ότι το παραπάνω γράμμα είναι αυθεντικό και απευθύνεται από την Αεροπορία - και όχι από τη Σαουδική Αραβία - προς το ελληνικό κράτος.
…
Έλα εδώ, γάτε, συνάδελφε, που πετάχτηκες γρήγορα. Δεν φοβάσαι κιόλας! Δεν φοβάσαι προτού μιλήσεις. Η Αεροπορία, λέω εδώ, ο κύριος ανθυπολοχαγός του Πυροβολικού του δικού μας, δεσμεύει το ελληνικό δημόσιο; Σοβαρά; Από πότε συμβαίνει αυτό; Σε ποια έγγραφα; Ποιος έχει νόμιμη εξουσιοδότηση εκπροσώπησης; Πάμε τώρα, γιατί εγώ δεν έχω πια απορίες, κυρίες και κύριοι συνάδελφοι. Οι συνάδελφοί μου ήταν ευγενείς και είχαν απορίες, έθεταν ερωτήματα. Εγώ δεν έχω απορίες. Μου απαντήθηκαν όλα και με την παρούσα διαδικασία. Είπε ψέματα ο Καμμένος στην επιτροπή; Μάλιστα. Τι είπε; Ότι είναι διακρατική συμφωνία. Ενημέρωσε ότι πληρεξούσιος της Σαουδικής Αραβίας θα είναι μια ελληνική ανώνυμη εταιρία από την Αξιούπολη του Κιλκίς; Το είπε στην επιτροπή; Όχι. Γιατί δεν το είπε; Θα απαντηθούν όλα. Διακρατική συμφωνία, λέει. Τι είναι αυτή η ελληνική εταιρεία; Μπορεί κάπως να αποφάσισε η Σαουδική Αραβία ότι θα εκπροσωπείται από ελληνικές ανώνυμες εταιρίες. Αυτή η ελληνική ανώνυμη εταιρία, η συγκεκριμένη, είναι και πληρεξούσια - συνάδελφοι, κοιτάξτε μια σύμπτωση - και της Ιορδανίας και του Κατάρ. Τι λέει ο νόμος; Έχετε διαβάσει τι λέει ο νόμος; «Απαγορεύεται στους οικονομικούς φορείς» - βλέπε τη Σαουδική Αραβία - «που συμμετέχουν σε διαδικασίες σύναψης» - η διαδικασία σύναψης περιλαμβάνει και όλη τη διαπραγμάτευση, είναι διαδικασία σύναψης, δεν είναι σύναψη - «και εκτέλεσης συμβάσεων προμηθειών, υπηρεσιών ή έργων στον τομέα της άμυνας, να διαθέτουν και να χρησιμοποιούν οποιονδήποτε ενδιάμεσο, μεσάζοντα ή πράκτορα κατά τη διαδικασία σύναψης και εκτέλεσης της σύμβασης». Ρωτάω εγώ τον Υπουργό, λοιπόν, που ήρθε εδώ «πολλά βαρύς και όχι»: Όταν μια εταιρεία εμφανίζεται ως πληρεξούσιος και της Σαουδικής Αραβίας και του Κατάρ και της Ιορδανίας, κτυπάει κανένα καμπανάκι ότι μήπως και δεν είναι πληρεξούσιος και κάνει αυτήν τη δουλειά επαγγελματικά; Ή το κάνουν για την ψυχή της μάνας τους; Γιατί το νόημα της διατάξεως αυτής είναι να μην βγαίνουν προμήθειες, κύριε Υπουργέ, γιατί εάν βγαίνουν προμήθειες - ακούσαμε και το άλλο το ωραίο εδώ - λέει «είναι πώληση». Στην πώληση δεν υπάρχει διαφθορά, έτσι; Ο θεός να φυλάξει! Δεν βγαίνουν, δηλαδή, λεφτά από την πώληση. Δεν βγάζει κανένας, έτσι δεν είναι;
Ξέρει …
Αφήστε τις εξυπνάδες, γιατί τώρα υπερασπίζεστε με τις εξυπνάδες, για να είμαστε συνεννοημένοι, αυτόν που έστησε τη δουλειά. Αυτόν υπερασπίζεστε με τις εξυπνάδες. Πάμε τώρα παρακάτω. Λέει, «Α, μα εγώ; Τι σχέση έχω με όλα αυτά; Μου έφεραν ένα πληρεξούσιο. Α, μου έφεραν ένα πληρεξούσιο». Ποιος σου το έφερε το πληρεξούσιο; Είναι επικυρωμένο το πληρεξούσιο αυτό που σου φέρανε; Όχι. Εκ των υστέρων έρχεται κάποιος και λέει, αυτός ο ΑΚΑΜ, ο δικός μας, ότι δήθεν αυτό είναι γνήσιο. Ναι, είναι γνήσιο υπό ποίαν έννοια; Αυτή που σας είπα προηγουμένως. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Θα πάρω και τον χρόνο της δευτερολογίας, κυρία Πρόεδρε. Αλλά έχουμε και τον πρέσβη μας, ο οποίος λέει: «Με συγχωρείτε, η Σαουδική Αραβία τον κ. Βασίλη, τον φίλο του Πάνου, δεν τον ξέρει».
Πού το λέει αυτό;
Πάμε στο «πού το λέει;».
Πού το λέει η Σαουδική Αραβία αυτό; Διαβάστε το.
Διαβάζω.
Με έχετε καταργήσει.
Διαβάζω, λοιπόν. Μου επιτρέπετε, γιατί βλέπω ζωηράδα; Σε ηλεκτρονικό μήνυμα: «Σαουδάραβες στρατιωτικοί δήλωσαν πλήρη άγνοια για δραστηριότητα του κ. Παπαδόπουλου και εξέφρασαν…
Σας παρακαλώ. Σας παρακαλώ πάρα πολύ. Θα υποχρεωθώ να διακόψω. Θα υποχρεωθώ να διακόψω! Με τέτοιο κλίμα δεν γίνεται συζήτηση. Σας παρακαλώ πολύ! Ελάτε, κύριε Βορίδη, συνεχίστε.
Κρατήστε…
Το κρατώ, το κρατώ! Έχετε δίκιο. Εσείς που δέχεστε ότι το κράτος δεσμεύεται από την υπογραφή του σμηνάρχου - το δέχεστε εσείς αυτό και αυτό παράγει έννομες συνέπειες - δεν δέχεστε τον πρέσβη μας. [[Χειροκροτήματα από την πτέρυγα της Νέας Δημοκρατίας]] Για το κράτος αυτό, ο κύριος εδώ, η κυρία Κυβέρνηση δεν υπάρχει. Υπάρχει ο πρέσβης μας. Αυτός είναι η Ελλάδα εκεί. Ο πρέσβης μας σας λέει: «Αυτοί δεν ξέρουν τίποτε». Κάνουμε πλακίτσα εδώ γι' αυτό. Ωραίο! Χαβαλές. Το άλλο με την υπογραφή, αυτό δεν μας νοιάζει, αυτό είναι ok.
Ποιος υπογράφει για τα F -16 στην Αμερική; Ο αντισμήναρχος…
Προσέξτε, τώρα, ακούστε κάτι. Δύο λεπτά…
Κύριε Υπουργέ, κύριε Βίτσα, σας παρακαλώ.
Αν στέκεστε σ' αυτό, ο θεός κι η ψυχή του. Τελειώνω σε δύο λεπτά. Έρχομαι στο άλλο. Πότε ανακύπτουν αυτά; Ακούστε τώρα συγκλονιστικά πράγματα. Υπάρχει, λοιπόν, έγγραφο το οποίο φεύγει από τη Διεύθυνση Στρατού εδώ και λέει: «Πείτε μου» - ακούστε τι ρωτάει την πρεσβεία - «ποιος έχει οριστεί αρμόδιος για να υπογράψει». Στις 12 Ιουνίου αυτό. Ρωτάνε οι δικοί μας ποιος είναι αρμόδιος για την υπογραφή. Απάντηση δεν παίρνουν, προσέξτε. Στις 13 Ιουνίου φεύγουν τα αεροπλάνα να φορτώσουν τους δικούς μας για να πάνε να υπογράψουν με τον Παπαδόπουλο. Σε ποιον μένει, συνάδελφοι, καλόπιστα και καθαρά η παραμικρή αμφιβολία ότι εδώ με φανατισμό, με αφοσίωση, με επιμονή ο Υπουργός θέλει να καταρτιστεί η σύμβαση με τον Παπαδόπουλο κι όχι απευθείας; Σε ποιον μένει αμφιβολία ότι εργολαβικά έχει αναλάβει να τον βάλει στη δουλειά; Σε ποιον μένει αμφιβολία, που εν συνεχεία τσακώνονται και για τη μεταφορά μεταξύ τους, για τη μεταφορά των πυρομαχικών; Και λέει ο Υπουργός «μην τολμήσεις να δώσεις σε άλλον τη μεταφορά από τον Παπαδόπουλο», ο οποίος είναι και πληρεξούσιος και υπεργολάβος και αρμόδιος για τη μεταφορά. Απ' όλα αυτά εσείς δεν είδατε τίποτα, ε; Τίποτα δεν καταλάβατε, έτσι; Δεν υπάρχει κανένα θέμα; Ο ποινικός χαρακτηρισμός θα αποδοθεί. Θα έπρεπε, αν ήσασταν ευαίσθητοι, να τον αποδώσετε εσείς. Προφανώς δεν είστε, απ' ό,τι καταλαβαίνω. Κάνετε άσχημα, γιατί χρεώνεστε βαριά επιλήψιμες συμπεριφορές που ευθέως παραβιάζουν τον νόμο για τις συμβάσεις. Ευθέως!
Κύριε Βορίδη, ελάτε.
Προσέξτε. Είναι προφανές ότι ο κ. Καμμένος που αρέσκεται στο να χασκογελάει και να λέει εξυπνάδες και να εκτοξεύει ύβρεις, θα βρεθεί σε ακροατήρια που δεν ανέχονται τέτοιες συμπεριφορές. Η επόμενη Βουλή θα είναι εδώ και προφανώς θα το αποφασίσει.
Τον λόγο θα δώσω τώρα στον Πρόεδρο της Νέας Δημοκρατίας και Αρχηγό της Αξιωματικής Αντιπολίτευσης. Ελάτε, κύριε Μητσοτάκη.
Κυρίες και κύριοι Βουλευτές, κατ' αρχάς πρέπει να σας πω ότι χαίρομαι ιδιαίτερα που με αφορμή την επερώτησή μας, βλέπω παραταγμένο στην Αίθουσα το μισό Υπουργικό Συμβούλιο, άσχετα αν κάποιοι φαίνεται να έκριναν χρήσιμο να αποχωρήσουν κατά τη διάρκεια της συζήτησης. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Χαίρομαι διπλά που ο κ. Τσίπρας επέλεξε να είναι παρών στη σημερινή συζήτηση. Φαντάζομαι ότι στη διάρκεια της ομιλίας μου, θα έρθει και στην Αίθουσα. Τελευταία για κάποιον λόγο που ο ίδιος γνωρίζει, μάλλον με αποφεύγει. Θα έρθει σίγουρα. Είμαι σίγουρος γι' αυτό. Δεν αμφιβάλλω.
Ήσυχα, παρακαλώ.
Α, ήρθατε. Καλώς τονε κι ας άργησε.
Παρακαλώ, κάντε ησυχία.
Ανησύχησα προς το παρόν. Δεν γνωρίζω εάν το κάνατε με δική σας βούληση - αναφερόμουν στη συμμετοχή σας στη σημερινή συζήτηση, κύριε Τσίπρα, και το λέω για να πιάσετε το νήμα από αυτά τα οποία έλεγα - ή εάν το κάνατε επειδή σας εκβίασε ο κυβερνητικός σας εταίρος. Και μόνο, όμως, η επιλογή του κ. Τσίπρα να παρευρίσκεται σήμερα εδώ, επιβεβαιώνει - και φαντάζομαι ότι θα συμφωνείτε με αυτό - τη σοβαρότητα αυτής της σκοτεινής υπόθεσης που συζητάμε σήμερα. Ο κ. Τσίπρας είναι εδώ, γιατί οφείλει πρωτίστως να υπερασπιστεί τον εαυτό του. Είναι ο ίδιος, εξάλλου, που ως Πρόεδρος του ΚΥΣΕΑ υπέγραψε τη σκανδαλώδη, όπως φαίνεται, σύμβαση πώλησης βλημάτων στη Σαουδική Αραβία. Αλλά ο κ. Τσίπρας είναι εδώ για έναν λόγο ακόμα: Πρέπει να υπερασπιστεί τον κυβερνητικό του εταίρο. Πρέπει να υπερασπιστεί τον κ. Καμμένο. Υπενθυμίζω πράγματα τα οποία είναι σε όλους γνωστά. Δύο φορές ο κ. Τσίπρας επέλεξε τον κ. Καμμένο για να συγκυβερνήσουν μαζί. Το έκανε για πρώτη φορά τον Ιανουάριο του 2015 και το κάνατε τον Σεπτέμβριο του 2015, παρ' ότι τότε θα μπορούσατε να κάνετε και άλλες επιλογές. Θα σταθώ, όμως, λίγο στους λόγους που ο κ. Τσίπρας έκανε αυτήν την επιλογή. Διαλέξατε τον κ. Καμμένο, διότι απλούστατα - τώρα που σας βλέπω και μαζί το επιβεβαιώνω - ταιριάζετε. Η κοινή σας πορεία, εξάλλου, φαίνεται…
Σας παρακαλώ. Μη σχολιάζετε.
Γιατί, κακό είναι να ταιριάζουν;
Πράγματι, δεν είναι κακό. Έχει δίκιο ο κ. Μητσοτάκης.
Δεν είναι κακό να ταιριάζουν. Γιατί ενοχλείστε; [[Χειροκροτήματα από την πτέρυγα της Νέας Δημοκρατίας]] Έχουμε δει, εξάλλου, ποια είναι η συγκολλητική ουσία που σας έφερε κοντά: Τυχοδιωκτισμός, ψέματα, λαϊκισμός, αλαζονεία - ειδικά για τον κ. Καμμένο - , έλλειψη μέτρου και κάθε ηθικού φραγμού, ροπή στη χυδαιότητα, συστηματική εξαπάτηση των πολιτών. Με απλά λόγια, το ήθος του ενός ταίριαξε με το ύφος του άλλου και κατέληξαν ο ένας όμηρος του άλλου. Όπως ήρθατε μαζί, ξέρετε ότι έτσι θα φύγετε και μαζί, διότι χωρίς Καμμένο, ο κ. Τσίπρας γνωρίζει ότι δεν υπάρχει κυβερνητική πλειοψηφία. Θα πέσει, θα πάει σε εκλογές και κατά την εκτίμησή μας θα συντριβεί. Χωρίς Τσίπρα πάλι, ο κ. Καμμένος είναι πολιτικά απροστάτευτος. Η μοίρα τους, λοιπόν, είναι κοινή. Γι' αυτό μην κολακεύετε άσκοπα και δημόσια, κύριε Τσίπρα, τον εαυτό σας. Δεν είστε δεμένος στο κατάρτι, ως σύγχρονος Οδυσσέας, για να μη σαγηνευτείτε από τις σειρήνες. Είστε δεμένος χειροπόδαρα με τον κ. Καμμένο. [[Χειροκροτήματα από την πτέρυγα της Νέας Δημοκρατίας]] Οι μόνες σειρήνες που σας σαγηνεύουν - δεν μπορείτε να το κρύψετε καν πια - είναι οι χαρές της εξουσίας. Όλοι οι πολίτες πια το καταλαβαίνουν. Δεν μπορώ να μην κάνω αναφορά - μιας και σας έχω εδώ πέρα, κύριε Τσίπρα, σήμερα - στο θλιβερό βιντεάκι που προβάλατε την περασμένη Παρασκευή για να δείξετε τάχα πόσο κοινωνικά ευαίσθητοι είστε. Την επόμενη φορά που θα γυρίσετε τέτοιο βιντεάκι, πείτε στον σκηνοθέτη να βγάλει τουλάχιστον από το τηλεοπτικό κάδρο τις θήκες με τα πούρα. [[Χειροκροτήματα από την πτέρυγα της Νέας Δημοκρατίας]] Δεν χρειάζεται, κύριε Τσίπρα, να αποκαλύπτετε σε δημόσια θέα τι πραγματικά συμβαίνει στα ενδότερα του Μαξίμου.
Ο Πρωθυπουργός δεν καπνίζει.
Κάντε ησυχία, παρακαλώ.
Εσείς, κύριοι Βουλευτές του ΣΥΡΙΖΑ, πού να φανταζόσασταν στα νιάτα σας, όταν κάνατε αριστερά όνειρα και συζητούσατε για το πώς επιτέλους θα έρθει η Αριστερά στην εξουσία, ότι θα ερχόταν η ώρα να υπερασπιστείτε τον κ. Καμμένο και να τον υπερασπιστείτε όχι μόνο για τα καζίνα, όχι μόνο για τις συνομιλίες με τους ισοβίτες, αλλά τώρα και για σκανδαλώδεις υποθέσεις πώλησης στρατιωτικού υλικού. Κύριε Τσίπρα, στον ελληνικό λαό είπατε πολλές φορές ότι για όλα φταίει το «παλιό» στην πολιτική, ότι φταίνε όλοι αυτοί που κυβερνούσαν σαράντα χρόνια και όχι εσείς που ήρθατε χθες. Να σας θυμίσω - το γνωρίζετε κιόλας - ότι κυβερνάτε σχεδόν τρία χρόνια. Είστε ο μακροβιότερος μνημονιακός πρωθυπουργός αυτής της χώρας. [[Θόρυβος στην Αίθουσα]] Θα το δούμε αυτό. Και βέβαια, να σας θυμίσω, αν το έχετε ξεχάσει, ότι ο κ. Καμμένος εξελέγη πρώτη φορά Βουλευτής το 1993, αν δεν κάνω λάθος. Έτσι δεν είναι; Δεν το λες και ακριβώς «νέο πρόσωπο». Δεν είναι ακριβώς νέος ο κ. Καμμένος. Αλλά τον κ. Καμμένο, φυσικά, τον εξαιρείτε από αυτούς που κατέστρεψαν τη χώρα, λες και προέκυψε από παρθενογένεση. Κυρίες και κύριοι Βουλευτές, δεν είναι η πρώτη φορά που ο ελληνικός λαός βλέπει να εμφανίζονται μεσάζοντες σε υποθέσεις που αφορούν το Υπουργείο Εθνικής Άμυνας και ακούγεται να γίνεται λόγος για μίζες. Ξέρετε, και άλλοι στο παρελθόν είχαν εκχωρήσει την Εθνική Άμυνα στους εσωκομματικούς τους αντιπάλους για να κυβερνήσουν αμέριμνα. Όλοι γνωρίζουν τελικά ποια ήταν η τύχη τους. Ο κ. Τσοχατζόπουλος ήταν ο ισχυρός, νούμερο 2 της Κυβέρνησης ΠΑΣΟΚ. Έλυνε κι έδενε στο Υπουργείο Εθνικής Άμυνας. Σήμερα είναι στη φυλακή. Και θυμίζω ότι εξαιτίας όσων έγιναν επί υπουργίας Τσοχατζόπουλου απαγορεύτηκε ρητά το 2011 η δραστηριοποίηση οποιουδήποτε μεσάζοντα σε αγοραπωλησίες στρατιωτικού υλικού στο Πεντάγωνο. Εσείς τους ξαναφέρατε πίσω τους μεσάζοντες. Δεν χρειάζεται να πω πολλά περισσότερα, νομίζω ότι μπορείτε να κάνετε μόνοι σας τους συνειρμούς. Όπως μπορείτε να αναλογιστείτε μόνοι σας, μαζί με τους πολύ δραστήριους και σήμερα Βουλευτές σας, πως είστε η πρώτη Κυβέρνηση η οποία θα ελεγχθεί επειδή ξεπουλάτε στρατιωτικό υλικό, επιστρατεύοντας σκοτεινά πρόσωπα, παρακάμπτοντας νόμιμες διαδικασίες και αντιστρέφοντας την πατέντα Τσοχατζόπουλου. Αυτός αγόραζε όπλα, εσείς πουλάτε, αυτή είναι η μόνη διαφορά, αλλά σίγουρα σε ό,τι αφορά, τουλάχιστον, τους μεσάζοντες είστε το ίδιο. Και το περίφημο ηθικό σας πλεονέκτημα, κύριε Τσίπρα, έχει γίνει το πιο σύντομο ανέκδοτο της ελληνικής πολιτικής. Και ο κυβερνητικός σας εταίρος, ο άνθρωπος που εσείς επιλέξατε ως συναρχηγό σας, όταν δεν υβρίζει χυδαία - όπως έκανε και σήμερα - τους πολιτικούς του αντιπάλους ή όταν δεν εκτονώνεται με μετρητά σε καζίνο στο Λονδίνο, αποδεικνύεται πλέον ότι «ντιλάρει» οβίδες και βόμβες στις αραβικές χώρες με τη βοήθεια μεσαζόντων. Σε οποιαδήποτε κανονική χώρα ο Πρωθυπουργός θα είχε ήδη καθαιρέσει τον Υπουργό Άμυνας, τουλάχιστον μέχρι να διαλευκανθεί η υπόθεση. Αλλά εσείς πώς δεν το κάνετε, κύριε Τσίπρα; Μήπως ο κ. Καμμένος σας εκβιάζει ότι θα ρίξει την Κυβέρνηση; Όλοι έχουμε καταλάβει ότι δεν μπορείτε πια να ζήσετε χωρίς τη μουσική από τις σειρήνες της εξουσίας. Αλλά με ποια επιτεύγματα, κύριε Τσίπρα, να πάτε στις κάλπες; Με τα 15 δισεκατομμύρια μέτρων που έχετε πάρει, με το ρεκόρ φόρων στην Ευρώπη και στον ΟΟΣΑ; Γι' αυτό απειλείτε και γι' αυτό προκαλείτε. Γι' αυτό συστηματικά υβρίζετε και ρίχνετε λάσπη. Είναι το μόνο το οποίο ξέρετε καλά. Είναι το μόνο όπλο το οποίο σας έχει απομείνει. Μόνο που, κύριε Τσίπρα, δεν είστε πια σε θέση να απειλήσετε κανέναν, πολλώ δε μάλλον που από αυτήν τη στιγμή έχει διαταχθεί προκαταρτική έρευνα από την εισαγγελία του Αρείου Πάγου που τη διενεργεί η εισαγγελέας διαφθοράς. Και θέλω πραγματικά να πιστεύω ότι αυτήν τη φορά δεν θα ξαναδούμε το ίδιο έργο: Η δικαιοσύνη να σκοντάφτει σε πολιτικό πρόσωπο, η υπόθεση να αποστέλλεται στη Βουλή και η Κυβέρνηση να την κλείνει με συνοπτικές διαδικασίες. Να σας πω κάτι, κύριε Τσίπρα, αργά ή γρήγορα δεν θα το αποφύγετε. Εκλογές θα γίνουν και θα αλλάξουν οι κοινοβουλευτικές ισορροπίες και τότε η υπόθεση αυτή θα διερευνηθεί, όπως και άλλες, μέχρι τελευταίας λεπτομέρειας. Δεν θα μπορείτε τότε να κρυφτείτε άλλο πίσω από τη σημερινή κοινοβουλευτική Πλειοψηφία συγκάλυψης που έχει πει «όχι» σε κάθε αίτημα σύστασης εξεταστικής επιτροπής που έχει καταθέσει η Αντιπολίτευση. Τότε θα αναζητηθούν ευθύνες από όλους τους εμπλεκόμενους. Βέβαια τότε, όπως είμαι σίγουρος ότι γνωρίζετε, δεν θα υπάρχει και το ενδεχόμενο παραγραφής ενδεχόμενων ποινικών ευθυνών. Θα τη βρείτε, λοιπόν, μπροστά σας την υπόθεση. Γι' αυτό και σήμερα έχετε μία μοναδική ευκαιρία και εσείς και ο Υπουργός σας να δώσετε σοβαρές και κυρίως πειστικές απαντήσεις στη Βουλή στα ερωτήματα που θέτουμε. Προσέξτε, δεν τα θέτουμε μόνον εμείς τα ερωτήματα. Τα θέτει σύσσωμη η Αντιπολίτευση, τα θέτει και η ίδια η κοινή γνώμη. Θα σας συμβούλευα, κύριε Τσίπρα, επειδή τα Πρακτικά μένουν, αυτήν την ευκαιρία να μην τη χάσετε. Πάμε, λοιπόν, σε έξι ερωτήματα τα οποία θα ήθελα να μου απαντήσετε: Ερώτημα πρώτον, γιατί, ενώ η Βουλή και με τη σύμφωνη γνώμη της Νέας Δημοκρατίας και σχεδόν όλων των κομμάτων, είχε εγκρίνει μία διακρατική συμφωνία, «government to government», για πώληση αμυντικού υλικού στη Σαουδικής Αραβία, εμπλέξατε σε αυτήν την υπόθεση έναν μεσάζοντα; Για ποιον λόγο χρειάζονται μεσάζοντες, όταν απαγορεύονται ρητά από το νομοθετικό πλαίσιο του 2011; Αξίζει τον κόπο να σας διαβάσω μία αποστροφή από τον Αναπληρωτή Υπουργό κ. Βίτσα για το πώς - σωστά κατά την άποψή μου - αντιλαμβάνεται η Κυβέρνηση τις διακρατικές συμφωνίες. Έλεγε, λοιπόν, ο κ. Βίτσας για μία άλλη υπόθεση - για την οποία σήμερα δεν έχουμε συζητήσει, αλλά θα έρθει η ώρα της και αυτηνής, για την πώληση των βομβών ΜΚ 82 και ΜΚ 83- στις 29-3-2017 απαντώντας στον κ. Κυρίτση: «Δεν μπορούμε να κάνουμε συναλλαγή με κάποιον που δεν είναι κράτος, δηλαδή διακρατική συμφωνία. Όχι επειδή λέει ο άλλος ότι εγώ είμαι κράτος ή εκπροσωπώ κράτος. Δεν γίνονται αυτά τα πράγματα. Οι υπογραφές πρέπει να είναι υπογραφές κρατικών παραγόντων και χρειάζεται όλη η διαδικασία που προείπα». Πολύ ωραία περιέγραψε, και καταθέτω στα Πρακτικά, ο κ. Βίτσας τι σημαίνει «government to government» συναλλαγή. Μόνον που εσείς δεν κάνατε αυτό. Εμπλέξατε έναν μεσάζοντα και εγώ ρωτώ το γιατί. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ερώτημα δεύτερο, γιατί υπεγράφη, κύριε Τσίπρα, η συμφωνία με τον συγκεκριμένο μεσάζοντα, που από το 2014 ενέχεται σε σοβαρές παραβάσεις - του έχει επιβληθεί πρόστιμο από τις Ελληνικές Αρχές - , την ίδια στιγμή που η Πρεσβεία μας στο Ριάντ είχε ρητά ενημερώσει - ποιον, άραγε; Φαντάζομαι τον απόντα κάπου στην Άπω Ανατολή Υπουργό Εξωτερικών - ότι ο συγκεκριμένος δεν εκπροσωπεί τη Σαουδική Αραβία; Σας ενημέρωσε ο Υπουργός Εξωτερικών ότι είχε αυτήν την προειδοποίηση; Ερώτημα τρίτο και πιο ουσιαστικό, υπάρχει τελικά, κύριε Τσίπρα...
Με συγχωρείτε, πού το έχετε δει αυτό;
Περιμένετε. Θα ρωτήσετε μετά. Υπάρχει συμφωνία; Αυτό είναι το πιο ουσιαστικό που θέλουμε να ρωτήσουμε. Αν υπάρχει συμφωνία, γιατί δεν έχουν πιστωθεί 66 εκατομμύρια στα δημόσια ταμεία; Αν δεν υπάρχει συμφωνία τελικά, γιατί κάτι άκουσα από τον κ. Καμμένο να ψιθυρίζει, μήπως τελικά πρέπει να ξανασκεφτούμε τα πράγματα γιατί τώρα γίναμε ευαίσθητοι και μας απασχολεί το ζήτημα του πολέμου στην Υεμένη - αυτά βέβαια δεν τα ξέρατε όταν ψηφίζετε τη συμφωνία, όλα αυτά τα οποία είπαν οι σύντροφοί σας, που τώρα ξαφνικά ανακάλυψαν ανθρωπιστικές ευαισθησίες. Αν, όμως, δεν υπάρχει συμφωνία - και θα ήθελα μία απάντηση ρητή αν υπάρχει συμφωνία ή δεν υπάρχει συμφωνία - ποιος έχει την ευθύνη που χάθηκαν 66 εκατομμύρια ευρώ; Ερώτημα τέταρτον, εκ των υστέρων αφού ενεπλάκη ο κ. Παπαδόπουλος σε αυτήν την υπόθεση, γιατί δεν ενημερώσατε τη Βουλή; Γιατί δεν ενημερώσατε τη Βουλή για την ύπαρξη αυτού του μεσάζοντα; Ερώτημα πέμπτον, η Βουλή, καθώς φαίνεται από τα Πρακτικά, έχει συμφωνήσει να πουληθούν στη Σαουδική Αραβία τριακόσιες χιλιάδες βλήματα. Σύμφωνα με την επίσημη ενημέρωση από το Ριάντ, από τη δική μας πρεσβεία, πρόσωπο του κράτους, που με τόση ευκολία απαξίωσε ο κ. Καμμένος και τον πρέσβη και τον πρόξενό μας, η ενημέρωση που έστειλε η πρεσβεία λέει ότι η Σαουδάραβες ενδιαφέρονται για εκατό χιλιάδες βλήματα, όχι για τριακόσιες χιλιάδες βλήματα. Πού θα πήγαιναν, λοιπόν, τα διακόσιες χιλιάδες βλήματα και σε ποιες τσέπες θα πήγαιναν τα λεφτά από την πώληση αυτών των βλημάτων; Ερώτημα έκτο. Αυτό είναι ένα ερώτημα, το οποίο αναφέρεται ειδικά στον κ. Καμμένο. Ήθελα να περιοριστώ στον κ. Τσίπρα, αλλά δεν μπορώ να μην μπω στον πειρασμό να ρωτήσω αυτό τον κ. Καμμένο. Έχει επιχειρήσει, κύριε Καμμένε, να κάνει και άλλες δουλειές με το ελληνικό δημόσιο επί των ημερών σας ο κ. Παπαδόπουλος; Το γνωρίζετε ή δεν το γνωρίζετε; Εσείς σε συνέντευξη στον «ΣΚΑΪ» είπατε επί λέξει: «Εμείς με τον Παπαδόπουλο δεν έχουμε καμμία σχέση», εννοώντας ότι η ελληνική Κυβέρνηση δεν έχει σχέση με τον Παπαδόπουλο, διότι ο Παπαδόπουλος είναι εκπρόσωπος της Σαουδικής Αραβίας, αφήνω στην άκρη ότι πριν ήταν και εκπρόσωπος του Κατάρ και των Εμιράτων. Καταθέτω το σχετικό απόσπασμα στα Πρακτικά. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εσείς λέτε ότι «εμείς δεν τον ξέρουμε τον Παπαδόπουλο, δεν έχουμε καμμία σχέση». Πώς εξηγείτε τότε ότι με επιστολή της 27ης Ιουνίου του 2017 από την εταιρεία του κ. Παπαδόπουλου προς τα Ελληνικά Αμυντικά Συστήματα - φαντάζομαι γνωρίζετε ποια είναι και αποτελούν κορμό της Ελληνικής Αμυντικής Βιομηχανίας - γράφει ο κ. Παπαδόπουλος: «Σε συνέχεια σημερινής μας -27 Ιουνίου 2017 αυτό - συνάντησης στο γραφείο του Υπουργού Εθνικής Άμυνας και παρουσία του - του Υπουργού Εθνικής Άμυνας - επιβεβαιώνεται με την παρούσα επιστολή το ενδιαφέρον μας για τα εξής…», μία σειρά αιτημάτων για να νοικιάσει ο κ. Παπαδόπουλος όλες τις εγκαταστάσεις των ΕΑΣ και να φτιάχνει βλήματα, βόμβες και δεν ξέρω τι άλλο. Το καταθέτω για τα Πρακτικά. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δώστε αυτό το χαρτί στον κ. Τσίπρα και στον κ. Καμμένο να μας πουν τελικά εάν τον γνώριζαν τον κ. Παπαδόπουλο, εάν δεν τον γνώριζαν και αν ο κ. Παπαδόπουλος λειτουργεί για λογαριασμό της Ελληνικής Κυβέρνησης, των Ελληνικών Αμυντικών Συστημάτων, του Κατάρ, της Ιορδανίας, της Σαουδικής Αραβίας και δεν ξέρω και εγώ ποιανού. Και τώρα, κύριε Τσίπρα, έρχομαι στο πιο κρίσιμο ερώτημα από όλα. Μετρήστε καλά την απάντησή σας. Τα γνωρίζατε όλα αυτά, κύριε Τσίπρα; Τα γνωρίζατε όλα αυτά; Είχαν όλα αυτά την έγκρισή σας; Μετά από όλα αυτά, τα οποία ακούστηκαν στην Αίθουσα και φαντάζομαι ότι μάθατε, γιατί μπορεί και εσείς να μην είχατε πλήρη ενημέρωση, το καταλαβαίνω απόλυτα, για μία περίπλοκη υπόθεση, εσείς συνεχίζετε να στηρίζετε τον κ. Καμμένο; Εσείς, το Υπουργικό σας Συμβούλιο, οι Βουλευτές σας; Μία απλή κουβέντα, έγιναν όλα καλώς; Τον στηρίζετε; Ναι ή όχι; Καθαρές κουβέντες, κυρίες και κύριοι συνάδελφοι. Απαντήστε, λοιπόν, κύριε Τσίπρα, παρακαλώ, μετά επί της ουσίας. Σήμερα, ρωτάμε εμείς και απαντάτε εσείς. Μην μας πείτε, σας παρακαλώ, πάλι για τα συμφέροντα που σας πολεμούν. Μία χαρά τα έχετε βρει με τα συμφέροντα. Μην μας πείτε πάλι για συμφέροντα. [[Χειροκροτήματα από την πτέρυγα της Νέας Δημοκρατίας]] Αν μη τι άλλο, κύριε Τσίπρα, τουλάχιστον περιοριστείτε σε προσωπικές επιθέσεις. Είστε άλλωστε πάρα πολύ προβλέψιμος κάθε φορά που στριμώχνεστε. Και σας το λέω πριν καν πάρετε τον λόγο. Εάν θέλετε να κάνουμε μία γενική συζήτηση για τη διαφθορά, δεν έχετε παρά να ορίσετε την ημερομηνία, εδώ πέρα θα είμαστε, αλλά σήμερα θα απολογηθείτε για τα δικά σας πεπραγμένα, κύριε Τσίπρα. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, η συνεδρίαση μέχρι σήμερα τουλάχιστον πρέπει να πω ότι είναι άκρως αποκαλυπτική για αυτά που ειπώθηκαν, κυρίως για αυτά που δεν ειπώθηκαν. Και είναι φανερό ότι έχετε μία δυσκολία να δώσετε εξηγήσεις για κάτι το οποίο φαίνεται να είναι ένα σκάνδαλο πρώτου μεγέθους. Όλα αυτά πια τα γνωρίζει ο ελληνικός λαός και πρέπει να σας πω ότι από εσάς προσωπικά, κύριε Τσίπρα, και από την Κυβέρνησή σας διατηρούσε τουλάχιστον μία προσδοκία ότι θα διασφαλίζατε διαφάνεια, δικαιοσύνη, χρηστή διαχείριση του δημόσιου χρήματος, ότι τουλάχιστον ως καινούργιοι που είστε δεν θα ταυτιζόσασταν τόσο γρήγορα με σκοτεινές υποθέσεις. Σήμερα αποδείξατε - και με αυτά τα οποία είπατε, και με αυτά τα οποία δεν είπατε - ότι διαψεύσατε κι αυτήν την τελευταία προσδοκία των πολιτών. Ότι δεν μπορείτε να διαχειριστείτε τα θέματα της οικονομίας το ξέραμε καλά. Όμως, τώρα πια γνωρίζουμε ότι έχετε βουτήξει και στα θολά νερά των σκανδάλων. [[Θόρυβος στην Αίθουσα]] Προσέξτε, γιατί έχει αξία αυτό. Έχει σημασία, κύριε Καμμένε, γιατί είστε και προϊστάμενος των Ενόπλων Δυνάμεων και φαντάζομαι ότι αυτήν τη συζήτηση θα την ακούν και αρκετά στελέχη των Ενόπλων Δυνάμεων. Σήμερα επισφραγίζετε και την απογοήτευση των Ελλήνων αξιωματικών που ορκίστηκαν να φυλάττουν την πατρίδα, αξιωματικοί οι οποίοι τηρούν τον όρκο που έχουν δώσει στους νόμους και στο Σύνταγμα της Ελλάδος για να αποδείξουν ότι ακόμα και σε αυτά τα χρόνια της διάλυσης των θεσμών από την πιο αναξιόπιστη Κυβέρνηση που γνώρισε ποτέ ο τόπος, υπάρχουν Έλληνες με αρχές και αξίες. Όπως ολόκληρος ο ελληνικός λαός, έτσι και οι Έλληνες αξιωματικοί να γνωρίζουν ότι οι μέρες αυτής της Κυβέρνησης τελειώνουν και κάνοντας το καθήκον τους, θα έχουν ήσυχη τη συνείδησή τους και δεν έχουν να φοβούνται απολύτως τίποτα. Κύριε Τσίπρα, με δική σας προσωπική επιλογή έχετε ταυτιστεί με τον κ. Καμμένο για περισσότερα από πέντε χρόνια. Αισθάνεστε άνετα μαζί του, αυτό είναι ολοφάνερο. Ανεβήκατε σφιχταγκαλιασμένοι με όπλα τα ψέματα, τη λάσπη και τη συκοφαντία και θα βυθιστείτε σφιχταγκαλιασμένοι υπό το βάρος της τραγικής αποτυχίας σας. Αντί, λοιπόν, κύριε Τσίπρα, να πετάξετε και πάλι τη μπάλα στην εξέδρα, απαντήστε μας ευθέως για τις μπίζνες του κ. Καμμένου στο Υπουργείο Εθνικής Άμυνας. Κι επειδή είμαι σίγουρος ότι δεν θα το κάνετε, σας καθιστώ υπεύθυνο για κάτι ακόμα πιο σημαντικό. Αφήστε απερίσπαστη τη δικαιοσύνη να διερευνήσει αυτήν την υπόθεση. Σας προειδοποιώ μετά λόγου γνώσης και δεν είναι η πρώτη φορά που το κάνω, σταματήστε να παρεμβαίνετε στο έργο της δικαιοσύνης πιέζοντας τους λειτουργούς της, δρομολογώντας διώξεις και στοχοποιώντας θεσμούς που δεν μπορείτε να ελέγξετε. Η Ελλάδα, κυρίες και κύριοι συνάδελφοι, δεν είναι το τσιφλίκι σας κι ελέγχεστε κι εσείς, όπως ελεγχόμαστε όλοι, από νόμους. Και η δικαιοσύνη… [[Θόρυβος στην Αίθουσα]] Ησυχία, κύριοι συνάδελφοι.
Παρακαλώ, κάντε ησυχία.
Άμα δεν κάνει ο Πρόεδρος της δουλειά του, θα την κάνω εγώ αναγκαστικά.
Σωστά. Παρακαλώ κάντε ησυχία.
Το δήθεν ηθικό πλεονέκτημά σας είναι ακόμα ένας μύθος που κατέρρευσε. Μιλάτε για πλεονάσματα. Πλεόνασμα θράσους έχετε και τίποτα άλλο. Και ίσως, ξέρετε, κάπου να θεωρείτε αδυναμία ότι οι πολιτικοί σας αντίπαλοι δεν σας ακολουθούν στη λάσπη, αλλά ακόμα και το θράσος σας δεν μπορεί να σας σώσει. Και δεν θα βρείτε καταφύγιο ούτε στην αμετροέπεια ούτε στην ασυδοσία σας. Τα καθεστώτα, κύριε Τσίπρα, όπως το δικό σας, πέφτουν με πάταγο και πληρώνουν ακριβά τις καταστροφές που προκάλεσαν. Μετά το καταστροφικό πρώτο εξάμηνο του 2015, ζητήσατε, κύριε Τσίπρα, συγχώρεση από τους πολίτες, επικαλούμενος τις αυταπάτες σας. Πριν από λίγο καιρό παραδεχθήκατε ότι είσαστε ψεύτες, αλλά δεν είσαστε κλέφτες. Μετά τη σημερινή συζήτηση, ο ελληνικός λαός έχει καταλάβει ότι εκτός από αυταπάτες και συνειδητά ψέματα, ηγείστε, κύριε Τσίπρα, μιας ανήθικης Κυβέρνησης. Και η απάντηση που θα σας δώσει θα είναι πολύ πιο ηχηρή και θα έρθει πολύ πιο σύντομα απ' ό,τι φαντάζεστε, και τότε, κύριε Τσίπρα, δεν θα σας σώσει κανένα βραβείο σθένους. Οι πολίτες θα σας στείλουν στην μόνη πραγματική θέση που σας αξίζει και το βραβείο του χειρότερου τέως Πρωθυπουργού της Μεταπολίτευσης θα σας ανήκει δικαιωματικά. Σας ευχαριστώ πολύ.
Κύριε Πρόεδρε, ζητώ τον λόγο.
Κυρία Γεννηματά, αμέσως μετά τον Πρωθυπουργό θα μιλήσετε εσείς.
Ζητώ τώρα τον λόγο επί προσωπικού.
Το προσωπικό που ακούστηκε προηγουμένως αναφερόταν σε συναδέλφους οι οποίοι δεν θα είχαν τον λόγο ύστερα. Έτσι δεν είναι; Εσείς θα έχετε τον λόγο όση ώρα θέλετε.
Αναφέρθηκε στο όνομά μου με συκοφαντικό τρόπο, γι' αυτό θέλω για ένα λεπτό τον λόγο.
Δεν θέλω να έχουμε ένταση. Πάρτε τον λόγο για ένα λεπτό και μετά τον Πρωθυπουργό θα ξαναμιλήσετε.
Κύριε Πρόεδρε, ευχαριστώ πάρα πολύ. Κύριε Πρωθυπουργέ, να τον χαίρεστε τον συγκυβερνήτη σας. Συκοφάντης, ψεύτης και λασπολόγος! Καμμία αγοραπωλησία υλικού με την IGG δεν έγινε επί ημερών μου και θα έπρεπε, αν δεν ήταν σε πανικό, να γνώριζε επίσης ότι ως Αναπληρώτρια Υπουργός δεν είχα καμμία μα καμμία αρμοδιότητα και εμπλοκή στα εξοπλιστικά προγράμματα. Στο μοναδικό MOU εκδήλωσης ενδιαφέροντος της συγκεκριμένης εταιρείας χωρίς κανέναν μεσάζοντα απαίτησα, χωρίς καν να υπογράφω εγώ, να υπάρχει ειδική ρήτρα ότι απαγορεύεται στα δύο μέλη να χρησιμοποιήσουν μεσάζοντα. Κλείνω αυτό το θέμα. Ελπίζω να χαίρεστε πάρα πολύ, κύριε Τσίπρα, για το επίπεδο που έχετε επιβάλει στην πολιτική ζωή και το δηλητήριο που στάζετε διαρκώς σε μια τόσο κρίσιμη περίοδο για τη χώρα. Κύριε Πρόεδρε, εκ μέρους των δύο Κοινοβουλευτικών Ομάδων, της Δημοκρατικής Συμπαράταξης και του Ποταμιού, καταθέτω στα Πρακτικά και τη δημοσιότητα τρία έγγραφα, τα οποία είχε προσκομίσει ο κ. Λοβέρδος.
Θα το κάνετε ύστερα. Τώρα δεν θα το κάνετε.
Όχι, όχι. Τώρα.
Δεν θα το κάνετε και δεν θα παραληφθούν.
Υπάρχει βλάβη, γιατί αποκρύπτετε κρίσιμα στοιχεία για τη συζήτηση που έχουμε τώρα. Παρακαλώ πολύ, να έρθετε για να κατατεθούν στα Πρακτικά τα κείμενα.
Τι κάνετε; Συμπροεδρεύουμε τώρα; Δώσαμε τον λόγο στην κ. Γεννηματά για προσωπικό. Αμέσως ύστερα έχει τον λόγο και θα καταθέσει και στα Πρακτικά ό,τι θέλει. Σας παρακαλώ, να μην τα πάρετε. Δεν θα παραληφθούν τα Πρακτικά. Θα παραληφθούν σε λίγο.
Καταθέτει στα Πρακτικά και λέτε ότι δεν θα παραληφθούν;
Δεν μπορείτε να το κάνετε αυτό.
Δεν συμπροεδρεύουμε, κύριε Βορίδη. Κατά παραχώρηση έδωσα τον λόγο. Το ξέρετε αυτό.
Όταν ένας Βουλευτής καταθέτει στη Γραμματεία, δεν μπορείτε να του πείτε να τα καταθέσει μετά.
Κύριε Βορίδη, σας παρακαλώ. Στα Πρακτικά κατατίθενται έγγραφα από κάποιον που έχει τον λόγο.
Τον είχε τον λόγο.
Δεν τον είχε. Τον είχε μόνο επί του προσωπικού. Επειδή τυχαίνει…
Αν καταθέσει…
Κύριε Βορίδη, σας παρακαλώ να μην διακόπτετε. Επειδή τυχαίνει να είναι η Αρχηγός κόμματος που θα μιλήσει ύστερα, έχει κάθε δικαιοδοσία. Άρα διευκολύνετε όλοι σας. Δεν είναι ανάγκη επί διαδικαστικών θεμάτων να διχάζουμε το Σώμα. Ήσασταν τόσο παραστατικός προηγουμένως. Μην αλλοιώνετε τις εντυπώσεις που δημιουργήσατε επί του ουσιαστικού θέματος. Δεν έχει ανάγκη συνηγόρου η κυρία Πρόεδρος της Δημοκρατικής Συμπαράταξης. Αυτό παρέλκει. Είναι για άλλοτε. Καταλάβατε τι εννοώ. Τον λόγο έχει ο Πρωθυπουργός κ. Αλέξιος Τσίπρας.
Ευχαριστώ, κύριε Πρόεδρε. Κύριε Βορίδη, δεν χρειάζεται να κάνετε τον δικηγόρο της κ. Γεννηματά. Μπορεί και μόνη της. Εσείς δικηγόρος είστε, αλλά δεν χρειάζεται να της κάνετε τον δικηγόρο. Κυρίες και κύριοι συνάδελφοι, κύριοι Βουλευτές, κύριε Μητσοτάκη, κυρία Γεννηματά, όπως βλέπετε, σήμερα βρίσκομαι εδώ και είναι επιλογή μου να βρίσκομαι εδώ. Ζήτησα και από τον Πρόεδρο της Βουλής και παρακάλεσα τον Υπουργό Άμυνας να αναβληθεί. Είναι πρωτοφανές στα χρονικά να παρίσταται Πρωθυπουργός σε μια διαδικασία επίκαιρης επερώτησης. Αποφάσισα, όμως, να βρίσκομαι εδώ, γιατί δεν πρόκειται πλέον να ανεχθώ καμιά πρόκληση, καμιά συκοφαντία και καμία γραφικότητα, κύριε Μητσοτάκη. Διότι έχετε ξεπεράσει τα όρια του γραφικού με αυτά που κάνετε. Την προηγούμενη εβδομάδα φτάσατε στο σημείο να ισχυριστείτε… [[Θόρυβος από την πτέρυγα της Νέας Δημοκρατίας]] Σας άκουσα με μεγάλη προσοχή και ησυχία. Δεν διέκοψα κανέναν. Παρακαλώ να μην με διακόπτετε.
Οι Βουλευτές σας δεν έκαναν το ίδιο, κύριε Πρόεδρε.
Στην αρχή βρισκόμαστε. Σταματήστε. Τι πάθατε; Προς Θεού!
Την προηγούμενη εβδομάδα φτάσατε στο σημείο να ισχυριστείτε ότι το προγραμματισμένο ταξίδι μου στο Παρίσι και στις Βρυξέλες για δύο εδώ και καιρό προγραμματισμένες τελετές βράβευσης - συνάντηση με τον Πρόεδρο της Γαλλίας, τον Πρόεδρο Γιούνκερ και συμμετοχή στη Σύνοδο Κορυφής - ήταν ένα ταξίδι αφορμή, δικαιολογία για να μην παρίσταμαι στις μεγάλες αποκαλύψεις που πρόκειται να κάνετε στην υπόθεση που εδώ και δεκαπέντε μέρες, συντονισμένα, όλα τα…
Όπως ο Υπουργός Εξωτερικών.
Σας παρακαλώ, κύριοι συνάδελφοι.
Δεν πειράζει. Εγώ θα ακουστώ. Αυτό που έχω να πω, θα ακουστεί είτε θέλουν είτε δεν θέλουν.
Με συγχωρείτε, μιλήσατε προηγουμένως επτά Βουλευτές από την ίδια παράταξη. Τα αναλύσατε όλα εις διπλούν, εις τριπλούν. Παρακαλώ πολύ!
Να φύγω, λοιπόν, να δραπετεύσω από τι ακριβώς, κυρίες και κύριοι συνάδελφοι; Από τι να ξεφύγω; Να ξεφύγω από την αντιπαράθεση με τον κ. Μητσοτάκη; Ούτε εσείς που τα λέτε αυτά ούτε αυτοί που τα γράφουν αυτά, δεν τα πιστεύουν. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Γι' αυτό, όταν κατέθεσα, άλλωστε, και την επιστολή στον Πρόεδρο της Βουλής, η Νέα Δημοκρατία αρνήθηκε να συναινέσει στη μετάθεση της συζήτησης, ώστε αυτή τελικά να γίνει εν τη απουσία μου. Κι ίσως γι' αυτό διάφοροι παπαγάλοι και σήμερα πάλι αναρωτιόντουσαν με ποια διαδικασία θα τοποθετηθώ στη Βουλή. Το γελοίο της υπόθεσης είναι ότι πρόκειται για τους ίδιους ακριβώς που έλεγαν ότι κρύβομαι, οι οποίοι σήμερα λένε ότι τάχα μου εκβιάζομαι. Ούτε κρύβομαι ούτε εκβιάζομαι, κύριε Μητσοτάκη, και δεν έχω να φοβηθώ τίποτα. Και ακριβώς επειδή εγώ δεν έχω να φοβηθώ τίποτα, κύριε Μητσοτάκη, όταν έρχονται συνεργεία τηλεοπτικά στο γραφείο μου, δεν ξεσκονίζω το γραφείο μου, ούτε βγάζω πάνω από το γραφείο μου ακόμα και τα δώρα που μου έχουν κάνει. Εσείς, άμα έρθει κανένα τηλεοπτικό συνεργείο στο δικό σας γραφείο, να δούμε τι ξεσκόνισμα πρέπει να κάνετε, κύριε Μητσοτάκη, πού θα κρύψετε τα παραστατικά και τις αποδείξεις για τα δώρα της «SIEMENS», για τα δάνεια του «Κήρυκα Χανίων», για τις απομαγνητοφωνημένες συνομιλίες που βρέθηκαν στην δικογραφία και αφορούν τον γραμματέα του κόμματός σας. Ενδεχομένως, όμως, και αυτά που δεν καταφέρατε να βρείτε, τα Ε9 για τη φορολογική δήλωση και το «πόθεν έσχες», που δεν έχετε καταθέσει ακόμα. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εσείς έχετε να κρύψετε! Μετακόμιση θα κάνετε έτσι κι έρθει κανένα τηλεοπτικό συνεργείο να γυρίσετε κανένα σποτάκι! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εγώ δεν έχω να κρύψω τίποτα, κύριε Μητσοτάκη. Εγώ δεν έχω να κρύψω τίποτα! Κι ακριβώς επειδή δεν έχω να κρύψω τίποτα, δεν φοβάμαι και τίποτα. Και γι' αυτό βρίσκομαι εδώ, για να υπερασπιστώ την αλήθεια και να αποκαλύψω - όχι για να απολογηθώ, όπως νομίζετε - το βρώμικο παιχνίδι σας, τον γκεμπελισμό και την αμετροέπειά σας, αλλά και το μέγεθος της απάτης σας. Γιατί ο ελληνικός λαός πρέπει να καταλάβει ποιος ακριβώς είναι ο στόχος σας και ο σχεδιασμός σας. Βεβαίως, έχω την αίσθηση ότι μπορεί να μην είναι ακριβώς δικός σας ο σχεδιασμός, γιατί για άλλη μία φορά σήμερα εδώ, τα επιχειρήματά σας, ακόμα και αυτά τα οποία διαβάσατε, ήταν mot a mot από διάφορα άρθρα γραμμής σε κυριακάτικες εφημερίδες.
Το mot a mot είναι μετά το Παρίσι!
Ησυχία, σας παρακαλώ!
Και ξέρετε για ποιους μιλάω, κύριε Τασούλα. Ωραία η πλακίτσα και το χιούμορ, αλλά μάλλον αυτά που θα σας πω σήμερα δεν θα σας κάνουν και τόσο χαρούμενο. Θα σας κοπεί το γελάκι σε λίγο! Περιμένετε! Αγαπητέ κύριε Τασούλα, είτε το πούμε στα ελληνικά, είτε στα αγγλικά, είτε στα γαλλικά, ο ελληνικός λαός έχει καταλάβει ποιος σας δίνει γραμμή. Σας δίνουν γραμμή μέσα μαζικής ενημέρωσης, οι ιδιοκτήτες των οποίων έχουν επιδοθεί σε μία λυσσαλέα επίθεση απέναντι στην Κυβέρνηση. Για ποιο λόγο άραγε; Και επειδή εγώ - το γνωρίζετε καλά - δεν κρύβω, ούτε μασάω τα λόγια μου, θα σας πω ευθέως το εξής: Όλως τυχαίως εδώ και δεκαπέντε μέρες, μόλις ευρέθησαν στην επικαιρότητα τα λεγόμενα Panama Papers, Paradise Papers, μετά την ατυχή ερώτηση που καταθέσατε για τη βία και βρεθήκατε απολογούμενος για τις συνομιλίες του γραμματέα σας με κυκλώματα βίας, μετά τις αποκαλύψεις που αφορούσαν την κατάθεση της γραμματέας του κ. Χριστοφοράκου, επιστήθιου και οικογενειακού σας φίλου, υπάρχει ένα συντονισμένο κρεσέντο μέσων μαζικής ενημέρωσης του - κατά δήλωση της κ. Μπακογιάννη - κουμπάρου σας - ο οποίος το τελευταίο διάστημα περνάει πιο συχνά το κατώφλι του εισαγγελέα απ' ό,τι την πόρτα του σπιτιού του και έχει αγοράσει επτά εφημερίδες - και των επτά εφημερίδων του που λυσσομανούν κατά της Κυβέρνησης, αλλά και του όψιμου φίλου του τώρα, του όψιμου συνεταίρου του, που πριν λίγο καιρό ήταν στα μαχαίρια. Όμως, τώρα τα βρήκαν. Και τα βρήκαν για να αντιμετωπίσουν ποιον; Τον κοινό τους εχθρό. Και ποιος είναι ο κοινός τους εχθρός; Αυτή η Κυβέρνηση που θέλει να βάλει ένα τέλος στη διαπλοκή, στη διαφθορά, στα παραδικαστικά κυκλώματα, στις λογής ασυλίες, στους φοροφυγάδες. Και να μην ξεχάσω, βεβαίως, να προσθέσω στους δύο αγαπημένους όψιμα συνεταίρους και τον αγαπημένο σας κομιστή, που φέρατε σήμερα - και γι' αυτό είπα γαλλιστί το mot a mot κύριε Τασούλα - όλα όσα έγραφε την Κυριακή. Και ξέρουμε τόσα χρόνια τι κομίζει και πώς πληρώνεται για όσα κομίζει. Και τώρα που ήρθε η ώρα να πληρώσει τα χρωστούμενα, γιατί βρέθηκε μια κυβέρνηση και είπε, «Δεν σου κάνουμε χάρη, πρέπει να πληρώσεις όπως όλοι οι άλλοι πληρώνουν», καθυβρίζει, εκβιάζει, έχει χάσει τον έλεγχο. Αυτή είναι η πραγματικότητα Ένα μιντιακό λόμπι είναι που σας καθοδηγεί. Αυτοί είναι που σας δίνουν γραμμή. Και εκεί καταντήσατε τη Νέα Δημοκρατία, κύριε Μητσοτάκη. Μέσα στην αγωνία που έχουν οι συγκεκριμένοι επιχειρηματίες να αποκαταστήσουν την πρόσβαση στην εξουσία που εχάθη, εδώ και καιρό συντονισμένα δεν κάνουν τίποτε άλλο από το να προκαλούν μόνο θόρυβο και σαματά. Όμως, δεν είναι τόσο απλό. Προσέξτε! Δεν είναι τυχαίο ότι στοχοποιούν τον Καμμένο. Υπάρχει το παιχνιδάκι, «ταιριάζετε, δεν ταιριάζετε». Ξέρετε όλοι πολύ καλά και τις απόψεις μας και τις θέσεις μας, αλλά και την εντιμότητα της επικοινωνίας που έχουμε. Τον Καμμένο, όμως, δεν τον στοχοποιείτε επειδή σας φταίει ο Καμμένος. Δεν θέλετε να χτυπήσετε τον Καμμένο. Θέλετε - και κυρίως αυτοί που σας δίνουν γραμμή με τα πρωτοσέλιδά τους - να χτυπήσετε την Κυβέρνηση. Γιατί στο βάθος του αρρωστημένου τους μυαλού είναι τι; Να ψάξουν να βρουν τον τρόπο, αφού ξεχείλωσε η παρένθεση και περνάμε και τις αξιολογήσεις και η οικονομία βγαίνει από την κρίση, να δημιουργήσουν συνθήκες αποσταθεροποίησης, θεωρώντας ότι είναι ο αδύναμος κρίκος, γιατί θέλουν ένα πράγμα πάση θυσία: Να μην καταφέρει αυτή η Κυβέρνηση να βγάλει τη χώρα από την κρίση. Και εσείς τους ακολουθείτε τυφλά. Ή μήπως να έλεγα ότι τους ακολουθείτε ακριβώς για τον αντίθετο λόγο, επειδή έχετε μάτια και βλέπετε; Βλέπετε, λοιπόν, πως τελείωσε το παραμύθι ότι «είναι θέμα ημερών», ότι «δεν περνάνε οι αξιολογήσεις», ότι «καταρρέει η οικονομία», ότι «πέφτουμε στα βράχια». Βλέπετε ότι η Κυβέρνηση αυτή είναι που πετυχαίνει εκεί που εσείς αποτύχατε πέντε χρόνια και όχι μόνο θα οδηγήσει τη χώρα έξω από την κρίση, όχι μόνο θα θεμελιώσει την ελληνική οικονομία σε γερές και σταθερές βάσεις, όχι μόνο θα στηρίξει την κοινωνική πλειοψηφία με όποιον τρόπο μπορεί - και το κάνει ήδη, όπως έγινε με το κοινωνικό μέρισμα για δεύτερη συνεχόμενη χρονιά - αλλά ακριβώς για τους παραπάνω λόγους δεν θα είναι μόνο μια κυβέρνηση η οποία θα φτάσει στο τέλος της θητείας της, αλλά θα κερδίσει και τις επόμενες εκλογές. Και αυτό είναι που σας προκαλεί πανικό, κύριε Μητσοτάκη! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Διότι, βλέπετε, όσες ενέσεις ενισχυτικές κι αν παίρνετε από τους διάφορους νεόκοπους δόκτορες που σας λένε αυτά τα οποία θέλετε να ακούσετε, ότι το κλίμα αλλάζει. Και αν καταφέρουμε - που θα καταφέρουμε - να βγούμε από τα μνημόνια τον Αύγουστο του 2018, τον Σεπτέμβρη - Οκτώβρη του 2019, όταν θα έχουμε την ευκαιρία - τότε θα γίνουν εκλογές, κρατηθείτε - να αντιπαρατεθούμε για την επόμενη ημέρα, τότε εσείς θα έχετε μονάχα ως επιχείρημα την καταστροφολογία που επί τέσσερα χρόνια διαρκώς αναδεικνύατε, και εμείς θα έχουμε επιτεύγματα, αποτελέσματα, αλλά και όραμα για την επόμενη ημέρα. Αυτό σας ανησυχεί. Και σας ανησυχεί, βεβαίως, διότι δεν μπορεί να περάσει από το μυαλό σας όχι μόνο ότι για άλλα δύο χρόνια θα είστε εκεί που είστε σήμερα, αλλά ενδεχομένως για δύο συν τέσσερα. Αυτό είναι το θέμα σας. Είστε εθισμένοι με την εξουσία, έχετε πάθει μεγάλη ζημιά που αναγκαστήκατε για πρώτη φορά να την απωλέσετε και ο πνιγμένος πιάνεται από τα μαλλιά του. Ήθελα, όμως, να σας ρωτήσω, κυρίες και κύριοι συνάδελφοι, το εξής: Τι ακριβώς νομίζετε; Νομίζετε ότι έτσι πέφτουν οι κυβερνήσεις, από τους βαρόνους και τους μηχανισμούς παραεξουσίας μέσα στην κρατική δομή; Πλανάστε πλάνην οικτρά! Και είναι αυτή σας η πλάνη που σας οδηγεί να ακολουθείτε την παράφωνη συγχορδία τους και, βεβαίως, να ακολουθείτε και να διαβάζετε εδώ στη Βουλή όσα μας προαναγγέλλουν στα μέσα ενημέρωσης που ελέγχουν. Εγώ, κύριε Μητσοτάκη, θέλω να σας πω ένα πράγμα: Μιλήσατε για βούρκο και για λάσπη απευθυνόμενος σε εμένα. Γνωρίζετε πάρα πολύ καλά, κύριε Μητσοτάκη, ότι αυτός δεν είναι δικός μας φυσικός χώρος. Δεν είναι δικός μας φυσικός χώρος ο βούρκος των σκανδάλων, των χρηματισμών, της μίζας, της διαπλοκής και της υπονόμευσης. Κάποια στιγμή σας είχα πει στο παρελθόν - δεν θυμάμαι αν ήταν στην πρώτη ή στη δεύτερη αξιολόγηση, που είχατε φέρει την καταστροφή - ότι προσπαθείτε να τα καλύψετε όλα στο σκοτάδι, γιατί στο σκοτάδι εξαφανίζονται οι διαφορές. Όμως, εμείς θέλουμε το φως. Και για αυτό είμαι εδώ σήμερα, για να υπερασπιστώ το φως. Γιατί δεκαπέντε ημέρες τώρα το μόνο που ακούει ο ελληνικός λαός για την υπόθεση αυτή είναι άναρθρες κραυγές και σκόρπιες λέξεις, που αν τις βάλει κανείς μαζί τι γίνεται; Δημιουργούνται εντυπώσεις. «Καμμένος», «μεσάζοντας», «εξοπλιστικά», «Σαουδική Αραβία». Και κανείς δεν έχει καταλάβει γιατί ακριβώς κατηγορείτε και ποιον κατηγορείτε. Για αυτό θέλω να πάρω τα πράγματα από την αρχή, γιατί ο κόσμος πρέπει να καταλάβει το μέγεθος της απάτης σας. Κυρίες και κύριοι Βουλευτές, ποιο είναι το βασικό επιχείρημα μέσων ενημέρωσης, αλλά και της Αξιωματικής Αντιπολίτευσης; Το βασικό επιχείρημα είναι ότι ο Υπουργός Εθνικής Άμυνας επιχείρησε να πουλήσει στρατιωτικό υλικό, το οποίο δεν είχε λόγο ο Ελληνικός Στρατός να το κρατήσει, και πως επιχείρησε να το πουλήσει στις υψηλότερες δυνατές τιμές για να πάρει το μεγαλύτερο δυνατό κέρδος το ελληνικό δημόσιο. Λέτε, όμως, ότι διάλεξε να μη συνομιλήσει απευθείας με τη Σαουδική Αραβία, αλλά να συνομιλήσει με μεσάζοντες. Αν δεν κάνω λάθος, αυτή είναι η βασική σας επιχειρηματολογία. Πρώτα και κύρια, λοιπόν, εδώ δεν έχουμε να κάνουμε με έναν μεσάζοντα, αλλά με έναν εξουσιοδοτημένο από τη Σαουδική Αραβία. Όμως, λέτε ότι όλα αυτά δεν ευσταθούν. Και γιατί δεν ευσταθούν; Διότι η πρεσβεία μας εις το Ριάντ ήταν αυτή η οποία ανέδειξε - και γι' αυτό προσπάθησα κάποια στιγμή να σας διακόψω, κύριε Μητσοτάκη, πού το ξέρετε αυτό, πού το είδατε αυτό; - ότι ο πρέσβης μας, λέει, στο Ριάντ ήταν αυτός ο οποίος και επεχείρησε να αναδείξει ότι ο εν λόγω επιχειρηματίας δεν είναι ο εκλεκτός της Σαουδικής Αραβίας, αλλά είναι εκλεκτός του κ. Καμμένου. Δεν θα σταθώ σε όλα τα αποκαλυπτικά και διασκεδαστικά που ειπώθηκαν σ' αυτό εδώ το Βήμα της Βουλής από τον ίδιο τον Υπουργό, ότι σας κάνει ξαφνικά μεγάλη έκπληξη που ακούτε για αυτόν, ενώ τον είχατε μαζί σας σε αποστολές στη Ρωσία και τον γνωρίζετε πάρα πολύ καλά. Δεν θα σταθώ, όμως, σ' αυτό.
Πριν σαράντα χρόνια;
Καλά, δεν έχει σημασία. Τον ξέρετε εδώ και σαράντα χρόνια, κύριε Τσιάρα, αυτό σημαίνει. Άρα πρέπει να τον ξέρετε πολύ καλά. Δεν θα σταθώ, όμως, σ' αυτό.
Τέτοιοι συμψηφισμοί;
Ησυχία, παρακαλώ.
… (δεν ακούστηκε)
Διευκρινίστηκε, κύριε Βορίδη.
Δεν θα σταθώ καθόλου σ' αυτό. Θα σταθώ, όμως, στο εξής. Η βασική σας επιχειρηματολογία, το βασικό σας επιχείρημα έχει να κάνει - κύριε Μητσοτάκη, ακούστε το αυτό - με το ότι όπως μας λέτε, όπως ξέρετε προφανώς - δεν ξέρω πώς το ξέρετε, ενδεχομένως κάπου πάει το μυαλό μας, βλέποντας και τον Κοινοβουλευτικό Εκπρόσωπο της Δημοκρατικής Συμπαράταξης να αναλαμβάνει την ευθύνη να καταθέσει στο Κοινοβούλιο άκρως απόρρητα έγγραφα - η πρεσβεία μας εις το Ριάντ ήταν αυτή η οποία μας ειδοποίησε εγκαίρως να μην προβούμε σ' αυτή την διαδικασία. Πάμε, λοιπόν, να δούμε και κάτι ακόμα, διότι ο θεός αγαπάει τον κλέφτη, αλλά αγαπάει και τον νοικοκύρη. Και αυτά στα οποία αναφέρεστε και έχετε τη δυνατότητα πρόσβασης, αξιοποιώντας ενδεχομένως μηχανισμούς του κράτους, είναι ύστατη αθλιότητα - για τη χώρα αυτό είναι ύστατη αθλιότητα - να χρηματίζονται, είναι η μέγιστη μορφή κομματικοποίησης θεσμών που θα έπρεπε να λειτουργούν για το δημόσιο συμφέρον και όχι για την πολιτική αντιπαράθεση αυτού του είδους. Θα το δούμε, όμως, και αυτό παρακάτω.
Χρηματίζονται;
Τι εννοείτε χρηματίζονται;
Παρακαλώ, ησυχία!
Πάμε παρακάτω.
Τώρα, γιατί χρειαζόταν μεσάζοντας δεν μας απαντάτε;
Μην υποβάλετε ερωτήματα.
Βεβαίως, βεβαίως! Α, η διαφάνεια είναι δημόσιο αγαθό!
Χρηματίζονται, κύριε Πρόεδρε;
Κύριε Βρούτση, παρακαλώ!
Να καλέσουμε μαζί τότε τον κ. Λοβέρδο, ο οποίος στις κυβερνήσεις του κ. Σημίτη υπήρξε και Υφυπουργός, να μας φέρει και τα πρακτικά του ΚΥΣΕΑ, τότε που πέρναγαν και σφύραγαν οι μίζες σαν το χαλάζι δεξιά και αριστερά, να δούμε ποιος έχει ευθύνη, ποιος υπέγραφε, ποιος δεν υπέγραφε και να δούμε αν αυτή είναι λειτουργία ευνομούμενου κράτους.
…(δεν ακούστηκε)
… (δεν ακούστηκε)
Δεν θα με διακόψετε, όμως, γιατί θα σας απαντήσω επί της ουσίας.
Κύριε Βορίδη, κύριε Κεδίκογλου, μην προκαλείτε απαντήσεις, γιατί ύστερα ανοίγει πολύ το πράγμα.
Ο εν λόγω εξουσιοδοτηθείς από τη Σαουδική Αραβία κ. Παπαδόπουλος - έμαθα το όνομά του πρόσφατα, εσείς τον ξέρατε από παλιότερα - ήρθε, λοιπόν, τον Μάιο του 2016. Και τον Μάιο του 2016 παρουσίασε την εξουσιοδότηση που κατείχε, όχι από ένα στέλεχος του Υπουργείου Άμυνας της Σαουδικής Αραβίας, αλλά από τον διευθυντή εξοπλισμών του Υπουργείου Άμυνας της Σαουδικής Αραβίας. Η ελληνική πλευρά, ως όφειλε, προέβη στις προβλεπόμενες διαδικασίες, για να διαπιστώσει την αυθεντικότητα αυτής της εξουσιοδότησης και ζήτησε με έγγραφο στα τέλη Αυγούστου του 2016- έγγραφο του Υπουργείου Εθνικής Άμυνας, Γενικής Διεύθυνσης Αμυντικών Εξοπλισμών και Επενδύσεων - στον στρατιωτικό ακόλουθο της χώρας μας - δεν έχουμε στη Σαουδική Αραβία, έχουμε όμως στα Ηνωμένα Αραβικά Εμιράτα - να προβεί στις προβλεπόμενες επίσημες ερωτήσεις, για να διαπιστωθεί η αυθεντικότητα αυτής της εξουσιοδότησης. Τον Σεπτέμβριο του 2016, πράγματι, υπάρχει επίσημο αίτημα του ΑΚΑΜ, του ακολούθου άμυνάς μας, προς το Υπουργείο Άμυνας της Σαουδικής Αραβίας για την επικύρωση της γνησιότητας εξουσιοδότησης. Σας καταθέτω στα Πρακτικά αυτά τα έγγραφα - αν και τα έχει καταθέσει και ο Υπουργός, αλλά τα καταθέτω και εγώ - τόσο την εξουσιοδότηση του κ. Παπαδόπουλου που παρουσίασε τον Μάιο του 2016 όσο και το έγγραφο από την πλευρά του Υπουργείου Άμυνας προς τον στρατιωτικό ακόλουθο, αλλά και τις ενέργειες που αυτός έκανε, προκειμένου να διαπιστωθεί η γνησιότητα. [[Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τον Σεπτέμβριο του 2016 υπήρξε απάντηση από την πλευρά της Σαουδικής Αραβίας ότι αυτό το έγγραφο είναι αυθεντικό και στις 17 Νοεμβρίου 2016 υπήρξε επίσημο πιστοποιητικό προς χρήση από το υπουργείο άμυνας της Σαουδικής Αραβίας. Μάλιστα, δεν είναι ένα οποιοδήποτε στέλεχος αυτός που υπέγραψε, είναι διευθυντής της επιτροπής εξοπλισμών. Τον Νοέμβριο του 2016- προσέξτε, στις 17 Νοεμβρίου 2016- έχουμε την επίσημη πιστοποίηση προς χρήση, ότι είναι αυθεντική η εξουσιοδότηση και έχουμε και το λεγόμενο «END - USER CERTIFICATE», δηλαδή το πιστοποιητικό το οποίο επικύρωσε η πρεσβεία μας στο Ριάντ. Στις 17 Νοεμβρίου, η πρεσβεία μας στο Ριάντ γνωρίζει ότι είναι αυθεντική η εξουσιοδότηση, άρα δεν έχουμε να κάνουμε με μεσάζοντα, έχουμε να κάνουμε με εξουσιοδοτημένο εκπρόσωπο από το Υπουργείο ΄Αμυνας της Σαουδικής Αραβίας, ο οποίος θα συνδιαλλαγεί με τις ελληνικές αρχές, θα διαπραγματευτεί, προκειμένου να καταλήξουν σε διακρατική συμφωνία. Διότι εκεί κατέληξαν, σε διακρατική συμφωνία. Και έρχομαι τώρα στο «ψητό». Δεν θα το έκανα ποτέ αυτό, είμαι υποχρεωμένος όμως να το κάνω, ιδιαίτερα μετά από την περίεργη συμπεριφορά των τελευταίων ημερών και την κατάθεση e - mails, αλλά και πρακτικών από το ΚΥΣΕΑ στη Βουλή. Και ξέρετε, εγώ δεν θέλω να μείνω καθόλου σ' αυτή τη συζήτηση, που είναι σημαντική συζήτηση περί ευθυνών, ποινικών κ.λπ.. Ας αναλάβουν αυτοί που τους αφορά. Φαντάζομαι ότι θα ασχοληθούν. Όμως, εγώ θα ασχοληθώ με την ουσία. Κυρίες και κύριοι συνάδελφοι, η αλληλογραφία του Υπουργού Εξωτερικών - ο οποίος δυστυχώς δεν μπορεί να παρευρίσκεται στη σημερινή συνεδρίαση, επειδή βρίσκεται σε προγραμματισμένη αποστολή στο εξωτερικό, αλλά έχω πλήρη επικοινωνία μαζί του τις τελευταίες ημέρες - η επικοινωνία στο Υπουργείο Εξωτερικών γίνεται με άκρως απόρρητα ειδικού χειρισμού τηλεγραφήματα. Εσείς, λοιπόν, στηρίζετε όλον σας τον ισχυρισμό και όλη σας την σκανδαλολογία και παραφιλολογία περί μη επισήμου εκπροσωπήσεως στην άποψη - λέτε - του πρέσβη της Ελλάδας στο Ριάντ, ότι δεν ήταν αυτός ο αυθεντικός εκπρόσωπος, παρά το γεγονός ότι η ελληνική πλευρά έπραξε τα δέοντα και είχε επίσημα έγγραφα από το Υπουργείο Άμυνας ότι ήταν αυτός ο εκπρόσωπος. Ανέτρεξα, λοιπόν, σε αυτά τα τηλεγραφήματα. Τα τηλεγραφήματα αυτά δεν θα τα καταθέσω στα Πρακτικά, αλλά θα δώσω τη δυνατότητα τόσο στον Αρχηγό της Αξιωματικής Αντιπολίτευσης κ. Μητσοτάκη όσο και στους προέδρους των κομμάτων να έρθουν στο Υπουργείο Εξωτερικών και να τα διαβάσουν. Και θα αναφερθώ…
Οι άλλοι Βουλευτές, δηλαδή, τι είμαστε; Ό,τι δίνετε πρέπει να το δίνετε στη Βουλή ενώπιον των Βουλευτών.
Θα τα δουν οι αρχηγοί σας, κύριε Τραγάκη. Δεν έχετε εμπιστοσύνη στον κ. Μητσοτάκη ότι θα τα διαβάσει σωστά;
Ήσυχα, σας παρακαλώ.
Να τα καταθέσετε, αλλιώς να μην κάνετε χρήση.
Μήπως σας ενοχλεί; Μήπως δεν θέλετε να σας πω τι εμπεριέχει; Μήπως δεν είστε περίεργος, κύριε Βορίδη;
Παρακαλώ, ησυχία.
Ο κύριος πρέσβης, λοιπόν, στο Ριάντ, φυσικά, επί όλων αυτών των ζητημάτων με ενημέρωσε ότι υπάρχει ένορκη διοικητική εξέταση, η οποία θα εξετάσει αρμοδίως και υπηρεσιακώς όλα τα ζητήματα - θέσεις, απόψεις, πράξεις και παραλείψεις. Δεν είναι δική μου δουλειά να κρίνω. Όμως, πράγματι, τέσσερις μέρες μετά την ημέρα εκείνη, τη 17η Νοεμβρίου 2016, όπου επικύρωσε το πιστοποιητικό που μας έλεγε ότι ήταν ο αυθεντικός εκπρόσωπος της Σαουδικής Αραβίας στην Ελλάδα, έστειλε ένα τηλεγράφημα στον Υπουργό Εξωτερικών, στο οποίο μεταξύ άλλων λέγει: Ξέρετε, υπάρχει μια αξιόπιστη πηγή - προσέξτε «αξιόπιστη πηγή» - που βρίσκεται στο στενό περιβάλλον του Σαουδάραβα Υπουργού, η οποία μου ζήτησε να συναντηθούμε. Η πηγή αυτή λέγει, με λίγα λόγια, ότι επειδή στη διαδικασία, που έχει ξεκινήσει και την έχει επικυρώσει, εμπλέκεται μια ελληνική εταιρεία, θα έπρεπε να έρθει απευθείας ο ίδιος στην Ελλάδα, προκειμένου να έχει συνεργασία, για να πάρει η σαουδαραβική πλευρά σε χαμηλότερο τίμημα την αγορά του υλικού. Και καταλήγει ως εξής: «Εφόσον η ελληνική πλευρά, κατ' αρχάς, συμφωνεί, ο σύνδεσμος αυτός του Υπουργού Άμυνας προτίθεται άμεσα να μεταβεί στην Αθήνα για κατ' ιδίαν διαβούλευση, διευθέτηση και πληρωμή.». Μάλιστα, κανένα θέμα.
Αυτό λέμε κι εμείς.
Καθίστε, κύριε Γεωργιάδη, μη βιάζεστε.
Αυτό που λέμε κι εμείς λέει αυτός.
Μπράβο, αυτό που λέτε εσείς. Μη βιάζεστε. Μη μου βιάζεστε.
Παρακαλώ, ησυχία.
Κινήθηκε η διαδικασία, όχι διά της πηγής και διά του ανθρώπου αυτού, ο οποίος εμφανίστηκε στον πρέσβη ως ενδιάμεσος - προσέξτε - , αλλά κινήθηκε με την κανονική διαδικασία, όπως είχε ξεκινήσει, εφόσον η πλευρά του Υπουργείου Εθνικής Άμυνας είχε κάθε διαβεβαίωση και έγκριση ότι είναι ο επίσημος. Και εγώ λέω, σωστά, διότι, αν δεν το έκανε αυτό ο Καμμένος, εσείς θα έπρεπε να έχετε έρθει να του πείτε: Τι κάνεις; Έχεις κάποιον που σου λέει ότι θα αγοράσει ακριβότερα κι επειδή ακούς σε ένα τηλεγράφημα ότι κάποιος άλλος, ενδιάμεσος, θέλει να αγοράσει φθηνότερα, θα του δώσεις φθηνότερα;. Όταν, λοιπόν, ξέσπασε όλος αυτός ο θόρυβος - όλως παραδόξως, επαναλαμβάνω, το τελευταίο δεκαπενθήμερο, γιατί αυτά έχουν γίνει πολύ καιρό πριν - ο Υπουργός Εξωτερικών ζήτησε από τον πρέσβη μας στο Ριάντ μια εξήγηση: Χρυσέ μου άνθρωπε, γιατί εσύ θεωρείς ότι αυτός δεν είναι ο αυθεντικός εκπρόσωπος της σαουδαραβικής πλευράς, αλλά κάποιος άλλος είναι, ενδεχομένως η πηγή η συγκεκριμένη, ο ενδιάμεσος που μας ζήτησες να έρθει και πού έχεις μάθει για όλα αυτά; Η απάντησή του τότε στον Υπουργό Εξωτερικών ήταν προφορική. Είπε: Τα έχω μάθει, διότι αυτή η πηγή βρίσκεται πολύ κοντά εκεί που παίρνονται οι αποφάσεις. Ήταν παρών στο Υπουργικό Συμβούλιο και άκουσε τη συζήτηση. Κι επειδή ο Υπουργός Εξωτερικών είναι παλιά καραβάνα, φώναξε τον πρέσβη της Σαουδικής Αραβίας στην Ελλάδα και τον ρώτησε: Υπάρχει περίπτωση κάποιος τρίτος να παρίσταται στις συνεδριάσεις του Υπουργικού Συμβουλίου; Απάντησε: Βεβαίως, όχι. Τότε ζήτησα από τον πρέσβη μας στο Ριάντ να κατονομάσει σε νέο τηλεγράφημα ειδικού χειρισμού ποια είναι αυτή η πηγή, ποιος είναι αυτός ο ενδιάμεσος. Τότε, λοιπόν, ο πρέσβης μας στο Ριάντ, που είναι η βασική σας επιχειρηματολογία, λέει μεταξύ άλλων το εξής: Αρχική πληροφορία τον Νοέμβριο του 2016 περί ενδιαφέροντος σαουδαραβικής πλευράς για την αγορά του εν λόγω υλικού, καθώς και ενημέρωση περί διαμειφθέντων σε πρόσφατο Υπουργικό Συμβούλιο μού περιήλθαν από το ίδιο πρόσωπο. Και θα φαντάζεστε όλοι σας, βεβαίως, ότι θα είναι κάποιος Σαουδάραβας, κάποιος κοντά στο παλάτι, κάποιος αυλικός, κάποιος πρίγκιπας, κάποιο πριγκιπόπουλο. Είναι, όμως, Έλληνας, κυρίες και κύριοι συνάδελφοι. Και το όνομα αυτού: Ζορζ Σφακιανάκης από το Ηράκλειο Κρήτης! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] [[Θόρυβος στην Αίθουσα]] Τα έχω στη διάθεσή σας.
Παρακαλώ, ησυχία.
Ένας Έλληνας, λοιπόν, άλλος ενδιάμεσος, ο οποίος στην καλύτερη περίπτωση - λέω εγώ, δεν θέλω να ενοχοποιήσω κανέναν - ήθελε να βρει μια καλύτερη τιμή, δηλαδή, λιγότερο συμφέρουσα για την ελληνική πλευρά, προς τη σαουδαραβική πλευρά. Στη χειρότερη περίπτωση τι να φανταστώ εγώ; Είναι στη διάθεσή σας να διαβάσετε τα ειδικού χειρισμού. Ο θεός αγαπάει τον κλέφτη, αλλά αγαπάει και τον νοικοκύρη. Με τις πομφόλυγές σας! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Το ποιος είναι αυτός, ο άλλος ενδιάμεσος, να ψάξετε να το βρείτε εσείς. το μόνο που εγώ κατάφερα να βρω είναι ότι υπήρξε κάποτε χρηματοοικονομικός σύμβουλος αποκρατικοποιήσεων το 2011 στον κ. Παπακωνσταντίνου. Δεν ξέρω τι είναι ο άνθρωπος. Μπορεί να είναι εντιμότατος. Εν πάση περιπτώσει, δεν είναι η σαουδαραβική πλευρά. Είναι ενδιάμεσος κι αυτός.
Ησυχία, παρακαλώ.
Μετά από αυτές τις αποκαλύψεις, προσωπικά εσείς, κύριε Μητσοτάκη, που επί δεκαπέντε μέρες τώρα ενορχηστρώνετε αυτή τη συκοφαντία, πρέπει να ζητήσετε με θάρρος και με παρρησία μια «συγγνώμη» τόσο από τον Υπουργό όσο και από τον ελληνικό λαό. Διότι αυτό που αμφισβητείτε είναι το Υπουργείο Εθνικής Άμυνας, το Υπουργείο Εξωτερικών, το Διπλωματικό Σώμα. Αμφισβητείτε το κύρος της πατρίδας μας. Δεν κάνετε κακό στην Κυβέρνηση. Κάνετε κακό στη χώρα με τη συμπεριφορά σας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Κλείνω με αυτό και κατεβαίνω από το Βήμα: Θέλω, λοιπόν, να σας πω, κύριε Μητσοτάκη…
Ένα λεπτό, κύριε Πρωθυπουργέ. Κύριοι συνάδελφοι, ζητήθηκαν απαντήσεις και κατατίθενται και στοιχεία. Παρακαλώ, ησυχία. Αυτή είναι η διαδικασία σήμερα.
Δεν ξέρω αν νομίζετε ότι με τις πομφόλυγες και με τις φούσκες θα καταφέρετε με αντιπερισπασμό να αλλάξετε τη συζήτηση και να φύγετε από εκεί που σας πονάει, από τη διαφθορά, τη φοροδιαφυγή, από τα Panama Papers, για να συζητάμε για τον Καμμένο που προσπάθησε να πάρει περισσότερα για το ελληνικό δημόσιο. [[Χειροκροτήματα από την πτέρυγα των ΑΝΕΛ]] Ακόμα και αν το νομίζετε, δεν θα τα καταφέρετε, κύριε Μητσοτάκη. Όπως είδατε, εγώ σήμερα απάντησα επί της ουσίας. Δεν είπα μόνο αυτά τα οποία νομίζετε εσείς ότι είναι η μπάλα στην εξέδρα. Την άλλη συζήτηση, όμως, μη νομίζετε ότι θα την αποφύγετε. Θα δώσετε απαντήσεις στο ελληνικό Κοινοβούλιο. Γι' αυτό, λοιπόν, σας ενημερώνω ότι θα καταθέσω πρόταση για διεξαγωγή προ ημερησίας συζήτησης στη Βουλή για τη φοροδιαφυγή, για να δούμε, λοιπόν, εδώ τι απαντήσεις θα δώσετε, κύριε Μητσοτάκη, γι' αυτά τα μεγάλα, τα κρίσιμα θέματα που αφορούν τον ελληνικό λαό: τα 520 δισεκατομμύρια ευρώ που έφυγαν έξω από τη χώρα αφορολόγητα και οδηγηθήκαμε στην κρίση. Γι' αυτά θα κληθείτε να απαντήσετε κάποια στιγμή, κύριε Μητσοτάκη.
Ευχαριστούμε. Κυρία Γεννηματά, παρακαλώ πολύ, έχετε τον λόγο. Και όταν ανέλθετε στο Βήμα, θα μου φέρουν να υπογράψω και τα έγγραφα που καταθέσατε μόλις προηγουμένως στα Πρακτικά.
Κύριε Πρόεδρε, προφανώς ο χρόνος δεν μετράει.
Παρακαλώ ένα λεπτό, κυρία Γεννηματά, για να γίνει ησυχία στην Αίθουσα.
Ο χρόνος προφανώς δεν μετράει μέχρι να φύγουν οι Βουλευτές σας από την Αίθουσα.
Δεν υπάρχει πρόβλημα χρόνου, κυρία Γεννηματά. Ένα λεπτό, με συγχωρείτε, κυρία Πρόεδρε, για να γίνει ησυχία. Παρακαλώ πολύ μην κάνετε πηγαδάκια και όσοι δεν θέλουν να παρακολουθήσουν, ας αποχωρήσουν. Κυρία Πρόεδρε, έχετε τον λόγο.
Ευχαριστώ πολύ. Κύριε Πρόεδρε, κατ' αρχάς, θέλω να διαμαρτυρηθώ εντονότατα, γιατί θεωρώ απαράδεκτο να φιμώνονται αρχηγοί κομμάτων μέσα στο Κοινοβούλιο και να κλείνετε τα μικρόφωνα, την ώρα που προσπαθώ να αποκαλύψω στοιχεία πολύ σημαντικά για τη συζήτηση που έχουμε. Χαίρομαι που, επιτέλους, αποδέχεστε να κατατεθούν τα έγγραφα αυτά στα Πρακτικά της Βουλής, γιατί αποδεικνύουν δύο πράγματα: Πρώτον, ότι μόνο ως διακρατική συμφωνία με απαίτηση των Σαουδαράβων θα μπορούσε να προχωρήσει η συμφωνία αυτή, ενώ η Κυβέρνηση είχε βιαστεί μήνες νωρίτερα να υπογράψει συμφωνία με τον κ. Παπαδόπουλο. Δεύτερον, ότι, είτε εν γνώσει του είτε όχι, ο ίδιος ο Πρωθυπουργός είχε υπογράψει για 300.000 ευρώ, ενώ οι Σαουδάραβες ζητούσαν μόλις 100.000 ευρώ. Θεωρώ εξαιρετικά σημαντικά στοιχεία και τα δύο και γι' αυτό πρέπει να δοθούν στη δημοσιότητα και υπ' όψιν όλων των Βουλευτών του Κοινοβουλίου. Και επειδή δεν μπορώ πραγματικά να παρακολουθήσω αυτή την Κυβέρνηση που είναι χαμένη στους μεσάζοντες, θέλω να πω ότι δεν είχα καμμιά αμφιβολία, γιατί δεν έχουμε αυταπάτες, ότι ο κ. Τσίπρας για άλλη μια φορά θα ερχόταν να καλύψει τον συγκυβερνήτη του και να συγκαλύψει μια σκανδαλώδη υπόθεση. Το έχει κάνει πάρα πολλές φορές με τα έργα και τις ημέρες του κ. Καμμένου, το κάνει κι εδώ. Ανοίγω εδώ μια παρένθεση, γιατί προσπάθησε για άλλη μια φορά ο Πρωθυπουργός να σπιλώσει τη μεγάλη δημοκρατική παράταξη. Ακούστε, να τελειώνουμε με τα καλαμπούρια. Είμαστε εμείς που κάναμε αυτοκάθαρση στον χώρο μας. Είμαστε εμείς που με δική μας πλειοψηφία στείλαμε στους εισαγγελείς όσους έβαλαν το δάκτυλο στο μέλι και δεν σηκώνουμε κουβέντα! Αν τολμάτε, κάντε το και εσείς. Σταματήστε να συγκαλύπτετε τις υποθέσεις. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και δεν περιοριστήκαμε μόνο σε αυτό, αλλά ενισχύσαμε το θεσμικό πλαίσιο, για να έχει τη δυνατότητα η δικαιοσύνη να πράξει το έργο της. Εμείς κάναμε τους οικονομικούς εισαγγελείς, τους εισαγγελείς διαφθοράς, τις ειδικές ρυθμίσεις, για να μπορούν να ελέγχονται για το μαύρο χρήμα τα πολιτικά πρόσωπα. Εμείς καταργήσαμε τα αντισταθμιστικά, εμείς καταργήσαμε τους μεσάζοντες από τις διαδικασίες και τις συμβάσεις στα εξοπλιστικά, για να μπορούν να είναι καθαρές και διαφανείς. Και περιμέναμε, βέβαια, από μια κυβέρνηση που ξεκίνησε με το προσωπείο της Αριστεράς να αξιοποιήσει όλα αυτά τα εργαλεία που είχε στα χέρια της και όχι να προσπαθήσει να επιστρέψει στις πιο δύσκολες εποχές και να επαναλάβει τα ίδια λάθη. Ζήτησε ο Πρωθυπουργός αναβολή της συζήτησης, για να παραστεί ο ίδιος. Αλήθεια, τι φοβόταν ο Πρωθυπουργός ότι θα συνέβαινε, εάν απουσίαζε; Και οι Υπουργοί του μέχρι απειλές εξαπέλυσαν, που παραπέμπουν σε αλήστου μνήμης εποχές. Στο σημείο αυτό θέλω να τονίσω ότι χρησιμοποιείται η απειλή των συγκεκριμένων άρθρων του Ποινικού Κώδικα, για να φιμωθεί η ίδια η Βουλή, τα κόμματα και τα μέσα ενημέρωσης. Έχουμε συνυπογράψει με τον κ. Θεοδωράκη τα κείμενα που καταθέτουμε.
Να το επαναλάβετε.
Είπε ο κύριος Πρόεδρος ότι θα τα μονογράψει όσο θα είμαι στο Βήμα, γιατί αυτό μπορεί να γίνει.
Δεν θα τα υπογράψω ούτε θα τα μονογράψω.
Γιατί;
Συνεχίστε την αγόρευσή σας, κυρία Γεννηματά.
Θα τα δώσουμε στη δημοσιότητα.
Πραγματικά, δεν καταλαβαίνω γιατί. Τι φοβάστε τόσο πολύ; Γιατί φοβάστε τόσο πολύ; [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Ο ίδιος ο κ. Καμμένος τα έδωσε στη δημοσιότητα.
Κυρία Γεννηματά, παρακαλώ συνεχίστε την αγόρευσή σας. Στο τέλος θα πω κάτι.
Οι συγκεκριμένες διατάξεις του Ποινικού Κώδικα περί παραβίασης των μυστικών της χώρας - στην προκειμένη περίπτωση, δεν υπάρχουν μυστικά που να προσβάλλουν τα εθνικά συμφέροντα της χώρας - έχουν χρησιμοποιηθεί το 1959, για να χτυπηθεί η Αριστερά και να συλληφθούν εκατόν εβδομήντα πέντε στελέχη της, μεταξύ αυτών και ο Μανώλης Γλέζος. Απειλές σε Βουλευτές, απειλές σε εμάς, στη δημοκρατική παράταξη, απλά δεν περνάνε. Πάρτε το είδηση. Έχουμε δημοκρατία κι ας τα χωνέψουν οι εραστές άλλων εποχών και άλλων καθεστώτων. Η Βουλή θα ενημερωθεί, είτε το θέλετε είτε δεν το θέλετε. Εμείς δεν σκανδαλολογούμε και δεν θα σας μιμηθούμε. Το μόνο που μας ενδιαφέρει είναι να λάμψει η αλήθεια. Τις απειλές τις επιστρέφουμε. Δεν τις φοβηθήκαμε ούτε τις φοβόμαστε, γιατί εμείς δεν έχουμε τίποτα να καλύψουμε και τίποτα να συγκαλύψουμε. Κυρίες και κύριοι Βουλευτές, όλα αυτά μαζί με την οικονομική και κοινωνική σας πολιτική προδίδουν τις ιδέες και τις αξίες της Αριστεράς, την κληρονομιά της. Το κάθε χειροκρότημά σας από εδώ και πέρα, κυρίες και κύριοι Βουλευτές του ΣΥΡΙΖΑ, να έχετε στο μυαλό σας ότι καλύπτει τη νοσηρή πολιτική πραγματικότητα που υπηρετείτε. Γίνεστε όλο και πιο ίδιοι. Λυπάμαι πραγματικά. Λυπάμαι που το λέω αυτό: Σας ενώνει η συνενοχή για τη θηλειά που περάσατε στον λαιμό του ελληνικού λαού. Ας έλθουμε, όμως, αναλυτικά στα συγκεκριμένα ζητήματα, που η συμπεριφορά και οι πράξεις του Υπουργού Άμυνας, αλλά και συνολικά της Κυβέρνησης, έχουν δημιουργήσει. Ζήτημα πρώτο: Ο κ. Καμμένος επιχείρησε να εξαπατήσει τη Βουλή, γιατί ανακοίνωσε στην επιτροπή της Βουλής για τους εξοπλισμούς τον Ιανουάριο του 2017 ότι προτίθεται να προχωρήσει στην πώληση τριακοσίων χιλιάδων οβίδων προς τη Σαουδική Αραβία χωρίς μεσάζοντες αντί 64 εκατομμυρίων ευρώ. Όμως, ήδη ο κ. Παπαδόπουλος μπαινόβγαινε με άνεση στο Υπουργείο Άμυνας ως μεσάζοντας και διαπραγματευτής. Προσοχή. Ο κ. Παπαδόπουλος ήταν ήδη καταδικασμένος με απόφαση διοικητικού δικαστηρίου για λαθρεμπόριο και εξακολουθείτε και τον υποστηρίζετε. Είναι σαφές ότι ο κ. Καμμένος απέκρυψε την παράνομη χρησιμοποίηση μεσάζοντος από τη Βουλή. Υπενθυμίζω ότι με τον ν.3978/2011 η τότε κυβέρνηση του ΠΑΣΟΚ απαγόρευσε ρητά τη χρησιμοποίηση ενδιαμέσων, μεσαζόντων ή πρακτόρων κατά τη διαδικασία σύναψης και εκτέλεσης συμβάσεων, προμηθειών, υπηρεσιών ή έργων στον τομέα της άμυνας. Ζήτημα δεύτερο: Δημιουργείται μείζον θέμα με τις αποφάσεις του ΚΥΣΕΑ και κυρίως τη δεύτερη, γιατί η πρώτη απόφαση του κυβερνητικού οργάνου αφορά διακρατική συμφωνία. Η δεύτερη, όμως, τον Μάρτιο του 2017 είναι να γίνει η συγκεκριμένη συμφωνία με τον μεσάζοντα, το κείμενο της οποίας επισυνάπτεται και υπογράφεται από τον Πρωθυπουργό, τους Υπουργούς Άμυνας, Εξωτερικών και πολλούς άλλους. Ρωτάμε ευθέως τον Πρωθυπουργό αν εν αγνοία του υπέγραψε τη σχετική απόφαση και τώρα καλύπτει τον κ. Καμμένο ή αν γνώριζε απόλυτα τη δράση του Υπουργού του και τον ρόλο του κ. Παπαδόπουλου. Περιμένουμε μια ευθεία και καθαρή απάντηση. Σε κάθε περίπτωση, όμως, οι ευθύνες και του ίδιου του Πρωθυπουργού είναι μεγάλες. Ζήτημα τρίτο: Ο κ. Καμμένος συνεχίζει να στηρίζει τον κ. Παπαδόπουλο ως μεσάζοντα, ενώ οι διπλωματικές αρχές της χώρας μας στη Σαουδική Αραβία ειδοποίησαν έγκαιρα ότι δεν έχει εξουσιοδότηση υπογραφής των συμβάσεων και ότι έρχεται εξουσιοδοτημένη επίσημη αντιπροσωπεία. Με την ανοχή του κ. Καμμένου ο μεσάζων απαιτούσε από στελέχη του Υπουργείου συγκεκριμένες διατυπώσεις στη σύμβαση. Και τελικά, παρ' όλα αυτά, ο κ. Καμμένος αποστέλλει έμπιστο στέλεχός του να υπογράψει άρον άρον τη σύμβαση με τον κ. Παπαδόπουλο στη Θεσσαλονίκη. Εδώ γίνεται απόλυτα κατανοητό ότι τα σχόλια περιττεύουν! Ζήτημα τέταρτο: Η επίσημη αντιπροσωπεία της Σαουδικής Αραβίας συζητούσε για την αγορά, όπως είπα πριν, εκατό χιλιάδων και όχι τριακοσίων χιλιάδων οβίδων, όπως δήλωσε ο κ. Καμμένος και αποφάσιζαν τα αρμόδια κυβερνητικά όργανα. Μείζον ερώτημα: Πού θα πήγαιναν οι άλλες διακόσιες χιλιάδες οβίδες; Σε ποιους θα παραδίδονταν και για ποια χρήση; Με ποια απόφαση κυβερνητικού οργάνου και ποια ενημέρωση της Βουλής και με ποια ανταλλάγματα για τους μεσολαβητές; Αντιλαμβανόμαστε όλοι το τι επικίνδυνα θέματα για τα εθνικά μας συμφέροντα και για τη διεθνή θέση της χώρας μπορούσε να δημιουργήσει μία τέτοια ενέργεια. Και δεν θέλω να πω τίποτα παραπάνω, ακριβώς για λόγους εθνικού συμφέροντος. Ζήτημα πέμπτο: Η συζήτηση με την επίσημη αντιπροσωπεία των Σαουδαράβων διακόπτεται, όταν αυτοί εγείρουν το αίτημα της μεταφοράς του εξοπλισμού με ευθύνη των ίδιων. Και το ερώτημα είναι σαφές: Γιατί ενοχλήθηκε η ελληνική πλευρά; Αληθεύουν ή όχι οι πληροφορίες για ειδική προτίμηση προς συγκεκριμένη μεταφορική εταιρεία; Και για ποιον λόγο υπήρξε αυτή; Ζήτημα έκτο: Ο κ. Καμμένος δεν διστάζει να επιτεθεί και να προπηλακίσει Έλληνες αξιωματικούς, επειδή προέβαλαν δικαιολογημένες αντιρρήσεις στις απαιτήσεις του. Επειδή με λίγα λόγια έκαναν το καθήκον τους και τίμησαν τον όρκο τους και την αποστολή τους. Με την τακτική του ο κ. Καμμένος αποδεικνύει στην πράξη ότι δεν σέβεται τις Ένοπλες Δυνάμεις και τις αντιλαμβάνεται ως μέσο εξυπηρέτησης των δικών του συμφερόντων. Είναι χαρακτηριστική η επεισοδιακή σύσκεψη στο γραφείο του Υπουργού Εθνικής Άμυνας, με την παρουσία στρατονόμων που κρατούν επιδεικτικά χειροπέδες, με τη βάναυση συμπεριφορά του ίδιου του Υπουργού, την παραγγελία από τον ίδιο κράτησης ανώτατου αξιωματικού και τη συνοδεία του και την κράτησή του έστω και για λίγο από στρατονόμους.
Μόνο φάλαγγα δεν είπατε ότι κάναμε.
Αυτό το γεγονός αποτελεί βαριά προσβολή της αξιοπρέπειας του σώματος των αξιωματικών και του στρατεύματος. Τέτοια προσβολή των Ενόπλων Δυνάμεων δεν έχει γίνει ποτέ. Είναι πρωτοφανής στα χρονικά! Και μόνο γι' αυτό το περιστατικό, ο Υπουργός Εθνικής Άμυνας θα έπρεπε να έχει ήδη αποπεμφθεί από τον Πρωθυπουργό. Ζήτημα έβδομο: Ο κ. Κοτζιάς, Υπουργός Εξωτερικών, επιχειρεί να συγκαλύψει αυτή την ύποπτη και σκοτεινή υπόθεση με το επιχείρημα της προστασίας απόρρητων εγγράφων, εγγράφων που όλοι τελικά γνωρίζουν, που δεν θίγουν τα συμφέροντα της χώρας ούτε τις Ένοπλες Δυνάμεις, αλλά απλώς αποκαλύπτουν ότι ο κ. Παπαδόπουλος δεν ήταν εξουσιοδοτημένος από τους Σαουδάραβες να υπογράψει καμμία σύμβαση. Και τελικά τίθενται δύο ερωτήματα. Το ένα προς τον Υπουργό Εξωτερικών: Γιατί προσπαθείτε να κρύψετε ότι έπρεπε η πώληση να γίνει με διακρατική συμφωνία και χωρίς υπογραφή μεσαζόντων; Το δεύτερο, προς τον ίδιο τον Πρόεδρο της Βουλής: Κύριε Πρόεδρε, τελικά τι είναι αδίκημα, η απόκρυψη κρίσιμων στοιχείων από τη Βουλή ή η αποκάλυψή τους; Γιατί εδώ θα τρελαθούμε, επιτέλους! [[Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ και του Ποταμιού]] Γιατί δεν αντιδράσατε τόσες φορές που κυβερνητικοί παράγοντες έπαιζαν χαρτοπόλεμο εδώ μέσα με απόρρητα έγγραφα για να στήνουν λαϊκά δικαστήρια; Ο ίδιος ο κ. Καμμένος στο παρελθόν έχει χρησιμοποιήσει απόρρητα έγγραφα από το Βήμα της Βουλής και δεν είδαμε καμμία ευαισθησία από τη μεριά του ΣΥΡΙΖΑ. Στις δε 7 Νοεμβρίου έδωσε σε Βουλευτές και ανάρτησε στη σελίδα του Υπουργείου τη σύμβαση με τον μεσάζοντα, που δήθεν θεωρείται απόρρητη και εσείς σήμερα αρνείστε να παραλάβετε. Έχετε ευθύνη, ναι ή όχι, για την ενημέρωση των Βουλευτών, έστω και μόνο με την ανάγνωση και όχι την παράδοση διαβαθμισμένων εγγράφων; Φαίνεται, όμως, κύριε Πρόεδρε, ότι κρίνετε αλά καρτ. Είναι αναγκαίο, κυρίες και κύριοι Βουλευτές, να στηρίζουμε όλοι έμπρακτα την αρχή της διάκρισης των εξουσιών και όχι αντιλήψεις που θέλουν την Κυβέρνηση, δηλαδή την εκτελεστική εξουσία, κυρίαρχη των άλλων εξουσιών. Ό,τι όμως και αν κάνουν οι κυβερνητικοί παράγοντες, τους λέμε ότι η διαφάνεια είναι στοιχείο της δημοκρατίας και δεν είναι διαπραγματεύσιμη. Κυρίες και κύριοι Βουλευτές, απευθύνομαι τώρα προς τον ίδιο τον Πρωθυπουργό και ερωτώ πάλι ευθέως: Σας είχε ενημερώσει, ναι ή όχι, για όλες τις πράξεις του και τις συναλλαγές του ο κ. Καμμένος; Αν ναι, είστε απόλυτα συνυπεύθυνος και οφείλετε να λογοδοτήσετε και εσείς. Αν όχι, τότε γιατί τον καλύπτετε και γιατί τον κρατάτε σε αυτή τη θέση; Δεν είναι η πρώτη φορά που γίνεται θυελλώδης πολιτική συζήτηση για τα έργα και τις ημέρες του κ. Καμμένου. Ποιος λησμονεί την ωμή, απροκάλυπτη παρέμβασή του σε εκκρεμείς δικαστικές υποθέσεις; Ποιος δικαιολογεί τις απευθείας συνομιλίες και συναλλαγές του με κρατούμενους ισοβίτες; Ποιος κλείνει τα μάτια στις αλαζονικές ενέργειές του που προκαλούν τον δοκιμαζόμενο ελληνικό λαό; Ποιος ανέχεται να χρησιμοποιεί τον στρατό ως ιδιοκτησία και φέουδό του, ή για επικοινωνιακή προβολή του, διακυβεύοντας ακόμα και εθνικά μας θέματα; Η απάντηση είναι γνωστή. Ο κ. Τσίπρας, ο ΣΥΡΙΖΑ και τα στελέχη του, για να διασφαλίσετε τις καρέκλες, σας, βέβαια. Αξίζει το κόστος; Εγώ αναρωτιέμαι, πραγματικά, τι λένε, τι απάντηση δίνουν οι πραγματικοί αριστεροί αγωνιστές και οι προοδευτικοί πολίτες σε αυτό το ερώτημα και σε αυτές τις συμπεριφορές. Και φαίνεται ότι ο κ. Τσίπρας νομίζει ότι μπορεί να παίζει ακόμα σε διπλό ταμπλό, από τη μία να εξασφαλίζει ως ο δήθεν ριζοσπάστης αριστερός την εμφάνισή του και από την άλλη να δίνει στον ακροδεξιό συγκυβερνήτη του λευκή επιταγή, για να κάνει τη βρώμικη δουλειά της εξόντωσης των πολιτικών του αντιπάλων και της καταρράκωσης των θεσμών. Όμως, ως εδώ το παραμύθι! Σας έχει πάρει είδηση ο ελληνικός λαός! Το τέλος έρχεται και για τους δυο! Σφιχταγκαλιασμένοι, πηγαίνετε κατευθείαν στον γκρεμό, γιατί η απάντηση του ελληνικού λαού θα είναι αμείλικτη στις επόμενες εθνικές εκλογές! [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και φυσικά, δεν τελειώνουμε σήμερα με αυτή την υπόθεση. Λυπάμαι που στο Κοινοβούλιο αυτή την κρίσιμη περίοδο για τους Έλληνες και τις Ελληνίδες η ατμόσφαιρα είναι αποπνικτική. Ευτυχώς, έξω από εδώ, στην κοινωνία πνέει ένας αέρας αισιοδοξίας, ανθίζουν νέες ελπίδες με τη μεγάλη δημοκρατική προοδευτική παράταξη που επιστρέφει. Και επειδή εγώ δεν μένω στα λόγια - δεν το συνηθίζω - καταθέτω στα Πρακτικά το άρθρο 25 που απαίτησα να μπει στη συμφωνία, το MΟU και όχι την αγοραπωλησία υλικών που έγινε στο Παρίσι, όπου απαγορεύεται ρητά η χρησιμοποίηση μεσαζόντων. Και καταθέτω ξανά στα Πρακτικά τα επίμαχα κείμενα - έγγραφα που αποδεικνύουν την αλήθεια των λόγων μου, των όσων είπα προηγουμένως και τα υποστηρίζω. Σας ευχαριστώ πολύ.
Ευχαριστώ, κυρία Γεννηματά. Θα ακούσετε, παρακαλώ πολύ, λιγάκι και εμένα, ως Πρόεδρο δηλαδή.
Στο κατάλληλο σημείο.
Τι εννοείτε;
Τίποτα.
Τι; Για ποιο πράγμα;
Όλες οι ανακοινώσεις γίνονται μόλις εμφανιστεί στο Βήμα…
Καμμία ανακοίνωση! Μα, τι λέτε τώρα; Έχετε αντιληφθεί τι συμβαίνει;
Αντιλαμβάνομαι πλήρως.
Κυρία Κανέλλη, με συγχωρείτε, δεν έχετε αντιληφθεί τι συμβαίνει. Θα το αντιληφθείτε σε λίγο.
Πιστέψτε με, έχω αντιληφθεί.
Εντάξει, δέχομαι πως έχετε αντιληφθεί, αλλά ακούστε με.
Δεκαεφτά χρόνια εδώ μέσα κάτι θα έμαθα και χαζή να ήμουν…
Προφανώς μονογράφω το έγγραφο το οποίο κατατέθηκε από την κ. Γεννηματά με υπογραφές της κ. Γεννηματά και του κ. Θεοδωράκη, που λέει την πρόθεσή τους να καταθέσουν, αφού λένε προηγουμένως κάποια πράγματα, τα οποία τα έχουν πει και με τις ανακοινώσεις τους αυτές τις μέρες - τα είπατε και προηγουμένως, κυρία Γεννηματά - , ένα έγγραφο ειδικού χειρισμού και δύο έγγραφα των αποφάσεων του ΚΥΣΕΑ. Αυτό το έγγραφο προφανώς και το μονογράφω και είναι μέρος των Πρακτικών και της αγόρευσης της κυρίας Προέδρου. [[Στο σημείο αυτό κατατίθεται για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από εκεί και πέρα όσον αφορά το σύνολο αυτών των εγγράφων, τα οποία είχαν κατατεθεί και προ ημερών από τον κ. Λοβέρδο, δεν ξέρω αν τώρα αυτά είναι τα ίδια. Δεν μπορώ να κάνω στον αέρα διασταυρώσεις. Αν είναι πάντως τα ίδια, θα έχουν την ίδια ακριβώς τύχη.
Είναι ακριβώς τα ίδια.
«Ίδια ακριβώς τύχη» σημαίνει ότι θα μπουν σε έναν φάκελο και θα πάνε στη γενική διευθύντρια Νομοθετικού Έργου.
Το ένα το έχει καταθέσει ο κ. Καμμένος.
Παρακαλώ ακούστε. Στα Πρακτικά της Βουλής κατατίθεται η συζήτηση που έγινε στη Διάσκεψη των Προέδρων προ τριών ημερών. Είναι μέρος των Πρακτικών, διότι είναι η ακριβής απάντηση. Εφαρμόζω αυτή την απόφαση και θα σας διαβάσω και τα οικεία σημεία, καθώς και τη μόνη αντίρρηση που υπήρχε από τον παρόντα κ. Κεγκέρογλου, από τον οποίο ζητώ συγγνώμη αν είχα θεωρήσει ότι είχε συναινέσει. Θα αντιληφθείτε όμως από τα Πρακτικά ότι δεν κάνω καμμία ερμηνεία προθέσεων. Δεν ήταν σαφής σε εμένα τουλάχιστον η αντίρρηση. Δέχομαι απολύτως πως με αντίρρηση του κ. Κεγκέρογλου και από καμμία άλλη πλευρά κατατεθείσα αντίρρηση στα εκτενή Πρακτικά ελήφθη αυτή η απόφαση την οποία και τώρα εφαρμόζω πιστός απολύτως στον όρκο που έδωσα σε αυτήν την Αίθουσα. Και το λέω αυτό γιατί υπήρξαν κάποιοι - όχι βεβαίως εσείς οι συνάδελφοι - οι οποίοι διαφεντεύουν και τον δημόσιο λόγο, που μίλησαν ακόμη και για επίορκο Πρόεδρο της Βουλής, επειδή δεν κάναμε τη Βουλή μέρος ενός προβλήματος. Και αυτό θα ήταν πολύ μεγάλο πρόβλημα, διότι σύμφωνα με την παράγραφο 1 του άρθρου 15 του Κώδικα Νομοθεσίας για την Κυβέρνηση και τα κυβερνητικά όργανα - π.δ. 63/2005, κεφάλαιο Α΄98- το Κυβερνητικό Συμβούλιο Εξωτερικών και Άμυνας αποτελεί συλλογικό κυβερνητικό όργανο. Σύμφωνα με την παράγραφο 11 του άρθρου 16 του ιδίου Κώδικα, τα πρακτικά των συλλογικών κυβερνητικών οργάνων είναι απόρρητα. Το δε απόρρητο ισχύει για όσο χρόνο ισχύει το απόρρητο των συζητήσεων του Υπουργικού Συμβουλίου. Δεν είναι οι διατάξεις που αφορούν την πρόσβαση στις δικογραφίες. Δεν είναι οι διατάξεις που αφορούν την πρόσβαση σε προσωπικά δεδομένα από λίστες κ.λπ., γύρω από τα οποία αναπτύχθηκε μία ολόκληρη συζήτηση επί μέρες. Προσωπικά δεν πήρα τον λόγο ούτε βγήκα δημοσίως να εξηγήσω τη διάκριση. Η διάκριση είναι σαφής, διότι κάναμε δύο ώρες συνεδρίαση στη Διάσκεψη των Προέδρων. Πρόκειται για κρατικά μυστικά. Πρόκειται για κρατικά απόρρητα του Υπουργικού Συμβουλίου και του ΚΥΣΕΑ, τα οποία μόνον με άδεια του ιδίου του Γενικού Γραμματέα της Κυβέρνησης - και μόνο - μπορεί να δοθούν.
Τα έχει υπ' όψιν του ο Υπουργός.
Κύριε Λοβέρδο, σας παρακαλώ πολύ! Μιλάγατε πέντε μέρες σε όλα τα μέσα. Τώρα εδώ μέσα θα μιλήσω εγώ, αφού ξαναφέρατε το θέμα. Σας παρακαλώ πάρα πολύ!
Μόνον εσείς μιλάτε.
Σας παρακαλώ πάρα πολύ!
Στις 7 Νοεμβρίου τα έδωσε ο Υπουργός.
Σύμφωνα με το άρθρο είναι απόρρητο. Η διαφύλαξη του απορρήτου των πρακτικών αποτελεί υπηρεσιακή υποχρέωση του γραμματέα του οικείου συλλογικού οργάνου. Σύμφωνα δε με την παράγραφο 6 του άρθρου 18 του ιδίου Κώδικα καθήκοντα γραμματέα του ΚΥΣΕΑ ασκεί ο Γενικός Γραμματέας της Κυβέρνησης. Εφόσον συζητούνται θέματα αρμοδιότητας του Υπουργείου Εθνικής Άμυνας του άρθρου 3 του ν.2292/1995 ΦΕΚ Α΄35, στα καθήκοντά του επικουρεί τον Γενικό Γραμματέα της Κυβέρνησης στα καθήκοντα γραμματέα του ΚΥΣΕΑ ανώτατος ή ανώτερος αξιωματικός της γραμματείας του ΚΥΣΕΑ. Εξάλλου σύμφωνα με την παράγραφο 1 του άρθρου 9 του ιδίου Κώδικα στην οποία η προηγούμενη διάταξη παραπέμπει, τα επίσημα πρακτικά του Υπουργικού Συμβουλίου είναι και παραμένουν απόρρητα για τριάντα χρόνια. Η διαφύλαξη του απορρήτου των Πρακτικών αποτελεί υπηρεσιακή υποχρέωση του Γενικού Γραμματέα της Κυβέρνησης και όλου του προσωπικού της Γενικής Γραμματείας. Επομένως, εάν περιέλθει στα χέρια οποιουδήποτε τρίτου έγγραφο το οποίο καλύπτεται από το παραπάνω απόρρητο, αυτό οφείλει να παραδοθεί στον Γενικό Γραμματέα της Κυβέρνησης, ο οποίος έχει υπηρεσιακή υποχρέωση για τη διαφύλαξη του απορρήτου. Για άλλα έγγραφα, που είναι από Υπουργεία, όπως το πρόσφατο που είχαμε για το Φάκελο της Κύπρου ή τα αρχεία από τα Υπουργικά Συμβούλια προ δεκαετιών που ανακαλύψαμε, η αρχή που τα έχει χαρακτηρίσει και μόνο η ίδια η αρχή - εν προκειμένω το ΓΕΕΘΑ και το Υπουργείο Άμυνας - έχει το δικαίωμα και την υποχρέωση - μόνο αυτή, εκεί δεν είναι ο Γενικός Γραμματέας της Κυβέρνησης - να τα αποχαρακτηρίσει μέσα από μία διαδικασία. Αυτή είναι η νομολογία. Έτσι απολύτως έχει πορευθεί η Βουλή όλα αυτά τα χρόνια. Επαναλαμβάνω, η πρόσβαση έχει δοθεί στο παρελθόν μόνο για τις κατηγορίες που σας είπα, που άπτονται των προσωπικών δεδομένων, δηλαδή για λίστες ή για δικογραφίες που πράγματι έρχονται εδώ από τους εισαγγελείς. Αυτό αφού το ανέγνωσα και έγινε σχετική πρόταση, μόνος εκ των παρόντων ο εκπρόσωπος της Δημοκρατικής Συμπαράταξης κ. Κεγκέρογλου, ενώ έλαβαν όλοι τον λόγο, είπε το εξής: «Επειδή συζητήθηκαν ουσιαστικά δύο θέματα άσχετα μεταξύ τους, εγώ θα ήθελα να πω μία κουβέντα για το πρώτο που είπατε. Ο κ. Λοβέρδος κατέθεσε διαβαθμισμένα αντίγραφα στη Βουλή στο Προεδρείο, για να κρίνει το Προεδρείο, σύμφωνα με αυτά που ισχύουν, πώς θα τα χειριστεί. Οφείλω να πω ότι στο παρελθόν, στα πλαίσια του κοινοβουλευτικού ελέγχου, όταν ζητούσαμε απόρρητα έγγραφα, δεν μας δίδονταν, αλλά μας επιτρεπόταν να τα δούμε, χωρίς να πάρουμε αντίγραφα. Αυτό ίσχυε κατά το παρελθόν στα πλαίσια του κοινοβουλευτικού ελέγχου που δεν είχε υπάρξει. Δεν ήταν μέρα κοινοβουλευτικού ελέγχου για απόρρητα έγγραφα, όχι προφανώς για άκρως απόρρητα έγγραφα ή αίτηση κατάθεσης εγγράφων ή οτιδήποτε άλλο.». Αυτή ήταν η τοποθέτηση του κ. Κεγκέρογλου. Επαναλαμβάνω, προσωπικά θεώρησα - και του ζήτησα συγγνώμη - ότι, διά αυτής της τοποθέτησής του, επί της ουσίας είχε καλύψει την πρόταση. Από όλες τις άλλες πολιτικές δυνάμεις δεν υπήρξε ένσταση σε αυτό που κάναμε. Παραδώσαμε δηλαδή, όπως έκανα και εγώ τώρα, τα σχετικά έγγραφα στη Γενική Διεύθυνση, για να πάνε στον Γενικό Γραμματέα της Κυβέρνησης. Καταθέτω στα Πρακτικά όλο το πρακτικό της αναλυτικής συζήτησης της Διάσκεψης των Πρόεδρων και θα παρακαλούσα πολύ το θέμα αυτό να λήξει εδώ. [[Στο σημείο κατατίθενται για τα Πρακτικά τα προαναφερθέντα πρακτικά της Διάσκεψης των Προέδρων, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η δε δημιουργία εντυπώσεων, με διάφορα πράγματα που ακούστηκαν κατά κόρον τις προηγούμενες μέρες, πιστεύω ότι σήμερα, που ολοκληρώνεται αυτή η συζήτηση στη Βουλή, πρέπει να μην κυριαρχεί στον πολιτικό μας λόγο.
Κύριε Πρόεδρε, θα ήθελα τον λόγο.
Κύριε Πρόεδρε, θα ήθελα τον λόγο.
Κύριε Πρόεδρε, θα ήθελα τον λόγο.
Ο κ. Βορίδης και η κ. Γεννηματά ζητούν τον λόγο. Όχι εσείς, κύριε Λοβέρδο. Εσείς μιλάτε μία εβδομάδα γι' αυτά, κύριε Λοβέρδο.
Έχω μιλήσει στη Βουλή…
Σήμερα δεν έχετε τον λόγο. Θα μιλήσει ο κ. Κουτσούμπας.
Έχω τα Πρακτικά και θα μου δώσετε τον λόγο μετά.
Κύριε Λοβέρδο, σας παρακαλώ πολύ. Θα με κάνετε να δώσω κατευθείαν τον λόγο.
Να τηρήσετε την ίδια διαδικασία που τηρήσατε…
Κυρία Γεννηματά, δεν θα δώσω ούτε και σε εσάς τον λόγο. Τον λόγο θα έχει ο κ. Κουτσούμπας, γιατί προηγουμένως…
Εγώ καταλαβαίνω…
Κυρία Γεννηματά, προσπαθήσατε προηγουμένως να κάνετε μεθόδευση. Αντιληφθήκατε τι κάνατε; Πήρατε τον λόγο επί προσωπικού και θελήσατε να κάνετε μεθόδευση. Το ότι είστε Αρχηγός κόμματος δεν σας επιτρέπει να κάνετε μεθόδευση. Το αντιληφθήκατε;
Εγώ καταλαβαίνω γιατί…
Πήρατε τον λόγο επί προσωπικού, για να άρετε το απόρρητο. Λυπάμαι πάρα πολύ! Τον λόγο έχει ο κ. Βορίδης για δύο λεπτά και έπειτα ο Γενικός Γραμματέας του ΚΚΕ. [[Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Σας παρακαλώ! Ασυδοσία και αυθαιρεσία δεν θα υπάρξει εδώ μέσα. Στα πάνελ και στα κανάλια μόνο. Κύριε Βορίδη, έχετε τον λόγο.
Κύριε Πρόεδρε, διαβάζω το άρθρο 164…
Θα αναφέρουμε τα άρθρα του Κανονισμού για να μη μιλήσει ο Κουτσούμπας;
Κυρία Κανέλλη, μου έδωσε τον λόγο ο κύριος Πρόεδρος. Αν δεν θέλετε…
Θέλετε να μιλήσετε μετά τον κ. Κουτσούμπα;
Δεν έχω πρόβλημα. Αν μου δώσετε τον λόγο τώρα, θα χρειαστώ μόνο τριάντα δευτερόλεπτα.
Ορίστε, κύριε Βορίδη, έχετε τον λόγο.
Το άρθρο 164 λέει ότι όλα τα έγγραφα που υποβάλλονται στη Βουλή από Βουλευτές, από αρχές, από Κυβέρνηση, από Υπουργούς, παραδίδονται στην αρμόδια Υπηρεσία της Βουλής και καταχωρίζονται στα οικεία βιβλία.
Τη δεύτερη παράγραφο διάβασε.
Δύο λεπτά. Οι Βουλευτές έχουν δικαίωμα να ζητήσουν από τον Διευθυντή της αρμόδιας Υπηρεσίας να θέσει υπ' όψιν τους στον χώρο του γραφείου του οποιοδήποτε έγγραφο έχει υποβληθεί. Προσέξτε, κύριε Πρόεδρε. Άκουσα τον συλλογισμό σας. Δεν τον παρακάμπτω. Επαναλαμβάνω…
Είναι lex specialis…
Και για τα απόρρητα;
Κύριε Βίτσα, δεν υπάρχει διάκριση. Να εξηγήσω γιατί δεν υπάρχει διάκριση. Διότι, εάν παραβιάζει κάτι ο Βουλευτής, το κάνει με δική του ευθύνη. Έχει ευθύνη ο Βουλευτής γι' αυτό το οποίο καταθέτει. Επομένως ο κάθε Βουλευτής που καταθέτει παίρνει την ευθύνη αυτού που καταθέτει και αναλαμβάνει αυτή τη σχετική ευθύνη, χωρίς να μπορεί να κρίνει το Προεδρείο της Βουλής ότι «εγώ αρνούμαι να το παραλάβω». Αν κακώς το καταθέτει ο Βουλευτής, ελέγχεται ο Βουλευτής, αλλά εσείς είστε υποχρεωμένοι να το παραλάβετε.
Ευχαριστώ πολύ. Σας ανέλυσα προηγούμενα γιατί ο Ποινικός Κώδικας λέει άλλο πράγμα. Όταν το Προεδρείο - και σωστά έκανε και ο Αντιπρόεδρος, ο κ. Κακλαμάνης - βλέπει γραμμές και διαβαθμισμένα πέντε από το ΚΥΣΕΑ και αδιαβάθμητα του Υπουργείου Εξωτερικών, ξέρει πολύ καλά τι θα κάνει για να προστατέψει την Βουλή, κύριε Βορίδη. Τον λόγο έχει ο Γραμματέας της Κεντρικής Επιτροπής και Πρόεδρος της Κοινοβουλευτικής Ομάδας του ΚΚΕ κ. Κουτσούμπας. Παρακαλώ.
Κύριε Πρόεδρε, κάνετε λάθος.
Κύριε Αθανασίου, σας παρακαλώ πάρα πολύ. Το αν κάνω λάθος να το διατυπώσετε. Ευχαριστώ. Παρακαλώ, κάντε ησυχία. Κύριε Κουτσούμπα, έχετε τον λόγο.
Κύριε Πρόεδρε, θα μπορούσατε όλα αυτά τα διευκρινιστικά, διαδικαστικά ζητήματα να τα πείτε, αφού ολοκληρωθεί η συζήτηση σε επίπεδο πολιτικών Αρχηγών, τέλος πάντων, μιας και δώσατε τον λόγο και μιας και ακολουθούν και περίπου δύο ακόμη, απ' ό,τι γνωρίζω. Θα μπορούσατε πολύ καλά να κάνατε τις διευκρινίσεις σας εκεί. Διότι, αν εγώ θέσω στην ομιλία μου ξανά τα ζητήματα περί απορρήτου - γιατί είναι πολιτική άποψη και πρέπει πολύ σοβαρά να τη λάβετε υπ' όψιν, εκτός από τα διάφορα νομικίστικα τερτίπια - , δεν είναι καθόλου απαραίτητο να μου απαντήσετε ξανά. Κάντε μια σούμα στο τέλος και απαντήστε γι' αυτά τα ζητήματα και κάντε και τον διάλογό σας με την Αξιωματική Αντιπολίτευση, με άλλα κόμματα, με τα οποία έτσι κι αλλιώς συμπορεύεστε σε όλα αυτά τα ζητήματα. Κυρίες και κύριοι, και με αυτή την υπόθεση αναδεικνύεται η μπόχα ενός συστήματος που τρώει τα ψωμιά του. Εμείς δεν έχουμε καμμιά αμφιβολία ότι πρόκειται για μεγάλο σκάνδαλο αυτό που συζητιέται σήμερα, αφού σκάνδαλο είναι η ίδια η πώληση οπλικών συστημάτων, όπλων κάθε είδους σε κράτη - δολοφόνους, όπως η Σαουδική Αραβία, που επεμβαίνει ωμά, που βομβαρδίζει, εξοντώνει άλλους λαούς. Για αυτό δεν μίλησε κανείς σας, τσιμουδιά μέχρι τώρα και από την Κυβέρνηση - και τον ΣΥΡΙΖΑ και τους ΑΝΕΛ - και τον κύριο Υπουργό Άμυνας και από την Αξιωματική Αντιπολίτευση ή από άλλα κόμματα. Είναι μεγάλο σκάνδαλο η υπόθεση αυτή και στην περίπτωση που η πώληση όπλων έγινε ή γίνεται, τέλος πάντων, ή θα γινόταν απευθείας μέσω κρατών και κυβερνήσεων, δηλαδή με συμφωνία και αγοραπωλησία μεταξύ Κυβέρνησης ΣΥΡΙΖΑ - ΑΝΕΛ με τη Σαουδική Αραβία και στην περίπτωση που η πώληση…
Παρακαλώ πολύ, ένα λεπτό, κύριε Πρόεδρε.
Όχι, μη με διακόπτετε, κύριε Πρόεδρε. Αρκετά μας διακόψατε τόση ώρα. Στην περίπτωση, ξαναλέω, που η πώληση έγινε απόπειρα να πραγματοποιηθεί μέσω κάποιου τρίτου, μεσάζοντα, μιζαδόρου, λαθρέμπορου ή δεν ξέρω τι άλλο - διάφορα ακούγονται εδώ - , αλλά καταλήγει όμως στον ίδιο σκοπό. Κυρίες και κύριοι, για να αποκτήσει ο ελληνικός λαός και η Βουλή μια πιο συγκεκριμένη εικόνα, πρέπει να γνωρίζει και διεργασίες που συντελούνται και στη Σαουδική Αραβία τα τελευταία χρόνια, κυρίως όμως την αναδιάταξη των αξόνων και αντιαξόνων που δημιουργούνται στην περιοχή και διεθνώς. Εκτός από τις διεργασίες στον οικονομικό, πολιτικό και στρατιωτικό τομέα που συντελούνται μέσα στο ίδιο το πολιτικό σύστημα της Σαουδικής Αραβίας, με ραγδαίες αλλαγές στα πόστα εξουσίας και τις ισχυρές κόντρες της σαουδαραβικής αστικής τάξης και του βασιλικού οίκου των Σαούντ, συντελούνται και σοβαρές διεργασίες στις σχέσεις αυτού του κράτους με τις Ηνωμένες Πολιτείες της Αμερικής, με άλλα κράτη και χώρες της περιοχής. Για παράδειγμα, κατά τη διάρκεια της διακυβέρνησης του κ. Ομπάμα στις ΗΠΑ, υπήρξαν σύννεφα, όπως όλοι ξέρουμε, στις σχέσεις των ΗΠΑ με τη Σαουδική Αραβία. Με τη διακυβέρνηση Τραμπ, οι σχέσεις τους ενισχύθηκαν με νέες συμφωνίες αγοράς όπλων αξίας 380 δισεκατομμυρίων δολαρίων. Πρόκειται για τριάντα τέσσερις συμφωνίες στην άμυνα, το πετρέλαιο, τις αερομεταφορές. [[Θόρυβος από την πτέρυγα της Νέας Δημοκρατίας]] Κύριε Αθανασίου, σας παρακαλώ πολύ. Σας ακούω μέχρι και εγώ που μιλάω. Και μιλώ και δυνατά. Δεν είμαι και κανένας που μιλά πολύ σιγά.
Έλεος, κύριε Πρόεδρε! Κύριε Αθανασίου, αν θέλετε να μιλήσετε, να βγείτε έξω! Δεν γίνεται να συμβαίνει αυτό το πράγμα!
Με ακούει όλη η Αίθουσα και ο ελληνικός λαός. Σας ακούω εδώ και ακούω και τι λέτε. Θέλετε να επαναλάβω τι λέγατε στον συνάδελφό σας; Σας παρακαλώ.
Έχετε δίκιο, κύριε Κουτσούμπα. Κύριε Αθανασίου, σας παρακαλώ πολύ.
Έχετε δίκιο. Συγγνώμη, κύριε Πρόεδρε.
Μπορείτε να συνεχίστε, κύριε Κουτσούμπα.
Επιπλέον, η Σαουδική Αραβία μαζί με το Ισραήλ αποτελούν την αιχμή του δόρατος στη σκλήρυνση της στάσης των Ηνωμένων Πολιτειών έναντι του Ιράν για το πυρηνικό του πρόγραμμα. Επίσης, η Σαουδική Αραβία βρέθηκε σε σφοδρή αντιπαράθεση με τη Συρία και τον Άσαντ και στήριξε ένοπλες δυνάμεις, για να προωθήσουν τα συμφέροντά της από κοινού με τις ΗΠΑ και άλλες πετρελαιομοναρχίες εκεί του Κόλπου, όπως επίσης και με το Ισραήλ, την Τουρκία και την Ευρωπαϊκή Ένωση. Το ένοπλο σχήμα «Στρατός του Ισλάμ», που είναι φίλοι της Σαουδικής Αραβίας, ευθύνεται μεταξύ άλλων και για τον βομβαρδισμό της Ρωσικής Πρεσβείας στη Δαμασκό. Επίσης, στις περιοχές που βρίσκονταν κάτω από τον έλεγχο του ISIS σε Συρία και Ιράκ διδάσκονταν σχολικά βιβλία και εγχειρίδια του Υπουργείου Παιδείας της Σαουδικής Αραβίας που ταυτίζονται σε πολλά ζητήματα - στα περισσότερα, θα έλεγα - με αντιλήψεις τζιχαντιστών του ISIS. Στο Ριάντ, επίσης, τελευταία, αυτές τις μέρες, συνεδριάζουν διάφορες πολιτικές δυνάμεις της αντιπολίτευσης της Συρίας και πάει λέγοντας. Οι αντιθέσεις της κόντρας με ανταγωνιστικές δυνάμεις, όπως το Ιράν, αντανακλώνται και στον πόλεμο της Υεμένης, μία χώρα που είναι μεν η φτωχότερη της αραβικής χερσονήσου, αλλά διαθέτει στρατηγικά περάσματα για τη διεθνή ναυτιλία, το Μαντέπ, που βρίσκεται στο νοτιοδυτικό τμήμα και από όπου περνά ο μεγαλύτερος όγκος εμπορευμάτων και ενέργειας προς την Κίνα και από την Κίνα και για άλλες χώρες της Ασίας και του Ειρηνικού. Από τον Μάρτη του 2015 έχει ξεκινήσει η ιμπεριαλιστική επίθεση της Σαουδικής Αραβίας και των συμμάχων της, όπως τα Ηνωμένα Αραβικά Εμιράτα, η Αίγυπτος, οι ΗΠΑ, με συνέπειες τις σφαγές και τη λιμοκτονία εκατομμυρίων αμάχων αλλά και την ενίσχυση των τζιχαντιστών της Αλ Κάιντα και του «Ισλαμικού Κράτους», που δίνει το καλύτερο πρόσχημα για δράση και άλλων δυνάμεων. Γεγονός είναι πως η Σαουδική Αραβία συναντά σημαντικές δυσκολίες, αδυνατώντας να επικρατήσει σ' αυτόν τον πόλεμο, παρά τον πλούτο και τα υπεράριθμα στρατεύματα που έχει αντιπαρατάξει ενάντια στους Υεμενίτες σιίτες αντικαθεστωτικούς Χούτι. Η ουσία, βέβαια, της αντιπαράθεσης της Σαουδικής Αραβίας με το Ιράν είναι ο λυσσαλέος ανταγωνισμός ανάμεσα στις άρχουσες τάξεις τους για λογαριασμό των δικών τους μονοπωλιακών ομίλων, στον οποίο εμπλέκεται και η αναδιάταξη των διεθνών συμμάχων τους. Εξ όλων αυτών γίνεται, λοιπόν, κατανοητό γιατί είναι σκάνδαλο πρώτου μεγέθους η πώληση όπλων σε μία τέτοια χώρα. Η Κυβέρνηση επί της ουσίας θα συμμετείχε μέσω της πώλησης αυτής στις επιθετικές πολεμικές επιχειρήσεις της Σαουδικής Αραβίας στην Υεμένη, που ευθύνονται σύμφωνα με τον Παγκόσμιο Οργανισμό Υγείας για διακόσιες πενήντα χιλιάδες κρούσματα χολέρας και τις εκατόμβες των νεκρών, λόγω της σχεδόν ολικής καταστροφής των υποδομών της χώρας, με πρώτες αυτές που σχετίζονται με την παροχή υγειονομικής περίθαλψης. Η ελληνική Κυβέρνηση με την πολιτική της ρίχνει συνειδητά λάδι σε μια σύρραξη, που στη διάρκειά της έχει καταγραφεί και η χρήση, ακόμα και σε κατοικημένες περιοχές, των διεθνώς απαγορευμένων όπλων διασποράς, που ευθύνονται για εκατοντάδες θύματα, κυρίως στον άμαχο και κατά κανόνα ανυπεράσπιστο πληθυσμό. Βέβαια, έχετε φτάσει σε τέτοιο επίπεδο πολιτικού αμοραλισμού, που ούτε αυτό δεν διστάζετε να κάνετε. Το αποκορύφωμα του κυνισμού σας είναι η δήλωση του Γραμματέα της Κοινοβουλευτική σας Ομάδας, του ΣΥΡΙΖΑ, που είπε, αφού ο πόλεμος γίνεται εκεί - δηλαδή δεν το είπε έτσι, αλλά αυτό είναι - , αφού έτσι και αλλιώς ο κόσμος σκοτώνεται, τα παιδιά σκοτώνονται, ας κάνουμε και εμείς τις μπίζνες μας. Τι να πεις και τι να ομολογήσεις, δηλαδή! Τι να πούμε, σαν δεν ντρέπεστε; Ξέρουμε ότι δεν ντρέπεστε. Κυρίες και κύριοι, στη συζήτηση που προηγήθηκε δημόσια όλες αυτές τις ημέρες, κυριάρχησε - και σήμερα εδώ - το τι είπε ή τι έκανε ή παρέλειψε να κάνει ο Υπουργός, ο ταξίαρχος, ο μεσάζοντας, ο πρέσβης. Αναλύθηκαν ενέργειες διαφόρων υπηρεσιών, παραγόντων. Έγιναν, δήθεν, αποκαλύψεις. Τονίστηκε το πόσο συμφέρουσα είναι η πώληση αυτή στη Σαουδική Αραβία, και μάλιστα σε συνθήκες οικονομικής κρίσης για την Ελλάδα. Είναι φανερό ότι Κυβέρνηση και Αξιωματική Αντιπολίτευση συμφωνούν σε αυτή τη μεθόδευση και προσπαθούν να συσκοτίσουν σκόπιμα ότι αυτή είναι μια ενέργεια σκόπιμη, συνειδητή αλλά και πολύ ύπουλη. Γιατί δεν μας λένε ότι η χώρα - πελάτης είναι ένα κράτος - δολοφόνος και για τον λαό της και για τους γύρω λαούς; Είναι η χώρα που έχει ξεκινήσει επίθεση από το 2015, το επαναλαμβάνουμε, στο έδαφος της Υεμένης, με αποτέλεσμα σφαγές, λιμοκτονία, ενίσχυση των τζιχαντιστών του ISIS και της Αλ Κάιντα. Αυτή είναι η πραγματικότητα. Με όλα αυτά γίνεται πιο κατανοητό στον ελληνικό λαό γιατί η πολυδιαφημιζόμενη από την Κυβέρνηση γεωστρατηγική αναβάθμιση της Ελλάδας σημαίνει μόνο αναβάθμιση κινδύνων, άμεση εμπλοκή σε πολέμους, επεμβάσεις και της Ελλάδας, με ευθύνη της συγκυβέρνησης ΣΥΡΙΖΑ - ΑΝΕΛ, που θα την πληρώσει τελικά μόνο ο ελληνικός λαός και η νεολαία. Κυρίες και κύριοι, πολιτική ευθύνη για το επιχειρούμενο αυτό έγκλημα υπάρχει και στον κ. Καμμένο, φυσικά, ως Υπουργό Άμυνας και στον συγκυβερνήτη του, τον κ. Τσίπρα - μάλλον ανάποδα είναι, τέλος πάντων, το ίδιο είναι - , συνολικά στη συγκυβέρνηση ΣΥΡΙΖΑ - ΑΝΕΛ. Εάν υπάρχουν και ποινικές ευθύνες, πρέπει να διερευνηθούν. Να διαλευκανθεί πλήρως η υπόθεση. Αυτό λέμε εμείς. Για τη διαλεύκανση της υπόθεσης οπωσδήποτε θα βοηθούσε να δοθούν και απόρρητα έγγραφα, όσα έχουν χαρακτηριστεί ως τέτοια και αφορούν αμέσως ή εμμέσως την υπόθεση αυτή. Αλήθεια, γιατί δεν ενημερώνετε τα κόμματα αναλυτικά; Τι έχετε να φοβηθείτε; Έπρεπε να γίνει όλη αυτή η ιστορία για να πείτε, έστω δειλά και διστακτικά, ότι θα επιτρέψετε στους Βουλευτές της Επιτροπής των Εξοπλιστικών Προγραμμάτων να δουν τα επίμαχα έγγραφα; Κυρίες και κύριοι, αρκετή συζήτηση έγινε αυτές τις ημέρες σχετικά με αυτά τα απόρρητα έγγραφα και αν πρέπει ή δεν πρέπει οι Βουλευτές να ενημερώνονται για αυτά. Ειλικρινά λέμε ότι απάντηση δεν έχουμε πάρει για το ποιοι ακριβώς είναι οι λόγοι που επιβάλλουν το απόρρητο των συγκεκριμένων εγγράφων απέναντι στη Βουλή και τα κόμματα. Παραπέρα, τι ακριβώς είναι αυτό που δεν πρέπει να μάθει ο ελληνικός λαός; Γιατί, εδώ που τα λέμε, είναι ακόμα και αστείο να συζητάμε τώρα για απόρρητο, όντας μέσα στο ΝΑΤΟ και την Ευρωπαϊκή Ένωση, με την Τουρκία μέσα και μια σειρά άλλες χώρες. Ειδικά για το ζήτημα του εμπορίου όπλων, είναι πάρα πολλοί αυτοί που γνωρίζουν πολλά ή και τα πάντα, είναι πολλοί αυτοί, επίσης, που παρεμβαίνουν, είναι πολλοί αυτοί, επίσης, που κερδίζουν, αυτοί που χρηματίζονται, όπως έχει αποκαλυπτικά δείξει όλη η ιστορία, η πείρα όλων των προηγούμενων καταστάσεων και σκανδάλων. Τελικά μόνο ο ελληνικός λαός μένει στο σκοτάδι. Έγγραφα που αφορούν στην πώληση όπλων στη Σαουδική Αραβία και μπορεί να συμβάλλουν στο να φωτιστούν γεγονότα και ευθύνες, δεν μπορεί να αποκρυφτούν με το αιτιολογικό του απορρήτου, κύριε Βούτση. Εμείς ως ΚΚΕ από την πρώτη στιγμή είχαμε ζητήσει να δοθούν στη δημοσιότητα και τα πρακτικά της Επιτροπής Εξοπλιστικών, όταν συζητούσε το συγκεκριμένο ζήτημα, που επίσης χαρακτηρίζονται ως απόρρητα. Εκεί φαίνεται ξεκάθαρα η τοποθέτηση, η εναντίωση του ΚΚΕ στην πώληση αυτή, όπως φαίνεται άλλωστε και η στάση των άλλων κομμάτων της Αντιπολίτευσης και της συγκυβέρνησης. Κυρίες και κύριοι, αφήστε τη γελοία κοκορομαχία Κυβέρνησης - Αξιωματικής Αντιπολίτευσης. Ο στόχος σας είναι ο αποπροσανατολισμός του ελληνικού λαού και όχι βέβαια η υπεύθυνη ενημέρωσή του για όλα τα ζητήματα, όπως όλοι σας διατυμπανίζετε. Η εξεταζόμενη υπόθεση πώλησης ή μη πώλησης πυρομαχικών στη Σαουδική Αραβία δεν διαφέρει σε τίποτα από τις συχνά - πυκνά αποκαλυπτόμενες ανάλογες υποθέσεις. Έχουν όλες ένα κοινό χαρακτηριστικό: την κομματική αλλά και την προσωπική εμπλοκή κυβερνητικών παραγόντων, σε ένα γαϊτανάκι διασπάθισης του ιδρώτα του ελληνικού λαού με τους επιχειρηματίες αντίστοιχα του χώρου. Χαρακτηριστικό παράδειγμα αποτελούν οι υποθέσεις, όσες τέλος πάντων αποκαλύφθηκαν, όπου εμπλέκεται για εξαγορές και χρηματισμούς, για παράδειγμα η εταιρεία «SIEMENS». Όλες τους ανήκουν σε αυτή την κατηγορία και είναι υποθέσεις που τα πλοκάμια τους ήταν και συνεχίζουν να είναι απλωμένα σε πληθώρα προμηθειών του δημοσίου, όπως την ενέργεια, τις τηλεπικοινωνίες, τη ναυπήγηση, τους εξοπλισμούς, την οδική σήμανση και αλλού. Είναι υποθέσεις, όπως αυτές για τη ναυπήγηση των υποβρυχίων της γερμανικής «THYSSENKRUPP», της προμήθειας και της εγκατάστασης του αμαρτωλού συστήματος C4I της «SAIC» ή της προμήθειας άλλων οπλικών συστημάτων από διάφορους προμηθευτές. Και ποιος ξέρει ακόμα τι δεν έχουμε μάθει. Ο κατάλογος είναι ατελείωτος, γι' αυτό και δεν σας παίρνει να σκιαμαχείτε εδώ μέσα ούτε μπορεί ο ένας να μιλάει για Saudarabian Papers και ο άλλος να απαντάει, όπως έκανε ο κ. Τσίπρας, με τα Paradise, τα Panama Papers και πάει λέγοντας. Αυτό κάποιος το κάνει μόνο όταν έχει λερωμένη τη φωλιά του και επιδιώκει κάποιον πολιτικό ή και νομικό συμψηφισμό σκανδάλων. Εάν θέλετε πραγματική διαφάνεια για όλα αυτά με τα οποία μονίμως παίζετε στην πλάτη του λαού μας, τότε κάντε ονομαστικοποίηση όλων των μετοχών και των τίτλων του δημοσίου καθώς και των χρηματοοικονομικών προϊόντων τους, ώστε να είναι γνωστό ποιος κατέχει και τι, προχωρήστε σε άρση όλων των απορρήτων (φορολογικού, τραπεζικού, εμπορικού), ώστε να μπορεί να γίνεται έλεγχος, απαγορέψτε τις offshore, ασκήστε έλεγχο στην εισαγωγή και εξαγωγή κεφαλαίων, όσα, δηλαδή, προβλέπει η πρόταση νομοθετικής ρύθμισης που σας έχουμε καταθέσει και που την αρνείστε. Δεν θα τα έλεγα ξανά όλα αυτά, γιατί τα έχουμε επαναλάβει πολλές φορές, αλλά τα ζητήματα αυτά, είτε της «SIEMENS» είτε των Paradise Papers και όλα τα υπόλοιπα, τα έθεσε ο κύριος Πρωθυπουργός στην ομιλία του, παρά το ότι το Προεδρείο και η Προεδρεύουσα ξεκινώντας το μεσημέρι είπε να μην πούμε για άλλα θέματα. Αλλά, αφού ειπώθηκαν και άλλα θέματα εκτός του συγκεκριμένου, θα πρέπει να τοποθετηθούμε και για αυτά. Βέβαια, δώστε και όλα τα πρακτικά που σας είπαμε, τα δήθεν απόρρητα και λοιπά και λοιπά. Όλα τα άλλα, λέμε εμείς, είναι«άλλα λόγια να αγαπιόμαστε», για να ξεφεύγετε, πότε ο ένας, πότε ο άλλος, από τις τεράστιες ευθύνες για την κατάσταση του λαού και της χώρας. Κλείνοντας, επισημαίνουμε ότι οι κατά καιρούς αποκαλύψεις για εμπλοκή σε αυτά τα δύσοσμα αλισβερίσια συγκεκριμένων πρωτοκλασάτων στελεχών των κομμάτων που κυβέρνησαν και η διαπλοκή πολιτικών και επιχειρηματιών για χρηματισμό και εξαγορά δεν πρέπει να παραπλανούν ούτε να αποπροσανατολίζουν τον ελληνικό λαό από την ουσία των υποθέσεων. Η μήτρα της διαφθοράς - επιμένουμε σε αυτό - είναι το σύστημα που και η σημερινή όπως και οι προηγούμενες κυβερνήσεις υπηρέτησαν πιστά και συνεχίζουν, με τη βοήθεια της πολιτικής τους και της εκάστοτε πλειοψηφίας της Βουλής, να υπηρετούν. Το σκάνδαλο με τους Σαουδάραβες και τον μεσάζοντα είναι συνέχεια, δεν διαφέρει στο ελάχιστο, της πολιτικής που παραχωρεί στους Αμερικανονατοϊκούς ελληνικό έδαφος, τη βάση της Σούδας, επιτρέποντας να τη μετατρέπουν σε εφαλτήριο θανάτου για τους λαούς της περιοχής και κάνοντας τον λαό μας στόχο εγκληματιών. Είναι η πολιτική σας που δίνει αέρα σε επιτροπές Αμερικάνων, δήθεν εμπειρογνωμόνων, να περιφέρονται σαν επικυρίαρχοι ανά την ελληνική επικράτεια, επιλέγοντας, χωρίς να σας δίνουν και λόγο, πού θα στήσουν τις πολεμικές τους βάσεις, αναγκαίες για τις επόμενες ληστρικές τους επεμβάσεις. Είναι η πολιτική σας που υπονομεύει το μέλλον των ερχόμενων γενιών, δαπανώντας ασύλληπτου ύψους οικονομικούς πόρους σε οπλικά συστήματα όχι για τη θωράκιση της πατρίδας μας, αλλά κατά παραγγελία, για την εξυπηρέτηση ιμπεριαλιστικών επιχειρησιακών σχεδίων των Ηνωμένων Πολιτειών, του ΝΑΤΟ, της Ευρωπαϊκής Ένωσης. Αυτή η πολιτική εγκυμονεί κινδύνους για τον λαό και άλλους λαούς της περιοχής, αυτή η πολιτική θα οδηγήσει νομοτελειακά και σε νέους πολέμους, σε επεμβάσεις, σε αλλαγές συνόρων, σε νέα κύματα προσφύγων. Πέρα απ' αυτά, η πολιτική σας σήμερα έχει δώσει και αέρα στα πανιά της εργοδοτικής αυθαιρεσίας, την οποία τρέχει να συνδράμει η κρατική καταστολή απέναντι σε όποιον διεκδικεί τα αυτονόητα, όπως τα δεδουλευμένα μηνών ή την επαναπρόσληψή του. Αυτό που έγινε, για παράδειγμα, χθες στα Γιάννενα είναι πρόκληση, πρέπει να πάρει μαζική απάντηση. Με εντολή της εργοδοσίας της εταιρείας «MARKET IN», που είναι διάδοχος των επιχειρήσεων των σουπερμάρκετ «ΚΑΡΥΠΙΔΗ», δύο απολυμένοι, για μήνες απλήρωτοι και οι δύο, μια μητέρα τριών παιδιών και ένας άλλος που δούλευε πάρα πολλά χρόνια σ' αυτή τη δουλειά, σύρθηκαν στο αστυνομικό τμήμα, με τη διαδικασία μάλιστα του αυτόφωρου, γιατί την προηγούμενη μέρα διαμαρτύρονταν για τα δικαιώματά τους. Επιπλέον, η Αστυνομία με πραγματικό ανθρωποκυνηγητό αναζητούσε στα σπίτια τους και τους υπόλοιπους εργαζόμενους και άλλους συνδικαλιστές του Σωματείου Ιδιωτικών Υπαλλήλων, ενώ πριν από μια βδομάδα τρέχατε στο αστυνομικό τμήμα τον Πρόεδρο του Εργατικού Κέντρου Ιωαννίνων. Αυτά είναι δείγμα για το πώς αντιλαμβάνεστε (κράτος - Κυβέρνηση - μεγαλοεργοδοσία) τους εργατικούς αγώνες, τις συνδικαλιστικές ελευθερίες αλλά και τι έχετε συμφωνήσει μπροστά στον νέο νόμο για το χτύπημα στην απεργία και τη διεκδικητική συνδικαλιστική δράση. Είναι μια συνολική, όλα αυτά, πολιτική, δεν είναι το ένα εδώ και το άλλο εκεί ή διαφορετικά πράγματα, που πρέπει να βρει, όμως, τον λαό μας, τους εργαζόμενους, τη νεολαία ενωμένους μαχητικά απέναντί σας. Μια πρώτη, βέβαια, άμεση απάντηση πρέπει να είναι η μαζική συμμετοχή όλων των εργαζομένων στην πανεργατική, πανελλαδική απεργία που εξαγγέλθηκε σήμερα και επίσημα για τις 14 του Δεκέμβρη.
Ευχαριστώ πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τέσσερις μαθήτριες και μαθητές και δύο εκπαιδευτικοί συνοδοί τους από το Γενικό Λύκειο Μουζακίου Καρδίτσας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο τώρα θα πάρει ο Πρόεδρος κ. Λεβέντης, μετά ο Πρόεδρος κ. Θεοδωράκης και ύστερα κατά σειρά οι Κοινοβουλευτικοί Εκπρόσωποι του Λαϊκού Συνδέσμου - Χρυσή Αυγή, των Ανεξαρτήτων Ελλήνων και τέλος εκ μέρους των Ανεξαρτήτων Βουλευτών ο κ. Γεώργιος - Δημήτριος Καρράς. Έτσι θα κλείσει ο κύκλος και ύστερα μπορεί να υπάρξουν κάποιες μονόλεπτες τοποθετήσεις. Η συζήτηση θα κλείσει με την ομιλία του Υπουργού, του κ. Καμμένου, ο οποίος θα ενσωματώσει δευτερολογία και τριτολογία. Παρακαλώ, κύριε Λεβέντη, έχετε τον λόγο.
Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, στον σκοπό της σημερινής συζήτησης δεν μπορώ να δω τίποτε άλλο από την επιχειρούμενη όξυνση και την πόλωση του τελευταίου καιρού, αναφέρθηκαν κάποια πράγματα από όλους. Κατ' αρχάς διαφημίστηκε η παρούσα συζήτηση ως η μεγάλη μέρα των αποκαλύψεων. Τουλάχιστον ως προς αυτό πρέπει να απογοητεύτηκε η κοινωνία, διότι ελέχθησαν ξανά πράγματα που στα κανάλια ως επί το πλείστον έχουν αναφερθεί. Αλλά η επιχειρούμενη όξυνση δεν είναι απλά μόνο εδώ, στο Κοινοβούλιο, με τον τρόπο που γίνονται οι συζητήσεις. Είναι και στα κανάλια, παντού, και στην ΕΡΤ. Εμφανίζεται ένας του ΣΥΡΙΖΑ και ένας της Νέας Δημοκρατίας και το πάνελ κατά 90% σε όλες τις συζητήσεις ολοκληρώνεται έτσι. Δηλαδή, τα δύο κόμματα καταλαμβάνουν το 90% - ίσως και παραπάνω - του τηλεοπτικού χρόνου. Βέβαια, βάζουν και το ΠΑΣΟΚ τώρα. Είναι η ανερχόμενη δύναμη. Θα το δούμε. Τους το εύχομαι, αλλά θα το δούμε. Όλα πρέπει να τα βλέπουμε. Γιατί υπάρχουν κάτι δημοσκοπήσεις που τους πάνε από το 6% στο 12% και λένε για ένα νέο ΠΑΣΟΚ. Εγώ δεν βλέπω νέο ΠΑΣΟΚ. Βλέπω τους παλιούς μεταμφιεσμένους. Εάν μπορέσουν να μεγαλώσουν, έχει καλώς. Θα τους δούμε στη συνέχεια, με τα όσα θα πράξουν. Επομένως ο σκοπός των συζητήσεων είναι η πόλωση και η όξυνση. Αυτό επιτυγχάνουν. Βεβαίως, είναι αποδεδειγμένο ότι στην Ελλάδα αυτό έχει αποτέλεσμα. Τουλάχιστον μέχρι τώρα, στα σαράντα χρόνια ΠΑΣΟΚ και Νέας Δημοκρατίας, είχε ένα θαυμάσιο αποτέλεσμα υπέρ του δικομματισμού. Τώρα στη θέση του ΠΑΣΟΚ είναι ο ΣΥΡΙΖΑ βέβαια. Αυτό είναι το μεγάλο πρόβλημα του ΠΑΣΟΚ. Ελπίζει πως από το 48% που πήγε στο 4% θα ανέβει ξανά. Τους έχω πει ότι στην ιστορία δεν υπάρχει τέτοιο προηγούμενο, κόμμα που ήταν ανεβασμένο να κατέβει και να ανέβει ξανά. Αν βρουν στην ιστορία της Ελλάδας ή της Τουρκίας ή της Ιταλίας ή του οποιουδήποτε κράτους κόμμα που ήταν ψηλά, στο 48% και πήγε στο 4% και ξανανέβηκε, τότε να ζητήσω συγγνώμη. Άρα ψάχνουν το ανέφικτο. Όταν ο λαός φύγει από κοντά σου, γιατί, κατά κάποιον τρόπο τον απογοήτευσες, είναι δύσκολο να τον ξαναπάρεις. [[Στο σημείο αυτό την Προεδρική Έδρα καταλαμβάνει ο H΄ Αντιπρόεδρος της Βουλής κ. ΔΗΜΗΤΡΙΟΣ ΚΑΜΜΕΝΟΣ]] Έχω ζητήσει εδώ και πάρα πολλά χρόνια, κυρίες και κύριοι Βουλευτές, όταν υπάρχει μια προμήθεια του δημοσίου ή μια πώληση - διότι και αυτό συναλλαγή είναι - , να υπάρχει παρουσία εισαγγελέως για πάνω από 1 εκατομμύριο ευρώ. Να ορίζεται κάποιος διά κληρώσεως από το σώμα των εισαγγελέων εφετών, για να παρίσταται στη διαδικασία. Πού είναι το κακό; Θα είχαμε γλιτώσει και από τους Τσοχατζόπουλους, τους Παπαντωνίου και λοιπά. Θα είχαμε γλιτώσει από όλους. Γιατί δεν το κάνουμε αυτό; Να υπάρχει αυτό στις μεγάλες συμβάσεις. Γιατί ο κ. Καμμένος, δηλαδή, να προσπαθήσει να πουλήσει μόνος του το υλικό; Άμα το πουλούσε παρουσία εισαγγελέως, θα γινόταν η σημερινή συζήτηση; Δεν νομίζω. Θα ήταν ο εισαγγελέας, ο οποίος θα εγγυάτο τη διαδικασία. Δεν είναι απώλεια εξουσίας να είναι παρών ο εισαγγελέας. Είναι εγγύηση διαφάνειας. Εάν νομίζουν κάποιοι ότι χάνουν την εξουσία, όταν υπάρχει και εισαγγελικό μάτι, σφάλλουν. Απείλησε η Νέα Δημοκρατία για ειδικά δικαστήρια. Είπε ότι θα γίνουν εκλογές και «θα σας πάμε τότε, που θα έχουμε την πλειοψηφία». Το είπε σαφώς ο κ. Μητσοτάκης και νομίζω ότι το είπαν και άλλοι. Άρα εδώ υπάρχουν απειλές ειδικών δικαστηρίων. Το έχω εξηγήσει στον κ. Τσίπρα εδώ και δύο χρόνια. Όπου υπάρχει προμήθεια πάνω από 1 εκατομμύριο ευρώ, να ζητάει από τον προϊστάμενο της εισαγγελίας εφετών να ορίσει παρόντα εισαγγελέα στη διαδικασία. Γιατί δεν το έκανε για να γλιτώσει; Έτσι δεν θα γλιτώσει ούτε ο Τσίπρας ούτε ο Καμμένος ούτε όσοι αναθέτουν έργα, όσοι πωλούν υλικό, γενικώς όσοι συναλλάσσονται για χρήματα του δημοσίου. Το λέω υπευθύνως αυτό. Εξετάστε το σοβαρά, γιατί αλλιώς θα φοβούνται να αναλάβουν Υπουργοί κάποιοι εδώ. Θα φοβούνται να υπογράφουν. Έχω ζητήσει στις δημοσκοπήσεις να υπάρχει μια ανεξάρτητη αρχή. Εδώ και δύο χρόνια ο Πρωθυπουργός μου είπε ναι, πρέπει να είναι ανεξάρτητη αρχή, πριν η εταιρεία δημοσκόπησης δώσει στον «ΣΚΑΪ» τις απαντήσεις ή στην ΕΡΤ ή στην τάδε εφημερίδα, να ελέγχεται το εύρημα των ερευνών από την ανεξάρτητη αρχή. Πρώτα να κατατίθεται εκεί και εντός σαρανταοκταώρου να κοινοποιούνται τα αποτελέσματα, αφού όμως τα ελέγξουν οι επιστήμονες της ανεξάρτητης αρχής δημοσκοπήσεων. Γιατί ο κ. Τσίπρας - του οποίου τώρα είναι και εις βάρος του οι δημοσκοπήσεις - δεν αποφασίζει κάθαρση στον τομέα αυτό; Δεν θα μπορεί κανείς να αμφισβητήσει το αποτέλεσμα των δημοσκοπήσεων. Είναι πολύ απλό. Δεν θα μπορούσε κανείς να μιλήσει. Γιατί είπε «ναι» σε μένα ο Τσίπρας και μετά δεν το κάνει; Είπε «ναι» σε μένα, κύριοι συνάδελφοι! Τι συμβαίνει και δεν το κάνει; Δεν τον συμφέρει; Ή ξέρει ότι και να έρθει η Νέα Δημοκρατία μετά θα είναι εκείνος που θα προσπαθεί να τη ρίξει, άρα θα τον συμφέρει να νοθεύονται οι δημοσκοπήσεις και να μην είναι εγγυημένες; Γιατί και αυτό το έχω ακούσει, ότι δεν μας συμφέρει να καθαρίσουμε τον χώρο, γιατί μπορεί αυτή την ώρα να μην εξυπηρετούμεθα, αλλά αύριο θα είμαστε εμείς που θα εξυπηρετούμεθα από αυτό το χάος. Είδα ότι ο «Ρουβίκωνας» και σήμερα πήγε στην περιφέρεια να βαρέσει. Τι γίνεται; Ο Υπουργός πού είναι; Ο Υπουργός που είπε ότι έπρεπε να συλληφθούν. Ο κ. Βούτσης είχε την άποψη ότι είναι φίλοι του και δεν έπρεπε να συλληφθούν όταν συνελήφθησαν εδώ μέσα. Ο κ. Τόσκας πού είναι; Να δούμε είναι Υπουργός ή κρύβεται; Όταν παρουσιάσουν οι υπηρεσίες καμμιά επιτυχία, βγαίνει. Ξέρετε, η Αστυνομία έχει επιτυχίες εκεί που μπαίνουν κινητά τηλέφωνα, για ναρκωτικά που μας στέλνουν πληροφορίες οι ξένοι κ.λπ., αλλά στην αναρχία υπάρχει απόλυτο χάος. Δηλαδή έχουμε επιτυχίες εκεί που τα τσαντάκια της ΕΥΠ δίνουν πληροφορίες. Εκεί έχουμε επιτυχίες, εκεί που παίρνουμε πληροφορίες απέξω έχουμε επιτυχίες, αλλά τη Νομαρχία Αθηνών δεν μπορούμε να την προστατεύσουμε. Μου λένε μάλιστα και κάποιοι «μη μιλάς για τον “Ρουβίκωνα”, γιατί θα σου έρθουν και σένα». Το ξέρετε; Με βρίσκουν αστυνομικοί στους διαδρόμους και μου λένε «μη μιλάς». Το ακούτε; Απειλείται κόμμα από αυτούς. Μου λένε «λιγότερα με αυτούς». Έχει χρέος ο Υπουργός να τους βρει και να τους στείλει στη δικαιοσύνη, διαφορετικά επωμίζεται ολάκερη την ευθύνη των όσων θα πράξουν και θα πράξουν πολλά ακόμη οι κύριοι αυτοί. Στο θέμα των Σκοπίων είπε την άλλη φορά ο κ. Βούτσης «συντομεύετε». Δεν θέλετε να συζητάμε για τα Σκόπια. Υπάρχει στην ιστοσελίδα του Υπουργείου Εξωτερικών επίσημη αποδοχή από την ελληνική πλευρά να λεχθούν με τη λέξη «Μακεδονία», δηλαδή τη «Nova Macedonia». Ποια είναι η επίσημη θέση της Κυβέρνησης; Διότι λένε ότι θα ξεκινήσουν διαβουλεύσεις. Όταν κάνεις διαβουλεύσεις και εσύ ο ίδιος προτείνεις το όνομα «Macedonia», τι θα εισπράξεις; Το σκέτο «Macedonia» θα εισπράξεις. Έτσι αισθάνομαι. Δηλαδή, δεν καταλαβαίνω, γιατί δεν το κατεβάζουμε αυτό; Υπάρχει ένα πείσμα του Τσίπρα, πείσμα εις βάρος της Μακεδονίας; Μάλιστα η άποψη του Καμμένου είναι, λέει, να μη δοθεί το όνομα. Άρα δεν έχουν και συνοχή στο θέμα αυτό. Δεν έχουν συνοχή. Η θέση Καμμένου είναι να μη δοθεί το όνομα, λέει. Δεν ξέρω αν θα τηρηθεί μέχρι τέλους, γιατί και για την Εκκλησία λέγατε, κύριε Καμμένε, ότι θα την υπερασπιστείτε και θα ρίξετε την Κυβέρνηση - έτσι λέγατε - και νομίζω δεν τη ρίξατε για την Εκκλησία, πέρασε η ταυτότητα φύλου στα δεκαπέντε.
Δεν το ψηφίσαμε εμείς.
Ναι, αλλά την Κυβέρνηση τη στηρίζετε που πέρασε την ταυτότητα φύλου στα δεκαπέντε. Μπορεί ο ίδιος να μην ψηφίσατε, ένας εκ των Βουλευτών σας ψήφισε. Μπορεί να ψηφίσατε «παρών» οι άλλοι, αλλά στηρίζετε μια Κυβέρνηση που πέρασε την αλλαγή φύλου στα δεκαπέντε, κύριε Καμμένε.
Να τη ρίξουμε την Κυβέρνηση;
Δεν ξέρω τι θα κάνουμε. Μιλήστε μετά όση ώρα θέλετε. Εν πάση περιπτώσει, θέλω να ξέρω ποια είναι η διαπραγματευτική θέση της Ελλάδος στο θέμα των Σκοπίων. Να δώσουμε το όνομα; Ο εκλιπών Μητσοτάκης έλεγε να το δώσουμε και σε δέκα χρόνια. Το έλεγε; Δεν ξέρω. Μήπως τον κατηγορήσαμε.
Πάλι ο Μητσοτάκης φταίει;
Το διέψευσε; Γιατί δεν το διαψεύδετε επισήμως, όμως;
Επισήμως το έχουμε διαψεύσει...
Γιατί η Νέα Δημοκρατία δεν ζητάει, που είστε μεγαλύτερο κόμμα από την Ένωση Κεντρώων, να κατέβει από την ιστοσελίδα το «Nova». Δεν έχετε δει...
Αυτό που υπάρχει στην ιστοσελίδα του Υπουργείου Εξωτερικών είναι η απόφαση του Βουκουρεστίου, κύριε Πρόεδρε. Να διαβάζουμε πριν αρχίζουμε να...
Το 2006 που ήταν η κυβέρνησή σας;
Το 2006.
Μάλιστα. Η κυβέρνηση Κώστα Καραμανλή.
Μάλιστα, η κυβέρνηση Καραμανλή Κώστα.
Ναι, έχετε εμφύλιο, το ξέρω. Λοιπόν, ακούστε κάτι, ήμουν σε μια συζήτηση κάπου και μου είπε κάποιο στέλεχος της Νέας Δημοκρατίας το εξής: «Εμείς προσπαθούμε και φιλελεύθερη οικονομική πολιτική να έχουμε και την απλή κοινωνία να στηρίζουμε.». Αυτό είναι το κόμμα της Νέας Δημοκρατίας, αγαπάει και το κεφάλαιο και τους βιομηχάνους, αλλά στηρίζει και τους εργάτες. Έτσι λέει η Νέα Δημοκρατία. Ο κ. Τσίπρας αντιστοίχως λέει ότι είναι αριστερός, άρα είναι κόμμα του φτωχού, αλλά πήγε και πήρε βραβείο στη Γαλλία από τους ζάμπλουτους και τους μεγαλοβιομηχάνους. Και του λένε «μπράβο» οι διάφοροι των Βρυξελλών. Άρα τι έχουμε; Έχουμε δύο κόμματα, εκ των οποίων το ένα είναι καθ' ύλην υπέρ του κεφαλαίου - η Νέα Δημοκρατία - , αλλά αγαπάει πάρα πολύ τον εργάτη. Και έχουμε και τον Τσίπρα, που αγαπάει πάρα πολύ τον εργάτη, αλλά παίρνει βραβεία για τα ανοίγματά του υπέρ του κεφαλαίου. Ποια είναι η αλήθεια; Η αλήθεια εδώ είναι ότι ο ελληνικός λαός είναι παγιδευμένος. Κυβερνάνε μόνιμα οι κεφαλαιούχοι, δεν υπάρχει καμμία αμφιβολία, και ο εργάτης που παλιά είχε όνειρο να παίρνει 700 ευρώ, τώρα έχει όνειρο να παίρνει 500 και σε λίγο θα έχει όνειρο να παίρνει 300 ευρώ. Όταν λέει ο ΣΥΡΙΖΑ ότι μειώνει την ανεργία, εννοεί με τα 300 ευρώ, κυρίες και κύριοι. Έτσι μειώνει την ανεργία. Επομένως ο ελληνικός λαός βρίσκεται ανάμεσα στη Σκύλα και τη Χάρυβδη. Είναι ανάμεσα σε ποια δόντια θα τον φάνε. Αυτό αισθάνομαι. Διότι σε τι διαφέρει ο Σαμαράς, και τώρα ο Μητσοτάκης, από τον Τσίπρα; Λέει ο Μητσοτάκης ότι θα κατεβάσει 2% το πλεόνασμα. Πώς; Έχεις την άδεια των ξένων; Είσαι πιο μάγκας; Στις διαβουλεύσεις είσαι πιο έξυπνος από τον Τσίπρα και θα το κατεβάσεις στο 2%; Με τι; Λέει ότι θα μειώσει τους φόρους. Πώς θα τα μειώσετε, κύριοι; Με ποιον τρόπο; Θα φέρετε επενδύσεις; Ποιες επενδύσεις φέρατε στη διετία Σαμαρά; Ποιες επενδύσεις φέρατε; Και καρφίτσες εισάγονται. Ποδήλατα εισάγει η χώρα και καρφίτσες.
Αυτές που εγκαινιάζει ο Τσίπρας.
Άσε, κύριε Φωτήλα. Άσε! Εσύ δεν έχεις κάτι άλλο από το να με κατηγορείς στα διάφορα κανάλια. Αυτή είναι η αποστολή σου, παρ' ότι υπήρξα φίλος του πατέρα σου. Δεν πειράζει. Πρέπει εσύ να δείξεις ότι είσαι βασιλικότερος του βασιλέως. Αυτή είναι η αποστολή σου. Σχετικά με τον μποναμά, θέλω να πω πως κάνετε ένα έγκλημα. Το πήγατε οικογενειακά. Όλη η οικογένεια, δηλαδή, να μπαίνουν και οι φιλοξενούμενοι, να μπαίνουν και οι προστατευόμενοι, να μπαίνουν όλοι, με αποτέλεσμα τα κριτήρια να μην μπορούν να τα εκπληρώσουν ούτε οι μισοί από τα τρία εκατομμύρια τετρακόσιες χιλιάδες που είχατε προσδιορίσει. Θα δείτε στο τέλος πόσοι θα πάρουν μποναμά. Ούτε οι μισοί, κάνω εγώ την πρόβλεψη, και οψόμεθα. Επιπλέον, βάλατε και τη δήλωση, να το δηλώνει, ενώ πρώτα έμπαινε απευθείας ο μποναμάς στον λογαριασμό του δικαιούχου. Τώρα πρέπει να υποβάλει αίτηση. Πρέπει να μετάσχει επισήμως του φτωχοκομείου, να εγγραφεί στο ληξιαρχείο του φτωχοκομείου ο πολίτης, για να πάρει 200 ευρώ ή 300 ευρώ. Γίνονται συζητήσεις από τους φοροτεχνικούς ποιοι δικαιούνται και ποιοι δεν δικαιούνται. Γίνονται συζητήσεις περισσότερες και από τότε που καταθέτουμε φόρο εισοδήματος. Και λέω: «Καλά, τούτοι εδώ που συζητούν επί ώρες και αναλύουν επί ώρες στον Αυτιά, στον έναν και στον άλλο, ποιοι δικαιούνται μποναμά, τι θα πάρει ο καθένας;». Λέει από 200 ευρώ έως 900 ευρώ. Καταναλίσκουμε τηλεοπτικό χρόνο σχεδόν ισοδύναμο με τότε που κατατίθενται οι φορολογικές δηλώσεις. Εκεί πραγματικά με πιάνει αηδία και για τα ΜΜΕ. Στο θέμα της αλλαγής φύλου, κυρίες και κύριοι, θέλω να σας δηλώσω κάτι. [[Θόρυβος στην Αίθουσα]] Κάτι κραυγές ακούω. Νομίζετε ότι καταπίνεται εύκολα αυτό που κάνετε; Δεκαπεντάχρονα παιδιά θα αποφασίζουν για το μέλλον τους και δεν δικαιούται ούτε η Εκκλησία να μιλάει. Η Εκκλησία υποχρεούται να ταΐζει, να αντικαθιστά το κράτος, να κάνει χίλιες θυσίες η Εκκλησία, αλλά να ομιλεί δεν δικαιούται. Αυτό κατάφερε ο κ. Τσίπρας: δεκαπεντάχρονα παιδιά να αποφασίζουν! Δηλώνω δημοσίως ότι αυτό που έγινε δεν είναι καθαρό ούτε τίμιο ούτε ο τρόπος που ψηφίστηκε. Υπήρχε μια πλειοψηφία, ένα κόμμα της κυβερνητικής πλειοψηφίας δεν ψήφισε, ένα άλλο κόμμα ήρθε και ψήφισε και όλα βασίστηκαν στους απόντες. Εάν ήταν ένας, δύο Βουλευτές ακόμα παρόντες, δεν θα πέρναγε αυτό. Έτσι πέρασε ο νόμος. Δηλώνω, λοιπόν, ότι ο τρόπος αυτός, με τον οποίο πέρασε αυτός ο νόμος είναι αλχημεία. Η Εκκλησία, κύριε Βίτσα, δεν θέλει να ανακατεύεται. Όμως, η Εκκλησία έχει δικαίωμα γνώμης, γιατί είναι πλειοψηφούσα. Εσείς ήσασταν πλειοψηφία με καλπονοθευτικό νόμο. Πήρατε πενήντα έδρες μπόνους για να γίνετε πλειοψηφία, ενώ η Εκκλησία είναι πλειοψηφούσα από μόνη της, κύριε Βίτσα. Δεν πήρε μπόνους η Εκκλησία. Το ακούτε; Το ακούτε, γιατί σας βλέπω που...
Όσο και να προσπαθείτε να…
Σας παρακαλώ έχουμε ξεπεράσει τον χρόνο, κύριε Πρόεδρε. Μην ανοίξουμε διάλογο.
Η Εκκλησία δεν πήρε μπόνους. Ο Τσίπρας για να είναι εδώ, πήρε μπόνους, κυρίες και κύριοι! Λοιπόν, το θέμα αυτό θα το διορθώσουμε όλοι, όχι μόνο η Ένωση Κεντρώων. Θα το διορθώσουμε όλοι και η Νέα Δημοκρατία και εσείς, γιατί μέσα σας ξέρετε ότι ένα καπρίτσιο κάνατε, απαξιώσατε δήθεν την Εκκλησία, αλλά πάτε εκεί για να παίρνετε ψήφους. Δεν είναι ωραίο πράγμα αυτό. Θέλω να δηλώσω και κάτι τελευταίο. Στις 4 Δεκεμβρίου η Ένωση Κεντρώων θα δώσει την απάντηση σε πολλά πράγματα στο ξενοδοχείο «CARAVEL» στις 19: 00΄ το απόγευμα. Επειδή τα μέσα ενημέρωσης μάς σαμποτάρουν το λέω και από τη Βουλή, κύριοι, και αυτό είναι δείγμα τού πόσο καλά λειτουργούν τα ΜΜΕ, τα οποία σας είπα ότι κατακλύζετε εσείς και οι συριζαίοι κατά 90%. Και αν λέω ψέματα, ας με ακούσει ο λαός να με κρίνει. Λοιπόν, τη Δευτέρα 4 Δεκεμβρίου στις 19: 00΄ το απόγευμα θα μιλήσω στο ξενοδοχείο «CARAVEL». Και θα μιλήσω, γιατί πρέπει να δώσω απάντηση σε πολλούς, σε κάποιους που από 6% πάνε 12% στις δημοσκοπήσεις, σε κάποιους που μόνιμα έχουν στις δημοσκοπήσεις δήθεν την πλειοψηφία.
Κύριε Πρόεδρε, σας παρακαλώ, να μην βγούμε άλλο εκτός χρόνου.
Και πάνω από όλα τη Δευτέρα στις 4 Δεκέμβρη θα μιλήσω εγώ. Δεν θα αργήσει να μιλήσει και ο λαός κάποια στιγμή και θα δούμε στην Αίθουσα πόσοι έχουν 30%, πόσοι έχουν 5%, πόσοι έχουν 20%.
Ευχαριστούμε πολύ τον κ. Λεβέντη, τον Πρόεδρο της Ένωσης Κεντρώων. Τον λόγο έχει ο Πρόεδρος της Κοινοβουλευτικής Ομάδας του Ποταμιού κ. Θεοδωράκης.
Θα ξεκινήσω με έναν μαθηματικό γρίφο. Τα τριακόσιες χιλιάδες βλήματα κάνουν 66 εκατομμύρια. Τα διακόσιες χιλιάδες, που θα έπαιρνε ο κ. Παπαδόπουλος με την άδεια του κ. Καμμένου χωρίς να τα έχουν ζητήσει οι Σαουδάραβες, πόσο κάνουν; Προσέξτε, γιατί ίσως εδώ βρίσκεται το μυστικό της υπόθεσης. Τα όπλα, όπως λένε οι στρατιωτικοί, και τα ναρκωτικά έχουν δύο τιμές, την κανονική - επίσημη και την τιμή στη μαύρη αγορά. Η μορφίνη στα φαρμακεία είναι φθηνή. Όμως, στη μαύρη αγορά η τιμή της εκτοξεύεται. Το ίδιο συμβαίνει και με τα βλήματα. Υπάρχουν οι επίσημες τιμές, υπάρχουν και οι τιμές της μαύρης αγοράς. Και τα τριακόσιες χιλιάδες βλήματα που εμείς θα τα δίναμε για 66 εκατομμύρια, στη μαύρη αγορά κάποιος ή κάποιοι θα έπαιρναν 200 εκατομμύρια. Έτσι προκύπτουν οι μίζες και γι' αυτό χρειάζονται οι μεσάζοντες. Έτσι κερδίζουν οι λαθρέμποροι, οι μιζαδόροι και οι διεφθαρμένες εξουσίες. Υπάρχουν, λοιπόν, αμείλικτα ερωτήματα σε αυτή την υπόθεση. Πού θα πήγαιναν τα διακόσιες χιλιάδες βλήματα και σε ποιες τσέπες και σε ποια μαύρα ταμεία και σε ποιες offshore θα κατέληγαν τα παραπάνω λεφτά; Θλίβομαι, κύριοι συνάδελφοι του ΣΥΡΙΖΑ - και απευθύνομαι σε αυτούς που διαφωνούμε πολιτικά, αλλά δεν διανοούμαι ότι εμπλέκονται σε μαύρες ιστορίες και σε μαύρες δουλειές - γιατί σκύβετε συνεχώς το κεφάλι στον κ. Καμμένο. Φοβάστε μην τον στενοχωρήσετε. Κι επειδή σας πέφτει βαρύ να τον καλύψετε και σε αυτή την υπόθεση, ανακαλύψατε τώρα, κάποιοι από εσάς, τα παιδιά της Υεμένης, για τα οποία δεν είχατε πει κουβέντα όταν το θέμα είχε έρθει στη Βουλή. Όμως, θέλετε προφανώς μια ιστορία για τα τηλεοπτικά παράθυρα, να σας ρωτάνε για τις μίζες - γιατί γι' αυτό ρωτάει ο κόσμος, γι' αυτό ρωτούν οι δημοσιογράφοι - κι εσείς να λέτε, «εμείς δεν εγκρίνουμε τον βομβαρδισμό των αμάχων». Κυρίες και κύριοι συνάδελφοι, δυστυχώς, υπάρχει ένας συνεχής κατήφορος. Είχαμε αυταπάτες, αλλά δεν είπαμε ψέματα. Είπαμε ψέματα, αλλά δεν κλέψαμε. Και τώρα υπονοείτε ότι κλέβουν κάποιοι άλλοι, αλλά όχι εμείς. Πού θα σταματήσει αυτό; Για πόσο ακόμα θα καλύπτετε τις επικίνδυνες συμπεριφορές του Υπουργού Αμύνης στα μικρά, στα μεγάλα και στα εθνικά; Σας προκαλώ, λοιπόν, να μου δώσετε μια απάντηση. Φεύγω λίγο από το θέμα. Σας προκαλώ να μου πείτε, κύριοι συνάδελφοι του ΣΥΡΙΖΑ, αποδέχεστε τις απόψεις του κ. Καμμένου για τα Σκόπια; Στις 26 Οκτωβρίου δήλωσε στη Θεσσαλονίκη ότι η «Αυτού Εξοχότης», εγώ ο Καμμένος δεν δέχομαι να συμπεριληφθεί με οποιονδήποτε τρόπο το όνομα «Μακεδονία» ή παράγωγό του στην ονομασία αυτής της σλαβικής εθνότητας. Είναι αυτή η άποψη της Κυβέρνησης; Τολμήστε να απαντήσετε! Απαντάτε για όλα. Είναι αυτή η άποψη της Κυβέρνησης; Είναι αυτή η άποψη του ΣΥΡΙΖΑ; Κυρίες και κύριοι συνάδελφοι, πρέπει να το πάρετε απόφαση. Την ακροδεξιά όσο κι αν την πλένεις ή μάλλον όσο κι αν την ξεπλένεις, ακροδεξιά θα μείνει. Και τις τελευταίες ημέρες φανερώνετε ότι είστε ανίκανοι να προασπίσετε και τα στοιχειώδη εθνικά συμφέροντα. Προσέξτε! Ο κ. Καμμένος το 2015 σε μια επίδειξη κουτοπόνηρου εκβιασμού απείλησε την Ευρώπη - τα θυμάστε! - ότι κύματα μεταναστών χωρίς χαρτιά, συμπεριλαμβανομένων εξτρεμιστικών στοιχείων θα εισβάλουν μέσω Τουρκίας στην καρδιά της Δύσης. Όλοι τότε κοίταξαν καχύποπτα προς τη χώρα μας και αυτό το καχύποπτο βλέμμα δεν έχει σταματήσει. Άρχισαν να κρατάνε αρχεία, να σκληραίνουν τους ελέγχους και σήμερα οι Έλληνες αντιμετωπίζονται στις ευρωπαϊκές πρωτεύουσες ως τριτοκοσμικοί επισκέπτες. Δύο ώρες αναμονής στο αεροδρόμιο του Βερολίνου - θα τα είδατε τα ρεπορτάζ - τέσσερις, πέντε διαφορετικοί έλεγχοι. Και δεν μιλώ μόνο για τους τουρίστες. Μιλώ ακόμα και γι' αυτούς που έχουν επιχειρηματική δραστηριότητα, αυτούς που ταξιδεύουν για δουλειές. Οι Έλληνες ταλαιπωρούνται, προσβάλλονται, λόγω της πρωτοφανούς ανικανότητάς σας. Και γιατί όμως - για να γυρίσω στο θέμα μας - μόνο δέκα χρόνια φυλακή; Γιατί τέτοια επιείκεια; Δέκα χρόνια φυλακή για τα απόρρητα έγγραφα;
Σαράντα!
Ο Νίξον, όπως μας θύμισε προχθές ο Τάσος Μανδραβέλης σε ένα άρθρο του, είχε διατάξει τη δολοφονία του δημοσιογράφου που διέρρευσε τα εθνικά μυστικά στην περιβόητη υπόθεση Watergate. Εσείς γιατί να μείνετε μόνο στα δέκα χρόνια; Για να ξεπεράσουμε αυτή την υπόθεση, κυρίες και κύριοι, θα πω μόνο μία φράση: Εθνικό είναι το αληθές και αυτό πρέπει να το υπερασπιστεί η Βουλή μέχρι τέλους. Και θα πρέπει να καταλάβετε, κύριοι της Κυβέρνησης, ότι δυστυχώς το ακροατήριο δεν είναι μόνο οι «ψεκασμένοι» φίλοι σας. Είναι όλη η Ελλάδα, είναι όλη η Ευρώπη, στην οποία θα πρέπει κάποια στιγμή να προσαρμοστείτε. Το 2015 στον μεγάλο «έρωτα» Τσίπρα - Καμμένου, τότε που οι κοινές φωτογραφίες ήταν παντού στα γραφεία σας, ανεχτήκατε τα πάντα. Ήταν τότε που όλοι οι άλλοι του πολιτικού κόσμου ήταν «δουλοπρεπείς» και «Γερμανοτσολιάδες». Ο κ. Καμμένος έκανε ένα βήμα παραπάνω: «Δεν θα κάνουμε πολιτική στα τέσσερα. Δεν θα κάνουμε βίζιτες». Ανεχτήκατε αυτή την συμπεριφορά. Και καθότι σπανίως βρίσκεις έναν τόσο νουνεχή και μετριοπαθή Υπουργό, το 2016 τον αναβαθμίσατε σε οιονεί Αντιπρόεδρο της Κυβέρνησης και Υπουργό Θρησκευμάτων παρεμπίπτοντος. Έδιωξε τον κ. Φίλη από το Υπουργείο και παρουσία του κ. Τσίπρα και του Αρχιεπισκόπου εγγυήθηκε - πού; - στο ακροδεξιό ακροατήριο ότι τίποτα δεν θα αλλάξει στα βιβλία των Θρησκευτικών. Και εσείς απλώς σκύψατε το κεφάλι. Όσο για φέτος, τα θυμάστε, τα ξέρετε, να μην πολυλογούμε: Ισοβίτες, ρουλέτες, συνεχή ψέματα στη Βουλή, αστεία πράγματα. Παρεμπιπτόντως, ήθελα να ρωτήσω τον κύριο Υπουργό το εξής: Σήμερα είπε ότι ζήτησε την άρση του απορρήτου του τηλεφώνου του για μία υπόθεση που ο ίδιος έκρινε ότι είναι σημαντική. Τόσον καιρό που όλοι του ζητούσαν, από δεξιά, από αριστερά, από το κέντρο, από παντού, να ζητήσει - μιλώ για την περίοδο με τις συνομιλίες με τον ισοβίτη - την άρση του απορρήτου, γιατί δεν το έκανε; Γιατί δεν το έκανε σε αυτή την σοβαρή υπόθεση που απασχόλησε τόσο τον ελληνικό λαό και λέει τώρα ότι «ένα τηλέφωνο που ήρθε στο σπίτι και το πήρα και έκανα…»; [[Χειροκροτήματα]] Θα πρέπει να σας το πω ξεκάθαρα, κύριοι συνάδελφοι. Η συμμετοχή του κ. Καμμένου στην Κυβέρνηση συνεχίζει να προκαλεί την κοινωνία και συνεχίζει, νομίζω, να προκαλεί απέχθεια σε όλη την Ευρώπη. Διότι ο κ. Καμμένος εκπροσωπεί τις καθυστερημένες αντιευρωπαϊκές συνωμοσιολογικές δυνάμεις. Ο εθνικολαϊκισμός, όταν βγαίνει στην προμετωπίδα της Κυβέρνησης, βγαίνει με ευθύνη του κ. Τσίπρα. Δεν βγαίνει με ευθύνη του κ. Καμμένου. Άρα συνυπεύθυνος για τα λάθη, τις παραλείψεις αλλά και για όλες αυτές τις ενέργειες, που δεν είναι τόσο φανερό ότι είναι απλώς λάθη, αλλά είναι κάτι παραπάνω, είναι ο ίδιος ο Πρωθυπουργός της χώρας, ο κ. Τσίπρας. Σε ό,τι αφορά τώρα τις πατριωτικές «κορώνες» από την πλευρά του Υπουργού Εθνικής Αμύνης, θέλω να παραφράσω μία ιστορική φράση του δόκτορα Τζόνσον: «ο πατριωτισμός είναι συχνά το τελευταίο καταφύγιο των απατεώνων». Σας ευχαριστώ.
Ευχαριστούμε πολύ τον κ. Θεοδωράκη. Κύριε Βορίδη, εσείς δεν έχετε άλλον χρόνο ομιλίας. Θα σας καλύψει ο Πρόεδρός σας. Τον λόγο έχει ζητήσει ο Πρόεδρος της Κοινοβουλευτικής Ομάδας της Νέας Δημοκρατίας κ. Μητσοτάκης για τη δευτερολογία του.
Κυρίες και κύριοι Βουλευτές, αν κάποιοι από εμάς ήρθαμε με ερωτήματα στη σημερινή συζήτηση, πρέπει να σας πω ότι φεύγουμε με βεβαιότητες. Φεύγουμε με την απόλυτη βεβαιότητα για την πλήρη πια ταύτιση του κ. Τσίπρα με τον κ. Καμμένο. Κύριε Τσίπρα, σας έχω δει σε πολλές κοινοβουλευτικές αναμετρήσεις. Μου δώσατε, πραγματικά, την εντύπωση ότι σήμερα κάνατε αγγαρεία. Δεν σας ήταν πολύ ευχάριστη αυτή η συζήτηση. Ήσασταν ξεκάθαρα άβολος με πράγματα τα οποία λέγατε, τα οποία δεν τα γνωρίζατε και πάρα πολύ καλά, υποπέσατε και σε μία σειρά από αντιφάσεις. Θα έρθω σε αυτά στη συνέχεια. Μπρος στον κίνδυνο, όμως, να χάσετε την καρέκλα, υπερασπιστήκατε, έστω και με προσποιητό ενθουσιασμό, τον κ. Καμμένο. Σας είπα, εξάλλου, ότι δεν είχατε καμμία άλλη επιλογή. Σήμερα, όμως, και επίσημα πια και μετά τη δική σας τοποθέτηση, όλοι έχουν καταλήξει στο συμπέρασμα ότι αυτό το οποίο αποκαλούσαμε «σκάνδαλο Καμμένου», είναι σκάνδαλο Τσίπρα - Καμμένου. Αυτό επιβεβαίωσε η δική σας παρουσία σήμερα εδώ. [[Χειροκροτήματα από την πτέρυγα της Νέας Δημοκρατίας]] Και μου κάνει βέβαια εντύπωση, διότι δεν απαντήσατε επί της ουσίας σε κανένα από τα ερωτήματα, τα οποία και εγώ, αλλά και οι υπόλοιποι Πρόεδροι Κοινοβουλευτικών Ομάδων σας έθεσαν. Θα τα επαναλάβω, λοιπόν, μήπως θέλετε στη δευτερολογία να γίνετε, επιτέλους, λίγο πιο συγκεκριμένος. Το πρώτο και σημαντικότερο ερώτημα είναι γιατί σε μία διακρατική συμφωνία χρειάζονται μεσάζοντες. Δεχθήκατε, εν τη ρύμη του λόγου σας, αναφερόμενος σε κάποιον κ. Σφακιανάκη - που δεν γνωρίζω ποιος είναι ο ρόλος του, αλλά τον αναφέρατε ως άλλον έναν μεσάζοντα - ότι ο κ. Παπαδόπουλος ήταν μεσάζων. Ναι, έχετε δίκιο. Πράγματι ο κ. Παπαδόπουλος ήταν μεσάζων. Να το πούμε ανοικτά και να το πείτε κι εσείς. Ήταν μεσάζων. [[Χειροκροτήματα από την πτέρυγα της Νέας Δημοκρατίας]] Μόνο που εδώ, κύριε Τσίπρα, υπάρχει ξέρετε ένα μικρό πρόβλημα. Και το μικρό πρόβλημα είναι το εξής: Είναι το άρθρο 9 του ν.3978/2011. Τι λέει; Να σας το διαβάσω, λοιπόν, για να το καταλάβετε καλά κι εσείς κι ο Υπουργός σας. «Απαγορεύεται στους οικονομικούς φορείς ή στους νομικούς εκπροσώπους που συμμετέχουν στις διαδικασίες…» - προσέξτε, στις διαδικασίες - «…σύναψης και εκτέλεσης συμβάσεων προμηθειών, υπηρεσιών ή έργων στον τομέα της άμυνας να διαθέτουν και να χρησιμοποιούν οποιονδήποτε ενδιάμεσο, μεσάζοντα ή πράκτορα, κατά τη διαδικασία σύναψης και εκτέλεσης της σύμβασης». Αυτό λέει ο νόμος τον οποίο ψηφίσαμε το 2011 στη Βουλή. Και γιατί το κάναμε αυτό, κύριε Τσίπρα; Γιατί ψηφίστηκε αυτός ο νόμος; Σας το είπα και πριν, αλλά για κάποιον λόγο δεν θέλατε να δώσετε συνέχεια σε αυτό το επιχείρημά μου. Διότι, πράγματι, έχουμε τραυματιστεί ως χώρα κι έχουμε πληρώσει πολλά χρήματα ως φορολογούμενοι για υποθέσεις μεσαζόντων σε άλλες σκοτεινές εποχές. Όπως σας είπα, κάποιοι εμπλεκόμενοι σε αυτές τις υποθέσεις βρίσκονται στη φυλακή. Γι' αυτό ψηφίστηκε αυτός ο νόμος. Ψηφίστηκε για να τελειώνουμε, κύριε Τσίπρα, μια και καλή με τους μεσάζοντες. Εσείς, όμως, κι ο Υπουργός σας επιλέξατε να τους ξαναφέρετε, όχι από την πίσω πόρτα, από την μπρος πόρτα, και να μην ενημερώσετε μάλιστα την αρμόδια επιτροπή της Βουλής για τον δικό τους ρόλο, επιμένοντας ότι εδώ πέρα συνάπτεται μία συμφωνία «government to government», μια διακυβερνητική συμφωνία. Σας είχαν προειδοποιήσει, κύριε Τσίπρα, για τον ρόλο του κ. Παπαδόπουλου. Σας είχε ειδοποιήσει ο πρέσβης σας. Και μιας και αρέσκεστε στο να διαβάζετε διαβαθμισμένα και απόρρητα τηλεγραφήματα, μήπως θέλετε να μπείτε στον κόπο να διαβάσετε στην Εθνική Αντιπροσωπεία το τηλεγράφημα το οποίο έστειλε ο πρέσβης μας στα τέλη Αυγούστου του 2017, λίγο πριν έρθει η επίσημη αποστολή των Σαουδαράβων στην Ελλάδα; Κι εδώ οφείλω να πω, κύριε Πρόεδρε, ότι συμβαίνει κάτι εξαιρετικά παράξενο. Επιτρέπεται στον Πρωθυπουργό να διαβάζει και να αποκαλύπτει το περιεχόμενο απορρήτων τηλεγραφημάτων, αλλά απαγορεύεται στους Βουλευτές να έχουν πρόσβαση στο ίδιο υλικό. [[Χειροκροτήματα από την πτέρυγα της Νέας Δημοκρατίας]] Αυτό λέγεται συγκάλυψη, λέγεται κουκούλωμα όπως και αν το πείτε. Την αλήθεια, όμως, θα τη μάθουμε. Κύριε Τσίπρα και κύριε Βούτση, μην κρύβεστε πίσω από αυτές τις διαδικασίες. Είναι ντροπή αυτό που κάνετε! [[Χειροκροτήματα από την πτέρυγα της Νέας Δημοκρατίας]] Εάν, λοιπόν, έχετε την καλοσύνη, κύριε Τσίπρα, διαβάστε μας και αυτό το τηλεγράφημα και πείτε μας εάν ο πρέσβης, λίγο πριν την επίσημη αποστολή των Σαουδαραβών, έχει συμπεριλάβει στην επίσημη αποστολή τον κ. Παπαδόπουλο και εάν ο κ. Παπαδόπουλος - ο οποίος κατά τα άλλα φέρεται ως ο επίσημος εκπρόσωπος των Σαουδαραβών - συμμετέχει σε αυτό το σουρεαλιστικό δράμα, το οποίο έγινε στο Υπουργείο Εθνικής Άμυνας. Έδωσε εντολή ο Υπουργός Εθνικής Άμυνας να συλληφθεί ο ταξίαρχος, ο οποίος αποκάλυψε τον ρόλο του μεσάζοντα. Αυτό ακριβώς έγινε! [[Χειροκροτήματα από την πτέρυγα της Νέας Δημοκρατίας]] Ντροπή σας! Τα στελέχη των Ενόπλων Δυνάμεων έκαναν τη δουλειά τους και έρχεστε εσείς, κύριε Καμμένε, να ζητήσετε τη σύλληψη τους και να επιστρατεύσετε τον στρατιωτικό εισαγγελέα μόνο και μόνο γιατί μπορεί να χάλασε μια δουλειά, να χάλασε μια μπίζνα! Για πείτε μας, λοιπόν, κύριε Τσίπρα, τι είπε ο κ. Πρέσβης σε αυτό το τηλεγράφημα και εν πάση περιπτώσει ποια είναι η επίσημη επικύρωση την οποία είχε αυτός ο μεσάζων - τουλάχιστον το ομολογήσατε επιτέλους - από τη Σαουδική Αραβία; Κύριε Καμμένε, θα τα πείτε μετά στον κ. Τσίπρα. Ξέρω ότι δεν είναι βαθύς γνώστης της υπόθεσης. Κάντε, όμως, λίγο τον κόπο να ακούσετε αυτά τα οποία λέω.
Εσείς είστε;
Εγώ αναγκάστηκα δυστυχώς να τα μάθω, κύριε Τσίπρα, γιατί είναι μείζον το ζήτημα εδώ και, όπως καταλαβαίνετε, αφορά πολύ κόσμο αυτή η υπόθεση. Πού είναι τα λεφτά; Γιατί χαμογελάτε; Πού είναι τα λεφτά; Εάν πραγματικά ήταν νόμιμη αυτή η συμφωνία, πού είναι τα λεφτά; Δείξτε μου τα χρήματα! [[Χειροκροτήματα από την πτέρυγα της Νέας Δημοκρατίας]] Πού είναι τα 66 εκατομμύρια, τα οποία έπρεπε να πάρει το ελληνικό δημόσιο και για τα οποία υπενθυμίζω ότι εμείς συναινέσαμε όταν το ζήτημα ήρθε στην αρμόδια επιτροπή; Όπως, κύριε Καμμένε, έχουμε συναινέσει σε όλες τις νόμιμες πωλήσεις στρατιωτικού υλικού, υπό την προϋπόθεση φυσικά ότι τηρείται η νομιμότητα, μόνο που εσείς δεν τηρήσατε ακριβώς τη νομιμότητα. Εδώ εγείρεται μια μεγάλη απορία: Θα υλοποιηθεί αυτή η συμφωνία; Πείτε μου, ναι ή όχι; Εάν μεν η συμφωνία υλοποιηθεί, τότε θα περιμένουμε κι εμείς να δούμε επιτέλους πού είναι τα χρήματα. Να μπουν τουλάχιστον τα χρήματα στο ταμείο. Εάν, όμως, η συμφωνία για οποιονδήποτε λόγο χαλάσει, επειδή εσείς θέλετε να βάλετε στο κόλπο έναν μεσάζοντα για δικούς σας λόγους, τότε υπάρχει μείζον ζήτημα, διότι λείπουν από το ταμείο 66 εκατομμύρια ευρώ και τα χρήματα είναι πολλά. Πάνω στον ενθουσιασμό σας και αναφερόμενος σε ιστορίες της δεκαετίας του '80 …
Λείπουν, είπατε;
Δεν ξέρω. Θα μου το πείτε εσείς. Εγώ μέχρι στιγμής λεφτά δεν έχω δει. Μέσα στον ενθουσιασμό σας μπλέξατε κάτι 67 εκατομμύρια, τα οποία ήταν δραχμές εκείνη την εποχή, εσείς τα μπλέξατε με ευρώ, αλλά εντάξει, σας δίνω το άλλοθι!
Δολάρια είναι.
Σας παρακαλώ, συνάδελφοι.
Δεν μου απαντήσατε, κύριε Τσίπρα, και στο τελευταίο ερώτημα, το οποίο έθεσα. Για ποιον τελικά, χαμογελαστέ κύριε Καμμένε, δουλεύει ο κ. Παπαδόπουλος; Τι είναι ο κ. Παπαδόπουλος; Είναι απλά ένας μεσάζων; Είναι ένας μεταφορέας; Έχει μεταφορική εταιρεία; Η δουλειά του ήταν να φορτώσει τα πυρομαχικά σε ένα καράβι και να τα πάει στη Σαουδική Αραβία; Γιατί, κύριε Καμμένε, δώσατε εντολή στον κ. Παπαδόπουλο ή συναινέσατε να κάνει δουλειά με τα ΕΑΣ; Θα μας απαντήσετε όλα αυτά τα ερωτήματα; Κατέθεσα και τα σχετικά χαρτιά. Θα μας απαντήσετε όλα αυτά τα ερωτήματα, κύριε Τσίπρα και κύριε Καμμένε; Διότι εδώ πέρα ο ρόλος του κ. Παπαδόπουλου είναι εξαιρετικά ύποπτος. Κλείνω, γιατί φαντάζομαι ότι ο Πρωθυπουργός θα θελήσει αυτή τη φορά τουλάχιστον να δώσει κάποιες απαντήσεις σε μια σειρά από πολύ συγκεκριμένα ερωτήματα. Θα σας πω δύο πράγματα στην κατάληξη της δευτερολογίας μου. Πρώτον, κύριε Τσίπρα, δεν τελειώνει εδώ αυτή η ιστορία. Δεν τελειώνει εδώ, όχι μόνο διότι προφανώς η δικαιοσύνη απερίσπαστη θα ερευνήσει αυτή την υπόθεση, αλλά και διότι υπάρχουν εργαλεία κοινοβουλευτικού ελέγχου, τα οποία θα εξαντληθούν πλήρως για να μάθουμε ακριβώς τι έχει συμβεί. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Εγώ έχω να σας κάνω μια πρόταση και νομίζω ότι θα μπορούσαμε ενδεχομένως εδώ να συμφωνήσουμε και να οδηγηθεί και αυτή η συζήτηση σε κάποια ίσως και λίγο καθαρτική εκτόνωση. Λοιπόν, αύριο, εξ όσων γνωρίζω, υπάρχει συνεδρίαση της Επιτροπής Εξοπλισμών. Γιατί δεν ζητάτε, κύριε Καμμένε, να προσέλθει στην Επιτροπή Εξοπλισμών, κεκλεισμένων των θυρών, όπως γίνονται οι συνεδριάσεις, ο κ. Κυριακίδης, ο αρμόδιος υπεύθυνος προϊστάμενος της Γενικής Διεύθυνσης Εξοπλισμών, να έρθει ο κ. Παπαδάκης, ο Ταξίαρχος, να έρθει ο κ. Παπαδόπουλος; Να έρθει, αν τον βρούμε, ο κ. Σφακιανάκης, να μας αποκαλύψει ποιος είναι ο ρόλος του, αν υπήρχαν και άλλοι μεσάζοντες, να μάθουμε επιτέλους τι ρόλο είχε και αυτός ο κύριος, μιας και εδώ πέρα μπλέκονται διάφορα, κατά τα δικά σας λεγόμενα. Θα φανεί, θα μάθουμε και ποιος είναι ο κ. Σφακιανάκης. Μην νομίζετε ότι τίποτα θα μείνει κρυφό. Μήπως είναι καλή ιδέα να πούμε και στον κ. Ρουμπάτη να έρθει; Ο κ. Ρουμπάτης για εσάς δουλεύει, στέλεχος της ΕΥΠ είναι. Να μας πει ο κ. Ρουμπάτης - διότι, εξ όσων γνωρίζω, κρατικές υπηρεσίες είναι αυτές που ζήτησαν τη συμμετοχή της ΕΥΠ σε όλη αυτή την υπόθεση - μήπως μπορεί να μας διαφωτίσει λίγο για τον πραγματικό ρόλο του κ. Παπαδόπουλου. Κύριε Τσίπρα, δεν θα το έλεγα εάν ο εκπρόσωπός σας δεν είχε προχωρήσει για άλλη μια φορά σε μία ανακοίνωση, η οποία χαρακτηρίζεται από το συνηθισμένο άκρως επιθετικό ύφος ανθρώπων που ξεκάθαρα έχουν να κρύψουν κάτι. Με χαρακτήρισε ο κ. Τζανακόπουλος θρασύδειλο. Σας επιστρέφω τον χαρακτηρισμό. Είστε θρασύς, διότι έρχεστε εδώ πέρα για άλλη μια φορά και μας κουνάτε το δάχτυλο όταν έχετε τη φωλιά σας λερωμένη. [[Χειροκροτήματα από την πτέρυγα της Νέας Δημοκρατίας]] Είστε δειλός, διότι δεν έχετε, κύριε Τσίπρα, το θάρρος για μια φορά να αναγνωρίσετε τις δικές σας, προσωπικές ευθύνες για μια υπόθεση η οποία - μην έχετε καμμία αμφιβολία - θα διερευνηθεί απολύτως. Ως προς την απειλή σας με προτεταμένο το δάχτυλο να κάνουμε μία συζήτηση για τη φοροδιαφυγή για τις offshore, εδώ θα είμαστε, κύριε Τσίπρα, να συζητήσουμε για όλα, να ξανασυζητήσουμε και για τη «SIEMENS». Βεβαίως, να ξανασυζητήσουμε για τη «SIEMENS» και να μας εξηγήσετε και γιατί έκλεισε το εργοστάσιο της «SIEMENS» και απολύθηκαν διακόσιοι άνθρωποι και έχασαν τη δουλειά τους. Να μιλήσουμε και για τα Paradise Papers, δεν έχω καμμία απολύτως δυσκολία, αλλά θα μιλήσουμε και για τις σχέσεις του κ. Παππά με τον κ. Αρτεμίου, τον «βασιλιά» των offshore εταιρειών. Θα μιλήσουμε επίσης και για τις σχέσεις της εφημερίδας «Η ΑΥΓΗ» με offshore εταιρείες, να μας αποκαλύψετε επιτέλους ποιος κρύβεται πίσω από την περιβόητη offshore της εφημερίδας «Η ΑΥΓΗ». Επειδή εμείς δεν έχουμε τίποτα να φοβηθούμε, κύριε Τσίπρα, και δεκαεπτά ώρες και είκοσι επτά και όσες θέλετε να συζητάμε για αυτά τα θέματα, αλλά σήμερα θα απολογηθείτε εσείς για ένα σκάνδαλο, το οποίο ξεκίνησε ως σκάνδαλο Καμμένου και στην πορεία έγινε σκάνδαλο Τσίπρα - Καμμένου.
Ευχαριστούμε πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Γιάννουλης Λάρισας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για τη δευτερολογία του ο Πρωθυπουργός κ. Αλέξης Τσίπρας.
Θα είμαι πολύ σύντομος, κύριε Πρόεδρε, διότι πράγματι περίμενα με αγωνία αν ο Αρχηγός της Αξιωματικής Αντιπολίτευσης θα ξαναπάρει τον λόγο, έστω και αργά, για να δώσει μια απάντηση στις αποκαλύψεις που έκανα. Αντί, όμως, απάντησης ουσιαστικής, έκανε ένα ψυχογράφημα της παρουσίας μου σε αυτό εδώ το Βήμα και μου είπε ότι δεν είχα τόσο μεγάλο ενθουσιασμό και ότι έκανα αγγαρεία. Φανταστείτε, δηλαδή, να είχα και ενθουσιασμό τι θα γινόταν. Μας είπε, λοιπόν, ούτε λίγο ούτε πολύ ξανά τα ίδια και τα ίδια. [[Γέλωτες από την πτέρυγα του ΣΥΡΙΖΑ]] Όπως και οι τοποθετήσεις της κ. Γεννηματά, αμέσως μετά την παρουσία μου σε αυτό το Βήμα, λες και δεν είχε ακούσει, ήταν να διαβάσει το γραπτό κείμενο που είχε φτιάξει από πριν. Αλλά και η συζήτηση συνολικότερα κινήθηκε πάνω στα γνωστά και ετοιμασμένα. Από αυτήν εδώ, όμως, τη διαδικασία, κύριε Μητσοτάκη, αναδείχθηκε ένα πράγμα. Αναδείχθηκε ότι εδώ και δεκαπέντε ολόκληρες μέρες εσείς και τα μέσα ενημέρωσης που σας στηρίζουν φτιάξατε μια σκευωρία. Γιατί; Για να φύγουν από την επικαιρότητα τα άλλα ζητήματα στα οποία μάς δηλώσατε και τη μεγάλη διάθεσή σας να τα συζητήσουμε - χαίρομαι ιδιαίτερα - και να αναδειχθεί τι; Ότι υπάρχει μεγάλο σκάνδαλο και μάλιστα σήμερα μας είπατε ότι λείπουν τα λεφτά, ότι ζημιώθηκε δηλαδή το ελληνικό δημόσιο. Τα είχε τα λεφτά και τα έχασε το ελληνικό δημόσιο;
Δεν τα πήρε. Θα τα πάρει;
Καθίστε λίγο τώρα. Και όλα αυτά βασισμένα σε μία υπόθεση, την οποία επαναλάβατε στη δευτερομιλία σας, ότι δηλαδή ο εξουσιοδοτημένος επισήμως από τις αρχές του φιλικού αυτού κράτους της Σαουδικής Αραβίας δεν είναι επίσημος και επίσημα αυθεντικά εξουσιοδοτημένος, αλλά μεσάζοντας. Όταν, όμως, εγώ αποκάλυψα τα ειδικού χειρισμού τηλεγραφήματα του πρέσβη και της πρεσβείας πάνω στην επιχειρηματολογία, στην οποία έχετε στηρίξει δεκαπέντε μέρες τώρα όλη αυτή τη σπέκουλα και τη λασπολογία, εσείς ήρθατε εδώ προς πολύ μεγάλη μου περιέργεια να αντιτείνετε ότι υπάρχουν κι άλλα ειδικού χειρισμού που τα ξέρετε εσείς και δεν τα ξέρει ο Πρωθυπουργός. Ειδικού χειρισμού που τα ξέρετε εσείς και δεν τα ξέρει ο Πρωθυπουργός!
Δεν μίλησα περί ειδικού χειρισμού. Ρωτάω εγώ.
Α, ρωτάτε! Κύριε Μητσοτάκη, αλήθεια πιστεύετε ότι αξιοποιώντας στελέχη του Διπλωματικού Σώματος ή των Ενόπλων Δυνάμεων, δημιουργώντας παρακράτος μέσα στο κράτος, θα καταφέρετε να δημιουργήσετε ρωγμή και αμφισβήτηση στην ηθική ακεραιότητα αυτής της Κυβέρνησης;
Φοβάστε κάτι;
Ησυχία, παρακαλώ.
Θα σας πω εγώ τώρα. Το θράσος είναι όταν σηκώνεις τη ρομφαία και ξιφουλκείς προκειμένου να αλλάξεις την ατζέντα. Η δειλία είναι όταν ζητάω εγώ να γίνει συζήτηση παρουσία μου, να βάζετε τους εκπροσώπους σας στη Διάσκεψη των Προέδρων να λένε να μην αναβληθεί η συζήτηση. Αυτό είναι δειλία και θράσος, κύριε Μητσοτάκη. Επειδή, όμως, κύριε Μητσοτάκη, έχετε μια διαστροφή, επανέρχεστε στον τόπο του εγκλήματος, για αυτό ξαναμπήκατε μέσα, θέλω να σας επαναλάβω το ίδιο ερώτημα. Ο κ. Σφακιανάκης, τον οποίο παρουσιάζετε…
Τι είναι αυτό;
Τι είναι αυτό; Είναι αυτός ο οποίος, κύριε Λοβέρδο, που κάνατε φέιγ βολάν διάφορα ειδικού χειρισμού, σε αυτά τα ειδικού χειρισμού που έχω εγώ εδώ από την πλευρά του πρέσβη…
Κύριε Πρόεδρε, θέλω τον λόγο επί προσωπικού μετά.
…απεδείχθη ότι ήταν η πηγή της πρεσβείας, βάσει της οποίας πηγής εγέρθη όλη αυτή η ιστορία.
Άρα δεν έκανε καλά ο Πρέσβης τη δουλειά του;
Άρα, λοιπόν, κυρίες και κύριοι συνάδελφοι, η Νέα Δημοκρατία και ο κ. Μητσοτάκης δουλεύουν για συγκεκριμένους ενδιάμεσους, ενώ εμείς κλείνουμε συμφωνίες επωφελείς για το ελληνικό δημόσιο με τους επίσημα εξουσιοδοτημένους εκπροσώπους μιας φιλικής χώρας. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αντί, λοιπόν, να απολογηθείτε για την αποκάλυψη αυτής της σκευωρίας που στήσατε εδώ και δεκαπέντε μέρες, έχετε το θράσος να θέλετε να ξαναπάρετε τον λόγο.
Ησυχία, παρακαλώ.
Όσον αφορά, κύριε Μητσοτάκη, την πολύ μεγάλη σας τόλμη να θέλετε να συζητήσουμε εδώ και για τη «SIEMENS» και για τις offshore, μην βιάζεστε. Θα συζητήσουμε και για τη «SIEMENS», που θα σας καταδιώκει σε όλη σας την πολιτική καριέρα και για τις offshore θα συζητήσουμε και για όλα όσα δήλωνε ο Αντιπρόεδρος του κόμματός σας πριν από λίγες ημέρες, ότι είναι απολύτως νόμιμο και ηθικό να φοροδιαφεύγουν στους φορολογικούς παραδείσους όσοι θέλουν να αποφύγουν την υψηλή φορολόγηση.
Και για τους δικούς σας Υπουργούς που έχουν τα λεφτά έξω θα συζητήσουμε;
Για όλα θα συζητήσουμε, κύριε Μητσοτάκη. Δεν πρόκειται να αφήσουμε τίποτα αναπάντητο.
Παρακαλώ πολύ, μην αντιδράτε. Ήσυχα!
Εσείς εκπροσωπείτε συμφέροντα. Προσπαθείτε να δηλητηριάσετε την πολιτική ζωή του τόπου δίχως αποδείξεις. Στήσατε μια πομφόλυγα δεκαπέντε μέρες τώρα, προσπαθώντας να αποδείξετε πράγματα τα οποία δεν αποδεικνύονται, ότι δηλαδή τι; Ότι ο Καμμένος ως Υπουργός Εθνικής Άμυνας επιχείρησε να διαπραγματευθεί με τον επίσημο και με πιστοποιητικό αυθεντικότητας εξουσιοδοτημένο της Σαουδικής Αραβίας, προκειμένου να πάρει υψηλότερο τίμημα, ενώ εσείς θέλατε η Ελληνική Κυβέρνηση να διαπραγματευτεί με κάποιον άλλον ενδιάμεσο, ο οποίος τάχα μου εκπροσωπεί την Σαουδική Αραβία, αλλά είναι Έλληνας, προκειμένου να πάρει μικρότερο τίμημα. Η μεγαλύτερη ντροπή, όμως, από όλα όσα κάνατε ξέρετε ποια είναι; Θα σας το επαναλάβω για άλλη μια φορά. Είναι ότι στην προσπάθειά σας να δημιουργήστε αντιπολιτευτικό λόγο, εμπλέκετε το Διπλωματικό Σώμα και τις Ένοπλες Δυνάμεις του τόπου, κύριε Μητσοτάκη.
Εσείς τους κρεμάσατε στα μανταλάκια.
Και αυτό το βάρος και αυτή η ευθύνη απέναντι στη χώρα και στον ελληνικό λαό θα σας ακολουθεί σε όλη σας τη διαδρομή. Καλή σας νύχτα, κύριε Μητσοτάκη!
Εκ μέρους του Λαϊκού Συνδέσμου - Χρυσή Αυγή, ο κ. Χρήστος Χατζησάββας…
Κύριε Πρόεδρε, τον λόγο επί προσωπικού.
Κύριε Λοβέρδο, δεν υπάρχει κανένα θέμα για να ζητάτε τον λόγο.
Ζητώ τον λόγο επί προσωπικού για αυτά που είπε ο Πρωθυπουργός, ότι διακίνησα τα περί ειδικού χειρισμού σαν φέιγ βολάν.
Ό,τι χρησιμοποίησε ο κύριος Πρωθυπουργός δεν κατατέθηκε…
Είπε επί προσωπικού για εμένα. Θέλω τον λόγο για ένα λεπτό.
Ποτέ δεν είπε επί προσωπικού για εσάς. Σας παρακαλώ!
Το είπε. Θέλω τον λόγο για ένα λεπτό.
Όχι, δεν μπορείτε να πάρετε τον λόγο. Ο κ. Χατζησάββας έχει τον λόγο.
Περιμένω να τελειώσει ο συνάδελφος και μετά.
Σας παρακαλώ πολύ, κύριε Λοβέρδο. Δεν σας έθιξε κανείς.
Με θίγει με τρόπο κατάφωρο και θέλω τον λόγο για ένα λεπτό.
Μα δεν σας έθιξε κανείς. Σας παρακαλώ! Εδώ ακούστηκαν τόσα από το πρωί και επίθετα και λοιπά. Ο κ. Χατζησάββας έχει τον λόγο, ύστερα ο κ. Παπαχριστόπουλος, ύστερα ο κ. Καρράς.
Θα μιλήσω κι εγώ, κύριε Πρόεδρε.
Περιμένετε. Αυτοί οι κύριοι δεν έχουν μιλήσει καθόλου. Στο τέλος από τους επτά ομιλητές, από ένα λεπτό έχει ο κ. Τασούλας που ήταν ο αρχικός ομιλητής και ύστερα και οι άλλοι έχουν από ένα ή ενάμισι λεπτό για να πουν κάτι, πριν κλείσει ο Υπουργός. Αλίμονο, το έχουμε πει αυτό.
Δεν είπαμε τίποτα, θα μιλήσουμε στο τέλος.
Κύριε Βορίδη, και εσείς για τέταρτη φορά. Έχετε το προνόμιο της ευγένειας.
Κύριε Πρόεδρε, δεν έχω πάρει τη δευτερολογία μου.
Καμμία δευτερολογία. Έχετε ενάμισι λεπτό.
Ενάμισι, ενάμισι. Μια χαρά είναι το ενάμισι!
Κύριε Γεωργιάδη, τα έχουμε πει αυτά. Τα είπα προηγουμένως. Δεν ακούτε. Προς Θεού, δεν θα μαλώσουμε για αυτά. Υπάρχουν άλλα για τα οποία ήδη το έχουμε κάνει. Κύριε Χατζησάββα, έχετε τον λόγο.
Κύριε Πρόεδρε, αρχίζοντας την ομιλία μου για το συγκεκριμένο θέμα, θα ήθελα μια διευκρίνιση από τον Υπουργό Εθνικής Άμυνας κ. Καμμένο. Κύριε Καμμένε, αναφέρατε σε κάποιο σημείο του λόγου του ότι εσείς δεν είστε σαν την προηγούμενη κυβέρνηση, η οποία με τηλεφωνήματα παρενέβαινε στον ρόλο της δικαιοσύνης. Σε ποια ακριβώς υπόθεση αναφέρεστε, κύριε Υπουργέ; Μήπως είναι η υπόθεση προφυλάκισης Βουλευτών της Χρυσής Αυγής; Θα είναι καλό, εάν θέλετε, να μας το διευκρινίσετε.
Έχω πει εγώ τέτοιο πράγμα;
Είπατε ότι δεν είστε σαν την προηγούμενη κυβέρνηση, η οποία έπαιρνε τηλέφωνο. Σε αυτό να μου απαντήσετε. Όπως και να έχει, δεν ξέρω ποιος ήταν το «δεξί πόδι» του Τσοχατζόπουλου, ξέρω πολύ καλά, όμως, ότι αυτής της Κυβέρνησης, η οποία λειτουργεί ενάντια στον ελληνικό λαό, είσαστε εσείς, κύριε Καμμένε, το «δεξί πόδι», αν και έχετε ελάχιστα ποσοστά πλέον στην ελληνική κοινωνία. Έχετε το 51% της ευθύνης για όσα κάνει αυτή η Κυβέρνηση με τη στήριξή σας. Μια Κυβέρνηση, η οποία υπέκλεψε την ψήφο του ελληνικού λαού, προφασιζόμενη σκίσιμο μνημονίων και είδαμε πού κατέληξε. Αποδεικνύεται για ακόμη μια φορά ότι οι μίζες και οι κλοπές στα εξοπλιστικά συνεχίζονται κανονικότατα. Ανήκετε στο ίδιο κύκλωμα κλεπτοκρατίας που υπήρχε με τη Νέα Δημοκρατία και το ΠΑΣΟΚ. Μαζί ψηφίσατε την πώληση του στρατιωτικού οπλισμού η Νέα Δημοκρατία και το ΠΑΣΟΚ. Τώρα, για τις διευκρινήσεις που λέτε ότι δεν υπήρχαν, θα δούμε τι θα γίνει. Ούτως ή άλλως, εκ του ασφαλούς γίνονται όλα αυτά. Πρώτα καταστρέψατε την Ελληνική Βιομηχανία Όπλων και τώρα θέλετε έσοδα από πωλήσεις όπλων. Γίνεται εκ του ασφαλούς, όπως είπα, μόνο για τα μέσα μαζικής ενημέρωσης. ΣΥΡΙΖΑ και ΑΝΕΛ στα δικά τους μίντια θα το παίξουν ότι νίκησαν πανηγυρικά. Η Νέα Δημοκρατία θα το παίξει, επίσης, πανηγυρικά στα δικά της. Τι αποτέλεσμα θα βγει από αυτό; Θα βγει κάτι; Θα πάει κανείς στη δικαιοσύνη; Θα συνεχιστεί τελικά η συμφωνία; Το ηθικό του θέματος θα το δούμε παρακάτω. Σχετικά με την πώληση τώρα και τον μεσάζοντα, θέλατε πάση θυσία να κάνετε δουλειά με τον Παπαδόπουλο. Καλώς. Διαβάζουμε, όμως, σε δεκάδες δημοσιεύματα ότι είναι μια εταιρεία με μηδενικό τζίρο ή με ελάχιστο - δεν κάνει τίποτα άλλο, μόνο αυτό περίμενε για να δουλέψει - και ότι έχει καταδικαστεί για άλλες υποθέσεις. Στην τοπική κοινωνία του Κιλκίς, η αλήθεια είναι ότι άμα τους ρωτούσατε για τη συγκεκριμένη βιομηχανία, θα σας έλεγαν ότι έχει κλείσει προ πολλού. Δεν φαίνεται να λειτουργεί τίποτα, δεν γίνεται τίποτα. Κάτι ακούγεται για ένα 10%. Δεν ξέρω τι είναι αυτό. Θα μας απαντήσετε εσείς. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Βγαίνει, υποτίθεται, ένα έγγραφο που δικαιολογεί τα πάντα και αναφέρεται σε αεροπορικές βόμβες ΜΚ -82, σε βόμβες αεροπορικές, οι οποίες δεν έχουν καμμία σχέση με το ερώτημα που είναι για εκατό χιλιάδες βλήματα εκατόν πέντε χιλιοστών - τριακόσιες χιλιάδες είναι, τα εκατό χιλιάδες είναι αυτά που ζητούσαν - που δήθεν η Σαουδική Αραβία ήθελε. Τι είναι, όμως, αυτά; Τι προσπαθείτε να πετύχετε με αυτή την πώληση; Δεν μιλάμε φυσικά για πώληση για αμυντικούς σκοπούς. Ξέρετε ότι υπάρχει πόλεμος αυτή τη στιγμή εκεί. Τροφοδοτείτε αυτόν τον πόλεμο και τη γενοκτονία που γίνεται. Όμως, σαν απαντήσεις δεχόμαστε μόνο αερολογίες, όπως δεχτήκαμε και αερολογίες ως απάντηση στην υπόθεση της εισβολής του «Ρουβίκωνα» στο Πεντάγωνο, ότι δεν έγιναν συλλήψεις γιατί δεν μπορεί η Στρατονομία να κάνει συλλήψεις. Φυσικά και δεν μπορεί η Στρατονομία. Η Στρατονομία είναι υπεύθυνη για την εκτός των στρατοπέδων παράσταση, εικόνα και πειθαρχία του στρατεύματος. Για μέσα είναι η φρουρά του στρατοπέδου, που είναι ένοπλη και μπορεί να πάει μέχρι τέλους, να κάνει οτιδήποτε χρειαστεί για να συλληφθούν αυτοί οι οποίοι είναι εισβολείς. Επίσης, δίνετε εντολές να συλληφθούν αξιωματικοί του Στρατού, ενώ έπρεπε να παρέμβει ο στρατιωτικός εισαγγελέας σε οποιαδήποτε τέτοια διαδικασία. Μετά το μαζέψατε, αλλά βγήκατε και είπατε «έδωσα εντολή να συλληφθεί». Όσον αφορά το υλικό για τις βόμβες των εκατόν πέντε χιλιοστών πυροβολικού, διακόσιες χιλιάδες βλήματα δεν είναι σαφές πού θα πήγαιναν, αλλά, ακόμα κι αν υποθέσουμε ότι τελικά θα πάνε στη Σαουδική Αραβία, δεν είναι έξυπνες βόμβες με χειρουργική ακρίβεια αυτά. Είναι βλήματα πυροβολικού. Έχουν τεράστιες παράπλευρες απώλειες. Μέχρι και 80% είναι οι άμαχοι νεκροί αυτή τη στιγμή στην Υεμένη από βομβαρδισμούς και το 50% από το 80% αυτών είναι παιδιά. Η διάρκεια ζωής των συγκεκριμένων βλημάτων ήταν μικρή, οπότε θα πάνε για άμεση χρήση. Δεν θα πάνε για κάποιο στοκ σε κάποια χώρα, η οποία θα τα χρησιμοποιήσει αμυντικά, αν επιτεθεί κάποιος. Για πόλεμο πάνε, για να χρησιμοποιηθούν επιθετικά. Η ηθική της Κυβέρνησης ΣΥΡΙΖΑ - ΑΝΕΛ, λοιπόν, επιτρέπει να γίνονται αυτές οι πωλήσεις. Πόσο άραγε κοστολογεί όλο το βουλευτικό σύστημα εδώ, το πολιτικό σύστημα σήμερα, τη ζωή των αμάχων και χιλιάδων παιδιών στην Υεμένη; Εξήντα έξι εκατομμύρια ευρώ; Τι είπαν, λοιπόν, κάποιοι Βουλευτές του ΣΥΡΙΖΑ για το ηθικό της πώλησης του πολεμικού υλικού; Και ο κ. Φίλης και ο κ. Σάκης Παπαδόπουλος εξέφρασαν κάποιες απορίες. Τι είπε, όμως, ο κ. Τσίπρας για την Υεμένη και για τη γενοκτονία των χιλιάδων θυμάτων; Δεν τα θυμάστε αυτά; Από τη μία λοιπόν, παριστάνετε τους ανθρωπιστές, υποδεχόμενοι και φιλοξενώντας εδώ εκατομμύρια προσφύγων και παρέχετε εκατομμύρια ευρώ σε ΜΚΟ και σε hot spots και από την άλλη πουλάτε βόμβες στις αντιμαχόμενες παρατάξεις και δημιουργείτε πρόσφυγες και θύματα. Εκτός των άλλων, γίνονται και διάφορες βόλτες από τον κ. Καμμένο και τον κ. Κοτζιά σε Βραζιλίες και αλλού. Δεν ξέρω πόσο κοστίζουν αυτά. Θα ήταν καλό να μάθουμε και για αυτά τα ταξίδια. Ακούστηκε ότι βγήκαν στη φόρα απόρρητα έγγραφα - κατηγορήθηκε ο κ. Λοβέρδος για αυτό - που διακινούνται από κάποιον πράκτορα, ο οποίος λέει ότι είναι της ΕΥΠ, αλλά είναι της ΜΙΤ. Το λέει ο κ. Καμμένος αυτό κάπου στο διαδίκτυο. Ρώτησε και ο κ. Γεωργιάδης ποιος είναι αυτός. Καλά, πλάκα μας κάνει τώρα ο Καμμένος; Αυτός που λέει ότι είναι πράκτορας της ΕΥΠ και λέτε τώρα ότι είναι των Τούρκων, εδώ και ενάμιση χρόνο στέλνει σε Kοινοβουλευτικές Oμάδες και Βουλευτές - έστειλε και στον Πρόεδρο της Βουλής και στους Αρχηγούς των κομμάτων - έναν τόνο απόρρητο υλικό που, αν το βγάζαμε, θα ερχόταν να μας κατηγορήσει. Στις 12 Ιουλίου 2016, όμως, δύο Βουλευτές της Χρυσής Αυγής - ο ένας ήμουν εγώ, γιατί λόγω συνωνυμίας ήθελα να ξεκαθαρίσει αυτό το θέμα - ρωτάμε τρία Υπουργεία - Υπουργείο Δικαιοσύνης και Διαφάνειας, Υπουργείο Εσωτερικών και Υπουργείο Εθνικής Άμυνας - το εξής: «Φερόμενος πράκτορας της ΕΥΠ, διωκόμενος από την INTERPOL, καταγγέλλει Υπουργούς για παράβαση καθήκοντος». Λέει μέσα ότι φαίνεται να υπάρχει στην Εθνική Υπηρεσία Πληροφοριών κάποιο πρόβλημα, γιατί υπάρχουν καταγγελίες με συγκεκριμένα έγγραφα απόρρητα. Έχει τεθεί ζήτημα. Έγινε ευρωπαϊκό ένταλμα σύλληψης και εκδόθηκε από τον εισαγγελέα κ. Γεώργιο Κτιστάκη. Στις 12 Ιουλίου 2016 έγινε η ερώτηση. Μέσα σε μερικές μέρες τα δύο συνερωτούμενα Υπουργεία δήλωσαν αναρμόδια. Ο κ. Καμμένος μέχρι και σήμερα δεν ήρθε να μας απαντήσει ποιος είναι αυτός ο κύριος. Θα καταθέσω επίκαιρη ερώτηση και θα ζητάω να ξεκαθαριστεί ποιος είναι αυτός που ισχυρίζεται ότι είναι πράκτορας της ΕΥΠ, ενώ είναι των Τούρκων τελικά. Γιατί δεν μας λέει; Γιατί δεν προφυλάσσει το Κοινοβούλιο και όλη τη διαδικασία αυτή;
Κύριε συνάδελφε, παρακαλώ, ολοκληρώστε.
Ολοκληρώνω, κύριε Πρόεδρε, σε ένα λεπτό. Ο συγκεκριμένος, λοιπόν, έχει στείλει και πράγματα που η κ. Ραχήλ Μακρή είπε ότι τα χρησιμοποιούσατε για να χτυπάτε την τότε δωσίλογη μνημονιακή κυβέρνηση. Μετά το ξεχάσατε. Λέει ότι έχει κάνει ακόμη κι επερώτηση για τον Ευρωβουλευτή σας κ. Παπαδημούλη και έρχεστε σήμερα να πείτε ότι τελικά τον ξέρατε και τον κυνηγάτε. Αν θέλετε κάθαρση και στους εξοπλισμούς και στις μίζες και στις κλεψιές, καταργείστε αυτόν τον επαίσχυντο νόμο περί ευθύνης Υπουργών και στείλτε στη φυλακή όποιους έχουν κλέψει, όποιον θα κλέψει και όποιον κλέβει αυτή τη στιγμή, που δεν είναι ξεκάθαρο τι γίνεται.
Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπολος.
Κύριε Πρόεδρε, έχω ζητήσει τον λόγο επί προσωπικού μετά από τον συνάδελφο της Χρυσής Αυγής.
Τον ζητήσατε πριν. Το θεμελίωσε ο Πρόεδρος. Σας παρακαλώ, κύριε Λοβέρδο.
Κύριε Πρόεδρε, έχω θιγεί κατάφωρα.
Σεβαστείτε όλους τους συναδέλφους που τηρούν τον Κανονισμό.
Κύριε Πρόεδρε, είπε ο Πρωθυπουργός ότι έκανα φέιγ βολάν τα απόρρητα έγγραφα του Υπουργείου Εξωτερικών και γενικώς διαβαθμισμένα.
Εξαντλήθηκε το θέμα, κύριε Λοβέρδο.
Κύριε Πρόεδρε, με θίγει αυτό…
Εξαντλήθηκε το θέμα.
Σας παρακαλώ! Θέλω για ένα λεπτό τον λόγο.
Κι εγώ σας παρακαλώ.
Εγώ σας παρακαλώ.
Εγώ προεδρεύω. Δεν προεδρεύετε εσείς, όμως. Πώς να το κάνουμε!
Αφορά κι εσάς αυτό που θα πω τώρα. Επικαλούμαι την ευθιξία σας. Αφήστε με ένα λεπτό. Δεν είναι δυνατόν να μου αφαιρείτε τον λόγο για ένα λεπτό. Κύριε συνάδελφε, κύριε Κοινοβουλευτικέ Εκπρόσωπε, σας ζητάω συγγνώμη.
Ελάτε, φάγαμε πολύ χρόνο. Σας παρακαλώ.
Ο Πρόεδρος κανονίζει. Δεν κανονίζω εγώ, κύριε Λοβέρδο.
Την περασμένη Δευτέρα, όταν συζητούσαμε το κοινωνικό μέρισμα, Προεδρεύων ήσασταν εσείς και αυτό προκύπτει από τα Πρακτικά. Πήρα τον λόγο, κύριοι Υπουργοί, κύριοι Βουλευτές, και είπα ότι έχω κάποια διαβαθμισμένα έγγραφα και ζητάω να μου πείτε αν η διαδικασία που ακολουθούμε κατά τον κοινοβουλευτικό έλεγχο είναι δόκιμη ή όχι. Εσείς ήσασταν Προεδρεύων.
Δεν ήμουν εγώ.
Εσείς ήσασταν. Έχω από τα Πρακτικά αντίγραφο. Περνάει η μέρα κι έρχεται η επομένη και δεν μου απαντάει το Προεδρείο. Παίρνω τον λόγο και λέω: «Αφού το Προεδρείο δεν μου απάντησε, εγώ έχω τρία διαβαθμισμένα έγγραφα και τα θέτω υπ' όψιν των Βουλευτών προς ανάγνωση, όχι στη δημοσιότητα». Και πάλι συμβαίνουν όσα συμβαίνουν.
Πέρασε το ένα λεπτό.
Ακούστε, κύριε Πρόεδρε, που πέρασε το ένα λεπτό.
Τι να ακούσω; Δεν είμαι εδώ για να ακούω μόνο εσάς.
Η Πρόεδρος της Δημοκρατικής Συμπαράταξης ζητάει σήμερα με τον Προέδρο του Ποταμιού, τον κ. Θεοδωράκη, αυτά τα έγγραφα να αναγνωστούν από όλους.
Σας παρακαλώ!
Έρχεστε εδώ και αφήνετε τον Πρωθυπουργό να δίνει διαβαθμισμένα έγγραφα και να μιλάει. Έχουμε δύο μέτρα και δύο σταθμά. Τα δικά μας δεν τα επιτρέπετε. Αυτό δεν είναι δημοκρατία. Τα δώσαμε εμείς στη δημοσιότητα, κύριε Πρόεδρε. Τα δύο κόμματα έδωσαν τώρα στη δημοσιότητα και τα τρία αυτά έγγραφα. Τώρα οι πολίτες θα μάθουν ποιες είναι οι πομπές που θέλουν να κρύψουν. Να σας πω και κάτι ακόμη; Όσο και αν προσπαθείτε εδώ να παίζετε παιχνίδια αντικοινοβουλευτισμού και αντιδημοκρατικά παιχνίδια, ο λαός σάς βλέπει και καταλαβαίνει. Θα τα μάθει όλα, κύριε Πρόεδρε, απολύτως. Να είστε σίγουρος.
«Εκεί που μας χρωστούσαν, μας πήραν και το βόδι», λέει ο ελληνικός λαός. Άλλο «μπούλινγκ» δεν ανεχόμαστε. Έχετε το λόγο, κύριε Παπαχριστόπουλε.
Ευχαριστώ, κύριε Πρόεδρε. Είχα σκοπό άλλα πράγματα να πω σήμερα. Ξενύχτησα να μαζέψω στοιχεία, αλλά νομίζω ότι πια δεν έχει νόημα. Η ιστορία η σημερινή, η δήθεν μάχη των μαχών τελείωσε μετά την κουβέντα του Υπουργού Εθνικής Άμυνας και κυρίως μετά την πρωτολογία του Πρωθυπουργού. Δεν είναι τυχαίο ότι κάνα - δυο πολιτικοί Αρχηγοί δεν αφιέρωσαν ούτε δευτερόλεπτο για τη δήθεν μάχη των μαχών. Ο κ. Λεβέντης, νομίζω, δεν είπε απολύτως τίποτα, ο κ. Θεοδωράκης κάτι έλεγε για τα Σκόπια. Σεβαστά όλα αυτά. Θέλω, όμως, να θυμίσω, για να προσγειωθούμε λίγο στην πραγματικότητα ότι σε πολύ λίγο χρονικό διάστημα - ο Κλάους Ρέγκλινγκ τα λέει αυτά - στις 4 Δεκέμβρη υπάρχει πιθανότητα να κλείσει η τρίτη αξιολόγηση. Θέλω ακόμη να θυμίζω ότι μεγάλα στελέχη τριών από τους μεγαλύτερους οίκους αξιολόγησης, της «MOODY'S», της «STANDARD & POOR'S» και της «FITCH», έχουν προεξοφλήσει τη θετική πορεία της οικονομίας της χώρας και κυρίως τους οικονομικούς και κοινωνικούς δείκτες. Δεν υπάρχει στον πλανήτη ούτε ένας ηγέτης μεγάλος ούτε μια μεγάλη χώρα. Το ζήσαμε άλλωστε πρόσφατα, όταν ακούγαμε ότι ο Πρωθυπουργός αποδρά, γιατί φοβήθηκε την επερώτηση των Βουλευτών της Νέας Δημοκρατίας και συναντάει τον Εμμανουέλ Μακρόν, που ξέρουμε ότι αναβαθμίζεται ο ρόλος του αυτή τη στιγμή στην Ευρώπη μετά τις δυσκολίες που αντιμετωπίζει η κ. Μέρκελ στη Γερμανία. Εμείς καλωσορίζουμε τη Γερμανία στο κλαμπ της Ευρώπης, γιατί μέχρι τώρα υπήρχε μάλλον η γερμανική Ευρώπη.
Στο κλαμπ της Ευρώπης καλωσορίζουμε τη Γερμανία;
Ναι, στο κλαμπ της Ευρώπης. Ξέρω πολύ καλά τι λέω. Η Γερμανία ήταν παντοδύναμη. Δεν υπήρχε Ευρωπαϊκή Ένωση, λοιπόν, κύριε Τσιάρα. Υπήρχε γερμανική Ένωση. Δική μου άποψη. Δεν είναι απαραίτητο να τη συμμερίζεστε. Σας λέω, λοιπόν, ότι την καλωσορίζουμε στο κλαμπ της Ευρώπης. Είμαι σαφής. Και χάρηκα πολύ που άκουσα ότι τηλεφωνήθηκε ο Πρωθυπουργός με τον κ. Σουλτς. Ξέρετε πολύ καλά ότι, αν φύγει από τη μέση το φιλελεύθερο κόμμα, θα είναι πραγματικό δώρο για τη χώρα μας η κυβέρνηση αυτή, που θεωρείται σχεδόν δεδομένο ότι ο Υπουργός Οικονομίας μάλλον θα ανήκει στο SPD. Τα λέω όλα αυτά, γιατί πάλι άκουσα καταστροφολογία εδώ μέσα ότι τα οικονομικά δεν πάνε καλά και πάλι διάφορα τέτοια. Θέλω, λοιπόν, να κάνω μια μικρή αναδρομή - υπενθύμιση: Η παρένθεση αυτής της Κυβέρνησης δεν βγήκε. Απίστευτη επιθετικότητα. «Φύγετε. Κάντε. Φτιάχτε». Ξέρουμε όλοι ότι στην κοινοβουλευτική δημοκρατία η κοινοβουλευτική περίοδος είναι τέσσερα χρόνια. Και ξέρουμε ακόμη ότι το fair play του κοινοβουλευτισμού λέει ότι τουλάχιστον τα δύο πρώτα χρόνια περιμένεις. Θέλω να σας θυμίσω κάποιες εκλογές. Κύριε Λοβέρδο, αν έχετε την καλοσύνη, εγώ σας ακούω με σεβασμό πάντα. Λοιπόν, το fair play του κοινοβουλευτισμού λέει ότι τουλάχιστον τα δύο χρόνια περιμένεις. Γιατί κάποιοι θεωρούν αόρατες τις εκλογές που έγιναν τον Σεπτέμβριο. Δύο χρόνια και δύο μήνες έχουνε περάσει. Ούτε αυτό το fair play είδαμε. Κι ακόμα είδαμε μεγάλη επιθετικότητα, υπερβολή, καταστροφολογία, διχαστικές απόψεις που άγγιζαν τα όρια της υστερίας. Έλα, όμως, και θα το ξαναπώ, που με τον πιο επίσημο τρόπο δεν πέρασε αυτό το σενάριο. Η Αντιπολίτευση πιστεύω ότι δεν επιβεβαιώθηκε. Σε αντίθεση με αυτό, προεξοφλείται από εταίρους - δανειστές, από οίκους αξιολόγησης, από ηγέτες της Ευρωπαϊκής Ένωσης, ότι η έξοδος της χώρας από τα μνημόνια είναι δεδομένη. Σήμερα ζήσαμε ακριβώς το ίδιο σενάριο. Οι εφημερίδες και τα κανάλια που σας στηρίζουν έλεγαν: «Η μητέρα των μαχών». Έλεος! Μπορεί να συμφωνεί ή να διαφωνεί κανείς με τον κ. Λεβέντη, αλλά ξέρετε ότι έχει ένα ένστικτο. Δεν αφιέρωσε ούτε μισό δευτερόλεπτο στην επερώτηση. Πήρε τον λόγο και περίμενα να πει μισή κουβέντα. Δεν είπε καμμία. Δεν έχει σημασία αν συμφωνεί κανείς ή όχι. Είναι χαρακτηριστικό, χειροπιαστή απόδειξη, ότι μετά την παρέμβαση του Υπουργού με τα στοιχεία - και κυρίως του Πρωθυπουργού - η ιστορία έληξε εδώ. Χρωστάω και κάτι στον Αρχηγό του κόμματός μου, τον Πάνο τον Καμμένο. Δεν σας κρύβω ότι μέσα στο κόμμα μας έχουμε κατά καιρούς συγκρούσεις, θέλω να πιστεύω εποικοδομητικές. Ένα πράγμα, όμως, δεν αμφισβήτησε κανείς από εμάς, που είμαστε δίπλα του: το ήθος του και την τιμιότητά του. Αν με ενώνει κάτι, σας το λέω ευθέως, με ενώνει αυτή η πλευρά. Και σας τα λέει αυτά κάποιος που ζει στα πενήντα τετραγωνικά - συγχωρείστε μου την απρέπεια - που δεν εξαργυρώνει τη βουλευτική του ιδιότητα με κονόμες, να κάνει ιδιωτικό επάγγελμα, που δεν έχει αμάξι, που δεν έχει αστυνομικούς να του ανοίγουν τις πόρτες - προσέξτε τι σας λέω - που έχει γυρίσει τον μισό πλανήτη με ανθρωπιστικές αποστολές. Συνάντησα απ' έξω, τον Λεβέντη, τον παλιό Βουλευτή του ΣΥΡΙΖΑ, που περάσαμε δύσκολες στιγμές μαζί, όταν βομβαρδιζόταν ο μισός Λίβανος. Λέω, λοιπόν, ευθέως: Ο Καμμένος έδωσε δεκαεννιά υποθέσεις στη δικαιοσύνη από τα εξοπλιστικά, τόλμησε να δώσει διακόσια ονόματα δημοσιογράφων που σιτιζόντουσαν στο ΚΕΕΛΠΝΟ. Ω, του θαύματος! Οι άνθρωποι που καταγγέλλουν έδιναν λεφτά σε άνθρωπο που καταδικάστηκε στο «NOOR 1», 86 χιλιάρικα. Έχει καταδικαστεί. Δεν λέω το όνομά του. [[Χειροκροτήματα από τις πτέρυγες των ΑΝΕΛ και του ΣΥΡΙΖΑ]] Με ποιο ανάστημα ηθικό; Με τι; Είναι ο ίδιος ο οποίος κατήγγειλε τα CDS. Κι αν αυτή τη στιγμή είναι υπόδικοι δέκα άνθρωποι, είναι από τις καταγγελίες του. Θέλετε να ποινικοποιήσουμε τον πλούτο; Όταν εγώ ήμουν με το γαϊδουράκι στο χωριό, ο Πάνος ο Καμμένος - ναι - κληρονόμησε την περιουσία του πατέρα του. Πούλαγε αυτοκίνητα σε όλη την Ελλάδα. Αν θέλετε να τον ποινικοποιήσουμε, να το κάνουμε. Όχι, σκάρτο δεν θα τον βρείτε. Ευχαριστώ.
Ο κ. Καρράς έχει τον λόγο.
Ευχαριστώ, κύριε Πρόεδρε. Θα μου επιτρέψετε μια πάρα πολύ μικρή εισαγωγή. Είχα την τιμή να μου αναθέσουν οι συνάδελφοί μου Ανεξάρτητοι Βουλευτές να τους εκπροσωπήσω στη συζήτηση αυτή. Συνεπώς θα αποφύγω, κατά το δυνατόν, προσωπικές απόψεις και θα προσπαθήσω να κάνω μια σύνθεση όλων των θεμάτων, όπως έχουν προκύψει από τη σημερινή συζήτηση. Για ποιον λόγο το κάνω αυτό; Είναι ευνόητος. Οι Ανεξάρτητοι Βουλευτές δεν αποτελούμε μια Κοινοβουλευτική Ομάδα και ο καθένας διατηρεί το δικαίωμά να έχει την άποψή του και να είναι πολλές φορές αντιδιαμετρικά αντίθετη από τους άλλους. Έρχομαι, λοιπόν, σε ένα θέμα, το οποίο ανεδείχθη σήμερα από τη συζήτηση. Τα εξοπλιστικά ζητήματα έχουν ταλαιπωρήσει, ταλαιπωρούν και θα ταλαιπωρήσουν την οποιαδήποτε χώρα έχει ανάγκη άμυνας. Στην Ελλάδα έχουμε μια μακρά πορεία από το παρελθόν. Έχουν υπάρξει προβλήματα. Έχουν υπάρξει παραβιάσεις του νόμου. Όμως, εκείνο το οποίο είναι ανάγκη πλέον είναι να λάβουμε υπ' όψιν την ηθική διάσταση των ζητημάτων αυτών και να τηρούνται οι ηθικές αξίες. Σήμερα, λοιπόν, η συζήτηση στη Βουλή εξαντλήθηκε στο αν ο κ. Παπαδόπουλος ήταν εκπρόσωπος της Σαουδικής Αραβίας, μιας χώρας ανεξάρτητης, ή ήταν μεσάζων. Αυτό, λοιπόν, αφήνει μια αιχμή ότι μπορεί να ήταν μεσάζων για τον λόγο ότι απλώς εμφάνιζε κάποια έγγραφα, τα οποία πιθανόν τον νομιμοποιούσαν έναντι της Σαουδικής Αραβίας. Θα μου επιτρέψετε, όμως, εδώ να εκφέρω μια πραγματικά προσωπική άποψη και σε σχέση με το κείμενο του ν.3978/2011, που έχουν αναφέρει πολλοί συνάδελφοι. Έχει σκοπό ο νόμος αυτός, ο ν.3978, τη διαφάνεια μέσα στις προμήθειες των Ενόπλων Δυνάμεων, την αντικειμενικότητα, την ακεραιότητα των εκπροσώπων; Μένω σε ένα σημείο, λοιπόν, διαβάζοντας τη σχετική διάταξη: «Απαγορεύεται σε οικονομικούς φορείς ή στους νόμιμους εκπροσώπους τους, που συμμετέχουν σε διαδικασίες σύναψης, εκτέλεσης συμβάσεων κ.λπ., να χρησιμοποιούν οποιονδήποτε ενδιάμεσο, μεσάζοντα ή πράκτορα κατά τη διαδικασία σύναψης και εκτέλεσης της σύμβασης». Έχω την αίσθηση ότι η διάταξη αυτή είναι λίαν περιοριστική.
Και για κράτος;
Και για κράτος ακόμη και θα πω την άποψή μου, κύριε Υπουργέ. Έχω την εντύπωση ότι η διάταξη είναι λίαν περιοριστική, ούτως ώστε να επιτυγχάνουμε τις αρχές της διαφάνειας. Γίνομαι πιο συγκεκριμένος: Το κράτος έχει τους διπλωματικούς εκπροσώπους του να συζητούν. Στη συγκεκριμένη περίπτωση ο κ. Παπαδόπουλος εμφανίζεται ως εκπρόσωπος μίας ανωνύμου εταιρείας που διατηρεί και μία εγκατάσταση κάπου στο Κιλκίς, εάν άκουσα σωστά, και ότι εκπροσωπεί το κράτος της Σαουδικής Αραβίας. Για εμένα, εάν θέλετε την αυστηρή νομική άποψη, είναι ενδιάμεσος. Και γιατί είναι ενδιάμεσος; Διότι δεν διαπραγματεύεται απευθείας κράτος προς κράτος. Χρησιμοποιεί έναν εντολοδόχο - δεν θα μπω στο ζήτημα εάν είναι μεσάζων ή όχι - μία εταιρεία εντολοδόχο, για να συνάψει σύμβαση. Ερωτώ, λοιπόν, σε αυτό το σημείο: Το επιτρέπει αυτό ο νόμος; Διότι εκείνος, ο οποίος είναι ενδιάμεσος, έστω και αντιπρόσωπος κράτους…
Εκπροσωπεί το πρόσωπο, όχι την εταιρεία.
Δεν είναι εκπρόσωπος, κύριε Υπουργέ, συγχωρήστε με. Αφήστε με να μιλήσω, εάν έχετε την καλοσύνη, και έχετε πλούσιο χρόνο να απαντήσετε. Εγώ δεν έχω τον χρόνο. Ο νόμιμος εκπρόσωπος είναι εκείνος ο οποίος εκπροσωπεί μία εταιρεία απευθείας ως μέλος της διοικήσεώς της, όχι εκείνος ο οποίος εντέλλεται να την εκπροσωπήσει σε μία συγκεκριμένη σύμβαση. Εκεί είναι η διαφορά μου στην ερμηνεία, εάν θέλετε. Δηλαδή, εάν έχω μία εταιρεία, θα έρθει ο πρόεδρος, θα έρθει ο διευθύνων σύμβουλος και θα την εκπροσωπήσει. Από την ώρα που παρένθετο πρόσωπο εμφανίζεται ως εκπρόσωπος, έχω ζήτημα, διότι μπορεί να λειτουργήσει είτε ως λόμπι είτε για ίδιους σκοπούς.
Σωστά!
Αυτό, δυστυχώς, φαίνεται να διακινδυνεύτηκε μέσα σε αυτή την υπό σύναψη σύμβαση.
Και το κράτος;
Και το κράτος ακόμη. Και θα σας πω γιατί. Είναι γνωστό ότι και τα κράτη ακόμη διοχετεύουν μίζες δεξιά και αριστερά στα εξοπλιστικά προγράμματα. Είναι πρωτοφανές αυτό που ακούμε;
Μα, εμείς πουλάμε, δεν αγοράζουμε!
Ο κ. Κυριακίδης μάς εκπροσωπεί ή δεν μας εκπροσωπεί;
Δεν τον ξέρω τον κ. Κυριακίδη.
Αυτό που λέτε είναι νομικά αστείο!
Αφήστε με να τελειώσω.
Έχετε δίκιο!
Εμένα η άποψή μου είναι ότι από την ώρα που έρχεται τρίτο πρόσωπο, έστω και εάν αποκτά την ιδιότητα εκπροσώπου μίας χώρας ακόμα, τίθεται ηθικό ζήτημα. Γιατί έχει τη δυνατότητα της ευελιξίας, δεν εκπροσωπεί πάντοτε καλόπιστα τα συμφέροντα χώρας, για να λογοδοτεί απευθείας. Απλώς διαμεσολαβεί. Δεν είναι μακριά η έννοια της διαμεσολάβησης από αυτή την έννοια. Ο νόμος έχει μία σειρά προβλημάτων. Δείτε τον, γιατί θα τα αντιμετωπίσουμε και στο μέλλον, εάν έχει πρόθεση η χώρα να δει εξοπλιστικά προγράμματα. Σαν σύνοψη όσων έχω πει θα ήθελα, κατ' αρχάς, να πω ότι η Βουλή δεν είναι δικαστήριο, ούτως ώστε να αναζητώ μέσω αποδεικτικών μέσων και πλήρων αποδείξεων το αποτέλεσμα ή να προδικάζω. Αναζητώ την πρακτική και ιδίως την ηθική διάσταση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τελειώσω, κύριε Πρόεδρε. Δώστε μου λίγο χρόνο, εάν έχετε την καλοσύνη.
Παρακαλώ, κύριε Καρρά.
Όμως, χρειάζεται πολύ περισσότερη ευαισθησία και προσοχή στα ζητήματα αυτά, γιατί είδατε μία διάσταση, η οποία προέκυψε. Εάν τα βλήματα πήγαιναν στην Υεμένη, όπου γίνεται πόλεμος μέσω αντιπροσώπων από τη Σαουδική Αραβία και εκεί έχουμε - το καταδικάζει και η Ευρωπαϊκή Ένωση και ο ΟΗΕ - θανάτους αμάχων, τους οποίους δεν μπορούμε να προστατεύσουμε. Τελειώνω επαναλαμβάνοντας ότι η σημερινή μου ομιλία έχει περιοριστεί ως εκπρόσωπος όλων των συναδέλφων και δεν ήθελα να πάρω προσωπικές πρωτοβουλίες και να τοποθετηθώ. Συνοψίζοντας, λοιπόν, νομίζω ότι, ακόμα και μέσα από την αυστηρή ερμηνεία του νόμου, διότι αυτή προϋποθέτει την ηθική ερμηνεία του νόμου, έχουμε μία παραβίαση.
Κύριε Καρρά, η αυστηρή ερμηνεία του Κανονισμού προϋπέθετε ότι θα τελειώνατε πριν από δύο λεπτά. Τελειώστε, όμως, τώρα.
Να τελειώσω, γιατί αν αρχίσω και μαζί σας διάλογο, κύριε Πρόεδρε, δεν θα κατέβω από το Βήμα στο τέλος. Συνοψίζω και λέω ότι θέλει πολλή προσοχή το ζήτημα. Θέλει εδώ να το δει κανείς από την ηθική του πλευρά. Τελειώνοντας, λέω ότι έστω και αν χωρίς ιδιαίτερες ευθύνες, υπάρχουν πάντοτε σε αυτές τις συμβάσεις πολιτικές ευθύνες, οι οποίες πρέπει να αξιολογούνται. Ευχαριστώ πολύ.
Ορίστε, κύριε Γεωργιάδη, έχετε τον λόγο για ένα λεπτό.
Ευχαριστώ πάρα πολύ, κύριε Πρόεδρε. Θα προσπαθήσω να είμαι πάρα πολύ σύντομος, για να προλάβω να τα πω όλα στο λεπτό. Τι ακούσαμε εδώ; Τα αμίμητα! Ακούσαμε τον κύριο Πρωθυπουργό να κατηγορεί έναν πρέσβη της Ελλάδος ότι είναι περίπου άσχετος. Κανένας, όμως, δεν μπήκε στη λογική δράση να σκεφθεί το εξής απλό πράγμα: Ο άσχετος πρέσβης προειδοποιούσε από τον Νοέμβριο του 2016 ότι εάν η ελληνική Κυβέρνηση εξακολουθούσε να προτιμάει τον κ. Παπαδόπουλο για μεσάζοντα, θα χάναμε τη συμφωνία. Τι μας είπε εδώ ο κ. Τσίπρας; Ότι ο κύριος πρέσβης ήταν σε διατεταγμένη υπηρεσία, γιατί εξυπηρετούσε έναν άλλο μεσάζοντα, έναν κύριο ονόματι Σφακιανάκης. Ερώτηση, κύριε Πρόεδρε: Τελικά, απεδείχθησαν ορθά αυτά που έλεγε ο κύριος πρέσβης ή λανθασμένα; Δηλαδή, τελικώς, χάλασε η συμφωνία ή δεν χάλασε; Χάλασε η συμφωνία. Άρα ο κύριος Πρωθυπουργός, ο οποίος μάλιστα μας είπε «πώς είναι δυνατόν με αυτόν τον τρόπο να εμπλέκετε το διπλωματικό σώμα στην αντιπολίτευσή σας;», ήρθε εδώ πέρα στη Βουλή, εξύβρισε τον πρέσβη, ο οποίος απεδείχθη από τη συνέχεια των πραγμάτων ότι δικαιώθηκε, γιατί αυτό που έλεγε ο πρέσβης έγινε, δηλαδή χάλασε η συμφωνία και χάσαμε τα λεφτά. Ο κ. Καμμένος γελώντας, κύριε Πρόεδρε, άρχισε να λέει και το είπε και ο κ. Τσίπρας: «τα είχαμε τα λεφτά για να τα χάσουμε;». Ενώ προηγουμένως ο κ. Τσίπρας έλεγε: «μα, ο κύριος πρέσβης δούλευε για έναν άλλον μεσάζοντα που ήθελε να πάρει καλύτερη τιμή και εμείς κάναμε την καλύτερη συμφωνία για την Ελλάδα». Η καλύτερη, όμως, συμφωνία που κάναμε για την Ελλάδα, κατά τον κ. Τσίπρα, ο οποίος ήταν και χαμογελαστός, ήταν τελικώς να πάρουμε μηδέν ευρώ. Θα μας τρελάνουν, κοινώς! Και το κυριότερο…
Ωραία, τελειώνετε.
Τον κ. Σφακιανάκη…
Εγώ δεν ξέρω κανέναν κ. Σφακιανάκη, κύριε. Εγώ ξέρω ότι ο πρέσβης μάς είπε ότι αν επιμείνουμε στον Παπαδόπουλο, θα χάσουμε τα λεφτά και χάσαμε τα λεφτά.
Βάλτε τελεία!
Και πάμε στο τελευταίο, κύριε Πρόεδρε, για τριάντα δευτερόλεπτα. Το μείζον, όμως, αυτό που έθεσα στην ομιλία μου, για να τεκμηριώσω τον δόλο του Υπουργού Εθνικής Αμύνης της Ελλάδος, ο οποίος ήρθε στην επιτροπή της Βουλής και δεν ανέφερε ποτέ τον κ. Παπαδόπουλο - αν και ήδη υποτίθεται ότι τον ήξεραν - είναι ότι μας λείπουν διακόσιες χιλιάδες πυρομαχικά.
Τα είπατε στην πρωτολογία σας αυτά.
Και σε αυτά απάντησε ο κ. Καμμένος, κύριε Πρόεδρε, ως εξής: «Μου λέτε τι θα γίνονταν τα διακόσιες χιλιάδες πυρομαχικά. Δεν γίνονται αυτά σε σοβαρά κράτη». Αυτή ήταν η απάντηση όλη κι όλη του κ. Καμμένου για το πού θα πήγαιναν τα διακόσιες χιλιάδες παραπάνω πυρομαχικά των 105 χιλιοστών, όπου, αν ο κ. Παπαδόπουλος είχε καταθέσει την εγγυητική, βάσει της συμφωνίας που υπέγραψε ο κ. Καμμένος, θα τα είχε πάρει και θα τα είχε ήδη πουλήσει ως λαθρέμπορος.
Τελεία και παύλα! Παρακαλώ!
Κλείνω, κύριε Πρόεδρε. Και το κυριότερο, κύριε Πρόεδρε, και απευθύνω το ερώτημα στον κ. Καμμένο, που ξέρει μόνο να λέει βρωμιές στον κ. Βίτσα: Ο κ. Μητσοτάκης έκανε ένα απλό πράγμα, είπε στον κ. Τσίπρα: «Θέλετε αύριο στην Επιτροπή Εξοπλισμών να καλέσουμε και τον Παπαδόπουλο και τον Παπαδάκη και τον Σφακιανάκη και όποιον άλλον θέλετε εσείς και τον πρέσβη;».
Κύριε Γεωργιάδη, παρακαλώ, δεν έχετε άλλο τον λόγο.
Σε αυτό, κύριε Βίτσα, ο κ. Τσίπρας δεν απάντησε τίποτα. Άρα θέλετε συγκάλυψη, θέλετε κουκούλωμα, γιατί έχετε λερωμένη τη φωλιά!
Δεν ακούτε; Δεν έχετε άλλο τον λόγο.
Κύριε Πρόεδρε,…
Κύριε Βορίδη, είμαι σίγουρος ότι εσείς θα τηρήσετε το ένα λεπτό.
Ένα λεπτό, κύριε Πρόεδρε. Έχω ζητήσει να μιλήσω και εγώ και ο κ. Δαβάκης.
Ορίστε, κύριε Δαβάκη, έχετε τον λόγο.
Κύριε Πρόεδρε, τώρα που έχουμε μείνει λίγοι, τα προβλήματα της συμβάσεως και τα ερωτήματα που έθεσε η Νέα Δημοκρατία είναι περισσότερο εκκωφαντικά, μετά και την ομιλία του κυρίου Πρωθυπουργού. Και εγώ θα ρωτήσω: αφού όλα έγιναν καλά, αφού υπάρχει σύμβαση, αφού ο κ. Παπαδόπουλος εκπροσωπεί, όπως είπε και ο κ. Τσίπρας, τη Σαουδική Αραβία, αφού η Σαουδική Αραβία όντως ήθελε τα βλήματα, γιατί στις 23 Ιουνίου, δέκα ημέρες μετά την υπογραφή της συμβάσεως με τον ναύαρχο κ. Κυριακίδη, που τον στείλατε στη Μίκρα ταχύτατα, δεν πήγαν τα 66 εκατομμύρια στον λογαριασμό του Υπουργείου Εθνικής Αμύνης και του οικείου επιτελείου, όπως και ο νόμος λέει; Μήπως είχαν οικονομική στενότητα οι Σαουδάραβες και δεν μπορούσαν να δώσουν τα χρήματα αυτά; Και είναι για μια ακόμη φορά η πραγματικότητα αυτών που λέμε τέτοια - εκκωφαντική - γιατί δείχνει την ανεπάρκεια και την προχειρότητα με την οποία ο Υπουργός Εθνικής Άμυνας διαχειρίζεται τα θέματα με τα οποία έχει ασχοληθεί μέχρι τώρα. Πείτε μου ένα θέμα με το οποίο έχετε ασχοληθεί και το οποίο φέρατε εις πέρας. Πείτε μου ένα. Και πείτε μου, κύριε Υπουργέ, από εδώ και πέρα, όταν θα συνεδριάζει η Επιτροπή Εξοπλιστικών Προγραμμάτων πώς θα είναι κουμπωμένοι όλοι οι συνάδελφοι - ελπίζω και οι συνάδελφοι του ΣΥΡΙΖΑ που σας στηρίζουν - όταν σε αυτή την κατάσταση τίθενται τα ερωτήματά τους. Κλείνω, κύριε Πρόεδρε, με το εξής: Η αξιοποίηση μη επιχειρησιακά αναγκαίου υλικού δεν είναι δύσκολη υπόθεση. Και εμείς το είχαμε κάνει επί υπουργίας του κ. Σπήλιου Σπηλιωτόπουλου, όταν δώσαμε φυσίγγια 30 χιλιοστών στις Ηνωμένες Πολιτείες. Αυτό που είναι δύσκολο είναι να μπλέξουμε το Κιλκίς με τη Σαουδική Αραβία, τους Παπαδόπουλους με τους Σαουδάραβες και να μην έχουμε κανένα αποτέλεσμα! Και σας ερωτώ και σας παρακαλώ να μου απαντήσετε: Αφού όλα ήταν εντάξει, όπως σας είπε ο προϊστάμενός σας κύριος Υπουργός, γιατί τα χρήματα δεν μπήκαν στα ταμεία του Υπουργείου Εθνικής Άμυνας; Ευχαριστώ.
Και εγώ ευχαριστώ. Τον λόγο έχει ο κ. Δημοσχάκης για ένα λεπτό.
Κύριε Πρόεδρε, ο Υπουργός Εθνικής Άμυνας επιχείρησε συσκότιση, αλλά δεν βγαίνει και δεν πείθει κανέναν. Ανέπτυξε θεωρίες συναντήσεων και συνωμοσιών και μάλιστα με μυθεύματα περί αυτών που βρίσκονται στον Άγιο Πέτρο, παρ' ότι ευεργετηθήκατε. Ξεχάσατε ότι οι νεκροί δεδικαίωνται, κύριε Υπουργέ. Σεβασμός! Μη νομίζετε ότι με τέτοιες κακοπαιγμένες παραστάσεις θα ξεφύγετε από την ουσία της συζήτησης, μολονότι χάσατε την ψυχραιμία σας κατ' επανάληψη. Εσείς ηγείστε των Ενόπλων Δυνάμεων και πρέπει να είστε ολύμπιος, να είστε γίγαντας, να είστε ρούκουνας και να μην «καταλαβαίνετε Χριστό»! Εσείς χάσατε την ψυχραιμία σας. Βρήκατε το χαμόγελό σας, όταν μίλησε ο Πρωθυπουργός. Νομίζω ότι αδικείτε και τη θέση σας αλλά, ενδεχομένως, και τον εαυτό σας. Θα ήθελα να σας ρωτήσω το εξής: Έχετε μπλέξει τις Ένοπλες Δυνάμεις σε έναν πραγματικό κυκεώνα. Πώς είναι δυνατόν οι Αρχηγοί των Κλάδων να βρίσκονται στο εξωτερικό και να πείσουν τους ομολόγους τους για το αντίθετο; Πώς είναι δυνατόν στελέχη των Ενόπλων Δυνάμεων που βρίσκονται σε εκπροσωπήσεις διπλωματικές, στρατιωτικές, πώς είναι δυνατόν - διότι θα ερωτηθούν - να υπερασπιστούν τις Ένοπλες Δυνάμεις, τον Υπουργό τους αλλά και τη χώρα; Συνεπώς έχετε κάνει μεγάλη ζημιά στις Ένοπλες Δυνάμεις αλλά και στη χώρα. Δεν μπορείτε να λύσετε, κύριε Υπουργέ, ούτε τα προβλήματα της χώρας ούτε τα προβλήματα των Ενόπλων Δυνάμεων, διότι είσαστε ο ίδιος πρόβλημα. Εμείς απλώσαμε κατ' επανάληψη χείρα συνεργασίας, γιατί μας ενώνει η εθνική άμυνα που είναι αγαθό όλων των πολιτών. Εσείς μας γυρίσατε την πλάτη, παρ' ότι επιμείναμε προς αυτή την κατεύθυνση. Το έργο ερειπίων είναι δικό σας, δεν είναι δικό μας. Με γεια σας, κύριε Υπουργέ.
Τον λόγο έχει ο κ. Τασούλας για ένα λεπτό.
Η συζήτηση οδεύει προς το τέλος της. Το καλύτερο από τα επιχειρήματα του Πρωθυπουργού θα μπορούσε να ήταν - που δεν είναι έτσι, αλλά θα μπορούσε να ήταν - ότι ένας άλλος μεσάζων επιχείρησε να χαλάσει τη δουλειά για τον αρχικό μεσάζοντα. Ε, και λοιπόν; Γι' αυτό λέμε ότι αυτές οι συμφωνίες πρέπει να γίνονται διακρατικά, για να μην μπορεί κανείς άλλος μεσάζων να ασχολείται με το να υπονομεύει έναν άλλον μεσάζοντα. Αυτό ακριβώς δεν κάνατε. Αν δεχθούμε ότι είναι μεσάζων ο Σφακιανάκης, αφήσατε τους μεσάζοντες να αλωνίζουν στο θέμα, με αποτέλεσμα από τις 13 Ιουνίου, κύριε Καμμένε, έως σήμερα να μην έχει επιτευχθεί ο στόχος. Θεωρώ ότι δικαιούμαστε - γιατί τα δεκαοκτώ θέματα που φέρατε στην Επιτροπή Εξοπλισμών της Βουλής τα τελευταία δυόμισι χρόνια τα έχουμε ψηφίσει όλα - να διεκδικούμε καλοπιστία και εποικοδομητικό πνεύμα όταν έχουμε αγωνίες και ερωτήματα, ενστάσεις και κριτική εναντίον σας ή έναντί σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω να θυμίσω, κύριε Καμμένε, πως όταν ψηφίζαμε αυτό το θέμα στην Επιτροπή Εξοπλισμών, μας είπατε ότι ενδέχεται αυτή η ιστορία των αρχικά 63 εκατομμυρίων που έγινε 66 εκατομμύρια να εξελιχθεί σε 300 εκατομμύρια και ότι αυτά θα έλθουν μέχρι τέλη Ιουνίου. Ξαφνικά, στις 20 Σεπτεμβρίου μας λέτε ότι δεν έχουν δώσει πεντάρα, ευρώ τσακιστό και ότι μέχρι την 1η Οκτωβρίου θα στραφείτε εναντίον του αντιπροσώπου και εναντίον της Σαουδικής Αραβίας για τις υποχρεώσεις τους. Στις 7 Νοεμβρίου απαντάτε σε ερώτηση συναδέλφων, λέγοντας ότι δεν έχετε κάνει τίποτα από αυτά που μας διαβεβαιώνατε στις 20 Σεπτεμβρίου. Το μόνο που κάνατε είναι ότι στις 3 Νοεμβρίου καλέσατε τον πρέσβη της Σαουδικής Αραβίας στο γραφείο σας και δεν ξέρουμε τι έγινε. Ακόμα και αν προσπαθήσει κάποιος να παραστήσει τον απόλυτα καλόπιστο και τον απόλυτα αφελή, αν θέλετε και να δεχθεί ότι όντως είναι έτσι όπως τα λέτε, παραμένει σε μεγάλη εκκρεμότητα γιατί αυτή η συμφωνία δεν τιμήθηκε από τη Σαουδική Αραβία. Το θέμα δεν είναι γιατί δεν τιμήθηκε από τον Παπαδόπουλο, αν δεχθούμε ότι είναι κανονικός εκπρόσωπός της, αλλά γιατί η Σαουδική Αραβία δεν τίμησε τις υποχρεώσεις της. Θυμίζω στους συναδέλφους του ΣΥΡΙΖΑ ότι από τις 13 Ιουνίου που υπεγράφη η συμφωνία μέχρι τις 5 Νοεμβρίου που έγινε ο πρώτος θόρυβος στον Τύπο, ουδείς ησχολήθη με αυτό το θέμα. Η συμφωνία πέρασε σε νέκρα, η συμφωνία πέθανε.
Ολοκληρώσατε, κύριε Τασούλα.
Άρα, κύριε Καμμένε, νομίζω ότι στην καλύτερη των περιπτώσεων έχουμε μία συμφωνία αποτυχημένη, στη χειρότερη των περιπτώσεων, που θεωρώ ότι δυστυχώς ισχύει, έχουμε έναν μεσάζοντα που τίναξε στον αέρα μία προοπτική είσπραξης 66 εκατομμυρίων, τα οποία θα πήγαιναν για στεγαστικές ανάγκες των αξιωματικών και τα στερούνται σε μια δύσκολη περίοδο της ζωής τους.
Σας ευχαριστώ πολύ.
Και θυμίζω - και τελειώνω - ότι ξεκινήσατε τη σταδιοδρομία σας στο Υπουργείο με έναν εμπαιγμό, λέγοντας ότι άμεσα θα δοθούν τα χρωστούμενα στους στρατιωτικούς, καθιερώσατε τον συνδικαλισμό στον Στρατό και τώρα υπονομεύετε όποια προοπτική υπάρχει να εισπράξει η χώρα χρήματα από κανονικές διακρατικές συμφωνίες.
Γονατιστός παρακαλούσατε τους…
Εγώ, κύριε Καμμένο, δεν είμαι σαν και εσάς...
Κύριε Δημοσχάκη, είμαι υποχρεωμένος να επιβάλω εγώ την τάξη.
Τα ρουσφέτια σας κόψαμε…
Τα ρουσφέτια εσείς τα έχετε νομοθετήσει για τον εαυτό σας μόνο. Με συγχωρείτε, κύριε Πρόεδρε.
Ο κ. Τσιάρας έχει τον λόγο.
Κύριε Πρόεδρε, στην πρωτομιλία μου είχα εκφράσει την ευχή να μπορέσουμε αυτή η κοινοβουλευτική συζήτηση να σταθεί στο επίπεδο του πραγματικού κοινοβουλευτικού ελέγχου και να μη γίνουν αναφορές σε τρίτα ή τέταρτα ζητήματα ούτε να επιχειρηθεί να μετατοπιστεί η συζήτηση κάπου αλλού. Δυστυχώς, για πολλοστή φορά, διαψεύστηκα. Και το λέω αυτό, γιατί τουλάχιστον η δική μου αίσθηση είναι ότι οι Βουλευτές της Συμπολίτευσης περίμεναν να ακούσουν κάποιες απαντήσεις. Το να χειροκροτεί κανείς, κυρίες και κύριοι συνάδελφοι, μόνο στις ατάκες που ακούγονται, χωρίς επί της ουσίας να υπάρχει καμμία απολύτως απάντηση δεν περιποιεί τιμή για το ελληνικό Κοινοβούλιο. Αυτή είναι η προσωπική μου άποψη. Βεβαίως, ο καθένας μπορεί να βλέπει τον ρόλο του ή την παρουσία του στην κεντρική πολιτική σκηνή μέσα από μια άλλη στόχευση, μέσα από μια άλλη λογική. Ωστόσο, κύριε Υπουργέ, εγώ θέλω ευθέως να σας κάνω μια ερώτηση: θα υλοποιηθεί αυτή η συμφωνία τελικά; Είναι πολύ κρίσιμο να απαντήσετε, κλείνοντας αυτή τη συζήτηση. Το λέω, διότι, αν, κύριε Πρόεδρε, η συμφωνία υλοποιηθεί χωρίς τον κ. Παπαδόπουλο, μιλάμε για ένα άλλο τοπίο. Αν υλοποιηθεί με τον κ. Παπαδόπουλο, πρέπει να δούμε ποιος είναι ο πραγματικός του ρόλος. Και επειδή ο Πρωθυπουργός, όπως σωστά επισήμανε νωρίτερα ο κ. Τασούλας, εστίασε με μοναδικό επιχείρημα στη λογική ότι υπήρχε και ένας άλλος μεσάζοντας, που θα μας έδινε λιγότερα χρήματα, αλλά εμείς θέλαμε τα περισσότερα, νομίζω ότι θα έπρεπε να προφυλάξετε, κύριε Υπουργέ, τον κύριο Πρωθυπουργό. Έπρεπε να τον προφυλάξετε τουλάχιστον κάνοντάς του γνωστό ποιος είναι ο συγκεκριμένος κ. Σφακιανάκης. Σας ευχαριστώ πολύ.
Κύριε Βορίδη, έχετε τον λόγο.
Κύριε Πρόεδρε, στο κλείσιμο αυτής της συζήτησης συμπεράσματα έχουν βγει. Και έχουν βγει συμπεράσματα, γιατί στην πραγματικότητα τα βασικά θέματα όχι απλώς έχουν μείνει αναπάντητα, αλλά οι απαντήσεις ουσιαστικά έδειξαν το τι έχει πραγματοποιηθεί. Έχουν ειπωθεί ψέματα στην Επιτροπή Εξοπλισμών. Στην πραγματικότητα, κανένας δεν μπόρεσε να απαντήσει πώς είναι δυνατόν μια ελληνική εταιρεία να εκπροσωπεί δήθεν ως πληρεξούσια τρία διαφορετικά κράτη. Είναι προφανές ότι αυτή η εταιρεία έχει συμβάσεις εκπροσώπησης, οι οποίες είναι επ' αμοιβή, δηλαδή είναι κανονικός μεσάζων. Για όλα αυτά ο κύριος Πρωθυπουργός δεν ήρθε να μας πει τίποτα. Τι ήρθε να μας πει; Ότι υπάρχει ένα έγγραφο, αυτό που κατέθεσε ο Υπουργός Εθνικής Άμυνας, το οποίο λέει ότι είναι γνήσιο, η εξουσιοδότηση αυτή. Δεν αμφισβητήθηκε εδώ η γνησιότητά της, δεν την πρόσβαλε κανείς ως πλαστή. Εδώ εκείνο το οποίο έχει αμφισβητηθεί είναι η νομιμότητα της εκπροσωπήσεως και κατά πόσο αυτός, δηλαδή ένας αξιωματικός, μπορεί να χορηγήσει εκπροσώπηση για το Βασίλειο της Σαουδικής Αραβίας. Αυτό είναι που αμφισβητήθηκε. Επ' αυτού απαντήσεις δεν πήραμε. Ποια είναι η εμπλοκή της πρεσβείας; Όταν επισημάνθηκε ότι αυτό αντιμετωπιζόταν από την πρεσβεία, κύριε Πρόεδρε, τι ακούσαμε; Ότι ο κύριος πρέσβης τα έκανε όλα αυτά, δηλαδή τι; Ανέφερε ψέματα στην Κυβέρνηση - αυτό είπε ο Πρωθυπουργός - για να εξυπηρετήσει κάποιον που υπονόησε ότι είναι άλλος μεσάζοντας. Άρα ο άλλος μεσάζοντας είναι ο καλός για τον πρέσβη, ενώ για την Κυβέρνηση ο συγκεκριμένος μεσάζοντας είναι ο καλός. Αυτή είναι η απάντηση του Πρωθυπουργού. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Εν συνεχεία, το καλύτερο. Μας κούνησε και το δάκτυλο, γιατί δεν φερόμαστε υπεύθυνα στα ζητήματα της εξωτερικής πολιτικής και της διπλωματίας και ερχόμαστε και μιλάμε για τα ειδικού χειρισμού στη Βουλή. Με συγχωρείτε, αλλά μην τρελαθούμε και τελείως! Ο Πρωθυπουργός δεν έφερε και ανέγνωσε τα ειδικού χειρισμού στη Βουλή; Έχω και μια ερώτηση για να φύγουμε με σκέψεις. Επειδή μας είπε ο Υπουργός των Εξωτερικών ότι αυτό, δηλαδή η δημόσια χρήση των ειδικού χειρισμού είναι κακούργημα, ο Πρωθυπουργός που τα ανέγνωσε στη Βουλή τα χρησιμοποίησε; Διέπραξε κακούργημα; Με αυτό κλείνει η σημερινή συζήτηση.
Πριν δώσω τον λόγο στον κ. Καμμένο…
Κύριε Πρόεδρε, θα ήθελα και εγώ τον λόγο.
Μάλιστα, κύριε Βίτσα. Θα ήθελα, λοιπόν, να διευκρινίσω το εξής. Με έκπληξη, αλλά όχι με απορία άκουσα προηγουμένως τον Κοινοβουλευτικό Εκπρόσωπο της Δημοκρατικής Συμπαράταξης κ. Λοβέρδο ότι τα δύο κόμματα, δηλαδή η Δημοκρατική Συμπαράταξη και το Ποτάμι, πήραν την ευθύνη να δώσουν στη δημοσιότητα αυτά τα κείμενα. Ήδη, εξ όσων πληροφορήθηκα, έχουν μοιραστεί στους κοινοβουλευτικούς συντάκτες.
Και τις κλείδες ασφαλείας;
Παρακαλώ, κύριε Υπουργέ. Η κατάσταση αυτή δείχνει μερικά πράγματα και επειδή ήμουν και προσωπικά εκ της θέσεώς μου εμπλεκόμενος, θέλω να είμαι πάρα πολύ σαφής. Δείχνει ότι εξαρχής αυτός ήταν ο στόχος και όχι η μελέτη από τρεις ή πέντε ανθρώπους που είναι στην Επιτροπή Εξωτερικών και Άμυνας. Ο στόχος ήταν να προετοιμαστεί το έδαφος επί μία ολόκληρη εβδομάδα και διά του Τύπου με έγγραφα τα οποία θα διέρρεαν μέσα από μια διαδικασία που δεν θα ήταν δυνατό, θα αναζητούσαμε στη Βουλή τις υπηρεσίες μας. Δεν εννοώ ότι θα το διέρρεαν οι υπεύθυνοι της Δημοκρατικής Συμπαράταξης, αλλά διά της διαδικασίας που θα άνοιγε, αμέσως αυτό θα γινόταν μέσα σε ώρες και δεν θα μπορούσαμε να καταλάβουμε και από πού θα έβγαινε.
Ποτέ δεν έγινε αυτό.
Αυτός ήταν ο στόχος, η δημοσιοποίηση. Μοιράστηκαν τα απόρρητα έγγραφα. Πιστεύω πως διαφυλάξαμε τη Βουλή, έστω και μέσα από την αντιπαράθεσή μας, από το να γίνει όχημα δημιουργίας εντυπώσεων και εμβρυουλκός παράνομης διαχείρισης απορρήτων κρατικών εγγράφων. Η συζήτηση ήταν άκρως αποκαλυπτική αλλά ο καθένας μπορεί να έχει την άποψή του. Δεν υπήρξε κανενός είδους συγκάλυψη. Οι αναφορές προφανώς μπορεί να γίνονται προφορικά, χωρίς να κατατίθενται έγγραφα στα Πρακτικά της Βουλής και με πρόσκληση για να έρθουμε σε επαφή μ' αυτά τα έγγραφα. Επανέλαβα και προηγουμένως ότι αυτό μπορεί να γίνει στην οικεία αρχή, απ' όπου και χαρακτηρίζονται, διότι εκεί είναι το κλειδί. Ο κ. Βορίδης που είναι πολύ έμπειρος το αντελήφθη. Δηλαδή, πράγματι, το Υπουργείο Εξωτερικών, ο Υπουργός Εξωτερικών, ο Πρωθυπουργός που σήμερα μίλησε ευθέως, λέει «Παρακαλώ, όποιος θέλει να έρθει στο γραφείο του Υπουργού. Επ' αυτών των εγγράφων που εγώ λέω το «ρεζουμέ» τους ή λέω τρία στοιχεία, μπορεί άνετα να ενημερωθεί». Το ίδιο μπορεί να κάνει ο κ. Καμμένος, για τα έγγραφα που έχουν χαρακτηριστεί από το ΓΕΕΘΑ και από το Υπουργείο του, μέσω μίας ειδικής επιτροπής που πάντοτε υπάρχει, για να κάνει αυτόν τον αποχαρακτηρισμό. Αυτό δεν μπορούσε ούτε έχει δικαίωμα να το κάνει η Βουλή και ιδιαίτερα για τα κρατικά κυβερνητικά έγγραφα. Δεν έχει γίνει ποτέ. Γνωρίζετε πολύ καλά έναν πρώην συνάδελφο - δεν θέλω να αναφερθώ στο όνομά του - επιφανές στέλεχος της νυν Δημοκρατικής Συμπαράταξης που γι' αυτόν τον λόγο, επειδή αφορούσε κρατικά κυβερνητικά έγγραφα, είχε ύστερα μία μικρή περιπέτεια με τη δικαιοσύνη.
Δεν ευρέθη ποτέ το έγγραφο! Δεν ευρέθη!
Άρα εγώ θέλω να είμαι πάρα πολύ σαφής. Πιστεύω ότι, βεβαίως, δύο κόμματα μπορούν να πάρουν απολύτως την πολιτική ευθύνη και να καταθέσουν τα έγγραφα στη Βουλή ή δημοσίως. Κατά τη γνώμη μου είναι έκθετοι προς κάθε κατεύθυνση ως προς την πράξη. Όλοι κρινόμαστε. Έτσι κι εγώ είμαι έκθετος για τις απόψεις τις οποίες εκφράζω και για τις αποφάσεις τις οποίες παίρνω. Όλοι κρινόμαστε. Δεν είναι ανάγκη να μαλώσουμε και επ' αυτού. Όμως αυτή η υπόθεση κλείνει με έναν τρόπο, που δεν θα έπρεπε να κλείσει, διότι είναι προφανές ότι δεν πρέπει να διαμορφωθεί μία τέτοια νομολογία, διότι βλέπω και το έγγραφο - το οποίο μονόγραψα, δεν θα μπορούσα να κάνω και διαφορετικά αλίμονο - από τους επικεφαλής των δύο κομμάτων και το οποίο λέει μέσα «Ένας Βουλευτής όταν έρχεται στα χέρια του ένα τέτοιο έγγραφο, δεν θα κάνει το παν, έτσι ώστε οι συνάδελφοί του έστω να ενημερωθούν;». Κυρίες και κύριοι συνάδελφοι, οι Βουλευτές δεν είναι δημοσιογράφοι. Ξέρουμε πολύ καλά, πώς διά σωρεία εγγράφων, ηλεκτρονικών ή άλλων, από όλες τις υποθέσεις και διεθνώς, κ.λπ., η δημοσιογραφία και η τέταρτη εξουσία τα τελευταία χρόνια έχουν τον δικό τους κώδικα και κρίνονται γι' αυτό και από τη δικαιοσύνη και από τον δημόσιο λόγο και περίπου είναι υποχρεωμένοι να τα δίνουν, να τα μοιράζουν. Ο Βουλευτής δεν είναι αυτό. Όσον αφορά την έκφραση «Όταν έρχονται στα χέρια του απόρρητα έγγραφα…», κατά τη γνώμη μου πρέπει να απευθυνθεί στην οικεία αρχή κατά νόμο, δηλαδή αυτά τα απόρρητα έγγραφα να πάει να τα γνωστοποιήσει ή να τα συζητήσει με τον Πρωθυπουργό ή με τους Υπουργούς ή στον Γενικό Γραμματέα. Επίσης αν αποτελούν στοιχείο με προσωπικά δεδομένα, υπάρχει η γνωμοδότηση δύο αρχών, της Αρχής Προστασίας Δεδομένων και της αρχής με βάση την οποία πηγαίνουμε στην αίθουσα 165- αν δεν κάνω λάθος - και βλέπουμε τα έγγραφα. Αυτά τα θέματα είναι λυμένα. Αλίμονο αν μπαίνει θέμα συγκάλυψης! Ακούω επί μία εβδομάδα ότι είμαι ένας εκ των πρωταγωνιστών για τη συγκάλυψη, επειδή δεν δώσαμε την άδεια διά της Βουλής να δημοσιοποιηθούν κρατικά κυβερνητικά έγγραφα. Πιστεύω πως ήταν και είναι μία θέση αρχής. Ήταν και είναι μία θέση σύννομη. Ήταν και είναι μία θέση που τιμά τη Βουλή και δεν την αφήνει άθυρμα, κυρίως, επικοινωνιακών, έξω από εδώ, μεθοδεύσεων και στόχων. Αυτά ήθελα να πω, επειδή άκουσα προηγούμενα που ήμουν στο γραφείο μου τον κ. Λοβέρδο ευθύτατα να βγαίνει και να λέει: «Κοιτάξτε, εμείς πήραμε την ευθύνη, τα δώσαμε στη δημοσιότητα και ήδη πήγαν μέσα και τα μοίρασαν». Δεν μπορούσα να το αφήσω χωρίς σχόλιο σαφέστατο. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ο κ. Βίτσας θέλει να κάνει ένα σχόλιο. Μετά θα κλείσει ο Υπουργός, ο κ. Καμμένος.
Κύριε Πρόεδρε, ζητώ τον λόγο.
Κύριε Λοβέρδο, όλα έγιναν.
Δεν θα μου δώσετε τον λόγο;
Όχι.
Είπατε αυτά που είπατε. Κάνατε μία ομιλία.
Δεν έθιξα κανέναν. Έθιξα κανέναν; Σας έθιξα;
Εγώ δεν είπα ότι με θίξατε.
Άρα; Είναι καθαροί οι λογαριασμοί. Συζητάμε μία εβδομάδα δημοσίως. Έδωσα τον λόγο στον Αναπληρωτή Υπουργό. Να μη φύγουμε από την υπόθεση.
Θέλω τον λόγο για δύο λεπτά.
Για δύο λεπτά όχι. Για μισό λεπτό, αν θέλετε, πείτε μας.
Μα είναι δυνατόν;
Σας παρακαλώ. Τι να κάνω, κύριε Καμμένο; Όλα είναι δυνατά πλέον, αφού δώσαμε και τα έγγραφα δημοσίως, κύριε Υπουργέ.
Να αποχωρήσουμε τότε, κύριε Πρόεδρε.
Κύριε Υπουργέ, καταλάβατε τον αυτοσαρκασμό. Να συνεννοηθούμε. Θα κλείσετε εσείς τη συνεδρίαση. Κύριε Λοβέρδο, παρακαλώ, έχετε τον λόγο.
Από την πρώτη στιγμή που απευθύνθηκα στην Εθνική Αντιπροσωπεία και μόνο σε αυτή, Υπουργοί και κυρίες και κύριοι Βουλευτές, - και μόνο σε αυτή - για να καταστήσω σαφές τι έχει συμβεί και τι έχει τεθεί υπ' όψιν μου, ζήτησα από εσάς από το Προεδρείο - προέδρευε τότε ο κ. Βαρεμένος - να αποφασίσετε ποια από τις γνωστές μεθόδους που έχουμε ακολουθήσει, πρέπει να ακολουθήσει η Βουλή, ούτως ώστε και οι τριακόσιοι να ενημερωθούν και η παραβίαση του απορρήτου να μη γίνει. Ήξερα ότι ο παριστάμενος Υπουργός Εθνικής Άμυνας, το ένα από τα τρία αυτά έγγραφα το έχει δώσει στις 7 Νοεμβρίου στη διαδικασία του κοινοβουλευτικού…
Όχι. Άκρως απόρρητο;
Μη μου λέτε όχι. Το έχω εδώ.
Μα τι λέτε, κύριε Λοβέρδο; Άκρως απόρρητο ποτέ.
Σας παρακαλώ. Θα απαντήσετε. Στις 7 Νοεμβρίου δώσατε τη σύμβαση, χωρίς την αναφορά «απόρρητο». Αλλά τη σύμβαση.
Όχι άκρως απόρρητο. Μα τι λέτε; Εμπιστευτικό.
Χωρίς την αναφορά «απόρρητο» αλλά το ίδιο το κείμενο που λέει «απόρρητο», δεν λέει «άκρως απόρρητο». Να ενημερωθείτε σωστότερα. Σας είπα ότι αυτό το έχει δώσει και ότι παρ' όλα ταύτα θέλω οι τριακόσιοι να ενημερωθούν. Και εσείς λέτε τώρα…
Κύριε Λοβέρδο, με συγχωρείτε πάρα πολύ. Και το κάνετε και εκτός διαδικασίας κοινοβουλευτικού ελέγχου. Το θυμάστε.
Δεν θέλω να σας κάνω κριτική, αναφέροντας λέξεις. Σέβομαι τον ρόλο σας. Σας λέω ότι όταν μιλάτε για άμεση επικοινωνία Βουλευτών με δημοσιογράφους, ξέρετε πάρα πολύ καλά ότι όλα τα απόρρητα που έχουν έρθει στη Βουλή και επί των ημερών σας και που αφορούν άλλα Υπουργεία στο πλαίσιο ελέγχου στην αίθουσα 162- και όχι 165 που είπατε - με παρουσία υπαλλήλων της Βουλής που απαγορεύουν τις φωτογραφήσεις, έχουν αναγνωστεί και κανένα δεν έχει διαρρεύσει ούτε μισό. Άρα και πρακτική έχουμε και τη σεβαστήκαμε οι Βουλευτές του ελληνικού Κοινοβουλίου. Εσείς, όμως, αυτή τη φορά κατ' εξαίρεση είπατε όχι και ένας συνάδελφος δικός σας από την Κυβέρνηση απείλησε και μάλιστα με αντιδεοντολογικό τρόπο.
Κύριε Λοβέρδο, εντάξει.
Σας είπαμε και τα δύο κόμματα ότι αυτά που κάνετε δεν είναι σωστά και τα κείμενα αυτά που έχει δώσει ο Υπουργός πρώτος, θα έρθουν και στη δημοσιότητα όλων πια των Ελλήνων πολιτών.
Τα έχετε δώσει ήδη στη δημοσιότητα, κύριε Λοβέρδο.
Αυτή είναι η αλήθεια, κύριε Πρόεδρε.
Όλα τα υπόλοιπα τα έχουμε συζητήσει. Παρακαλώ πολύ, κύριε Βίτσα, έχετε τον λόγο και ύστερα θα κλείσει ο κ. Καμμένος.
Θα είμαι πολύ σύντομος, κύριε Πρόεδρε. Θέλω να σας πω το εξής. Κατ' αρχάς θέλω να ευχαριστήσω τη συντριπτική πλειοψηφία των μελών του Κοινοβουλίου, που δέχθηκε ότι ο πασιφανώς σωστός ορισμός της διακρατικής συμφωνίας, είναι αυτός που έδωσα εγώ στην επιτροπή. Οπότε θεωρώ ότι δικαιούμαι να ζητήσω από τα ακαδημαϊκά ιδρύματα, να τον διδάσκουν στη σχολή. Βεβαίως δεν κάνω ούτε ένα βήμα πίσω, από αυτά που είπα. Όμως θέλω να θυμίσω ότι σε εκείνη την επιτροπή, συγχρόνως και απαντώντας στο συνάδελφό μου τον Γιώργο τον Κυρίτση, συζητάγαμε για την αποδέσμευση αυτών των βομβών - μάλιστα είχα πει ότι εγώ δεν ξέρω και πού πάνε - , όταν ο κ. Παππάς από τη Χρυσή Αυγή μίλησε πρώτος για Σαουδική Αραβία. Οι περισσότεροι το ξέρατε. Το δεύτερο που θέλω να σας πω, είναι ότι έκανα κάτι εχθές που δεν το κάνω συνήθως. Κάθισα και μέτρησα στις εφημερίδες - βασικά σε πέντε - τα όσα γράφονταν για τη «μητέρα των μαχών». Ήταν περίπου τριάντα σελίδες χθες. Άρα εάν πάρετε τις δεκαπέντε ημέρες, φτιάχνετε ένα πολύ καλό αστυνομικό σενάριο - μυθιστόρημα. Θέλω να σας πω ό,τι λέτε μέχρι τώρα, στηρίζεται στην παράφραση λέξεων, νόμων - και θα σας τα πω - και καινούργιες - και το λέω για εσάς, κύριε Βορίδη, αυτό - αντιλήψεις περί διεθνών οικονομικών σχέσεων. Είναι καινούργιες. Μπορεί, βέβαια, να αποδειχθεί σωστό στο μέλλον, δεν λέω. Εμείς τι λέμε από την αρχή; Έχουμε μία προσπάθεια συμφωνίας, έχουμε τα απαραίτητα έγγραφα, έχουμε τις εκπροσωπήσεις και προχωράμε. Εσείς τι λέτε από την αρχή; Ο μεσάζων. Μάλιστα το ακούω και τώρα. Ζήτησα ή προσπάθησα να γυρίσω το μυαλό μου στον Πρωθυπουργό, αν για τον κ. Σφακιανάκη - φαντάζομαι κανένας μας δεν τον ξέρει, τουλάχιστον, αυτή την στιγμή εδώ - είπε τη λέξη «μεσάζων». Ο Πρωθυπουργός είπε τη λέξη «πηγή». Γιατί βάζετε τη λέξη «μεσάζων» και εκεί οικοδομείτε μία ολόκληρη λογική; Γιατί θέλετε να πείτε ότι ο μεσάζων απαγορεύεται. Πηγαίνω στο δεύτερο που θέλω να πω. Ξέρετε κάτι; Στο ζήτημα περί μεσαζόντων, στις διακρατικές συμφωνίες, θα έλεγε κανείς ότι κάποτε λύθηκε στην Ευρώπη τη δεκαετία του '20. Στην Ελλάδα, εάν πάτε προς τα πίσω, βρίσκουμε τον πρώτο νόμο το 1931, εάν δεν κάνω λάθος. Η νομοθεσία του 2011, επειδή δεν χρειάζεται, δεν αναφέρεται σε αυτό και δεν μπορώ να καταλάβω, γιατί το κάνετε αυτό το πράγμα έγκυροι νομικοί. Το άρθρο 9, εάν πάτε στην αιτιολογική έκθεση - αλλά καθίσαμε και την ξαναδιαβάσαμε τώρα εδώ - , μιλάει για εταιρείες. Καλά έκανε η κ. Γεννηματά, που πρόσθεσε το άρθρο 25 στο MOU μεταξύ ΕΑΣ και IGG, αλλά δεν υπήρχε λόγος υπάρχει νόμος γι' αυτό. Δεν υπήρχε λόγος να το κάνει αυτό! Ούτε μπορεί κανείς να κατηγορήσει την κ. Γεννηματά, επειδή εκείνο το MOU δεν τελεσφόρησε, γιατί προβλεπόταν ότι θα γίνει δουλειά ανάμεσα στη ΕΑΣ και την IGG, δύο εταιρείες δηλαδή ύψους 78.000.000 ευρώ, εκ των οποίων υλοποιούνται αυτή τη στιγμή και μετά δυσκολίας - και αυτά έχουν συμβασιοποιηθεί - τέσσερα. Και εδώ το επιχείρημα είναι ότι…
Κύριε Υπουργέ…
Όχι έτσι και αλλιώς είπα ότι αυτό είναι από παλιά λυμένο, αλλά δεν υπάρχουν μεσάζοντες, υπάρχουν εκπρόσωποι. Σε όλα τα χαρτιά που είτε διαρρέονται είτε φέρνετε στη Βουλή είτε συζητάτε - και θα πω μία κουβέντα μετά - πουθενά δεν εμφανίζεται ούτε από την πλευρά του ελληνικού κράτους - που πάντα εμφανίζεται η ΓΔΑΕ με τον εκπρόσωπό της ως εκπρόσωπος του ελληνικού κράτους - ούτε από την πλευρά της Σαουδικής Αραβίας μεσάζων.
Άρα θα μπορούσε μία εταιρεία να εκπροσωπήσει την Ελλάδα;
Παντού αυτό που εμφανίζεται, γιατί από εκεί και πέρα πηγαίνουμε σε πράγματα στα οποία δεν θέλω να ανοίξουμε κουβέντα, γιατί θα είναι Αγκάθα Κρίστι και Ηρακλής Πουαρό ή μάλλον Ντρέυφους ούτε καν Κλουζώ… Άρα αυτό είναι το βασικό θέμα, σας το λέμε, σας το ξαναλέμε. Πάμε τώρα για να το δείτε στο γνωστό και κατατιθεμένο και γνωστό τοις πάσι τηλεγράφημα του προξένου. Όλοι ξεκινάτε και διαβάζετε από την τρίτη παράγραφο όπου λέει «Σαουδάραβες στρατιωτικοί». Στη δεύτερη παράγραφο, στο ίδιο, ζητούν τον ακριβή τίτλο του Ναυάρχου, του κ. Κυριακίδη, για να συμπεριληφθεί στη συμφωνία στα Αραβικά. Στη δε πρώτη παράγραφο ο Σαουδάραβας αξιωματικός - εδώ έχουμε συγκεκριμένο με όνομα - ρωτάει εάν έχει τη δυνατότητα να κάνει παρεμβάσεις στη συμφωνία, προσέξτε να δείτε, σε αυτή τη συμφωνία που υποτίθεται από τα δημοσιεύματα ότι είναι γραμμένη μόνο στα Ελληνικά και που δεν ξέρουν να τη διαβάσουν, αλλά αυτός ζητάει να κάνει παρεμβάσεις. Γνωρίζετε ότι η Γενική Διεύθυνση Αμυντικών Εξοπλισμών, έχει στείλει αυτή τη συμφωνία με όλες αυτές τις υπογραφές στην πρεσβεία μας στο Ριάντ και στην Πρεσβεία της Σαουδικής Αραβίας στη χώρα. Έτσι έρχονται. Γιατί αν δεν υπάρχουν όλα αυτά, για εξηγήστε μου, γιατί έρχεται επιτροπή από τη Σαουδική Αραβία; Η επιτροπή που ήρθε και που λέτε όλα αυτά, γιατί ήρθε; [[Θόρυβος στην Αίθουσα]] Έτσι είπαν; «Πάμε εκεί πέρα, να δούμε τι γίνεται;». Αυτό που αφήνετε ως υπονοούμενο, δεν αντέχει σε καμμία κριτική. Θα πω και γι' αυτό που ζήτησε ο κ. Μητσοτάκης. Λέτε: «Δίνεις τώρα τριακόσιες χιλιάδες παίρνει τις εκατό χιλιάδες και τις άλλες διακόσιες χιλιάδες λάθρα». Μάλιστα ο κ. Θεοδωράκης έκανε και εξίσωση. Εδώ να ξεκαθαρίσουμε το εξής. Δεν φαντάζομαι να υπάρχει κάποιος εδώ, που συμφωνεί με το να γίνονται πόλεμοι, να σκοτώνονται παιδιά και μια σειρά άλλα πράγματα. Όλοι είμαστε μαζί σ' αυτή τη λογική. Δηλαδή εγώ συμφωνώ ότι πρέπει να προστατευτεί όλος αυτός ο κόσμος. Βεβαίως σε χθεσινό δημοσίευμα του κ. Λυγερού - από εκεί το διάβασα - η Γερμανία έχει εγκρίνει αποστολή πολεμοφοδίων κ.λπ., ύψους 450 εκατομμυρίων.
Μέσω του κ. Παπαδόπουλου;
Δεν γνωρίζω. Ίσως εσείς τα ξέρετε. Η περιοχή σας είναι πιο κοντά στη Γερμανία απ' ό,τι είναι η δική μου.
Κύριε Υπουργέ, παρακαλώ ολοκληρώστε.
Κλείνω, κύριε Πρόεδρε. Περίμενα, λοιπόν, ότι απ' όλο αυτό θα υπάρχει ένα αίτημα κάτι συγκεκριμένο και ξαφνικά ο κ. Μητσοτάκης, ο Αρχηγός της Νέας Δημοκρατίας, βγαίνει και λέει: «Στην αρχή λέγαμε απορίες. Τώρα είμαστε σίγουροι τι συμβαίνει. Άρα έχω αίτημα.» Ποιο είναι αυτό το αίτημα; Να έρθουμε αύριο στην Επιτροπή Εξοπλιστικών Προγραμμάτων…
Δεν είπε μόνο αυτό.
Δεν είπε αυτό;
Είπε και αυτό κι άλλα.
Να έρθουμε, λοιπόν, στην Επιτροπή Εξοπλιστικών Προγραμμάτων και να τη μετατρέψουμε σε κάτι σαν προανακριτική επιτροπή. Αυτό είπε. Δηλαδή ώδινεν δύο όρη και δεν έτεκεν ούτε τον μυν ούτε έκανε αυτό το πράγμα. Επιτέλους συνεννοηθείτε και σας το λέω. Αν θέλετε να ζητήσετε κάτι, ζητήστε το. Εγώ δεν θα πω ποτέ σε κανέναν: «Ξέρεις, απόδειξέ το κιόλας». Ζητήστε το και εάν υπάρχουν τα ελάχιστα στοιχεία, πάμε να δούμε τι συμβαίνει. Έτσι κι αλλιώς εμείς ως Υπουργείο Εθνικής Άμυνας αυτά τα έχουμε στείλει στο στρατοδικείο, τα έχουμε στείλει στον Άρειο Πάγο. Δεν φοβόμαστε τίποτα, όσον αφορά αυτά τα ζητήματα.
Το είδαμε.
Επιτέλους καταλήξτε, κύριε Δημοσχάκη. Με συγχωρείτε, αλλά θα σας το πω με σεβασμό στον βαθμό που είχατε. Εμένα με εκπλήσσει, θα δεχόμουν να το κάνω εγώ αυτό ή να το κάνει ο κ. Γεωργιάδης, αλλά να μιλάτε έτσι εσείς αξιωματικός, ότι καταστρέφεται ο Στρατός; Είναι δυνατόν; Αυτή η αφέλεια έχει να ακουστεί από το 2004, όταν ο συντονιστής εκπρόσωπος του ΠΑΣΟΚ στην εξεταστική επιτροπή για τη διερεύνηση των εξοπλιστικών και του TOR - M1 έλεγε ότι ένας απόστρατος έχει δίκιο κι ότι αυτοί που καταγγέλλουν είναι άνθρωποι στη σκιά. Αλλά δεν ήρθατε σήμερα να πείτε ότι «Τότε έκανα λάθος, γιατί αυτοί που υπερασπιζόμουν για τα TOR - M1 είναι φυλακή τώρα». Δεν έγινε αυτό το πράγμα. Λέω, λοιπόν, να καταλήξτε στο τι ακριβώς θέλετε, κάντε το με έναν επίσημο τρόπο, για να πάρετε ξανά μια συγκεκριμένη απάντηση.
Κύριε Πρόεδρε, θέλω τον λόγο για τρία λεπτά.
Παρακαλώ, κύριε Δημοσχάκη. Έχετε μιλήσει τρεις φορές.
Για προσωπικό θέμα.
Δεν υπάρχουν προσωπικά τώρα. Αν είναι δυνατόν! Σας είπε στρατηγό με σεβασμό και να μη χρησιμοποιείτε τη λέξη «καταστρέφουν». Προς θεού! Με σεβασμό μίλησε για το αξίωμά σας. Στρατηγός είστε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία της Βουλής παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερεις μαθήτριες και μαθητές και δύο εκπαιδευτικοί συνοδοί τους από το Ελληνικό Κολλέγιο Θεσσαλονίκης. Παιδιά σάς καλωσορίζουμε στη Βουλή. Ευχαριστούμε για την παρουσία σας. [[Χειροκροτήματα από όλες τις πτέρυγες της Βουλής]] Κύριε Πρόεδρε, έχετε τον λόγο.
Κύριε Πρόεδρε, κυρίες και κύριοι συνάδελφοι, αυτό που συμβαίνει σήμερα στην Αίθουσα του Κοινοβουλίου, είναι πράγματι συγκλονιστικό. Κατατίθενται επίσημα έγγραφα, που αποδεικνύουν ότι δεν υπήρξε μεσάζων. Η Μείζων Αντιπολίτευση, Νέα Δημοκρατία, Ποτάμι, το νέο ΠΑΣΟΚ - δεν ξέρω το καινούργιο όνομα - επιμένει για μεσάζοντα. Γιατί διαφορετικά θα κατέρρεε το μυθιστόρημά τους. Αυτό θέτει, πλέον, θέμα αξιοπιστίας. Πράγματι αναρωτιέμαι, πώς μπορεί να εμπιστευτεί ο ελληνικός λαός αυτές τις πολιτικές δυνάμεις. Τα πράγματα είναι ξεκάθαρα. Με τα έγγραφα που κατετέθησαν στη Βουλή των Ελλήνων, φαίνεται ξεκάθαρα ότι πρόκειται για μια συμφωνία της Κυβέρνησης της Ελλάδος με την Κυβέρνηση της Σαουδικής Αραβίας. Γράφει: «exporter, Ελλάς» «importer, Σαουδική Αραβία». Οι όροι της συμφωνίας είναι ότι τα λεφτά θα φύγουν από τον λογαριασμό του Υπουργείου Οικονομικών της Σαουδικής Αραβίας και θα μπουν στον λογαριασμό του Υπουργείου Οικονομικών της Ελλάδος. Πώς μπορεί να πάρει μίζα, λοιπόν, κάποιος; Είναι απίστευτο αυτό το πράγμα! Μόνο η καινούργια Νέα Δημοκρατία μπορεί να το σκεφτεί αυτό, να πάρει κάποιος μίζα είτε ως μεσάζων είτε ως πολιτικός είτε ως οτιδήποτε από μια συμφωνία που τα λεφτά φεύγουν από το ένα Υπουργείο Οικονομικών και πάνε στο άλλο! Ακούσαμε ότι δίνουν και τα κράτη προμήθειες! Σε ποιον θα δώσουν τα κράτη προμήθειες; Εάν τα κράτη δίνουν προμήθειες, θα δώσουν σε εκείνον που επιλέγουν. Τον Παπαδόπουλο δεν τον επιλέξαμε εμείς. Τον Παπαδόπουλο τον επέλεξε η Σαουδική Αραβία για εκπρόσωπό τους και απεδείχθη εδώ ότι τον Παπαδόπουλο τον ξέρατε όλοι καλύτερα από ό,τι αυτή εδώ η Κυβέρνηση.
Γιατί δεν έφυγαν τα λεφτά;
Θα σας απαντήσω, κύριε Δαβάκη. Θα σας τα απαντήσω, κύριε Δαβάκη, και θα δείτε, γιατί έχετε και ευθύνη, κύριε Δαβάκη γι' αυτό. Τότε έκαναν δώρο τα 67 εκατομμύρια στον Παπαδόπουλο. Πότε ακούστηκε Πρωθυπουργός, να παίρνει μαζί του τον Διοικητική της Εθνικής Τράπεζας, να πηγαίνει σε ένα κράτος, να τους δίνει 67 εκατομμύρια -100 εκατομμύρια τότε - για να πληρωθούν οι εισαγωγείς, να το χρεώνεται το κράτος και να το παίρνει η εταιρεία.
Εσείς σε αυτή την Κοινοβουλευτική Ομάδα δεν ήσασταν τότε;
Όχι κύριε δεν ήμουν.
Κύριε Τσιάρα, σας παρακαλώ!
Ξέρετε που ήμουν εγώ; Εγώ ήμουν στο γραφείο του Στρατηγού Γρυλλάκη, που έτυχε να είναι ο διοικητής του Παπαδόπουλου και που μου αποκάλυψαν τα αρχεία του. Γιατί αυτό είναι που θα σας πονέσει πάρα πολύ. Από αυτά τα αρχεία φαίνονται οι σχέσεις και από εκεί θα αποδειχθεί ο λογαριασμός στα Paradise Paper του κ. Σπυρόπουλου. Να τον ανοίξουμε και να δούμε από πού και προς πού πήγαν τα λεφτά. Θα τα δείτε στη σειρά. Αλλά εσείς έχετε αναλάβει - και χαίρομαι που αποδεικνύεται ο ρόλος σας, γιατί από ακόλουθος του κ. Αβραμόπουλου καταντήσατε Γραμματέας της Κοινοβουλευτικής Ομάδας της Νέας Δημοκρατίας - να δίνετε τον λόγο στον κ. Βορίδη, επειδή είναι ο δικηγόρος του συγκροτήματος που οργάνωσε το σύστημα. Εκεί φαίνεται το πώς οργανωθήκατε, πόσο υπάλληλοι είστε και τι πολιτικός βραχίονας μιας εγκληματικής ομάδας και μιας συμμορίας. Πώς παραδοθήκατε! Δεν μιλάτε εσείς τελευταίος. Το δίνετε στον δικηγόρο. Κύριε Πρόεδρε, να ξεκαθαρίσουμε ορισμένα πράγματα παρ' ότι έγιναν σαφέστατα, για να ακούει ο κόσμος. Η σύμβαση αυτή που υπεγράφη από τον ναύαρχο για τον Παπαδόπουλο, όπως υπεγράφη, δεν υπεγράφη στο αεροδρόμιο της Μίκρας. Υπεγράφη στη στρατιωτική μονάδα, στο γραφείο του διοικητού, στην 113. Η συγκεκριμένη σύμβαση εστάλη επισήμως στην κυβέρνηση της Σαουδικής Αραβίας μέσω του Πρέσβη μας στο Ριάντ και μέσω του Υπουργείου στον εδώ Πρέσβη της Σαουδικής Αραβίας. Εάν υπήρχε οποιαδήποτε αμφιβολία για τη συγκεκριμένη συμφωνία, θα μπορούσαμε να έχουμε τις αντιρρήσεις από την πρώτη στιγμή. Σας υποδείξαμε τρεις, τέσσερις, πέντε, έξι φορές με έγγραφα ότι ουδέποτε τον ανακάλεσαν. Θα σας πω και κάτι άλλο. Μου έδειξε ο κύριος ναύαρχος το πρωί στο κινητό του τηλέφωνο, το πώς ειδοποιήθηκε ότι θα έρθουν την επόμενη μέρα οι αξιωματικοί. Με sms του προξένου το οποίο δεν κοινοποιεί πουθενά. Απευθύνεται δε στους αξιωματικούς της Γενικής Διεύθυνσης Εξοπλισμών όχι διά του Υπουργείου των Εξωτερικών αλλά απευθείας, κύριε αντισυνταγματάρχα, ούτε καν διά του Υπουργείου Εθνικής Άμυνας. Εδώ έχει γίνει μια τεράστια ζημιά. Ελπίζω, κύριε Λοβέρδο, αυτά τα οποία δώσατε στη δημοσιότητα, να μην περιέχουν τις κλείδες, για να καταρρίψουν το κρυπτογραφικό σύστημα της χώρας, γιατί μιλάμε για άκρως απόρρητα ειδικού χειρισμού. Ελπίζω να μην το έχετε κάνει αυτό. Κάποιος από το επιτελείο σας πιστεύω, να σας είπε ότι σε αυτά τα έγγραφα υπάρχουν οι κλείδες, στις οποίες στηρίζεται όλο το κρυπτογραφικό σύστημα της χώρας. Για να ξεκαθαρίσουμε το θέμα των απορρήτων, γιατί βάλανε ότι άλλα έλεγα εγώ άλλα έλεγε ο Πρόεδρος της Βουλής άλλα έλεγε ο κ. Κοτζιάς. Υπάρχουν τριών ειδών απόρρητα. Υπάρχουν τα άκρως απόρρητα ειδικού χειρισμού ΕΤΝΑ, τα οποία δεν τα ξέρει κανένας. Θα σας πω, λοιπόν, κυρίες και κύριοι συνάδελφοι, ότι κάποιες από αυτές τις επιστολές εγώ σήμερα τις άκουσα. Είναι κείμενα τα οποία στέλνει ο πρέσβης από το προσωπικό του φαξ στο προσωπικό φαξ του Υπουργού των Εξωτερικών και πολύ καλά κάνει ο Υπουργός Εξωτερικών και αυτά δεν τα κοινοποιεί πουθενά. Εγώ την ύπαρξη του Σφακιανάκη δεν τη γνώριζα ότι, δηλαδή, είχε παρέμβει διά της πρεσβείας. Διότι θα σας πω και αυτά που γνωρίζω για τον Σφακιανάκη και έτσι θα αποδειχθεί γιατί δεν έχει πληρωθεί μέχρι σήμερα η ιστορία. Δεν έχει πληρωθεί μέχρι σήμερα, διότι φαίνεται ότι όταν υπογράψαμε τη σύμβαση αυτή για 66 εκατομμύρια, πήγε κάποιος που βρισκόταν περί την κυβέρνηση της Σαουδικής Αραβίας και άρχισε να διαπραγματεύεται λέγοντας στη μεν σαουδαραβική πλευρά «μην προχωράτε τη συμφωνία, θα σας τα βρούμε φθηνότερα», στη δε ελληνική πλευρά «εγώ θα εκπροσωπήσω τη Σαουδική Αραβία και βοηθήστε με, κύριε πρέσβη και κύριε πρόξενε, να γίνω εκπρόσωπος της Σαουδικής Αραβίας, για να μην πάει κανένας άλλος να μιλήσει». Εγώ σας ρωτάω. Είχα πάρει έγκριση από τη Βουλή. Πείτε, λοιπόν, ότι τον Σφακιανάκη τον δεχόμασταν. Σας λέω τώρα ότι μου λένε ότι ο Σφακιανάκης είχε προσπαθήσει να έρθει στο γραφείο να δει εμένα, να δει τους συνεργάτες μου, να δει κόσμο. Γιατί; Για να πει ότι αυτός είναι ο εκπρόσωπος και όταν του λέγαμε «Για να μπεις στο Υπουργείο, θα φέρεις πρώτα χαρτί από τη Σαουδική Αραβία ότι είσαι εκπρόσωπος για να μιλήσεις…
Άρα ο Πρωθυπουργός δεν έμαθε από το τηλεγράφημα για τον Σφακιανάκη. Το έμαθε από σας.
Μα ακούστε κάτι. Ότι είχε πάει στην πρεσβεία και ότι τη δουλειά αυτή την έκανε ο πρέσβης και ο πρόξενος, όχι δεν το ήξερα. Τώρα το μαθαίνω, διότι εκατό…
Τους κατακρίνετε ότι κάνουν τη δουλειά του Σφακιανάκη;
Εκατό εμφανίζονται ως εκπρόσωποι. Τους λέμε φέρτε χαρτί εκπροσώπησης για να μπείτε μέσα. Εδώ, λοιπόν, τι έχουμε; Έχουμε κάποιον Σφακιανάκη, ο οποίος πάει στους Σαουδάραβες και τους λέει «μην πληρώσετε, γιατί εμείς θα καταφέρουμε, επειδή έχουμε κολλητούς, να φέρουμε μια καλύτερη τιμή». Και γι' αυτόν τον λόγο δεν γινόντουσαν οι πληρωμές, χωρίς ποτέ να αλλάξει την εξουσιοδότηση το κράτος της Σαουδικής Αραβίας, το οποίο σέβομαι απόλυτα και το δηλώνω δημόσια, χωρίς ποτέ να μας πουν ότι δεν γίνεται η συμφωνία, διότι η συμφωνία δεν έχει καταγγελθεί. Εμείς τους γράφουμε γράμματα και τους λέμε «τελειώνει η ημερομηνία, απαντήστε μας». Και δεν μας απαντούν «όχι»…
Δεν έχετε όριο με τον κ. Παπαδόπουλο;
Δεν έχουμε τον κ. Παπαδόπουλο, κύριε! Έχουμε την κυβέρνηση της Σαουδικής Αραβίας, και γι' αυτό καλώ τον πρέσβη. Τόσο πολύ θέλετε για να το καταλάβετε; Καλώ, κύριε, τον Πρέσβη της Σαουδικής Αραβίας στο Υπουργείο και μιλάω μαζί του και του λέω - παρουσία του Πρέσβη, του κ. Καραγιάννη - «Κύριε πρέσβη, έχουμε μια συμφωνία. Θα σας παρακαλέσουμε παρά πολύ να ειδοποιήσετε τον Υπουργό, επειδή έχουν παρέλθει οι ημερομηνίες, εάν θα εφαρμοστεί και εάν θα πληρωθεί». Για να υπάρξει δε συμφωνία - και αυτό είναι πολύ σοβαρό - πρέπει να γίνει η ανέγκλητη πίστωση. Δεν ισχύει καμμία συμφωνία ούτε υφίσταται συμφωνία, αν δεν υπάρχει ανέγκλητη πίστωση. «Ανοίξτε την ανέγκλητη πίστωση». Και τι απαντάει ο Σαουδάραβας πρέσβης στην τελευταία συνάντηση; «Δώστε μου λίγο χρόνο να επικοινωνήσω με το Υπουργείο». Καμμία απάντηση. Ξανά ο πρέσβης στο τηλέφωνο. Ξανά η απάντηση «Δώστε μου λίγο χρόνο». Επειδή ρωτήσατε πολλές φορές - δεν το είχα κάνει μέχρι τώρα γιατί δεν θεώρησα ότι πρέπει να το κάνω - «Καλά εσύ στον ομόλογό σου δεν είχες κάνει ένα γράμμα»; Εκατό φορές! Και ζήτησα να πάω στη Σαουδική Αραβία και φαξ κάναμε στην πρεσβεία μας και φαξ κάναμε εδώ και γράμμα στον Σαουδάραβα πρέσβη στείλαμε, το οποίο το καταθέτω στα Πρακτικά.
Σας είπαν «όχι» οι Σαουδάραβες;
Κύριε Γεωργιάδη, σας παρακαλώ.
Κάτσε κάτω. Κάτσε κάτω! Αυτά στα σχολεία σας. Στην ΕΠΕΝ αυτά όχι εδώ.
Τι απάντησαν οι Σαουδάραβες;
Παρακαλώ πολύ! Κάνει σύνοψη το κλείσιμο της συνεδρίασης.
Κάθε φορά, λοιπόν, που απευθυνόμασταν και ζητούσαμε επίσημη απάντηση η οποία θα έλεγε τρία πράγματα είτε ότι η συμφωνία δεν ισχύει γιατί δεν ήθελαν πλέον είτε ότι αλλάζει ο εξουσιοδοτημένος τους εκπρόσωπος και θα έρθει ο κύριος τάδε - αφού δεν είναι ο κύριος τάδε, θα έρθει ο κύριος τάδε - είτε ότι ισχύει, η απάντηση πάντα ήταν: «Περιμένετε, υπάρχουν προβλήματα στη χώρα και διαπραγματευόμαστε για να μπορούμε να πληρώσουμε». Την τελευταία δε φορά ο πρέσβης ξέρετε τι μου είπε; «Πόσα λεφτά είναι;». Του είπα ότι είναι 66 εκατομμύρια. Και μου είπε: «Καλά για 66 εκατομμύρια δεν πιστεύω να υπάρχει πρόβλημα». Αυτή ήταν η απάντηση του Πρέσβη της Σαουδικής Αραβίας. Αντιλαμβάνεστε, όμως, ότι στη Σαουδική Αραβία αυτή την εποχή υπάρχουν προβλήματα εσωτερικά. Κάποιους τέτοιους εμίρηδες ο Υπουργός Εθνικής Άμυνας και διάδοχος τούς έχει κρεμάσει ανάποδα και κάποιους τους έχει σε ένα ξενοδοχείο, γιατί ήταν αυτοί οι οποίοι άρπαζαν τα λεφτά της Σαουδικής Αραβίας. Μη βιάζεστε, λοιπόν, μη δείτε κανέναν από αυτούς να είναι ο φίλος του κ. Σφακιανάκη.
Μην είναι ο φίλος του κ. Παπαδόπουλου.
Παρακαλώ, κύριοι συνάδελφοι!
Εμείς ως Υπουργείο Εθνικής Άμυνας πήραμε την έγκριση της Βουλής, για να πουλήσουμε ένα άχρηστο υλικό, το οποίο θα πληρώναμε για να το καταστρέψουμε. Αυτό θέλω να καταλάβει ο ελληνικό λαός και δεν με ενδιαφέρει τι καταλαβαίνετε εσείς. Αυτό το υλικό θα πληρώσουμε, όπως πληρώνατε μέχρι τώρα και άλλα τα οποία ήρθαν και κάνουν ταμείο σε εμάς, όπως οι περίφημες νάρκες, κύριε Δαβάκη και κύριε Τασούλα, τις νάρκες που πληρώσατε 4 εκατομμύρια για να τις καταστρέψετε.
Τι θέλετε να πείτε;
Τι θέλω να πω; Θα τα δείτε αργότερα. Εμείς, λοιπόν, αντί να καταστρέψουμε τα πυρομαχικά, πήγαμε να τα πουλήσουμε. Σας λέω και το εξής: θα ξαναπροσπαθήσουμε να τα πουλήσουμε. Αντιλαμβάνομαι ότι υπάρχουν ευαισθησίες στο πού πουλάμε και γι' αυτόν τον λόγο υπάρχουν δύο διαδικασίες. Υπάρχει η εσωτερική διαδικασία της Βουλής, το Υπουργείο Εξωτερικών είναι η εσωτερική διαδικασία, αλλά υπάρχουν και οι διεθνείς συμφωνίες. Βεβαίως και δεν θα πουλήσουμε σε τρομοκράτες ούτε θα πάμε να σκοτώσουμε παιδιά. Θα πουλήσουμε σε χώρες, με τις οποίες βρισκόμαστε στον ίδιο άξονα και με τη Σαουδική Αραβία είμαστε στον ίδιο άξονα. Η Σαουδική Αραβία είναι η χώρα που στηρίζει αυτή τη στιγμή την Αίγυπτο. Η Αίγυπτος είναι ο ισχυρότερος σύμμαχός μας στη Μεσόγειο. Η υπόθεση της Υεμένης είναι μια πολύ παλιά υπόθεση. Είναι μια υπόθεση, που έχει αρχίσει με επιρροές του Ανατολικού Μπλοκ παλιότερα κ.λπ.. Βεβαίως και δεν θέλουμε εμείς να συμμετέχουμε σε αυτά. Εγώ, όμως, αναρωτιέμαι - και κλείνω με αυτό - κυρίες και κύριοι συνάδελφοι, έχετε καταλάβει πόση ζημία έχετε κάνει στη χώρα, βγάζοντας αυτή την ιστορία προς τα έξω για τη Σαουδική Αραβία; [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Έχετε καταλάβει ότι στοχοποιείτε την Ελλάδα; Διότι ο καθένας που θα θέλει αύριο το πρωί να τα βάλει με τη Σαουδική Αραβία, θα τα βάλει και μαζί μας χωρίς να υπάρχει λόγος. Τέλος, εξήγησε πολύ καλά ο κ. Βίτσας ότι στο θέμα των διακρατικών συμφωνιών δεν ισχύει το άρθρο 17 του ν.3978. Τα κράτη δεν είναι οικονομικοί φορείς. Άρα μπορούν να έχουν εκπρόσωπο. Για τον ταξίαρχο δε - επειδή άκουσα διάφορα από την κ. Γεννηματά - φοβήθηκα. Μόνον φάλαγγα δεν του έχουμε κάνει. Τον φυλακίσαμε, λέει, τον δέσαμε, του βάλαμε χειροπέδες. Τίποτα από όλα αυτά δεν έχει γίνει. Ο ταξίαρχος αυτή τη στιγμή έχει φύγει από τη θέση του, διότι διερευνάται η υπόθεσή του για τη Γενική Διεύθυνση Εξοπλισμών. Δεν έχει κάνει καμμία αποκάλυψη ούτε επισήμως ούτε ανεπισήμως και υπηρετεί σε ιδιαίτερα σημαντική θέση που είναι η Διεύθυνση όλων των Τεχνικών Υπηρεσιών της ΑΣΔΥΣ. Εάν προκύψουν ευθύνες για τον ταξίαρχο, τις ευθύνες θα τις αποδώσει η ελληνική δικαιοσύνη. Εμείς οφείλαμε, από τη στιγμή που υπήρχε θέμα για το ότι δεν ακολούθησε τις διαταγές, οι οποίες ήταν να ζητήσει πρώτα ή την πληρωμή ή εξουσιοδότηση για να κάνει οποιοδήποτε διάλογο και αυτός προχώρησε σε διάλογο και μάλιστα έδωσε και στοιχεία για την προηγούμενη, όπως έλεγαν, G to G συμφωνία. Δεν υπάρχει δε θέμα αλλαγής των αριθμών. Άκουσα κάτι για διακόσιες, τριακόσιες χιλιάδες. Κυρίες και κύριοι συνάδελφοι, όταν μια διακρατική συμφωνία έχει περάσει από το ΚΥΣΕΑ και τη Βουλή και λέει τριακόσιες χιλιάδες βλήματα και έχει βγει final user certificate, δηλαδή πιστοποιητικό τελικού χρήση, δεν μπορεί να είναι ούτε διακόσιες χιλιάδες εννιακόσιες ενενήντα εννέα ούτε τριακόσιες χιλιάδες ένα. Είναι συγκεκριμένα πυρομαχικά με ταυτότητα. Τα πυρομαχικά έχουν ταυτότητα επάνω. Δεν μπορεί να δώσεις εκατό χιλιάδες και να κρατήσεις πενήντα ή να δώσεις εκατό χιλιάδες και να λες ότι δίνω τριακόσιες. Αυτή η διακρατική συμφωνία ελέγχεται μέχρι τέλους και από τον πωλητή και από τον αγοραστή και έχουν ευθύνη. Άκουσα τον κ. Μητσοτάκη να έρχεται να αποκαλύπτει εδώ. Πραγματικά απορώ, ποιους έχετε μαζέψει εκεί στους συμβούλους σας. Μας αποκάλυψε ότι ήρθε ο κ. Παπαδόπουλος να νοικιάσει τις εγκαταστάσεις των ΕΑΣ, των Ελληνικών Αμυντικών Συστημάτων. Την επόμενη ημέρα που υπήρξε η πρόταση από τον κ. Παπαδόπουλο, υπήρξε έγγραφη απάντηση του Προέδρου των ΕΑΣ ότι δεν νοικιάζεται τίποτα από τα ΕΑΣ, ότι δεν μπορεί να προχωρήσει η προτεινόμενη συνεργασία ούτε όσον αφορά την ενοικίαση χώρων των μονάδων μας αλλά ούτε και για συμπαραγωγή, γιατί η εταιρεία διαθέτει αυτοδυναμία παραγωγής των προϊόντων. Ημερομηνία 15 Ιουλίου 2017.
Για τη γνωριμία το είπε αυτό.
Τη γνωριμία την είχατε πολύ καλά εσείς και με «μετρητούλι» πολύ, έτσι; Εξήντα επτά εκατομμυριάκια ήταν αυτά που πήρε ο Παπαδόπουλος. Αφήστε, λοιπόν, τη γνωριμία. Όσον αφορά την κ. Γεννηματά, που δεν τον ήξερε και δεν έχει υπογράψει καμμία συμφωνία και που είπε ότι είμαι ψεύτης - άκουσα πενήντα χαρακτηρισμούς - απορώ, διότι όταν βρισκόμαστε στο σχολείο των παιδιών μας, μιλάμε φιλικά, έχουμε μία σχέση ανθρώπινη. Ήρθε εδώ πέρα και μου κατέβασε πενήντα επίθετα. Όσον αφορά την κ. Γεννηματά, αν μπείτε στο δικό μου twitter, θα δείτε την υπογραφή της συμφωνίας με την IGG. Έχω βάλει τρεις φωτογραφίες. Είναι πολύ όμορφες. Μπορείτε να δείτε πώς υπέγραψε η κ. Γεννηματά με την IGG σε αυτόν που προανέφερα. Τέλος, κύριε Λοβέρδο, σας έχω ένα δώρο από την εξεταστική επιτροπή, όταν βλέπατε τους λογαριασμούς για αριθμούς τηλεφώνων και σε όλους μάλιστα τους συναδέλφους λέγατε: «Για την ενημέρωση σου σου στέλνω ανακοίνωση του Ευάγγελου Βενιζέλου καθώς και τα τρία κείμενα με σύνοψη των εργασιών της εξεταστικής επιτροπής». Και αφορά τα ραντάρ TPQ -37 και TOR M1. Είναι μέχρι τώρα όλοι φυλακή. Τα καταθέτω για τα Πρακτικά [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ.
Ωραία. Είναι σαφές ότι σε μια τέτοια συζήτηση με αυτό το περιεχόμενο, αναφέρονται συνεχώς ονόματα, αιτιάσεις, αποκαλύψεις. Είναι ατέρμονη συζήτηση. Κράτησε περίπου εξίμισι ώρες. Νομίζω ότι η κουβέντα πήγε καλά και σας ευχαριστώ πολύ. Οι Βουλευτές κύριοι Νικόλαος Δένδιας και Σπυρίδων Δανέλλης ζητούν άδεια ολιγοήμερης απουσίας στο εξωτερικό. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Κηρύσσεται περαιωμένη η συζήτηση επί της υπ' αριθμόν 9/7/8-11-2017 επίκαιρης επερώτησης σχετικά με την πώληση βλημάτων του Ελληνικού Στρατού Ξηράς και αεροπορικών βομβών της Ελληνικής Πολεμικής Αεροπορίας στη Σαουδική Αραβία με διακρατική συμφωνία. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.43΄ λύεται η συνεδρίαση για την προσεχή Τετάρτη 29 Νοεμβρίου 2017 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.